Četvrta rasprava poštovani kolega Nikola BArtulica u ime Kluba zastupnika Domovinskog pokreta. Izvolite.
Zahvaljujem g. predsjedniče. Kolegice i kolege zastupnici. Isto ću se osvrnuti na lokalne izbore. Svi proglašavaju pobjedu, neki čak kolosalne pobjede, međutim pokušat ću biti realan i nešto reći o promjenama koje se događaju koje mislim su dobre. Ne bi htio živjeti u tzv. kontroliranoj demokraciji gdje određeni pobjednici s pozicije moći određuju ko smije i ko ne smije sudjelovati u političkoj utakmici, to nije ono što naši građani žele, jasno su to poručili. I dobro je tako, nek živi sloboda i nek se svi bore za glasove u biračkom tijelu. Međutim, ono što iz naše perspektive iz Domovinskog pokreta čini se jasnim da čak vodeći ljudi u državi, g. Milanović i Plenković koji se ni oko čega mogu složiti, ne mogu ni sjest za zajedničkim stolom se slažu da Domovinski pokret jako smeta. G. Milanović je čak izjavio da ne postojimo tako da evo ja tu stojim za govornicom u Saboru, govorim, dobio sam riječ, imamo saborski klub, imamo jako puno simpatizera pa i članova na terenu, tako da siguran sam da postojimo. Međutim, jako je rekao bih odraz arogancije da se iznose u javnosti takve stavove ko bi trebao određenu opciju voditi. G. Milanović je čak u jednom trenutku mi se činio kao da govori sa statusom ratnog junaka koji je osobno sudjelovao u Domovinskom ratu pa proziva druge, međutim mislim da trebaju građani biti svjesni da ima puno ne samo arogancije nego i licemjerja na političkoj sceni. Međutim ono što isto bi rekao da je vidljivo u našem javnom prostoru i što je dobro da se razotkriva je interesna mreža koja čak nadilazi ideologiju. Dakle, imamo pitanje kako se koriste javna sredstva za razne stvari i kakva je korist na kraju krajeva za hrvatsko društvo. Mislim da je to legitimno, čini mi se da nepravedno je stalno upirati prst na nas sad nakon ove kampanje da smo nešto radili što nije u politici dopušteno nego mislim da je dapače, jako dobro da građani dobiju cjelovitu sliku. Malo je to nezahvalno recimo, ali mi ćemo ustrajati u tome, ustrajat ću. Evo ja ću reći iz osobnog iskustva, vodio sam udrugu preko deset godina i nisam primio nijednu kunu ili iz gradskog ili državnog proračuna, nijednu kunu, tako da imamo različite pristupe civilnom društvu. Neki se odluče za profesionalni aktivizam pa dobro naplaćuju ono što rade i vješto izvlače novce. Imamo drugi primjer, recimo skromniji, ja sam samo radio mogu reći sa volonterima cijelo vrijeme, tako da to su sve rekao bih velike razlike i sasvim je legitimno o tome govoriti. Ali ono što je važno je da se koristi često puta i strah, ali vidimo i određeni interes iza pozadine koji je često puta nevidljiv i treba zapravo objašnjavati i uporno, uporno ukazivati na pravo stanje. Ne smatramo da su mediji ili pojedini novinari krivi, oni možda jesu u izvješćivanju pristrani i mogli bi biti objektivniji, ali nećemo tražiti krivce na taj način. Dakle, čini mi se da ovo zaista otvara jednu novu eru u hrvatskoj politici, stvari i karte se miješaju, mogu se svi proglašavati pobjednicima. Ali na kraju se postavlja i ovo pitanje, da li ustroj države sa toliko jedinica lokalne samouprave zapravo služi pojedinim strankama da kadroviraju i namjeste svojim ljudima radna mjesta ili je kako bi trebalo biti u službi razvoja naše države i prosperiteta naroda? Čini mi se da ovo drugo nažalost nije i o tome treba ozbiljno razgovarati jer za par godina neće biti dovoljno ljudi da ispune sve te liste na, na izborima. Hvala.
Idemo na treću raspravu, poštovana kolegica Dalija Orešković u ime Kluba zastupnika Centra i GLAS-a. Izvolite.
Hvala predsjedavatelju. Uvažene zastupnice i zastupnici, u petak sam za ovom govornicom poručila da se slijedeći tjedan nakon lokalnih izbora želim probuditi u drugačijoj, boljoj Hrvatskoj. I evo nas. Promjenom vlasti u sredinama koje su bile HDZ-ove utvrde birači su poručili da im je korupcije dosta. Ista poruka poslana je i drugim političkim strankama koje su koruptivne obilježene u svojim gradovima ili općinama. Od Pule do Oroslavlja kroz Dalmaciju osobito Split pa sve do Zagreba započeo je val promjena i ja sam uvjerena da će njihov val biti nezaustavljiv. No izbori su pokazali da postoje dvije Hrvatske. Jedna Hrvatska je ona u kojoj HDZ kao politička stranka na vlasti kao dirigent daje tempo kampanji huškanja, zastrašivanja kao protivnika tako i birača, kampanji prijetnji i kampanji ucjena jer kako bi se drugačije mogla shvatiti poruka biračima da je za realizaciju projekata i za postizanje kvalitete života građana u pojedinim sredinama nužna vertikala vlasti, čista ucjena i čista prijetnja i drago mi je da su birači takvoj politici rekli dosta. Ujedno su birači rekli da su svjesni razlike između slike koju samohvalom opisuje vlast i tragedija koju osjećaju na vlastitoj koži u svim segmentima bitnim za njihov život nekompetentnosti, korupcije, klijentelizma i nepotizma. Drugu Hrvatsku predstavljamo svi mi, svi mi ostali koji smo svjesni da je voda došla do grla. Svi mi koji smo glasove birača dobili prije svega isticanjem kvalitetnih kandidata, ali isticanjem određenih vrijednosti određenog sadržaja i određenog programa. Vjerujem da će novo doba hrvatske politike biti obilježeno natjecanjem upravo u dobrim idejama u dobrim programima. Politika novog doba Hrvatske mora biti politika dijaloga i politika suradnje. Natjecat ćemo se u različitim gradovima u kojima su međusobno različite strukture dobile priliku obnašati vlast po kvaliteti realiziranih rezultata i onda ćemo u drugim gradovima ili općinama pa čak i županijama tražiti primjere najbolje prakse i implementirati u vlastitim sredinama pa makar to izvorno ne bile naše politike i naše ideje. U takvu Hrvatsku ja vjerujem. Hvala.
Poštovane saborske zastupnice i saborski zastupnici, dobro jutro. Na početku današnje sjednice želio bih čestitati svim novim županima, gradonačelnicima, načelnicima, posebno naravno čestitam našim kolegicama i kolegama. Pripremili su mi moji kolege evo neke i brojke, pa da vam samo kažem da od naših saborskih zastupnika i zastupnica imamo 2 nova župana, 16 gradonačelnika, 7 načelnika i 1 zamjenika župana i 2 zamjenika gradonačelnika + još 7 naših kolegica i kolega koji su zamrznuli mandate, ali su ponovo išli u izborne utrke i 6 od njih ponovo je izabrano za župana i 1 je novi gradonačelnik. Tako da svima njima, mislim da mogu u ime svih zastupnica i zastupnika čestitati i poželiti im puno uspjeha u budućem radu. Danas ćemo započeti sa iznošenjem stajališta klubova i nezavisnih zastupnika. Vidjet ćemo koliko će nas biti, uglavnom u 10 i 30 bi nastavili sa raspravom o povjerenju ministru Berošu, pa ako nećemo raspravljati do 10 i 30 napravit ćemo stanku, tako da možete planirati vrijeme. Sutra ćemo glasovati u 12 sati, a najavljujem i sjednicu predsjedništva HS za početak idućeg tjedna kako bi dogovorili nova pravila budući da su popustile malo mjere, pa da povećamo broj zastupnika i zastupnica koji bi sjedili ovdje na plenarnoj sjednici. To ćemo onda najvjerojatnije u utorak idući tjedan. Sada ćemo krenuti kao i svaki puta na početku plenarne sjednice, prvi je na redu poštovani kolega Hrvoje Zekanović u ime Kluba zastupnika Hrvatskih suverenista, izvolite.
Poštovani predsjedniče HS, poštovane kolegice i kolege, evo ja se također pridružujem čestitkama svima koji su ostvarili uspjeh na lokalnim izborima, svim kolegicama i kolegama koji su osvojili ili vijećničke mandate ili postali načelnici i gradonačelnici bez obzira na političku opciju. Dakle, Hrvatska je zemlja apsurda, to sam puno puta rekao, a evo sad ću dokazati još jednom, na jednom primjeru da je zemlja apsurda. Dakle, nedavno je vlada donijela odluku o podijeli covid dodatka umirovljenicima koji imaju male mirovine, oni koji imaju do 2.000 kuna trebali su dobiti oko 900 kuna, oni do 3.000 kuna 600 ako se ne varam i oni do 4.000 kuna 400 kuna covid dodatka. Međutim, neki umirovljenici taj covid dodatak nisu dobili. Umirovljenici, mahom su to ljudi koji su starije životne dobi i u velikoj mjeri nisu informatički pismeni i prolaze tjedni i tjedni i oni se raspitivaju, gledaju, čekaju i provjeravaju svoje račune i nema covid dodatka. O čemu se radi? Radi se o tome da su neki od tih umirovljenika negdje nekad u svojoj mladosti, a ja govorim jedan evo primjer meni osobno poznat, jedna osoba meni bliska je kao 17-godišnjakinja svojevremeno otišla 4.g. u Njemačku, u emigraciju na rad, na privremeni rad u inozemstvo i tamo je zaradila i njemačku mirovinu u iznosu od 64 EUR-a. Nakon toga se vratila u Hrvatsku i onda je u svom životnom vijeku ostvarila još mirovinu od 1.700 kuna. Zbog toga što ima 64 EUR-a njemačke mirovine, a nitko je nije obavijestio da mora davat nekakve izjave, ne ona nego tisuće drugih osoba nisu ostvarile pravo na covid dodatak. Dakle, ne radi se o jednom slučaju, ja govorim o jednom konkretnom slučaju meni poznat, nego se radi o tisućama ljudi koji dan danas čekaju i provjeravaju svoje tekuće račune, raspitivaju se, a covid dodatka nemaju zbog toga što imaju dio mirovine koja dolazi iz neke druge države. Meni je prvo neshvatljivo da se nisu svim umirovljenicima na vrijeme pisanim putem, poštom, putem medija, dale upute što trebaju napraviti ako misle to pravo ostvariti nego se mudro šuti. I biti će na koncu da će mnogi ili većina tih ugroženih kojima treba taj covid dodatak ostati bez covid dodatka jer jednostavno ne znaju što trebaju napraviti. A zamislite sada i proceduru, neko živi u nekom ruralnom prostoru, u selu, on mora sad otići u HZZO, popunjavati nekakve formulare, davati izjave, puste dokumente da bi ostvario svoje pravo koje ima. S treće strane govorit ću ovdje o moralnosti te odluke jer onaj koji je donio odluku on je donio zapravo u odnosu na ono što hrvatski građani primaju. Ako je neko marljiv i ima svoj vrt, ima možda i koju kokoš, ima možda malo i koji kumpirić, pa ima dodatan prihod, zašto ga ova država kažnjava na način da mu ne daje covid dodatak? Zašto nekoga ko je bio kažnjen u jednom trenutku jer nije u onom sustavu mogao dobiti posao, pa je otišao par godina u inozemstvo kažnjava, ej nećeš dobiti covid dodatak jer ga nisi zaslužio? Pa upravo ga je on zaslužio. Dakle, smatram da se radi o jednoj nepoštenoj podijeli, o jednoj, jednoj lošoj provedbi jedne vladine odluke i s ovog mjesta ja pozivam, a ovo se odnosi i na ministra Beroša o kojem ćemo malo kasnije i govoriti, a i njemu ćemo ponoviti da se ovaj problem hitno riješi. Dakle, svima onima koji imaju inozemnu mirovinu neka se smjesta isplati covid dodatak jer netko zbog nekoliko desetaka inozemne mirovine je oštećen, ne njegovom krivicom nego aljkavošću i nemarom onoga ko je propisao ovu odluku.
Druga rasprava Klub zastupnika SDP-a, poštovana kolegica Martina Vlašić Iljkić. Izvolite.
Zahvaljujem predsjedniče. Poštovane kolegice, poštovani kolege, na Odboru za zdravstvo i socijalnu politiku prošli tjedan smo raspravljali o sustavu socijalne skrbi i o potrebi donošenja hitnih aktivnosti koje će dovesti do poboljšanja sustava pogotovo u dijelu skrbi za djecu. Pogotovo nas je zanimala činjenica da još uvijek nije donesen prijedlog Zakona o socijalnoj skrbi unatoč najavama da je on na Vladi trebao biti krajem travnja. Prošao je i svibanj, a dojam je da ministarstvo i dalje je nespremno za poduzimanje važnih koraka u rješavanju problema sustava socijalne skrbi. Ponovno sam u svojoj raspravi na odboru predložila da se ozbiljno razmotre određena prava iz sustava socijalne skrbi kao što su osobna invalidnina, doplatak za pomoć i njegu i naknada do zaposlenja i njihovo administriranje se da u nadležnost drugom resoru. Odgovorno tvrdim ponovno da ta prava za odrasle osobe nema veze sa detektiranjem rizičnih situacija u obitelji koje poslove trebaju obavljati socijalni radnici te da te poslove donošenja rješenja mogu odrađivati upravni pravnici i pravnici iz drugih resora nevezano za pomažuće djelatnosti. U dugoročnim planovima kako smo imali prilike čuti je smanjivanje javnih ovlasti no kako je za sada drugi resori nisu pripremljeni za prihvat navedenih korisnika. Što je Vlada napravila da se razmotre sve mogućnosti organizacije nije jasno budući nemaju smjer kojim zakonom bi navedena prava bila, mogla biti obuhvaćena. Budući priznavanje prava je oslonjena na funkcionalnost i tjelesno oštećenje organizma, a uveliko oslobođeno cenzusa jasno je da u Zakonu o socijalnoj skrbi ta prava nemaju što i dalje postojati. Rasterećenje centara za socijalnu skrbi na taj način bi se odmah osiguralo da socijalni radnik radi na puno važnijim poslovima, rad sa rizičnim obiteljima, skrb za djecu i jačanje udomiteljstva kao oblik skrbi za djecu koji na najbolji način nadomješta skrb djeteta u obitelji. Ovih dana je na savjetovanju obrazac prethodne procjene za nacrt prijedloga Zakona o izmjenama i dopunama Zakona o udomiteljstvu. Broj udomiteljskih obitelji za djecu 2015. godine je iznosio 1467, a 2019. godine je 1318. Dakle, razlika je 149 obitelji. Ako jedna obitelj udomiteljska skrbi o minimalno troje djece dolazimo do brojke od najmanje 447 smanjenog smještajnog kapaciteta za najranjivije u našem društvu, a to su djeca. Od ukupnog broja udomitelja 768 je tradicionalnih udomitelja, a 491 srodničkih udomitelja. Srodnički udomitelji nakon skrbi za maloljetnika u obitelji se neće više baviti udomiteljstvom, a 35 obitelji je specijalizirani udomitelj. Cilj izmjena i dopuna Zakona o udomiteljstvu je povećati broj udomitelja za 10% i povećati kvalitetu skrbi u udomiteljskim obiteljima. Ukupan broj smještene djece u udomiteljskim obiteljima je 2241, a 2015. godine je bio 2218 što je zapravo i pokazatelj i stagnacije i smanjenja broja udomiteljskih obitelji. U veljači 2020. godine broj djece na smještaju je bio 4439 dok je broj djece u 2015. godini bio 2795. Dakle, potreba za smještajem djece raste, a pune se kapaciteti centara za pružanje usluga u zajednici koji su bivši domovi koji nisu najadekvatniji smještaji za djecu i potrebna je suglasnost za prekobrojni smještaj od strane ministarstva. Potrebno je dakle uložiti velike napore za promociju udomiteljstva kako bi se ljudi odlučili za bavljenje udomiteljstvom. Budući dosada viđene centralizirane nacionalne promocije nisu urodile plodom svih ovih godina trebalo bi razmisliti o većem ulaganju i organizaciji promocije udomiteljstva na lokalnoj razini s ciljem ravnomjerne rasprostranjenosti. Ovdje mislim ulaganje u sadašnje udomitelje koji bi svojim znanjem i iskustvima prenosili priču na nove udomitelje, ali i aktivniju ulogu gradova i općina u suradnji sa centrima za socijalnu skrb. Ono što ministarstvo prioritetno treba osigurati je smještaj za svu djecu, vrlo često su to smještaji u kojoj se braća i sestre razdvajaju što je dodatno traumatizirano za svu djecu. Pozivam članove Vlade, sve ministre da odvoje svoje vrijeme, da se odvoje svoje vrijeme, da se upoznaju sa sustavom socijalne skrbi [[Upadica: Hvala vam lijepo.]] vezano za skrb za djecu prije nego što odlučuju o ulaganju [[Upadica: Hvala vam.]] u druge neodgodive projekte. Zahvaljujem.
Hvala vama. I idemo na 5. raspravu, Klub zastupnika HDZ-a, poštovani kolega Marko Pavić, izvolite.
Hvala lijepa poštovani predsjedniče sabora, kolegice i kolege. Htio sam današnji slobodni govor iskoristiti kako bi istaknuo upravo temu zapošljavanja koja je i ključna tema trenutačne COSAC konferencije odnosno konferencije Odbora za europske poslove svih parlamenata članica EU. Jučer i danas u trajanju je konferencija 65. zasjedanje Odbora za europske poslove gdje je upravo glavna tema zapošljavanje i Nacionalni planovi oporavka. Ono što smo kroz tu konferenciju mogli dobiti je iskustva ostalih država članica i da vidimo pregled na koji način su se ostale države članice, a i Hrvatska borili sa ovom covid krizom, posebice po pitanju poslova zapošljavanja i brige za naše građane koji su socijalno isključeni. I tu im možemo reći da uspoređujući se i s ostalima da smo stvarno napravili odličan posao. 400.000 nezaposlenih predviđala je oporba u ovoj krizi, a upravo se desilo suprotno. Desilo se da smo uložili 10,5 milijardi kuna u covid potpore, spasili 700.000 radnih mjesta i oprostili isto tako preko 4 milijarde kuna doprinosa poslodavcima za te iste radnike. Strategija koja je proizašla iz Porto socijalnog samita gdje su premijeri država članica još jedanput istaknuli potporu Europskom stupu socijalnih prava, da se posjetimo to je 20 načela koje je EU još u Gothenburgu zacrtala da se želi baviti upravo zapošljavanje je jedno od ključnih načela. Unutar toga kao rezultat Porto socijalnog samita na kojem su sudjelovali i premijer Plenković i ministar Aladrović bio je naglasak u njihovoj izjavi i zaključku na dvije komponente, zapošljavanju i razvoju vještina. Hrvatska je upravo naporima vlade se izborila za 24,5 milijarde EUR-a u slijedećem razdoblju, 6,3 milijarde, 12% je u Nacionalnom programu oporavka od kojih velik dio ide isto tako i na zapošljavanje. Jedna smo od rijetkih država, a to sada mogu nakon COSAC konferencije potvrditi koja 1/3 Nacionalnog programa za oporavak i otpornost ulaže direktno u potpore našim poduzetnicima. Također u ovoj krizi, a to ćemo vjerujem detaljnije malo i poslije u raspravi o povjerenju ministru Berošu moć sumirati i uspjehe koje smo imali i u zdravstvenom sustavu, ali isto tako i u ekonomskom sustavu da nismo imali nezaposlene, da nismo imali ljude na cesti, da nismo imali policijske satove, tako da u Nacionalnom programu za oporavak i otpornost 2,5 milijuna kuna za zdravstvo. Kolko je to veliko možemo samo vidjeti da je do sada iz EU fondova milijarda i po kuna bila za zdravstvo. Dakle, samo u Nacionalnom programu oporavka imamo milijardu kuna ekstra u odnosu na ovo razdoblje + programiranje i EU fondovi koje će paralelno s time biti na raspolaganju. Kada sumiramo uspjeh EU fondova, 117% ugovoreno, 54% isplaćeno. Prema tome, vidimo da idemo prema tome da nećemo izgubit ni jednog euro centa, idemo ka tome da ćemo se procijepiti, idemo ka tome da ćemo imat uspješnu turističku sezonu i ova vlada je pokazala da zna i umije ne samo dobit sredstva, da zna i investirati, da zna obranit ekonomiju, da zna obranit zdravstveni sustav, a isto tako kada se usporedimo evo nakon ove jučer i današnje konferencije mislim da smo uspoređujuć se i sa ostalim državama članicama EU napravili izvanredan posao. Možemo se pohvaliti s mnogim programima, investicijama, ulaganjima u socijalno isključene, u zapošljavanje mladih, zapošljavanje žena, program „Zaželi“, možemo se pohvaliti isto tako da su upravo naše predstavnice u Europskoj komisiji na Porto samitu predstavile i dale doprinos u garanciji za djecu. Prema tome, uspješno se borimo krizom, a pokazujemo da znamo, možemo i da ćemo to i dalje radit. Hvala vam lijepa.
Hvala vam. Budući da se više nitko nije prijavio u slobodnom govoru kao što sam najavio na početku nastavit ćemo u 10 sati i 30 minuta raspravom o povjerenju ministru Berošu. Vidimo se onda za pola sata. STANKA U 9,58 SATI [[NASTAVAK NAKON STANKE U 10:35 SATI]] Poštovane saborske zastupnice, poštovani saborski zastupnici nastavljamo s radom. Zahvaljujem predstavnicima medija. Kao što smo i najavili: - Prijedlog za pokretanje pitanja povjerenja izv. prof. dr.sc. Viliju Berošu, ministru zdravstva u Vladi RH Predlagatelji su 41 zastupnica i zastupnik u HS-u na temelju čl. 116. Ustava RH i čl. 125. Poslovnika HS-a. Pozdravljam predsjednika Vlade, pozdravljam potpredsjednike i ministra Beroša. Vlada je dostavila očitovanje. A sada bih pozvao predstavnika predlagatelja da da dodatno obrazloženje navedenog prijedloga, govorit će poštovani kolega Peđa Grbin. Izvolite.
Zahvaljujem. Poštovani g. predsjedniče HS-a, uvaženi g. predsjedniče Vlade, uvaženi potpredsjednici Vlade, uvaženi g. ministre, uvažene kolegice i kolege. Zdravstveni sustav jedan je od najvažnijih za funkcioniranje svake države, zdravstveni sustav jedan je i od najosjetljivijih sustava u funkcioniranju svake države, a pogotovo one države poput RH koja svakoga dana ima sve starije i starije stanovništvo koje zahtijeva sve bolju, ali isto tako i skuplju zdravstvenu skrb. Kada tome pridodamo pandemiju, onda je posebno jasno koliko je javnim i to posebno naglašavam, javni zdravstveni sustav bitan i koliko je potrebno posvetiti pažnje da bi takav sustav adekvatno funkcionirao. Nažalost u RH se to nije dogodilo. U RH u zadnjih nekoliko godina svjedoci smo srozavanja kvaliteta i nefunkcioniranju zdravstvenog sustava što je eskaliralo za vrijeme ove pandemije i za vrijeme mandata g. Beroša. Umjesto kvalitetnog upravljanja zdravstvenim sustavom dobili smo zdravstveni sustav koji grca u dugovima, a dugovi u tom zdravstvenom sustavu se kontinuirano povećavaju i to usprkos činjenici da izdvajanja za zdravstvo rastu i da država kontinuirano interventnim upumpavanjem novca u zdravstveni sustav pokušava sanirati dugove, ali ti dugovi se saniraju samo privremeno jer stvarnog rada i reformi na poboljšanju zdravstvenog sustava nema. Poseban problem su naravno dugovi prema veledrogerijama. Zašto je to poseban problem? Zbog toga što je zbog tih dugova došlo do obustave isporuka lijekova hrvatskim bolnicama i pacijenti u tim bolnicama ostali su bez adekvatne zdravstvene zaštite. Usred pandemije, najranjivija skupina društva ostala je bez zaštite koju joj je država morala pružiti. Poštovani g. ministre, to nije samo vaša odgovornost, to je činjenica, odgovornost je i vaših prethodnika iz reda HDZ-a i g. Nakića i g. Kujundžića, odgovornost je i predsjednika Vlade RH koji vam pušta da unatoč svojoj nesposobnosti i dalje vodite zdravstveni sustav. Odgovornost je i ministra Marića jer kao ministar financija očito ne vodi dovoljno brige o tome koliko mu i gdje curi novac, ali ministre to je prije svega vaša odgovornost jer ste vi ministar zdravstva, a ovaj problem je problem u zdravstvenom sustavu. Već samo ovo o čemu sam ovo govorio dugovi u zdravstvu bili bi dovoljni da zatražimo vaš opoziv, sama činjenica da su bolnice ostale bez lijekova dovoljna je da u uređenoj i sređenoj državi ministar zdravstva sam nakon što popravi situaciju podnese ostavku i kaže nisam u stanju obnašati svoju dužnost jer to jednostavno ne znam. Međutim, to vama nije bilo dovoljno, vi i unatoč tome radite i dalje, unatoč tome uživate potporu premijera. Ali kao što sam rekao, to nažalost nije sve. Sredstva u zdravstvenom sustavu se troše bez jasnih kriterija, pravila i nadzora čemu u zadnjih nekoliko tjedana svjedoče brojne afere od kojih su najpoznatije ona IT cvjećarice i afera sustava „Cijepi se“ koji je višestruko preplaćen, a vi ste dodijelili vašim pajdašima njegovu izradu. Da stvar bude gora, sustav „Cijepi se“ ne funkcionira, čitav sustav cijepljenja u RH ne funkcionira onako kao što bi trebao. Da, zadnjih nekoliko dana imamo bolju situaciju nego početkom ove godine i to treba priznati. Da, odgovornost za probleme u cijepljenju nije samo na Vladi RH ona je uvelike na Europskoj komisiji koja je debelo pogriješila u procjeni, ali odgovornost je i na Vladi, odgovornost je na Vladi zato što s jedne strane nije naručila dovoljnu količinu cjepiva, a s druge strane odgovornost je na Vladi jer kada je to cjepivo došlo nije na adekvatan način organizirala njegovu distribuciju. Mi od polovice prošle godine govorimo o tome da cjepivo dolazi i da je cijepljenje jedini način izlaska iz pandemije, a onda kada je to cjepivo napokon došlo, Vlada RH kao da je ostala iznenađena, kao da to nije očekivala, bila je potpuno nepripremljena. A koje je ministarstvo bilo za to zaduženo? Pa naravno, Ministarstvo zdravstva na čelu s vama g. Berošu. Gubili su se podaci o prijavljenima putem on line sustava, nije se pravilno evidentiralo cijepljenje, cijepilo se preko veze, cijepilo se preko reda. Možda ovdje malo i griješim. Možda se ipak nije cijepilo preko reda jer da bi se cijepilo preko reda, reda je moralo biti. A u sustavu cijepljenja poštovani gospodine Berošu nikakvog reda nije bilo. Svaka od stavki koje sam do sada spomenuo, dugovi u zdravstvu, obustava isporuka lijekova bolnicama, koruptivne javne nabave, nefunkcioniranje sustava cijepljenja bile bi svaka sama za sebe dovoljna da u jednoj normalnoj zemlji, jednoj uređenoj zemlji ministar zdravstva ode. U Hrvatskoj nije. A zašto? Zato što Hrvatska zahvaljujući vama ministre Berošu, ali još više od vas zahvaljujući gospodinu Plenkoviću sve više postaje nenormalna zemlja. Zemlja u kojoj ponašanje koje izlazi izvan okvira postaje norma, postaje prihvatljivo i postaje cijenjeno. A Hrvatska nikada nije bila i nikada neće biti takva. Gospodine Berošu vi niste u stanju riješiti niti jedan od velikih sustavnih problema u hrvatskom zdravstvu. Netko će reći možda čovjek rješava male probleme, ali niti male probleme nije u stanju riješiti. Samo jedna crtica, iako su premijer Plenković, ministar Beroš, državni tajnici i pomoćnici iz njegovog ministarstva više puta građanima Umaga, Buja i Novigrada obećali da će riješiti njihov problem sa dostupnošću zdravstvene zaštite i omogućiti im da u slučajevima hitnih situacija mogu zdravstvenu zaštiti potražiti u bolnici u Izoli koja se nalazi tek nekoliko kilometara, tek nekoliko minuta od mjesta u kojoj ti ljudi žive, niti to ministar Beroš i premijer Plenković nisu bili u stanju riješiti. Niti to, da ljudi u hitnim situacijama mogu ići u bolnicu koja je udaljenja 10 minuta, a ne u bolnice u Puli i Rijeci koje su udaljene preko sat vremena. Niti to, a obećali ste ne znam koliko puta. Pa kada nešto što je takva sitnica, naravno ne i građanima tog područja, njima je to veliki problem, ali s usporedbi sa dugovima u zdravstvu i usporedbi sa problemom cijepljenja to je doista sitnica. Kada niti takvu sitnicu niste u stanju riješiti onda se naime mora postaviti pitanje što uopće jeste, a malo je toga. No dopustite mi da budem konkretniji o nekim stvarima o kojima sam govorio. Prva najveća i najproblematičnija su dugovi u zdravstvu. Dugovi u zdravstvu, a posebno dug veledrogerijama postoji već duže vrijeme i on raste za svih HDZ-ovih vlada. Samo malo o brojkama. Od 2011. do 2015. za vrijeme SDP-ove vlade dospjeli dugovi su smanjeni sa preko 5 milijardi na manje od 2 milijarde kuna, u 4 godine, u vrijeme ekonomske krize dugovi su smanjeni. Trend je pokazao te 2015. godine da se nastavilo sa reformama, da se nastavilo sa aktivnim i kvalitetnim upravljanjem zdravstvenim sustavom da bi do 2017. najkasnije 2018. godine dospjeli dug trebao biti sveden na nulu odnosno na to da se dugovi i obveze u zdravstvu plaćanju u zakonom propisanim rokovima. Da, mi imamo zakonom propisane rokove u kojima se obveze RH moraju plaćati. Imamo Ministarstvo financija koje bi trebalo kontrolirati pa i sankcionirati one koji to ne čine. Da, ministre Mariću imamo zakon koji to propisuje. Međutim, 2016. na vlast u zdravstvu dolazi HDZ od Nakića preko Kujundžića do sada Beroša zdravstvenim sustavom se ne upravlja. Dopušta se stihiji da djeluje i dug raste. 2016., odmah nakon preuzimanja vlasti jedan od prvih poteza HDZ-ovih ministara bio je prekinuti sanaciju zdravstvenih ustanova u vlasništvu drugih osnivača. I te su ustanove nesanirane vraćene županijama, gradovima i drugim osnivačima. Što se dogodilo? Pa dugovi su odmah počeli bujati, dugovi su se generirali. A koji je odgovor države na to? Helikoptersko upumpavanje novca bez kontrole gdje novac ide, bez ikakve rasprave o limitima. Da li limiti i način na koji trenutno financiramo zdravstvo funkcionira dobro? Odgovor je ne, jer da dobro funkcionira ovog duga ne bi bilo. Izdvajanja za zdravstvo su dramatično povećana, ako pogledate financijske planove HZZO-a i usporedite 2015. sa 2020. vidjet ćete da se radi o 5 milijardi kuna više. Točno onoliko za koliko je u tih 5 godina narastao dug u zdravstvu. Ali to naravno nije sve jer je istovremeno nekoliko puta, jednom recimo krajem prošle godine, pa onda sada prije nekoliko tjedana helikopterski upumpan novac u sustav, a ponavljam nikakve kontrole niti nadzora kako se taj novac troši nakon toga nije bilo. Dakle, sustav ne funkcionira. A zašto sustav ne funkcionira? Zato što se na čelo bolnica, pogotovo onih koji su u, kojima su osnivači RH i koji su direktno pod nadzorom ministra zdravstva na čelna mjesta dovode ljudi od političkog, a ne stručnog povjerenja i integriteta. Dopustite mi da pročitam jednog vrlo zanimljivog telefonskog razgovora snimljenog u društvu gospodina Beroša. Taj razgovor ide ovako, gospodin Beroš, gledaj ja ti hoću reći ono što sam ti rekao, a to je da je vrh stranke uključujući Andreja tebi poslao jasnu poruku, Dijana moja nemrem više od toga, ja iz ovih okvira nemrem otići. Gospođa Zadravec, to nije točno ti ne možeš govoriti vrh stranke i Andrej u jednoj rečenici, na što ministar odgovara, Dijana ja to mogu i jedino tako mogu, to je moja jedina sada mogućnost. Gospođa Zadravec, hoćeš reći da si ti razgovarao sa Andrejem i da je Andrej odabrao Zovaka, to mi hoćeš reći. Ministar Beroš, da to ti hoću reći, vrh stranke odabrao je put. I kada je vrh stranke odabrao put treba li nas onda čuditi da taj put završava time da u klinici za tumore liječnici odlaze, a pacijenti ne mogu doći na red da dobiju skrb za svoju bolest, klinici za tumore, onda vam je jasno o kakvim se pacijentima radi onkološkim pacijentima, ljudima kojima je zdravstvena zaštita itekako potrebna, ljudima kojima je HDZ-ova vlada još 2016. ukinula program „72 sata“ koji je trebao zajamčiti rano otkrivanje raka, a taj program ničime nije nadomjestila. Bolnicama treba kvalitetno upravljanje kojeg nema zbog HDZ-ovog stranačkog kadroviranja, bolnicama treba kvalitetnije financiranje kojeg nema zbog HDZ-ove nebrige, bolnicama treba pomoći da rade svoj posao, njima treba i reorganizacija, a nema niti toga naprosto zato što HDZ-u u svim sustavima kojima država upravlja zvali se oni „zdravstveni sustav“ ili „pravosudni sustav“ odgovara status quo i nered. A zašto? Jer se u statusu quo i neredu najlakše pliva i najlakše osigurava posao za sebe i sebi bliske. Što je i slijedeća stranica u priči o opozivu g. Berošu. Jedan od razloga zbog kojeg novca u zdravstvenom sustavu nedostaje sigurno su i koruptivne klijantelističke javne nabave. Javne nabave u kojima profitiraju bilo ljudi bliski ministru Berošu i HDZ-u, bilo direktno, i to treba reći, bivši HDZ-ovi ministri koji su trebali dobiti određene, vrlo lukrativne i unosne poslove. Izrada platforme „CijepiSe“ višestruko je preplaćena, a ne funkcionira. Posao izrade IT sustava bolnica težak 1,6 milijuna kuna dodijeljen je trgovačkom društvu koje se do sada bavilo izradom cvjetnih aranžmana. 2019.g. to je društvo imalo prihod od 1.000 kuna i niti jednog zaposlenog, 2021. trebalo je dobiti posao od 1,6 milijuna kuna, 1.600 puta više. Mislim da je to uspjeh i brojke i margine kojima bi se i Elon Musk zadivio. Naravno ima toga još. Spomenuo sam već, dodjela poslova bivšim HDZ-ovim ministrima. I pazite sad, zanimljivo, svaki put kada se otkrije za takvu javnu nabavu iz ministarstva reagiraju i kažu „pa mi smo to poništili, samo vas nismo stigli o tome obavijestiti“. Ma gle čuda, a što bi bilo da novine nisu pisale o tome, javna nabava bi išla i dalje i ljudi koji to ne zaslužuju dobili bi posao i milijune. Imamo onda i situaciju sa stranicom koronavirus.hr i brojne, brojne druge afere koje pokazuju da novac iz ministarstva curi svugdje samo ne tamo gdje bi trebao, a trebao bi u zdravstvenu zaštitu hrvatskih građanki i građana koji tu zaštitu, kao što sam već na samom početku uvodno rekao, sve više trebaju jer starije stanovništvo je nažalost i stanovništvo koje treba veću zdravstvenu zaštitu. Spomenuo sam već slučaj „CijepiSe“ i rekao sam da to nije jedina odgovornost RH, odgovornost je i Europske komisije. Ali ono što se događalo na području RH odgovornost je ove vlade. Podaci iz sustava „CijepiSe“ su se gubili, ljudi su se prijavljivali, nisu dolazili na red, ljudi koji su se cijepili putem sustava „CijepiSe“ ne bi bili evidentirani, ne bili evidentirani ljudi koji su se cijepili preko liječnika opće medicine, pozivani su jedni, pozivani su drugi, nastao je potpuni kaos. Istovremeno Hrvatska kaska i na začelju je EU po broju onih koji su procijepljeni. Nažalost, po broju onih koji su smrtno stradali od korone nismo na začelju, tu smo u vodstvu, među 15 zemalja sa najvećom smrtnošću na svijetu, a to je posljedica neadekvatne reakcije, neadekvatnog donošenja mjera, povezivanja mjera sa političkim potrebama HDZ-a i naprosto lošeg upravljanja sa cijepljenjem. Poštovane kolegice i kolege, to što ste radili, ali više od toga, ono što niste bili u stanju napraviti direktno je utjecalo na život i zdravlje ljudi, na to da posljedice koronavirusa na području RH budu gore. I za kraj završit ću sa jednim slučajem kojeg nismo spomenuli u prijedlogu za opoziv, a nismo ga spomenuli jer se dogodio u međuvremenu otkada smo u ovaj postupak krenuli, a to je slučaj Zadravec i ne onaj telefonski razgovor. Onaj telefonski razgovor je bio samo uvod. To je slučaj gđe. Zadravec i svega onoga što se događa na „Klinici za tumore“. Kao što sam rekao, liječnici odlaze, a pacijenti ne mogu dobiti zdravstvenu zaštitu, to je sukus. Al ono što stoji iza toga je unutar HDZ-ovski obračun za upravljanje i vođenje bolnicom, KBC-om, to je sukus. Dvije struje u HDZ-u se svađaju oko toga koja će preuzeti bolnicu, a posljedice toga trpe pacijenti. Ja ovdje neću biti odvjetnik niti gđe. Zadravec, niti bivšeg ravnatelja, niti bilo koga, ali ću reći jednu stvar. Inspekcija je u bolnicu krenula tek kada su mediji o tome počeli pisati svakoga dana, tek reakcija medija, tek reakcija nas iz oporbe, dovela je do toga da se ministar zapita što se događa u bolnici, iako telefonski razgovori koje je netko iz društva ministra svojedobno snimao pokazuju da je ministar čitavo vrijeme znao sve što se događa u toj bolnici, ali nije reagirao, nije reagirao jer naprosto nije znao koja će HDZ-ovska struja prevladati, a ne daj Bože da se nađe na krivoj strani. Poštovane kolegice i kolege, zdravstvenim sustavom se treba upravljati jer je to sustav koji treba pomoći jednoj od najranjivijih skupina u našem društvu, to je sustav koji treba pomoći bolesnima, a mi umjesto upravljanja u zdravstvenom sustavu imamo ogromne dugove, imamo obustavu isporuka lijekova, imamo nefunkcioniranje sustava cijepljenja imamo javne nabave koje se ugovaraju po klijentelističkim i koruptivnim metodama, imamo unutarstranačko kadroviranje po bolnicama, imamo sve osim onoga što bi trebali imati, a trebali bi imati kvalitetnu zdravstvenu zaštitu. I zbog toga što ju danas nemamo, ministar Beroš i ne može se to drugačije reći, mora otići. Hvala vam.
Sada ćemo prijeći na replike, ostanite kolega Grbin ima dosta replika koliko vidim 16. Prvi je na redu kolega Ćelić, izvolite.
Zahvaljujem g. predsjedniče. Poštovani g. Grbin. Vaš politikantski ekspoze jeftino producirana monodrama vrvi paušalnim optužbama i neistinama. Dok se Hrvatska borila s virusom vi ste čitavo vrijeme kao oporba navijali za koronu, minirali rad stožera. Današnja rasprava prigoda je da kažemo sve ono što je ova Vlada RH napravila na planu borbe protiv koronavirusa u vremenu koja je najzahtjevnija od vremena Domovinskog rata. Plaće za 215.000 radnika u Gradu Zagrebu u protuvrijednosti 2 milijarde 900 milijuna kuna samo je jedan od primjera. Pitanje medicinske opreme, testova, cjepiva sve ste opstruirali. 47.000 dnevno cijepljenih krajem travnja, epidemiološke brojke kazuju kako je treći val na izmaku snaga, [[Upadica predsjednik: Hvala vam.]] a rezultati na lokalnim izborima govore [[Upadica predsjednik: Kolega Ćelić, hvala vam.]] kako je SDP na respiratoru. Znate li kolika je smrtnost na respiratoru? Vrlo visoka.
Kolega Ćelić deset sekundi, ja vas molim da se držimo vremena. Izvolite odgovor.
Poštovani g. Ćeliću, mi ne razgovaramo o rezultatima lokalnih izbora, ne razgovaramo. Možda bi bilo bolje da razgovaramo jer oni za moju stranku nisu toliko loši koliko su ti rezultati bili porazni za vašu stranku u brojnim sredinama. Ali dobro, to nije tema današnje rasprave. Tema današnje rasprave je funkcioniranje zdravstvenog sustava. I recite mi da li je politiziranje kada kažem da je dug u zdravstvu u pet godina HDZ-ovih ministara povećan više od tri puta, je li to politiziranje ili je to činjenica? Činjenica je jer brojke to pokazuju, ne moje brojke, brojke Ministarstva financija i Ministarstva zdravstva, vaših ministara. A te brojke su dovele do toga da je usred pandemije bolnicama uskraćena isporuka lijekova, onkološki pacijenti su morali lijekove tražiti preko granice. Javili su nam se ljudi čija obitelj boluje od leukemije [[Upadica predsjednik: Hvala vam.]] koji su morali u Sloveniji kupovati lijekove [[Upadica predsjednik: Kolega Grbin, hvala vam.]] Je li to politiziranje?
Kolega Grbin hvala vam. Ja vas molim kolegice i kolege da se držimo vremena. Jedna minuta je za repliku i molim vas da se svi toga držimo. Kolega Katičić, izvolite.
Poštovani predsjedniče Sabora, poštovani predsjedniče Vlade, uvaženi ministre, ,kolegice i kolege. Pažljivim čitanjem ovog populističkog pamfleta za opoziv ministra zdravstva iznosite brojne ničim dokazane lažne optužbe na račun sustava koji funkcionira u doba najveće krize od Domovinskog rata, pri tom ispuštate mnoge činjenice da je taj sustav za primjer osigurao dostatan broj respiratora, za skrb svih covidom zaraženih bolesnika, kao da i skrbi o svim drugim bolesnicima i građanima kojima je potrebna zdravstvena skrb. Pri tome naravno ne spominjete da se vodi briga i o popravku potresom oštećenih zgrada zdravstvenih ustanova u Gradu Zagrebu. Stoga držim da je minimum vaše odgovornosti prema građanima da pridonesete barem nekakve nedvojbene dokaze o tome jer objede na račun ovoga Ministarstva zdravstva i Vlade … ne doprinose napretku zdravstvenog sustava.
Hvala. Izvolite odgovor.
Poštovani kolega, oko nečega ćemo se složiti, ovo je doista velika kriza, ovo je vjerojatno najveća mirnodopska zdravstvena ugroza kojoj je svjedočio bio tko od nas, bilo tko tko je danas živ osim možda Jože Manolića. Međutim, upravo to je problem usred takve zdravstvene ugroze ovaj ministar i ovo ministarstvo je iskoristilo priliku da dodijeli određene poslove svojim pajdašima, kao što je posao na sustavu „Cijepi se“ koji je višestruko preplaćen, po nekim a20 puta, kao što je slučaj IT cvjećarice. Za to su dokazi izneseni, ti dokazi proizlaze iz Sudskog registra i podataka FINA-e. 2019. 1.000 kuna nitko nije zaposlen, bave se cvjećarstvom, 2021. U vrijeme korona krize dobivaju posao težak 1,6 milijuna na poslovima s kojima veze nemaju.
Hvala vam. Idemo dalje, 3.replika kolega Đakić, izvolite.
Hvala lijepo g. predsjedniče HS-a. Predsjedniče Vlade, ministri. Kolega Grbin vašim pamfletima i obmanama nije bilo mjesto u ovom Visokom domu u momentima teške pandemije koja je zadesila Hrvatsku. Ja sam samo jedan od onih koji je u novim momentima koristio sustav zdravstvene skrbi, 24 dana nisam primijetio da nedostaje lijekova, nisam primijetio da nedostaje osoblja, nisam primijetio nikakvi kaos u zdravstvenom sustavu kako vi to nazivate. Bio sam zbrinut kao i stotine i tisuće drugih koji su preživjeli ovu pandemiju, bio sam zbrinut u najboljim momentima i bio sam u najboljim rukama. Čestitam i Vladi RH na čelu sa premijerom Plenkovićem na uloženom trudu i zalaganju, kao i ministru Berošu sa svim ravnateljima i liječnicima i osobljem koji su budno brinuli [[Upadica predsjednik: Hvala vam.]] dan i noć nad svim onima koji su doživjeli bolest.
Hvala. Izvolite odgovor.
Poštovani kolega Đakić, nisu svi pacijenti saborski zastupnici i k tome još saborski zastupnici HDZ-a i nisu svi mogli uživati u istim uvjetima i u istom tretmanu kojeg ste dobili vi. Drugi su morali, kao što sam već spomenuo tražiti lijekove i zdravstvenu zaštitu preko granice RH. Javila nam se obitelj iz Međimurja gdje je jedan od članova te obitelji bolestan od leukemije koji nisu mogli dobiti lijek. Javili su nam se onkološki pacijenti koji nisu mogli dobiti lijek. Znate koji je odgovor bio iz Ministarstva zdravstva tada, pa nije neki problem ako kemoterapija kasni. Ajde vi to recite u lice onoj osobi kojoj ta kemoterapija kasni. Hvala.
Imamo dvije povrede Poslovnika. Kolega Ćelić, izvolite.
Hvala gospodine predsjedniče. Članak 238., kolega Grbin ovo je sramotno što govorite, ovo je uvreda svim zdravstvenim radnicima jer dobro znate da nikome nije falio respirator u ovome trenutku u vremenu od proteklih godinu dana, usporedite situaciju, pogledajte kakva je situacija bila u Portugalu, Irskoj i na ovakav način govorit da je bio povlašten kolega Đakić to vas može biti sram.
Da, ovog je vrlo osjetljivo sada područje i vi jeste na određen način i replicirali, ali činjenica je i isto tako smatram kolega Grbin da ste iznijeli jednu tešku optužbu na to da je dio zdravstvenog sustava prema stranačkim kriterijima ili prema nekim vlastitim preferencijama tretirao pacijente i bolesnike. Za to biste trebali imati itekakve dokaze. Tako da vas molim da neću davati nikakve opomene, ali molim vas da ipak biramo riječi ovo su zaista bile teške riječi. Kolega Đakić, izvolite.
Gospodine predsjedniče Hrvatskog sabora povrijeđen je Članak 238., ovakvo omalovažavanje i vrijeđanje zastupnika sigurno nismo zaslužili. Prije svega ja sam se sam prijavio na bolničku pretragu u Fran Mihaljević bez ičije intervencije. Samom je u sobi ležao vozač, umirovljeni vozač iz Vrbovca, nažalost preminuo je. Isti tretman smo imali i jedan i drugi. Sramite se.
Da, rekao sam već u komentaru replike kolege odnosno povrede Poslovnika kolege Ćelića, pozivam sve da biramo riječi i da za ono što iznesemo optužbu ipak imamo i dokaze, a ne samo paušalo tako izjaviti jer zaista može biti neugodno. Idemo dalje, kolega Hajdaš Dončić, izvolite.
Hvala lijepo. Dakle, čisto komentar u okviru …/nerazumljivo/… replike, ali nebitno, ali, kolega Grbin jel vi primjećujete kako je HDZ zapravo sada u orkestru, imaju tri base words koji ponavljaju, riječi koje stalno ponavljaju. Dakle, to je ugrozba najveća kriza od Domovinskog rata jer se ne žele baviti suštinskim problemom. A suštinski problem je ovo što je navedeno. Dakle, što je navedeno, 230 milijuna kuna mjesečno generiranja dugova u zdravstvenom sustavu. Zašto? Zbog rečenice lako ćemo, dižemo plaće, dižemo sve, limiti zdravstvenih ustanova ostaju isti ili se neznatno mijenjaju. I onda se čudimo. Znači što je ključno i za cijepljenje i za sustave, da znate upravljati sustavom, ali možda je čak i naša zajednička greška što smo krivo adresirali adresu, nije Vili krivac, krivac je ova osoba koja sjedi između Vilija i Ivice. Hvala.
Izvolite odgovor.
Poštovani kolega, jednu ste riječ propustili koju su ponovili 3 puta, a to je riječ pamflet. To ste propustili, ali primijetili smo. Nije ovo pamflet, niti je ovo politiziranje. Ovo je ozbiljna rasprava o ozbiljnom problemu, a ozbiljan problem je da zdravstveni sustav RH ne funkcionira jer se njime ne upravlja dobro. A to nefunkcioniranje je dovelo do toga da je, sad ću ja koristiti termine koji su iznijeti, u vrijeme najveće zdravstvene krize došlo do dodatne ugrozbe time što su bolnice ostale bez lijekova. Hvala.
Kolegice Nikolina Baradić, izvolite.
Hvala predsjedniče Hrvatskog sabora. Poštovani kolega, u svojoj replici dotakla bi se druge točke vašeg prijedloga u kojem se spominju dugovi prema zaposlenima na osnovu prekovremenog rada i povećanja osnovice za izračun plaća. Evo, ispred sebe imam platnu listu moje kolegice koja radi 3 sata, 3 smjene na Covid odjelu, ima najveći mogući koeficijent, dakle 1,28 i njena plaća je u prosjeku 8.500 kuna plus Covid dodatak koji je od 400 do 500 kuna. Dakle, 9.000 kuna je iznos plaće medicinske sestre koja radi 24 sa zaraženim pacijentima. Ako to usporedimo sa razdobljem kada je vaša SDP-ova vlada smanjivala plaće zdravstvenim radnicima, možemo samo zaključiti da nemate argumenata i da se bavite politikantstvom što su građani prepoznali na lokalnim izborim.
Izvolite odgovor.
Hvala vam kolegice podsjetili ste me na nešto što sam u svojoj raspravi propustio istaknuti i hvala vam što ste to rekli. Dakle, spomenuli ste da je plaća nekome tko 24 sata radi na Covid odjelu, znači u posebno otežanim uvjetima rada sa 8.500 kuna povećana za 400 kuna. To je ovako brzom matematikom negdje oko 4,5%. Dakle, nekome tko ugrožava svoj život i svoje zdravlje da bi pomogao drugima, tko radi u otežanim uvjetima rada plaća je povećana za 4,5%. Je li to po vama adekvatno?
Kolega Marko Pavić, izvolite.
Hvala lijepa poštovani predsjedniče sabora. Poštovani kolega Grbin, 400 tisuća, 400 tisuća nezaposlenih vi ste prognozirali u ovoj krizi. Kažete da treba argumentima, da treba brojkama, pa ajmo argumentima i brojkama. Do sada procijepljeno gotovo 40%, otvaramo turističku sezonu, nije bilo policijskih satova, bila je oprema, Vlada je osigurala opremu, sjećam se kad je premijer Plenković nazvao kineskog premijera onda smo, tada je ministar Beroš i ja osigurali 615 miliona kuna za zdravstvenu opremu. Nitko nije ostao bez respiratora. 10,5 milijardi kuna uloženo u zaštitu 680.000 radnih mjesta, trenutačno nezaposlenih 137.000. To su sve brojke koje ukazuju na rad ove Vlade, ukazuju na rad ministra, premijera i ostalih. A da ste vi bili na vlasti, vi biste ostvarili ovu prognozu koju ste sami dali, a to je 400.000 nezaposlenih.
Izvolite odgovor.
A što bi trebala vlada raditi, pustiti da svi pomremo, pustiti da svi završimo na Zavodu za zapošljavanju? Pa to je posao vlade, Bože moj! Posao vlade je da s vremena na vrijeme i nešto radi. Mi govorimo o onome gdje vlada nije odradila svoj posao, daj Bože da je toga što manje, ali nije. Ovo o čemu vi govorite je dio gdje ajde nešto i odrađeno, ajde nešto i odrađeno. Ali i tu je bila masa problema sa dodjelom poslova vrlo sumnjivim pojedincima i tvrtkama, što je sve spriječeno pravodobnom reakcijom oporbe, medija i generalno javnosti. Da toga nije bilo, da toga nije bilo pitaj Boga koliko bi bilo još slučajeva poput IT cvjećarice.
Sada je na redu zastupnica Romana Nikolić, izvolite.
Zahvaljujem predsjedniče sabora. Poštovani kolega Grbin, u izvješću pučke pravobraniteljice najveći broj pritužbi, njih čak 328 je iz područja zdravstva i to ponajviše od građana koji nisu uspjeli ostvariti kontakt sa svojim liječnicima i doći do potrebnih lijekova ili su im pregledi i zahvati odgođeni, što je došlo do još povećanja liste čekanja i ovako preduge. Što je vlada učinila po tom pitanju? Ništa. Primila je na znanje navedeno izvješće umjesto da se primila u koštac sa problemom i počela ga rješavat. Hvala.
Izvolite odgovor.
Ali kolegice u krivu ste. Vlada je učinila nešto. U svojem odgovoru na naš prijedlog za opoziv ministra Beroša rekla je da je to nebitno. Rekla je da su te pritužbe pučkoj pravobraniteljici nebitne, dakle ipak je nešto učinjeno, nemojte tako.
Kolegice Peović, izvolite, sad ste vi na redu.
Dobar dan. Kolega Grbinu, zanima me što mislite o prijedlogu Radničke fronte koji smo uputili u sabor da se zdravstvenim djelatnicima i zdravstvenim radnicima koji su uključeni u borbu protiv Covid-19 osigura dakle beneficirani radni staž. Naime, mi smatramo da je situacija vrlo slična kao i u Domovinskom ratu kada se beneficirani staž osiguravao. Također smatramo da je dodatak, covid dodatak od 10% koji dolazi 9 mjeseci nakon početka pandemije bio prilično omalovažavajući, dakle i omalovažavajuća gesta prema zdravstvenim radnicima košto ste sami spomenuli koji su dobili samo nekoliko stotina kuna više na plaću. Dakle nije li se moglo na neki način to promijeniti? Recimo u Francuskoj prosječno 183 EUR-a se dobilo po radniku, u Estoniji dvostruke plaće svim zdravstvenim radnicima, u Sloveniji 200% dodatka na plaću, u Škotskoj 500 EUR-a na plaću, a naši se zdravstveni djelatnici praktički bore u normalnim uvjetima.
Izvolite odgovor.
Ja vam na to mogu samo odgovoriti da nismo niti u Estoniji, niti u Sloveniji, niti u Škotskoj, niti u Francuskoj, nego smo u Hrvatskoj kojoj je na čelu Plenković, a na čelu zdravstva Beroš. Ovi prijedlozi o kojima ste govorili su svakako za raspravu. Dijela koji se odnosi o dodatku na plaću sam se već dotakao. Da, smatram da je taj dio također neadekvatan.
Sada je na redu kolegica Baričević, izvolite.
Mikrofon neko nije ugasio. Hvala lijepa poštovani potpredsjedniče, uvaženi premijeru sa ministrima. Kolega Grbin, blatite zdravstveni sustav koji se u ovoj epidemiji pokazao ključnim za uspješnu zaštitu građana. Dakle uz sve bolje rezultate u procjepljivanju stanovništva i rješavanju aktualne zdravstvene problematike načinjen je i plan za modernizaciju zdravstvenog sustava, osobito kroz ubrzanu digitalizaciju, primjenu novih metoda i tehnologija u zdravstvu i razvoju ljudskih resursa, a da ne govorimo o planiranim reformama i ulaganjima u zdravstvo, čime će se omogućit još bolja i učinkovitija zdravstvena skrb na svim razinama zdravstvene zaštite, da ne govorimo da u ovih proteklih 15 mjeseci se hrvatska vlada oduprla svim izazovima krize, ali uspješno, zaista uspješno [[Upadica: Hvala vam]] Ja vas molim, kažite danas hrvatskim građanima [[Upadica: Hvala]] koliko je ova vlada dala za očuvanje [[Upadica: Kolegice Baričević, hvala vam lijepa]] radnih mjesta.
Molim vas da se držimo vremena. Izvolite odgovor.
Zahvaljujem poštovani g. predsjedniče. Poštovana kolegice, ne blatim ja zdravstveni sustav. Ja sam izuzetno ponosan na činjenicu da Hrvatska još uvijek unatoč HDZ-u ima javno zdravstvo i javni zdravstveni sustav. Ne blatim ja niti zdravstvene djelatnike kako ih vi zovete ili zdravstvene radnike, ja sam na njih izuzetno ponosan jer znam u kojim uvjetima su radili za vrijeme ove pandemije. Uvjeti u kojima su radili su strašni i na njih zdravstvene radnike možemo i moramo biti ponosni i moramo im pružiti riječi zahvale. Oni s kojima ja imam problem su oni koji su na vrhu piramide zdravstvenog sustava, premijer, a pogotovo ministar zdravstva zato što oni, onime što je u njihovoj nadležnosti ne upravljaju dobro. Spomenuli ste digitalizaciju i hvala vam na tome, pa ću ja još jednom spomenuti IT cvjećaricu koja je dobila posao bez ikakvih referenci od milijun i 600 tisuća kuna. To je ta digitalizacija koja se provodi.
Kolega Nađi, izvolite.
Poštovani kolega Grbin, pitanje samo, sjećamo se da u prvom mjesecu prošle godine je bivši ministar Kujundžić smijenjen na način da je to bilo obrazloženo da nije, da nije dovoljno usredotočen na pandemiju koja, koja je tada dolazila, zbog kako je to tada bilo rečeno privatnih problema, sada vidimo da i novi ministar opet ima mnogo, mnogo problema, mnoge afere su tu se izredale, pa evo vaše mišljenje da li je možda i on sad već nedovoljno usredotočen?
Izvolite odgovor.
Zahvaljujem kolega. Da, u pravu ste. Kujundžić je bio smijenjen jer se zbog svojih brojnih afera kojima se morao baviti, nije stigao baviti poslom ministra zdravstva. To je činjenica. Doduše, Kujundžić je tih problema imao od samog početka mandata jer je čovjek istovremeno radio u bolnici, bio je profesor na fakultetu, njegova je slika stajala na stranicama privatne klinike njegove obitelji, dakle čovjek je radio sve samo ne posao kojeg je trebao raditi, a to je posao ministra. Slična situacija je danas i sa g. Berošem, g. Beroš mora otići jer posao ministra ne zna, ne može ili neće raditi na odgovarajući način. Da li će to biti sutra prilikom glasanja ili za tjedan, dva, tri kada se utvrdi da on ima ozbiljnijih poslova i zadataka od onog ministra zdravstva, to je pitanje, ali da će otići, otići će, to je jasno.
Kolegice Murganić, izvolite.
Zahvaljujem. Kolega Peđa Grbin, vi ste u svom prijedlogu opoziva kao i sada u izlaganju iznijeli niz netočnost, niz neistina jer ste na jedan evo tako teatralan način pristojan način, čak ste u jednoj situaciji i mijenjali glas da bi bili što uvjerljiviji, međutim to su sve neistine. Optužujete ministra za neadekvatno provođenje cijepljenja, a znate i sami da cjepiva ima dosta i da imamo više cjepiva nego što ima interesa građana i da bi na tome trebalo raditi. Isto tako optužujete ga za dugove koje je jasno naslijedio, ne priznajući da imamo dodatne troškove vezane za potres i za pandemiju. 2,9 milijardi je udar na zdravstveni sustav financija, sve funkcionira i plaće su povećane u ovoj godini 1.200 kuna u prosjeku, BDP nam je manje pao od drugih zemalja zbog adekvatnih mjera [[Upadica predsjednik: Hvala vam.]] sve je to kao i ostale mjere učinio ovaj čovjek koji sjedi kraj Ivice.
Hvala. Izvolite odgovor.
Poštovana kolegice, i vas su branili pa ste morali otići zbog toga što posao ministra niste odradili kako treba, a tako će i Vili. Međutim vi ste rekli da sam u brojnim stvarima iznosio neistine, a onda niste naveli niti jednu. Koje vam je obrazloženje? Pa nije Vili kriv, dugove u zdravstvu je naslijedio. Od koga? Od Kujundžića i Nakića [[Upadica Murganić: I vas.]] od drugih HDZ-ovaca. Ne, ne, ne, 2015. su dugovi u zdravstvu bili dramatično smanjeni [[Upadica Murganić: I kredit digli.]] da ste nastavili raditi svoj posao do 2017.najkasnije '18.dospjelih dugova u zdravstvu ne bi bilo. Danas su eskalirali, danas su eskalirali i mi imamo situaciju da se bolnicama obustavila isporuka lijekova. Da je država u šest mjeseci dva puta morala helikopterski morala intervenirati da zdravstveni sustav ne kolabira [[Upadica predsjednik: Hvala vam.]] Zašto? Jer netko nije radio svoj posao. A tko je on? Vili Beroš.
Hvala vam. Idemo dalje kolegica Juričev Martinčev, izvolite.
Hvala lijepo poštovani predsjedniče. Kolega Grbin govorili ste između ostalog o dugovima u zdravstvu, navodite da su prihodi 21 milijardu odnosno doprinosi, a rashodi 34 milijarde, činjenica je da je RH jedna od zemalja gdje se najmanje u EU izdvaja za zdravstvo. Da li želite reći i da li prozivate ministra i Vladu zato što nisu više opteretili naše građane, zašto nisu povećali izdvajanja za zdravstvo? Ja znam da od 34 milijarde odnosno od 21 do 34 milijarde moguća su optimalizacija i racionalizacija određenih troškova, ali ne u tolikom iznosu. Da li možda ih optužujete zašto i predlažete smanjenje plaća zdravstvenim djelatnicima ili bite propisali jeftinije lijekove onkološkim bolesnicima? To govorite Vladi koja je samo u ovoj godini iz dodatnih sredstava osigurala i to ne iz kreditnih sredstava 4,7 milijarde kuna.
Hvala. Izvolite odgovor.
Poštovana kolegice Juričev Martinčev, ja sam ukazao na činjenicu, niste me pažljivo slušali da su izdvajanja za zdravstvo porasla od 2015.-2020. Financijski plan HZZO-a povećan je za pet milijardi kuna. I postavio sam jedno sasvim legitimno pitanje, kako je moguće da se izdvajanja povećaju, a da istovremeno dug raste i to dramatično? Kako je moguće da je 2015.se dug smanjivao, dospjeli dug naravno, sa pet milijardi kuna manje nego u 2020.i 2021.? To mi niste objasnili niti ste na to pokušali odgovoriti.
Idemo dalje, sada je na redu kolegica Lukačić. Izvolite.
Zahvaljujem g. predsjedniče. Poštovani kolega Grbin, vi ste u nekoliko navrata u vašem izlaganju spomenuli kako cijepljenje uopće nije funkcioniralo. Vi znate da je Vlada RH u prosincu donijela plan provođenja cijepljenja i da su u tom planu navedene rizične skupine, dakle oni koji se trebaju uz zdravstvene djelatnike koji su tamo ostali, koje su tamo navedene cijepiti. Znate li da je na taj način putem HZJZ-a svih županijskih zavoda pa i Zavoda za javno zdravstvo u Zagrebu omogućeno kad govorimo samo o osobama s invaliditetom, to je 520.000 ljudi plus osobni asistenti za koje jednako tako omogućeno cijepljenje kako bi se zaštitile [[Upadica predsjednik: Hvala vam.]] one najugroženije skupine osoba s invaliditetom, dakle rekli ste jednu neistinu. Hvala.
Hvala lijepa. Izvolite odgovor.
Nisam poštovana kolegice, nisam o tome uopće govorio, nisam govorio o cijepljenju osoba s invaliditetom, nisam. Govorio sam o nefunkcioniranju sustava cijepljenja, a sustav cijepljenja doista nije funkcionirao. Nije funkcionirao zato što se u jednom trenutku nije naručila dovoljna količina cjepiva, nije funkcionirao zato što se nije organizirala na adekvatan način distribucija cjepiva koje je došlo, nije funkcionirao zato što unatoč raspravi i apelima upućenih s ovog mjesta u siječnju ove godine država niti u jednom trenutku nije pokušala doći do cjepiva drugih proizvođača i nije funkcioniralo zato što je sustav preko kojeg se trebalo organizirati cijepljenje dodijeljen prijateljima da ga rade, pa se sustav zblesirao, blokirao kako god hoćete i ljudi koji su se u njega prijavili nisu bili pozivani. A uz sve to izostala je kvalitetna popularizacija cijepljenja kako bi [[Upadica: Hvala lijepa.]] ljudima koji se ne žele cijepiti [[Upadica: Hvala.]] objasnili zašto je to za njih korisno i za društvo potrebno.
Hvala vam lijepa. Sada je na redu kolegica Mrak Taritaš, izvolite.
Hvala lijepo poštovani predsjedniče Hrvatskog sabora. Uvaženi kolega Grbin, dakle ovo je već viđeno. Mi smo imali interpelaciju o radu Vladu, o nepripremljenosti za koronu za jesenci i zimski val nakon što smo u ljetu pobijedili koronu. Raspravljali smo duboko u noć i govorili o tome da je zdravstveni sustav nepripremljen. I sad mene i vas vjerojatno ne čudi da kolege iz HDZ-a govore da je vaše, da je to politički pamflet, da je obmana i da hvale Vladu, ali mi smo imali i u bivšem, bivša vlada i sada iste scenarije, ukazivali smo na nepravilnosti, ukazivali smo da ministar ne radi dobro svoj posao i onda je nakon rasprave, nakon što je premijer hvalio tog ministra iza toga je tom ministru istekao vijek trajanja, samo premijer Plenković želi reći ja odlučujem kad je kojem ministru istekao vijek trajanja. I kolegi Berošu koji je ministar je isto istekao vijek trajanja [[Upadica Hvala lijepa.]] to vjerojatno znaju svi u Hrvatskoj osim njega. Mene zanima što mislite [[Upadica: Hvala vam lijepa.]] kad će tu biti kraj?
Vama nije istekao rok trajanja, ali je vrijeme isteklo. Izvolite, kolega Grbin.
Hvala vam poštovani gospodine predsjedniče. Da, uvažena kolegice govorili ste o tome koliko puta smo do sada pobijedili koronu. I ja se doista toplo, toplo nadam da kada ju napokon pobijedimo, a nadam se da će to biti uskoro, da će onda to biti treća sreća i da nećemo morati nakon pobjede još jednom u borbu. Naša zadaća kao zastupnika opozicije je da ukazujemo na nepravilnosti i da nudimo alternativna rješenja. O nekima smo govorili, neka je spomenula kolegica Peović, o nekima kao što je, a to je izuzetno važno, kvalitetno upravljanje zdravstvenim sustavom sam govorio ja. To je naša zadaća iz opozicije. Vladajući uz zadaću imaju puno veću odgovornost. Oni imaju većinu koja je potrebna, ključna za donošenje odluke. Opozicija tu većinu nema jer da ju ima ona bi bila većina. I zato je odgovornost na vladajućima da nakon svega ovoga na što ukazali [[Upadica: Hvala vam.]] donesu jedinu ispravnu odluku [[Upadica: Hvala vam lijepa, kolega Grbin.]] a to je da glasaju za promjenu [[Upadica: Hvala vam.]] koja je zdravstvenom sustavu nužna.
Sada je na redu kolega Šimičević, izvolite.
Zahvaljujem predsjedniče Hrvatskog sabora. Poštovani kolega, oporba nikad nije aplaudirala vlasti za dobro što čini pa bi bilo čudno da i vi to učinite sada, a možda bi za neke stvari i trebali. Dok su neki kao vi govorili da je virus obični karijes, hrvatska Vlada je činila sve da zaštiti narod hrvatski, a pri tom isto tako zaboravljamo da su Hrvatsku pogodili razorni potresi koji su ionako zakomplicirali tešku situaciju. Sve što ste rekli mogli bi demantirali, ali nemamo vremena. Jednu stvar koju ste izrekli u svom obraćanju je da je SDP-ova vlada smanjila dug zdravstvu, a pri tom zaboravljate da ste zabranili zapošljavanja, da ste zabranili napredovanja, da ste smanjili, smanjili plaće hrvatskom čovjeku i to biste trebali reći, a to zaboravljate gospodine Grbin. I jedna stvar koja mi smeta obraćate se ministru sa [[Upadica: Hvala lijepa.]] sa Vili, on nije Vili, on je ministar Beroš u Vladi RH.
Poštovani zastupnik Peđa Grbin, hvala vam kolega.
Zahvaljujem poštovani gospodine potpredsjedniče. Uvaženi kolega Šimičeviću za razliku od većine oporba relativno često podržava prijedloge Vlade kada ih smatra osnovanim. Kada glasam za prijedlog kojeg je uputio bilo ministar Beroš, Marić ili netko treći nebitno, onda time podržavam njegov rad u tom segmentu. I to sam više puta učinio. Koliko puta je većina podržala prijedloge oporbe? Niti jednom. Najbliže što smo došli tome kada prijedlog koji oporba uputi onda vi realizirate kao svoj kao što je recimo bila noga u guzicu ministru Tolušiću, ministru Kuščeviću ili će sutra biti ministru Berošu. Dakle, nemojte lupetati ovako kao što ste činili. A što se tiče smanjivanje dugova za vrijeme SDP-ove vlade od 2011. do 2015., doista ste u pravu nisam spomenu sve. Smanjeni su dospjeli dugovi i smanjene su liste čekanja. Evo, hvala vam što ste me podsjetili i ispravljam svoj propust. Hvala još jednom.
Hvala lijepo, ja bih samo molio da ne rabimo izraze kao što je lupetati, nogom u guzicu i slične jer to ne priliči ovom visokom domu. Slijedeća replika je poštovane zastupnice Maja Grba Bujević.
Hvala gospodine potpredsjedniče sabora. Vi koji se volite rukovoditi argumentima u 20 minuta svojeg iskaza ništa niste rekli argumentirano, ali ja ću vam svejedno replicirati zbog toga što i u jednom času rekli da ništa nije napravljeno za građane Istre vezano uz prijevoz za Izolu. Pa ovaj s obzirom da to uopće zapravo nije vezano uz ministra Beroša koji se bavio krizom puno, puno vremena, dakle taj projekt je zaista hvale vrijedan, međutim Izola ne pruža sve usluge koje bi trebala pružati da bi se hitni pacijent zbrinuo nego pruža infarkt, zbrinjavanje infarkta, pruža od 7 do 15 sati ujutro, a ne pruža vikendom, pa onda predlažu u tom projektu da se vozi dalje za Ljubljanu. Prije smo u Rijeci i u Puli nego u Ljubljani, a to je argument kojim se trebamo u ovim raspravama služiti. Hvala vam.
Izvolite odgovor.
Hvala vam poštovana kolegice, dopustit ću si da prvo podsjetim uvaženog gospodina potpredsjednika da je vritnjak u guzicu nešto što je obilježilo povijest hrvatskog saborovanja tako da nemojte bježati od njega. A što se tiče ovoga što govorite, odite u Umag, odite u Buje, pogledajte ljude s tog područja u oči pa im to recite. Evo samo to ću, ništa više jer više nije ni potrebno. Hvala.
Došli smo do kraja s replikama pa vas molim da zauzmete svoje mjesto kako bismo mogli nastaviti s radom. Sada će nam se obratiti predsjednik vlade Andrej Plenković, 10-minutno izlaganje uz mogućnost replika naravno. Izvolite poštovani predsjedniče vlade.
Dobar dan, sve vas lijepo pozdravljam. Drago mi je da imam prigodu zajedno s ministrom Berošom i potpredsjednicima Božinovićem i Marićem reagirati usmeno u ime vlade na ovu inicijativu grupe raznorodnih oporbenih zastupnika jer tu se skupili potpisi i SDP-a i GLAS-a i Možemo! i MOST-a i Domovinskog pokreta, zaista vas ima puno. Prvo, dakle mi u cijelosti odbijamo vašu inicijativu i to smo elaborirali i u pisanom očitovanju vlade koje je vrlo precizno i argumentirano odgovorilo na sve navode u ovoj inicijativi. Ono što je važno za hrvatsku javnost u ovom kontekstu spomenuti je da smo zaista u proteklih godinu i tri, četiri mjeseca suočeni sa najvećom globalnom krizom u proteklih 100.g., da je to kriza uzrokovana pandemijom Covid-19, da je ona utjecala i na zdravstvene sustave i na zdravlje građana i na ekonomiju i na financije i na društveni život i na proizvodnju i na BDP i na radna mjesta, na doslovno svaki aspekt našega života. U tom procesu u Hrvatskoj u godinu i po dana imali smo u političkom smislu gledano dvije grupe aktera. Prva grupa aktera je bila većina, parlamentarna većina i vlada koja se borila za hrvatske građane, koja se borila za zdravstvenu sigurnost, koja se borila protiv covida, koja se borila za očuvanje radnih mjesta, koja se borila za financijsku stabilnost, koja se borila da u ovim okolnostima osigura maksimum turističke sezone lani i stvori preduvjete za novu i koja se je naravno borila da pri tom zadrži investicijski rejting i osigura novac za razvoj Hrvatske u idućih 10.g.. Druga grupa aktera koju praktički mogu ubrojiti u potpisnike ove inicijative spada u one koji su prvo nekoliko tjedana i mjeseci se bavili ustavnim i pravnim osnovama rada stožera i svega onoga što smo trebali činiti da bi zaštitili zdravlje građana. Dakle, prvo ste sporili pravni osnov. Onda su neki s vama povezani govorili da je covid karijes kao što je rekao g. Šimičević ili da je eventualno neka gripa. Onda su tu krenule inicijative spontane ničim izazvane, slika iz bolnica ima li dovoljno zaštitne opreme u bolnicama jer i naši zdravstveni djelatnici neće imat maski, neće imat zaštitnih odjela. I kasnije naravno inicijative o radu stožera, sve što smo već napravili. I vidite ta ogromna razlika između vas i nas se vidi i danas i hrvatski narod je vidi, vidio je i na lokalnim izborima prije 2 dana ili prije 15 dana. I zato smo mi dobili podršku u 75% županija, 45% gradova i 45% općina i ostvarili bolji rezultat nego prije 4.g. unatoč svim ovim krizama koje su bile na dnevnom redu. To govorim stoga jer smo unatoč trošku od 32 milijarde kuna očuvali 700.000 radnih mjesta, 700.000 radnih mjesta i spasili više od 120.000 poslodavaca, vjerojatno bi mnogi od tih poslodavaca danas bili u stečaju, a radnici i njihove obitelji bili bi bez egzistencije da nije bilo mjera naše vlade. A ovdje vaš najveći prorok Hajdaš Dončić i njemu slični osim 68 mandata lani govorili ste o 400.000 nezaposlenih, zazivali ste kao socijaldemokrati socijalnu frakturu u hrvatskom društvu, a ona se gle čuda nije dogodila. Al ne zahvaljujući vama nego zahvaljujući nama se nije dogodila. Ljudi su na poslu, rade, biznisi su premostili krizu, a stvorili smo im preduvjete da napravimo povratak na ono što je krasilo našu vladu 2016. do 2019., a to je ili proračunski suficit ili rapidno smanjenje javnog duga ili kontinuirani rast BDP-a. Govorite o dugovima, pa ja ću vam samo kazati da je mandat vlade SDP-a, tu su neki od vas koji su bili ministri tada, bio obilježen sa zaduženjem Hrvatske sa nevjerojatnih 74 milijarde kuna. Smiji se Dončiću, 74 milijarde kuna. I to krasi vašu politiku, fenomenalnu politiku vođenja javnih financija koja je ostala zasigurno zapamćena kao jedno briljantno vrijeme vođenja javnih financija rješavanja krize. Što se tiče cijepljenja, dakle za razliku od vas koji za cijepljenje hrvatskih građana niste učinili baš ništa, možda je dobro što ste se vi osobno cijepili, pa to smatram korisnim doprinosom. Gdje smo mi danas zahvaljujući našoj vladi? Mi smo zahvaljujući našoj vladi u situaciji da smo ukupno do sada utrošili milijun i 751 tisuću doza cjepiva, da smo broj procijepljenih doveli do milijun 272 tisuće ljudi sa jednom dozom, bit će danas tijekom dana vjerojatno milijun 300, da je broj onih koji su procijepljeni s dvije doze nakon današnje rasprave preko pola milijuna, e to se događa zato što smo kad je nastupila globalna kriza sa AstromZenecom osigurali druga cjepiva, vi niste ništa. I naručili smo sasvim dovoljno, više od 8,5 milijuna doza cjepiva za Hrvatsku u ovoj godini. Procijepit ćemo sigurno sve one koji se žele cijepiti i mi ćemo to napraviti. I pozivam i ovaj put sve koji se žele cijepiti da to učine i to što prije radi njihovog zdravlja i zdravlja svih hrvatskih građana. Što se tiče ostalih tema koje smo elaborirali u našem pisanom odgovoru jer mnoge od njih su uobičajeno pabirčenje koje radite kad su ovakve teme na dnevnom redu ja ću vam samo spomenut nešto jer ste spomenuli Istru i spomenut ću jednu investiciju, vi ste iz Pule. U Puli se završava Opća bolnica u Puli za 750 milijuna, ta jamstva i taj novac osigurala je naša Vlada. U Rijeci se za milijardu i 100 milijuna gradi KBC praktički novi cijeli sa nekoliko blokova, 2,4 milijarde kuna na 29 lokacija objedinjenih hitnih bolničkih prijema i 7 dnevnih bolnica, evo bili smo neki dan zajedno u Sisku. Investicije koje idu za tim da napravimo novu nacionalnu dječju bolnicu, rast plaća u zdravstvu. Kad ste vi bili na vlasti nije naraslo ništa, imate ovdje zdravstvenih djelatnika je ukupno u našem mandatu na 24% plus covid dodaci. Eto je onda ta kriza zdravstva, cijepljenja i svega onoga što vi smatrate da ne vrijedi. Ministar Beroš bit će ministar u Vladi zajedno sa cijelom ekipom i dalje se borit, a najdraža mi je naša točka 10 na odgovor vaše inicijative gdje vam kažemo gdje ste vi zamjerili njemu proslovu 5.7., a mi kažemo da za razliku od HDZ-a u Arheološkom muzeju kod vas je naglo došlo do pada broja prisutnih, al ne iz epidemioloških razloga. Hvala vam.
Zaustavite vrijeme. Ne što ste sad napravili, imate još 45 sekundi vidio sam.
Poštovani predsjedniče, cijenjene saborske zastupnice i zastupnici. Nakon slušanja ovih riječi od onih koji su pokrenuli inicijativu za mojim opozivom mogu samo postaviti pitanje, gdje je istina, gdje se ona skrila i da li mi živimo u istoj državi? Konstruktivne kritike su dobrodošle, međutim kritike bazirane na neistinama, konstrukcijama su za najveću osudu i izvan Sabora, ali isto tako u Saboru, a pogotovo kada se kritizira hrvatski zdravstveni sustav koji je iznio ovu borbu na svojim leđima. To smatram pljuskom svim hrvatskim građanima.
Zahvaljujem ministru Berošu. Ne znam jeste li registrirali, vidio sam da je kolega Habijan i je li bilo još replika? Dobro. Idemo sada onda sa replikama prvo na izlaganje predsjednika Vlade, molim predsjednika Vlade da zauzme mjesto. Prva replika kolegica Selak Raspudić, izvolite.
Uvaženi premijeru. Koliko cijenite ministrov rad najbolje ste pokazali po količini vremena koji ste mu ostavili, 45 sekundi taman da nam kaže dobar dan. I je li istina ono što sam čula, ovoga da imaš problem s imovinskom karticom i onom optužbom, je li to istina, rekla je Diana Zadravec u razgovoru sa ministrom Berošem u kojem se dalo naslutiti da ima vrlo slojevit odnos s vama i s ministrom. Do danas je široj javnosti ostalo nepoznato o kakvoj se to ministrovoj spornoj imovini i optužbi radi. Samo na razini trača proširile su se glasine o nekim spornim medicinskim sudskim vještačenjima i navodnim prijavama studentica Edukacijsko-rehabilitacijskog fakulteta. Javnosti je danas nepoznato je li ministar shvaćenu prijetnju prijavio nadležnim institucijama? Ima li uistinu ministar putra na glavi koji mu onemogućuje ne samo neovisnost, pravičnost, objektivnost i samostalnost u donošenju odluka već i prijavljivanje upućenih mu prijetnji?
Hvala vam. Izvolite odgovor.
Hvala lijepa zastupnici Selak Raspudić. Što se tiče trajanja odgovora, limitirani smo na deset minuta kada dolaze ovakve briljantne oporbene inicijative koju očito i vi podržave. Što se tiče ovih drugih tema imat će ministar prigode danas tijekom ove rasprave odgovoriti na sve ove tračeve kuloarska naklapanja, objede, komentare, komentarčiće nešto što očito vas zabavlja jer ništa suvisloga osim pabirčenja, tračeva iz ovih vaših 60-ak sekundi hrvatska javnost nije mogla čut.
Izvolite povreda Poslovnika kolegica Selak Raspudić.
Čl. 238., prvo imali ste deset minuta, od deset minuta ministru ste dali 45 sekundi da se obrati nama, samo pokazujem da time vi pokazujte hrvatskoj javnosti koliko ga smatrate sposobnim da artikulira svoju obranu. A drugo, postavila sam vam vrlo konkretno pitanje na tragu onoga za što je gospođa Zadravec optužila ministra i na što hrvatska javnost nije dobila odgovor niti ste ga vi sada dali.
Zahvaljujem. Kolegice Selak Raspudić ovo je povreda Poslovnika s vaše strane, dakle vi ste replicirali i dobivate opomenu i molim vas da izbjegavamo takve situacije. Kolega RAspudić izvolite sad ste vi na redu.
Moja replika je upućena ministru Berošu.
Ne možete sada replicirati ministru Berošu ako ste se javili za repliku predsjedniku Vlade Plenkoviću onda morate se njemu obratit.
Dobro, tiče se i predsjednika Vlade [[Upadica predsjednik: Izvolite.]] Dakle, početkom ove godine u trenutku kad su u pratnji specijalaca i dugih cijevi prve doze cjepiva došle u Zagreb, kada ga nije bilo za medicinsko osoblje na prvoj liniji obrane protiv korone u javnost iscurila vijest da je gospođa Iskra Primorac, predsjednica Upravnog vijeća KBC-a Zagreb, zdrava 35-to godišnja ekonomistica zajedno sa jednako mladim i zdravim suprugom cijepljenja preko svakog reda. Cijepljenja je prije njemačke kancelarke koja je u 7 desetljeću života. Naravno, iskoristila je poziciju moći jer je cijepljenja u ustanovi na čelu čijeg je upravnog vijeća. Zašto ministar Beroš i vi niste postupili sukladno Članku 19. Statuta KBC-a Zagreb i zatražili njezin opoziv?
Izvolite odgovor.
Hvala lijepa. Vi još očito se učite ovome saborskome Poslovniku, ako ste mislili replicirati Berošu onda čekajte tih njegovih 45 velikodušnih sekundi koje sam mu ja poklonio kako kaže vaša kolegica gospođa Selak Raspudić pa onda pitajte njega, a što se tiče cijele te teme o tome je on već dao priopćenje i očitovanje i ministar Beroš i ravnatelj KBC-a Čorušić.
Kolegice Vidović Krišto, izvolite.
Gospodine Plenkoviću, sestra predsjednica zagrebačkog HDZ-a Davorka Herman članica je Upravnog vijeća Agencije za lijekove, vaš rođak Ivica Lukšić je ravnatelj bolnice Dubrava, oba slučaja su udžbenički primjeri nepotizma. Jeste li svjesni da nepotizam i kršenje zakona, da tim činovima nanosite štetu svim hrvatskim građanima, da destimulirate rad i red i potičete opću društvenu nepravdu. Ako netko dobiva poziciju zato što ima rodbinsku vezu, a nema profesionalnu sposobnost, automatski se diskriminiraju vrijedni i sposobni građani koji nemaju rodbinske ili neke druge veze. Tko je vama gospodine Plenkoviću dao pravo da kršite hrvatski Ustav i Ugovor o EU koji propisuju jednakost pred zakonom i vladavinu prava kao temeljnu društvenu vrijednost?
Izvolite odgovor.
Hvala lijepa zastupnice Vidović, vi to recite, vi to točno meni kako bi rekao Boris Dvornik u Čoviku i po, a kako smo to točno Lukšić i ja rod, po kojoj lozi, e ste gledali Čovik i po, vi mi djelujete čak da ste neka od ljudi koji mogu znat tu epizodu, ako vi meni kažete kako smo točno, kad Boris govori Špiru Guberini, kako smo točno to Lukšić i ja rod, po kojoj liniji, onda si Bauk i ti meni rod, ej ako je po toj liniji onda mi je Bauk i Danica rod. Dakle, prije nego što i vi pabirčite ove tračeve jer to je očito jedan rašireni sport hrvatske oporbe koja nema drugoga nego da čita laži u nekima od medija onda to prenosi ovdje u eter i misli se da je istina. Malo se bolje raspitajte, bolje se informirajte, dobro je za vas, dobro je za hrvatsku javnost. Prof. Lukšić je sjajan liječnik i odličan ravnatelj Dubrave.
Hvala vam. Sada je na redu kolegica, tražili ste, izvolite povreda Poslovnika kolegica Vidović Krišto.
Povreda Poslovnika Članak 124., Vlada je dužna i odgovorna je saboru za svoj rad i odluke koje donosi, ako vi ne znate u kakvoj ste rodbinskoj vezi pročitajte odgovor Vlade RH na to pitanje hrvatskim medijima, ali puno važnije od toga niste ni jednog slova prozborili o tome da je sestra vašeg predsjednika zagrebačkog HDZ-a [[Upadica: Pa što?]] članica Upravnog vijeća Agencije za lijekove.
Pa jel mi i ona rod?
Samo malo, molim vas predsjedniče Vlade, kolegice Vidović Krišto opomena, to vam je jasno, ovo nije, pa zato što nije bila povreda Poslovnika. Samo malo, molim vas tišinu, dobivate opomenu zato što ste prekršili Poslovnik, niti ste obrazložili zašto je povreda Poslovnika već ste replicirali i to je to.
Članak 124., pa pročitajte Poslovnik.
Kolegice Vidović Krišto možete dobiti i drugu opomenu ako ste nezadovoljni s jednom. Idemo dalje, sada je na redu kolegica Marić, izvolite.
Hvala lijepa. Poštovani premijeru, ovdje sam [[Upadica: Je, je znam, znam, čujem vas.]] dakle borimo se s pandemijom već skoro 16 mjeseci, ministar je na ovoj poziciji isto toliko, međutim bio je pomoćnik ministra prijašnjeg dakle upoznat je sa svim problemima s kojima se susreće naš zdravstveni sustav. Mi kao oporba itekako kvalitetno pridonosimo, nudimo rješenja, sazivamo sjednice Odbora za zdravstvo gdje, dakle pridonosimo kvalitetnom raspravom i zaista želimo da se naše, naše zdravstvo poboljša. Na sjednici 15. travnja ministar Beroš je rekao da je on cijeli niz, set reformi dao vama na uvid odnosno na stol. E sad vi meni recite da li postoji taj niz reformi i zašto se ne provode, da li vi to kočite, da li se evo su se čekali da prođu lokalni izbori ili uopće ne postoji set reformi [[Upadica: Hvala vam.]] pa je onda zapravo kriv ministar Beroš. Hvala.
Hvala. Izvolite odgovor.
Hvala vam lijepa, što se tiče reformi u resoru zdravstva evo gledali smo od 19.10.2016. do 1.6.2021. u Hrvatski sabor je došlo 84 akta koje ste vi usvojili iz domene zdravstva, 84, to je što se tiče zakonskoga okvira. Što se tiče reformi zdravstvenoga sustava papir koji bi se nazvao, cjelovitom zdravstvenom reformom ne postoji, to je i ministar rekao. Ono što postoji i ono o čemu razgovaramo već kroz cijelo vrijeme pandemije je kako unaprijediti zdravstveni sustav, bilo njegov financijski dio, bilo operativni dio, bilo zakonski dio i sada kada nam pandemija jenjava i kada je cijepljenje bolje imat ćemo vremena za ozbiljne zahvate koji će učiniti zdravstveni sustav [[Upadica: Hvala vam.]] boljim nego što je.
Kolegice Nemet, izvolite.
Zahvaljujem. Poštovani premijeru dolazim iz Novigrada, područje Bujštine o temi Izole govorila sam nešto i u ovoj sabornici, međutim do sada se ništa nije riješilo. Tražila sam pisani odgovor iz Ministarstva zdravstva na temu bilateralnog sporazuma i zahtjeva za potpisivanje i mislim da sam dobila odgovor iz dijela samog odgovora pisanog ću vam pročitati, da se Bujština nalazi na pograničnom području sjeverozapadnog dijela Istarske županije odnosno manjeg dijela pograničnog područja RH, te samim time inicijativa ne predstavlja sustavni pristup rješavanju zbrinjavanja pacijenata. Poštovani premijeru, da li je Bujština mali dio RH i da li svi državljani RH imaju pravo na jednaku zdravstvenu zaštitu? Hvala.
Izvolite odgovor.
Imaju, svaki je dio Hrvatske jednako važan, jednako bitan, jednako relevantan i o njemu treba jednako brinut u svim aspektima javnih politika, uključujući i zdravstvo. Ja jako dobro znam cijelu tematiku koja se tiče zbrinjavanja hitnih pacijenata kad je riječ o zapadnom dijelu Istarske županije i razgovorima sa slovenskom stranom da se riješi pitanje u biti financiranja hitne skrbi u Izoli i, i ministar i ja i razgovori sa slovenskom stranom i sve službe u Ministarstvu zdravstva, kao i potpora Ministarstva vanjskih i europskih poslova su angažirani i taj će se sporazum sklopiti i to će se pitanje riješit. Naravno da je meni drago pri tom da će Pula sada u znatno kvalitetnijem kontekstu i obujmu moći skrbiti o svim pacijentima Istarske županije i svih turista koji će u nju dolaziti na način kakav Istra zaslužuje.
Sada je na redu kolegica Orešković, izvolite.
Predsjedniče vlade, čestitam vam na kolosalnom uspjehu na lokalnim izborima, naravno da je svaki kolosalni uspjeh…
Hvala vam puno.
…posljedica kolosalnih sposobnosti, pa vas ja sada molim da te kolosalne sposobnosti upregnete u rješavanje dugova u zdravstvu i sanaciji zdravstva, u reorganizaciju bolničkog sustava i rješavanju problema nedostatka zdravstvenih djelatnika. Također vas molim da upregnete i vaše istančane radare za korupciju kako se povučeni novac ne bi i novac poreznih obveznika, ne bi slijevao u nepotrebne, a preplaćene internetske platforme. I za kraj, molim vas odgovorite mi sa da ili ne, jesu li istiniti navodi gđe. Zadravec objavljeni u medijima koji govore u prilog tome da je politički vrh, uključujući i vas i g. Jandrokovića koji trenutno iza vas sjedi, kadrovirao u Vinogradskoj bolnici i političkim putem birao ravnatelja? Hvala.
Izvolite odgovor.
Hvala vam lijepa. I vi ste kao i mi saborskih zastupnika očito pod dojmom tračeva, al ono što je meni draže da vi priznajete i čestitate HDZ-u na velikoj i uvjerljivoj pobjedi na lokalnim izborima. To je ono što je najvažnija poruka ovih vaših 60-tak sekundi i to je jako dobro, mi ćemo to znati cijeniti i vodit ćemo računa o tome da u razdoblju sada od 3.g. koje su pred nama gdje će se vlada i parlamentarna većina pratiti sa novoizabranim JLS-ovima odnosno njihovim dužnosnicima i čelnicima, učinimo dobro za Hrvatsku u svim aspektima uključivši i za zdravstvo, a to znači i financiranje zdravstva, to znači i promjene zakona u kontekstu hijerarhizacije i centralizacije donošenja odluka koje smo vidjeli da treba učinit u vremenu ove pandemije. A što se tiče reformi one će se nastaviti na dobrobit svih hrvatskih građana jer nam je zdravstveni sustav važan.
Hvala vam lijepa. Imamo povredu Poslovnika, kolega Raspudić, izvolite.
Povrijeđen je čl. 238. u smislu omalovažavanja saborskih zastupnika. Predsjednik vlade uopće ne odgovara na pitanja. Znamo sve teritoričke smicalice, znamo ih i mi koristiti. Ako vas pitam što je bilo s Iskrom Primorac koju ste nagradili s novim mandatom u Regosu umjesto da pokrenete postupak opoziva jer se s 35.g. zdrava cijepila prije medicinskih djelatnika zajedno sa suprugom, trebate mi odgovoriti na to pitanje, a ne uputiti neko priopćenje, ovdje treba odgovoriti. Ako vam je zastupnica postavila pitanje odgovorite joj na pitanje.
Hvala vam lijepa kolega. Kolega Raspudić, kolega Raspudić, dobivate opomenu, povrijedili ste Poslovnik. Molim vas da to ne činite. Postoji replika kao institut, a ovo je zlouporaba povrede Poslovnika i zato dobivate opomenu. Sada je na redu kolegica Peović, izvolite.
Dobar dan. Premijeru evo, neće bit tračeva, neće bit ogovaranja, jedno konkretno pitanje. Što je po vama razlog da je Hrvatska na 15. mjestu u svijetu po broju umrlih od početka pandemije ako je sve tako super fajn kako opisujete? Zašto smo na 15. mjestu u svijetu po broju smrtnosti od početka pandemije? Zašto imamo 197 umrlih na 100.000 stanovnika? Zašto su bolji od nas Kosovo, Albanija, Srbija, Španjolska recimo koja je imala ogromnih problema, zašto ako je sve tako kako vi kažete? Zašto smo išli u ovoj pandemiji potpuno protiv mišljenja stručnjaka kao što je Ivan Đikić koji je rano i dovoljno rano upozoravao na drugi val? Objasnit ću nešto o tome u svojoj pojedinačnoj raspravi, ali izuzetno me i iskreno zanima što vi mislite o tom?
Hvala vam. Izvolite odgovor.
Hvala vam lijepa poštovana zastupnice Peović. Što se tiče naše strategije i cijele koncepcije borbe sa Covid-19, ja mislim da je ona u potpunosti uspjela. Uspjela je na način da smo izbalansirali koncept zdravstvene zaštite, ekonomije, financija, očuvanja radnih mjesta i što je najvažnije, našeg načina društvenoga života. Vlada i ja osobno žalim za nešto više od 8.000 naših sugrađana koji su izgubili bitku sa Covid-19. Vlada je istodobno zahvalna svim zdravstvenim djelatnicima od ukupno 73.000 ljudi koji rade u zdravstvenom sustava. Po našim procjenama 1/3 se bavi proteklih godinu i 4 mjeseca sa borbom protiv Covid-19 i njihov je doprinos nemjerljiv. Problem o kojem su stručnjaci govorili, ima puno i drugih stručnjaka, je pitanje komorbiditeta, zdravstvenog stanja nacije, starosti nacije i nažalost veliki broj građana sugrađana koji je umro umro je s covidom, a ne od covida.
Povreda Poslovnika, izvolite.
238., omalovažavanje zastupnika i zastupnica. Opet ne odgovarate na pitanje, kao ni na prethodna pitanja, ne znam što vam sad nije odgovaralo ako nije bilo tračeva u pitanju? Dakle, ako govorimo o onome što je napravila vlada, ovdje su se postavile nekakve konkretne primjedbe i prijedlozi kao beneficirani radni staž tim zdravstvenim djelatnicima. Dali ste im 10% covid dodatka, to nije bilo dostojno nazivanja nekih mjera koje bi bile u
Hvala vam lijepa, kolegice Peović dobivate opomenu jer ste zloupotrijebili Poslovnik i sada najavljujem slijedeće, budući da je ovo već 3 puta, kad vidim da povreda odnosno zahtjev za povrednom Poslovnika ide u smjeru replike dat ću prvu opomenu odmah u početku i odmah drugu tako da ćete ostati bez riječi. Ja vas molim da ne radite to. Jasno je definirano Poslovnikom šta je povreda Poslovnika, a što je replika i molim vas da se toga držite. Izvolite kolega Bauk, vi ste iskusan zastupnik, vi ćete znati naći rješenje, izvolite.
Na stolu premijera već je neko vrijeme prijedlog mjera financijske stabilizacije zdravstvenog sustava, strukturnih reformi i unapređenja upravljanja sustavom. Dakle, to je dijagnoza. Centralizacija zdravstvenih ustanova zbog lakšeg upravljanja jedan je od elemenata koje ćemo poduzeti, to je terapija, ako za to dobijem zeleno svjetlo na razini Vlade nakon lokalnih izbora, to je valjda kontraindikacija. Prema tome, iz ovoga je vidljivo, to je rekao gospodin Beroš na odboru, iz ovoga je vidljivo da to izgleda otprilike ovako. Gospodin Marić čupa kosu jer zdravstvo puno troši, gospodin Beroš čupa kosu jer on ima prijedlog mjera ali mu premijer ne da, a premijer se ljuti na svoje suradnike jer ne razumiju politički trenutak. Prema tome, iz ovoga ispada da je Beroš i nešto htio radit ali da mu premijer nije dao. Predsjedniče hoće li ministar dobiti zeleno svjetlo za svoj program, ministre hoćete li podnijeti ostavku sami ako ne dobijete zeleno svjetlo od premijera kad budete mogli odgovoriti? Hvala.
Izvolite odgovor.
Hvala lijepa, po logici gospođe Krišto moj gospodin Bauk je sigurno svojta sa mnom, jel tako, vi ste 100% svojta isto kao i Lukšić koji je isto sa Brača tako da su Hvarani i Bračni dobri, uglavnom su svi svojta po ovoj škojarskoj liniji. Što se tiče reforme zdravstva i tih citata sa toga odbora koji je održan bay the way nakon što je pronađeno rješenje u razgovorima sa predstavnicima veledrogerija inače uobičajenog trenutka u dijalogu između Vlade i predstavnika veledrogerija, održani su i brojni razgovori unutar Vlade o reformi zdravstva i postoje 3 temeljna područja kojima ćemo se baviti. Jedno je financijsko reformsko područje koje će se dijelom vidjeti i kroz rebalans proračuna koji je popodne na užem kabinetu, kroz organizacijsko reformsko područje i naravno reformiranje pitanja ljudskih resursa, a Beroš će ostati, a reforma [[Upadica: Hvala vam.]] će se provest, rođače.
Hvala. Kolega Pavić, izvolite.
Poštovani premijeru ja ću se referirati na ovo što ste napisali u odgovoru Vlade vezano za nabavku informatičkih rješenja. Naime, evidentno je da se na ovaj natječaj za ovo rješenje koje je vezano za cijepljenje odnosno e-cijepi napisano tako da se na to mogu javiti samo firme koje su već radile prethodno informatičko rješenje što zapravo znači da je natječaj namješten. Mislim da je to jasno svima iz onoga što ste vi napisali u svojem odgovoru. Nije mi jasno zašto se to naziva informatičkim rješenje jer to nije rješenje to je samo jedan modul unutar postojećeg rješenja, to je prva stvar, a drugo taj modul koristi već postojeće servise. I što tu košta 4,5 miliona kuna? I nakon toga još napišete i potpišete da ste zapravo namjestili natječaj za 3 firme koje su radile prethodno rješenje.
Izvolite odgovor.
Prvo gospodine Pavić, zastupniče to što ste vi sad izgovorili da je nekakav natječaj nekome namijenjen nije točno. To jedino vi možete iščitati, vi ste valjda kompjuterski ekspert koji to čita između redaka što ne piše jer ja jedino tako mogu razumjeti ovu vašu ekspertizu jer da to tako piše onda bi vjerojatno netko i u Ministarstvu zdravstva i u Vladi, ljudi koji čitaju ove dokumente uključivši mene i članove Vlade bili ili slabovidni ili ne bi dobro slagali rečenice nit bili baš preko pametni. Dakle, to je broj jedan. Drugo što se tiče očitovanja Vlade bilo bi bolje da ste vi čitali ovaj dio odgovora na točku 10., on vam je najzabavniji i naj možemo reći precizniji u ocjeni stanja vaše inicijative i realne pozicije vas koji ste destruktivni u vremenu Covida i nas koji se borimo za zdravlje hrvatskih ljudi.
Kolegice Mrak Taritaš, izvolite.
Hvala lijepo poštovani predsjedniče sabora. Poštovani premijeru, dakle ja ću se vratiti malo na temu cijepljenja. Dakle, ajde da budemo pošteni do kraja korona je zaista nešto što je zadesila cijeli svijet i vlade su se na različite načine odlučile boriti sa koronom i imaju i različite rezultate. Mene zanima u, vezano uz uopće temu cijepljenje, da bi cijepili i da bi se borili uspješno sa koronom nacija mora biti procijepljena. Za to imamo 3 stvari, prvo da imamo dovoljno cjepiva, drugo da imamo jednostavni sustav u koji, koji funkcionira da se ljudi mogu prijavljivati cijepiti i treća stvar da se radi dobra promidžba cijepljenja, da se ukazuje na važnost cijepljenja iz jednostavnog razloga što naravno da tu imamo jako puno njih koji tu imaju dileme. Mene zanima kako ste vi zadovoljni? Dakle, cjepiva sad imamo, ali platforma je i dalje [[Upadica: Hvala vam.]] problem, a mislim da i ovaj PR bio i dalje problem. Hvala lijepa.
Hvala. Izvolite odgovor.
Hvala vam lijepa, evo mogu vam nešto pokazat, za mjesec dana stupa EU digitalna potvrda na snagu, Vlada je jučer donijela odluku za naš nacionalni proces izdavanja, evo i ja sam tu preko sustava e-građani dobio potvrdu o tome da imam jednu dozu Astra Zeneca od 24.3., možete vi testirati da vidite jel ovaj sustav dobro radi. To bi vam recimo bilo zgodno da vidite kako ide sa EU digitalnim potvrdama. Što se tiče ostalih tema cjepiva je dovoljno, 8 milijuna doza Astra, Pfizer BioNTech, Moderna, Johnson % Johnson više nego dovoljno za sve naše sugrađane i još za potporu zemljama koje imaju manje. Što se tiče dinamike problem kašnjenja Astre prema cijeloj Europi riješili smo našom izvrsnom pametnom, inteligentnom akcijom da dobijemo dodatne doze Pfizera. Što se tiče procjepljivanja na razini županija one idu brže nego prije, četiri načina imate, [[Upadica predsjednik: Hvala.]] digitalna platforma koja radi, obiteljski liječnici, zavodi za javno zdravstvo i sustav e-Građani. Bit će to dobro, samo se trebamo cijepiti.
Hvala. Kolega Pavić Marko, izvolite.
Hvala lijepa. Poštovani predsjedniče Vlade, poštovani predsjedniče Sabora. Jučer, danas imamo COSAC konferenciju koja je konferencija Odbora za EU poslove, glavne teme su upravo pitanja nacionalnih planova oporavka i otpornosti, zapošljavanje i refleksija i na Porto socijalni summit. Tu sam imao nekoliko intervencija, ali ono što sam vidio i na IPP grupi u razgovoru sa potpredsjednicom Metsolom Hrvatska tu jako dobro stoji. Prva stvar, svi su bili ugodno iznenađeni da smo toliko raspravljali o Nacionalnom planu oporavka ovdje u Saboru, drugo rezultatima mjera i zdravstvenim i zapošljavanjem. A moje pitanje ide za zelene covid potvrde, znamo da se primjenjuju od 1.7. Hrvatska od danas, što ste dogovorili bilateralno sa ostalim zemljama članicama da imamo uspješnu sezonu i da možemo osigurati da turisti dođu u Hrvatsku?
Izvolite odgovor.
Hvala vam lijepa zastupniče Pavić. Što se tiče Nacionalnog plana oporavka i otpornosti nisu sve zemlje održale rasprave o svojim nacionalnim planovima kao mi ovdje u HS-u, bili smo u sredini država koje su ga predale, vidjeli ste reakciju Komisije, to je 6,3 milijarde eura za otpornost i oporavak i gospodarski rast i realizaciju bitnih projekata, uključivši i zdravstvo na koji ide oko 2,5 milijarde projekata samo iz NPO-a neovisno o višegodišnjem financijskom okviru. Što se tiče digitalnih covic potvrda, evo ja ću ih još jednom pokazat one su tu, one postoje, dakle one su već u funkciji odmah od kad smo donijeli odluku jučer na Vladi. Što se tiče bilateralnih aranžmana, ja sam osobno razgovarao praktički sa svim premijerima iz zemalja Srednjoistočne Europe odakle će brojni turisti doći u Hrvatsku ove godine. Stožer će donijeti odluku da i oni koji imaju jednu dozu cjepiva nakon 22 dana mogu doći u Hrvatsku, prema tome stvari će za turizam bit dobre.
Hvala vam. Kolega Zekanović, izvolite.
Poštovani predsjedniče hrvatske Vlade. Korona kriza je stavila mnoge teme u drugi plan, kad govorimo o korona krizi vi ćete se naravno pohvaliti da ste dobro riješili problem, oporba će vas kritizirati, vas u kut, a ja isto mislim da su se stvari mogle puno bolje obaviti. Međutim ima jedna stvar koja je jako egzaktna i vi znate za nju, za i g. Beroš, ministar Beroš zna za nju, međutim po tom pitanju, a njegov jer resor ne radi ništa, a naime radi se o odluci Ustavnog suda iz 2017.g. koja glasi da se u roku od dvije godine znači do 2019.do 21.veljače trebao donijeti novi zakon, ja ga nazivam zakon o zaštiti života, vi ga nazovite kako hoćete i nije se ništa napravilo. Što se radi po tom pitanju? Planirate li da ili ne? Evo kratko i jasno.
Izvolite odgovor.
Hvala lijepa. Ta odluka ustavnog suda iz 2017. vezana za zahtjev koji je podnesen prije recimo od 2017. jedno 25, 26, 27 godina je u biti odluka koja obvezuje zakonodavca HS formalnopravno, a ne hrvatsku Vladu. Što se tiče ovoga zakona postojala je i radna skupina još u vremenu naše prve vlade i ministar Beroš kada dođe vrijeme da to postane tema će ju sigurno reaktivirati i na tome raditi i eventualno pripremiti podlogu za HS. Hvala.
Sada je na redu kolega Ivanović, izvolite.
Hvala lijepo. Uvaženi predsjedniče Sabora, uvaženi predsjedniče Vlade. Što mislite o skandaloznoj izjavi g. zastupnika Grbina gdje na jedan rekao bih neprimjeren način zastupniku Đakiću rekao da je privilegiran u liječenju jel je HDZ-ova jer je saborski zastupnik?
Izvolite odgovor.
Pa jednako loša kao i cijeli ovaj pamflet je li bez obzira što su oni uočili da ste i vi govorili o tome da je pamflet i ova inicijativa u cijelosti jest jedan pamflet. Govoriti tako o čovjeku koji je preživio teži oblik korone je prvo neprimjereno i loše uopće se osvrtati na bilo čije zdravstveno stanje pojedinačno pa makar i u političkoj raspravi jer po mom dubokom uvjerenju ispod razine. No ono što je još gore, što je g. Grbin, a isto tako i cijela oporba ponavljala jednu tezu koja je za opću javnost i za one ljude koji možda nemaju načina da zaista provjere što se događa, stavila u eter tezu o tome da su ljudi ostajali bez lijekova, a to je laž, to je velika laž. Ljudi nikada nisu ostajali bez lijekova, zdravstveni sustav nikad nije došao na rub izdržljivosti, nikad nije falilo kreveta, nikad nije falilo respiratora i nikada niti u jednom trenutku bilo koja vrsta zdravstvene usluge nije došla u pitanje [[Upadica predsjednik: Hvala vam lijepa.]] i to je ono što je loše i sramota za ovakvu oporbu.
Hvala lijepa. Kolegice Baričević, izvolite.
Hvala lijepa. Poštovani premijeru, veliki ste napor uložili u realizaciji sveobuhvatnih aktivnosti javnozdravstvenog sustava na suzbijanju širenja korona virusa, tako ste kazali povećana su i proračunska izdvajanja za zdravstveni sustav koja su omogućila upravo kvalitetnu zdravstvenu skrb kao i pravovremeno nabavku medicinske opreme, lijekova i cjepiva, dakle vidljivo je da su sve ove provedbene mjere povećale sigurnost građana i da su turistički djelatnici zaista sad postali svjesni koliko je cijepljenje važno kako bi se osigurala još bolja turistička sezona. Dakle uz jenjavanje epidemije i uvođenjem digitalnih zelenih potvrda zaista krećemo prema dobroj turističkoj sezoni. I poštovani premijeru neka pati koga smeta jer ste stvorili odlične preduvjete za uspješnu turističku sezonu, ali i novi gospodarski zamah.
Hvala. Izvolite odgovor.
Da, hvala vam lijepa zastupnice Baričević. Mi smo po ovoj logici zastupnice Krišto Vidović isto sigurno svojita jer i vi ste kao i Bauk sa Brača, pa vas dvoje ste vjerojatno recimo prvi rođaci, a nas dvoje smo drugi, ako ne i treći po ovoj logici Vidović Krišto, ali dobro. Ono što je važno i zaista i ja to još jedanput koristim i ovu prigodu u HS pozvati sve turističke djelatnike da se cijepe. Cijeli proces u suradnji Ministarstva zdravstva, HZZO-a, županijskih zavoda i Ministarstva turizma i sporta ide dobro i veliki je odaziv turističkih djelatnika, osobito ovih koji rade u hotelskim sustavima, pozivam i sve ostale restauratere, ljude koji rade u ugostiteljstvu, u uslužnim djelatnostima jer samo na taj način će naša kampanja o tome da je boravak u Hrvatskoj siguran u ovoj sezoni biti dodatno argumentirana činjenicama i onim što smo osigurali, a to su cjepiva koja treba administrirat. Hvala.
Hvala. Sada je na redu kolega Hajdaš Dončić, izvolite.
Hvala lijepo. Poštovani g. premijeru, ne znam za kaj ste nervozni, pobijedili ste kao što sami kažete premoćno na izborima. Dobro mislim ova bahatost je meni okej što imate vi, to je politička arena tak da se možemo malo fajtat. Ajmo se vratit mi na, na kor biznis, a dakle, a to je ministar Beroš i sustav zdravstva u Hrvatskoj. Dakle, ne mogu se s vama složiti dakle da je ovo pamflet. Vi to možete nazvat kako hoćete, dakle to su činjenice. Dakle, i činjenica je da je Hrvatski zdravstveni sustav mjesečno je 230 milijuna kuna u minusu, činjenice su da vaši suradnici dakle razgovaraju da se to pušta u medije, da se namještaju natječaji, a šta bi oporba trebala, šutjet na to? Šta bi trebali pljeskat vama, bravo Andrej, najbolji ste? Ili bi trebali kritički ukazivat na neke stvari koje su se događale? Kako bi, šta vi želite, da mi svi šutimo ovdje o tome? Jel to naše pravo il nije pravo? Ja mislim da je to naše pravo, a 6.g. upravljate sustavom, neke stvari ste mogli promijeniti i btw. kako bi vi rekli, opći dug države, pitajte g. Marića je počeo padati 2015., 2015..
Hvala kolega Hajdaš Dončić. Izvolite odgovor.
Poštovani zastupniče Dončić, ja prvo vama moram replicirati i reć da se meni čini po ovome nastupu da ste vi malo nervožasti [[Upadica iz klupe: Šta ste rekli?]] da ste malo nervožasti. To vam govorim ovim jezikom rođaka Bauka, Krišto i Danice. Ovo je prva opaska. Drugo, vi kao glavni prorok, glavni analitičar brojeva u SDP-u koji je govorio 68 mandata lani Restart koalicije koja je kao što smo vam mi napisali u vrlo precizno činjenično argumentiranom odgovoru na vaš pamfletić kaže da je vaš doček rezultata doživio naglo opadanje broja prisutnih, ali ne iz epidemioloških razloga, pa je onda onaj skup na kojem je bila i gđa. Mrak-Taritaš djelovao kao karmine. To je bit, 74 milijarde, jedini broj koji morate upamtit je dug koji ste vi povećali.
Hvala lijepa. Sada je na redu kolegica Glasovac, izvolite. … [[Upadica iz klupe se ne razumije]]
Slušaj, vi niste ni u prvome krugu otišli daleko.
Molim vas, molim vas lijepo, pustimo zastupnicu…
A u drugome slavite antisemita moj Bauk.
Predsjedniče vlade, molim vas. … [[Upadica iz klupe se ne razumije]]
Samo ti slavi antisemite.
Kolega, samo malo, kolega Bauk i predsjedniče vlade molim vas da … [[Govornik se ne razumije]]
Uprti ga i ti na pleća ko i Puljak.
Idemo, idemo, molim vas kolegice i kolege.
Hvala lijepo, očito…
Molim? Samo, oprostite, kolega Hajdaš Dončić povreda Poslovnika.
Predsjednik vlade i Arsen Bauk su povrijedili Poslovnik.
Da sad, učinio bih onda jednu veliku nepravdu jer predsjedniku vlade ne mogu dati opomenu, a kolegi Bauku bi morao dati opomenu, tako da onda neće dobit ni kolega Bauk, molim vas. Sada idemo ovaj na repliku kolegice Glasovac, izvolite.
Hvala lijepo. Uvaženi g. premijeru, da je nekima 30% samopouzdanja koje vi imate gdje bi im bio kraj. To je jako lijepo, međutim nekad nije dobro naprosto živjeti u nekoj paralelnoj stvarnosti. Nije grijeh pogriješiti, ne snaći se u nekoj situaciji, ali nije lijepo kada se to uporno negira i kada se cijelu javnost pravi ludima. Činjenica je da su u ovih prethodnih godinu dana uslijed covid krize neke javne nabave bile krajnje sumnjive, da ne kažem koruptivne. Činjenica je da su neki javni natječaji za ravnatelje bolnica bili namješteni za HDZ-ovci, činjenica da smo u dugovima u zdravstvu do grla, ne nazire se kraj, da su liste čekanja sve dulje, a da je upravljanje covid krizom na momente bilo u najmanju ruku, bit ću pristojna, pa ću reći nesnalaženje, odgovornosti očito nema. Moje pitanje vama je, kako dalje s ovakvim pristupom i kako učiti kad niste spremni učiti iz nekih grešaka.
Hvala vam. Izvolite odgovor.
Hvala vam lijepa poštovana zastupnice Glasovac. Pa ja ne znam po kojoj logici bi javnost ili vlada ili ministar ili ja trebali vaše navode iz pamfletića doživjeti kao nepobitne činjenice? Recite vi meni samo temeljem čega bi mi to morali pokloniti povjerenje političkom uratku oporbe usred najveće bitke za zdravlje hrvatskih građana, najveće bitke za stabilnost hrvatskih financija, najveće bitke za očuvanje radnih mjesta, najveće bitke protiv onih koji kažu da je korona karijes ili gripa u odnosu na one koji su se izložili svakoga dana 24 sata da nikad ne dođe u pitanje krevet u bolnicama, da ne dođe u pitanje respirator, da ne dođe u pitanje lijek ili da ne dođe u pitanje cjepivo. Tu je ta ogromna razlika, vi na to imate pravo, imate taj privilegij, koristite ga još pune 3.g..
Kolegice Ahmetović, izvolite.
Hvala lijepa. Poštovani predsjedniče vlade, znate li koliki je deficit hrvatskog proračuna? Znate li što je deficit? Pa zna sigurno ministar Marić jer se znoji svaki put kada treba platiti dugove zbog nerada ministra Beroša, a nema odakle, pa se hvata za glavu. Jel vi primate plaću za svoj rad? Pa nije vlada učinila ništa ono za što nije plaćena, rasporedila je novac građana RH, ne svoj novac ne novac iz vaših džepova, građana RH. I nije vam lagan rad, posao vam uopće nije lagan jer vi morate braniti čovjeka koji je vas optužio za namještanje natječaja. On je u telefonskom razgovoru rekao da je namještanje natječaja pod vašim blagoslovom. Ali ostavimo to, vratimo se na te tzv. tračeve. Jel znate tko je Milka Car Prijić i Petar Marasović? Recite im u mikrofon da su tračali kad nisu imali lijekove.
Izvolite odgovor.
Poštovana zastupnice Ahmetović. Znate odluke onih koji su dobili povjerenje i većinsko povjerenje birača o tome što da rade sa pojedinom javnom politikom ili kako da se nose sa nekom krizom nije neki difolt, nije neki autopilot, nije neka standardna operativna procedura koju bi neko ko je eto dobio povjerenje uzeo nekakvu tekicu na nekakvoj polici ili ispod stola, pročitao koja je strana, koja je točka i rekao ajmo to provest, e tu je ta ključna razlika. Razlika između vašeg poimanja i percepcije zašto 700.000 radnika dobilo plaću, zašto Hrvatska ima osam milijuna doza cjepiva naručenih, a više od tri koja dolaze do 30.6. i zašto su Hrvati u ovakvoj krizi imali svi lijekove, svi lijekove. Ako ste vi pronašli jednoga ili dva čovjeka od četiri milijuna Hrvata [[Upadica predsjednik: Hvala vam.]] kojima je možda kasnio lijek jedan dan onda to nije teza da je u Hrvatskoj ikada nedostajalo lijekova [[Upadica predsjednik: Hvala lijepa.]] i te laži držite za sebe [[Upadica predsjednik: Hvala vam predsjedniče Vlade.]] dalje od javnosti.
Izvolite povreda poslovnika kolegice Ahmetović.
Hvala lijepa. Predsjednik Vlade povrijedio je čl. 238. omalovažava i moj zdrav razum i zdrav razum svih građana RH. Milka Car Prijić i Petar Marasović su ljudi koji nisu dobili lijek to su onkološki bolesnici i nemojte iznositi neistine. Hvala lijepa.
Samo malo molim vas, kolegice Ametović vi ste povrijedili poslovnik to vam je jasno i dobivate opomenu, zato što je to bila replika jer to nije bila povreda poslovnika. Zna se što je povreda poslovnika, a što replika. Idemo dalje, sada je na redu kolega Bakić, izvolite.
Dobar dan. Poštovani premijeru, ja zapravo nemam repliku imam pitanje koje je moglo biti upućeno ministru Berošu evo sad ste vi spletom okolnosti ovdje za govornicom. Moje pitanje je o pacijentima koji su oboljeli od covida i čije stanje je zahtijevalo da budu hospitalizirani. Svim tim pacijentima kad su bili otpušteni iz bolnice u pravilu je i s razlogom bio zakazan kontrolni rendgenski pregled pluća za 3 do 4 tjedna, međutim u praksi ti su pacijenti na taj rendgenski pregled pluća čekali tri ponekad i četiri mjeseca. Kako je to moguće? I kako je moguće da sistem toliko zakazivao i što ćemo učiniti, što ćete vi konkretno učiniti i ministar Beroš da se taj problem riješi? Hvala vam.
Izvolite odgovor.
Hvala lijepa zastupniče Bakić. Ne znam za tu informaciju niti ne znam da su to baš svi pacijenti koji su prebolili covid niti baš da su svi čekali tri, četiri mjeseca, a ne nekoliko tjedana to je tema na koju će vam odgovoriti ministar Beroš pa ga pitajte kasnije tijekom dana.
I idemo na zadnju repliku za predsjednika Vlade kolega Branko Bačić. Izvolite.
Zahvaljujem predsjedniče Sabora. Poštovani predsjedniče Vlade. Na današnji dan u RH nezaposleno je 137.000 radnika ljudi, za usporedbu to je na razini 2018.g. krajem svibnja ili za par tisuća više nego u vrijeme rekordne 2019.g. svakako da je to rezultat rada Vlada, mjera, gospodarskih mjera, potpora za očuvanje radnih mjesta, za očuvanje poslovnih aktivnosti i likvidnosti naših poduzetnika s jedne strane, a s druge strane rada zdravstvenog sustava i balansiranim mjerama kojima smo vodili računa o zdravstvu naših sugrađana, ali i zdravstvu gospodarstva. Pa sad me interesira kojim su se to stručnim podlogama metodama vodili stručnjaci iz SDP-a kada su za današnji dan predviđali 400.000 nezaposlenih što je otprilike tri puta više. Dobro je pogriješiti tisuću, dvije, ali pogriješiti 280.000 nezaposlenih je doista jedan podatak koji govori o stručnom pristupu [[Upadica predsjednik: Hvala vam.]] ozbiljnom pristupu SDP-a.
Izvolite odgovor.
Hvala vam lijepa zastupniče Bačić. Evo otišao je glavni prorok SDP-a, analitičar, prognozer, risk menadžer g. Hajdaš Dončić koji je bio jedan od onih koji su 68 mandata Restarta umjesto karmina 5.7., a neki drugi govorili o 400.000 nezaposlenih. Mi ne samo danas da imamo više zaposlenih nego 2020.u ovo doba nego i 2019., što znači da su mjere za očuvanje radnih mjesta u koje smo uložili skoro 10,7 milijardi kuna za skoro 700.000 radnika, za 120.000 poslodavaca polučilo je efekt. Zbog toga je situacija ekonomska, situacija zaposlenosti pa i manji broj nezaposlenih takav kakav imamo danas. To se nije dogodilo slučajno, nije se dogodilo samo od sebe i te odluke je donosio onaj koji je dobio povjerenje građana [[Upadica predsjednik: Hvala vam.]] da ih donosi, a to je naša Vlada uz potporu parlamentarne većine. Hvala.
Zahvaljujem. Molim vas sada da obrišemo govornicu kako bi mogao doći ministar Beroš. Imamo pet replika za ministra Beroša. Prva na redu bit će kolegica Romana Nikolić. Izvolite, možete krenuti.
Zahvaljujem predsjedniče Sabora. Poštovani ministre. S obzirom da ste vi kontinuirano pozivali na poštivanje mjera protiv covida-19, a javno ste sami kršili mjere slikajući se i pozirajući sa celebrityma od kud vam morala i na temelju kojih dokaza ste zatvarali teretane i fitness centre i prozivali ih da su oni centri žarišta, čak i prijetili sankcijama ako se ne budu poštivale odluke stožera? I sada kada je rad mnogim djelatnostima koje su rizičnije za prijenos zaraze dozvoljen, sportsko-rekreacijski i plesni klubovi i dalje nakon osam mjeseci su zatvoreni. Koliko su vaše odluke nelogično i diskriminatorni govori evo jedna činjenica da ja sa svojim suprugom mogu ići na bazene, ali mi nije dozvoljeno plesati u plesnoj dvorani. Molim vas da mi objasnite to.
Izvolite odgovor.
Hvala gospodine predsjedniče. Poštovana kolegice odgovori bih vam na slijedeći način. Dakle, 15.8.2020. kada sam se slikao u određenom okruženju nisam kršio mjere odnosno ako mislite da sam kršio recite mi koje su to mjere jer navod da je dotična dama trebala biti u samoizolaciji je potpuno neistinit, nije točan. Na inzistiranje same gospođe zbog kršenja GDPR-a je kontaktiran Nastavni zavod za javno zdravstvo u gradu Splitu koji je decidirano rekao da joj nije određena samoizolacija. Dakle, biti na otvorenom u društvu 5 osoba s kojim sam 4 dana bio stalno na Hvaru nije bilo kršenje mjera. Tada smo imali 168 hospitaliziranih bolesnika, 11 na respiratoru, broj odnosno postotak pozitivnih među novodetektiranim bio je 4,7%. Tako da ne vidim koje sam mjere tada kršio. Nadalje, odgovorit ću vam na vaše pitanje [[Upadica: Hvala vam.]] glede drugih mjera da se dovode na osnovu epidemioloških kriterija.
Hvala vam lijepo. Idemo dalje, kolega Glavašević, izvolite.
Poštovani gospodine ministre dobar dan, dobrodošli u Hrvatski sabor. Prema istraživanju udruge Roda čak trećina žena u Hrvatskoj imala je lošije iskustvo porođaja tijekom pandemije. Žene su u tom istraživanju također govorile o tome da je trudnička skrb bila smanjena, da su pregledi bili rjeđi, mnoge su morale koristiti usluge privatnog zdravstva, a kao jedan od najvećih problema naveden je problem uskraćivanja pratnji u rađaonici. Pratnju je u vrijeme pandemije imalo samo 20% trudnica, prije pandemije ta je brojka bila na 62%. Moje pitanje vama je zašto ministarstvo nije u nekome trenutku dalo jasnije upute koje bi mogle taj problem riješiti jer i taj problem je osobito izražen još uvijek i u Slavoniji i u Dalmaciji, a prema mojim informacijama 2 od 4 rodilišta u Zagrebu i dalje ne dozvoljavaju pratnju u rađaonici. Hvala.
Izvolite odgovor.
Hvala. Zahvaljujem na pitanju gospodine saborski zastupniče, reći ću vam da sam kao ministar zdravstva zadovoljan načinom na koji smo organizirali ostalu zdravstvenu skrb u odnosu na Covid-19 pozitivne bolesnike. Trudili smo se pri tome zaštiti posebno vulnerabilne skupine i one okolnosti poput poroda koje su iznimka. U tom kontekstu epidemiološka struka je dala vrlo jasne upute i ne mogu biti jasnije u onim okolnosti u odnosu na infrastrukturne karakteristike pojedinih rodilišta kada može netko biti prisutan pri porodu, kada ne. Ministarstvo zdravstva prepoznaje važnost prisustva i suporta rodilji, to je iznimne važnosti međutim na ravnatelju svake zdravstvene organizacije sukladno epidemiološkim preporukama odlučiti da li su ostvareni preduvjeti da netko bude prisutan na porodu, pri tome prvenstveno imajući u vidu zdravlje rodilje, čeda i svih ostalih koji participiraju u pružanju zdravstvene zaštite. Hvala.
Kolega Nađi, izvolite.
Hvala predsjedniče sabora. Poštovani ministre, evo ja bih za vas postavio zapravo nekoliko pitanja. Prvo, zanima me da dođete u pekarnicu kupiti kruh da li bi vam bilo normalno da platite kruh danas, a da vam netko kaže dođite po njega za 6 mjeseci, a onda nakon tog pitanja, da li vam je normalno da danas platite usluge zdravstva, a onda vam za neki pregled netko kaže dođite za 6 mjeseci? Mislim da to ipak je puno ozbiljnija stvar od kupnje kruha u pekarnici. Dodatno molio bih vas da odgovorite i kakvo je trenutno stanje duga za prekovremene sate u sustavu zdravstva. Hvala.
Izvolite odgovor.
Hvala gospodine predsjedniče. Dakle, odgovorio bih vas da dugovi u zdravstvu datiraju već više desetljeća, da sada doista radimo na njihovom rješavanju. Zahvaljujem i Vladi i ministru financija koji je prepoznaju taj problem i napravili smo određenu projekciju otplate duga do kraja godine. Kada je riječ o listama čekanja što se također pitali, one se svode na različite načine, a poglavito sustavom e-naručivanja koji je implementiran pred otprilike pola godine na najmanju moguću mjeru. Osim toga postoje prioritetne liste čekanja koje omogućavaju svima onima koji su u ugrozi, koji su u takvom zdravstvenom stanju da zahtijevaju hitnu obradu da je dakle mogu, mogu ostvariti. I to je ono što je osnovno. I vaše zadnje pitanje je bilo, tako je, kada je riječ o prekovremenima još prošle godine u 4. mjesecu sam riješio taj problem profuturo, prilikom potpisivanja dodatka kolektivnom ugovoru, trećeg, koji upravo definira to pitanje [[Upadica: Hvala vam.]] a pitanje prekovremenih za prošlo vrijeme riješeno je ovim proračunom [[Upadica: Hvala lijepa.]] rebalansom proračuna.
Kolega Habijan, izvolite.
Hvala lijepo. Poštovani predsjedniče, poštovani predsjedniče Vlade, ministri, evo moram primijetiti zajedno sa kolegom Berošom da nekako interes oporbe je splasnuo, prošli put su izdržali do 16 sati, pretprošli put do 14, danas evo pola jedan, izgleda da argumenti su na strani ministra. Ako možete ministre samo odgovorit jednu stvar, u ovoj krizi da ne ispadne da se zapravo niste odnosno vaše ministarstvo bavili i nekim drugim stvarima, ja mislim da ćemo se svi složiti kako je Imunološki zavod pravna osoba koja je od osobitog državnog i strateškog interesa sa stogodišnjom tradicijom proizvodnje imunoloških lijekova i mislim da upravo u vrijeme ove pandemije Covid-19 još više se iskazuje upravo potreba za revitalizacijom proizvodnje unutar Imunološkog zavoda jer su virusna cjepiva proizvodi najviše kategorije. Obzirom na navedeno evo molim vas ako možete reći što konkretno se događa unutar ministarstva po pitanju revitalizacije Imunološkog zavoda. Hvala lijepa.
Izvolite, izvolite odgovor.
Hvala lijepo gospodine predsjedniče. Iznimno važno pitanje, revitalizacija Imunološkog zavoda je u tijeku. Još prošle godine u 9. mjesecu formirali smo međuresornu radnu skupinu koja je evaluirala to pitanje. U međuvremenu su dobivena mišljenja financijskih, regulatornih i pravnih institucija i stvoren je model, predloženi model revitalizacije. Dakle, plan provedbe revitalizacije Imunološkog postoji, on je iznimno važan jer uključuje i proizvodnju virusnih cjepiva što znamo da je u ovom trenutku globalne pandemije od iznimnog značenja ali ne samo njih već i pripravaka od krvne plazme, a isto tako i antitoksina protiv zmijskih ugriza. U ovom trenutku završena je međuresorna konzultacija. Priprema se, dakle prijedlog okvira i smjernica programa revitalizacije Imunološkog za predstavljanje na Vladi i vjerujem da ćemo uskoro imati prvo utemeljenje revitalizacije Imunološkog zavoda kao takvog.
I idemo na zadnju repliku kolega Šimičević, izvolite.
Zahvaljujem predsjedniče Hrvatskog sabora, predstavniče Hrvatske vlade, poštovani ministre. Evo mi smo svjedoci i pandemije nemjerljivih razmjera do sada za koju nismo zapravo ni znali što je, što nas je snašlo. I dok smo bili svjedoci horor filmova iz razvijenih zemalja gdje su se zapravo događale strašne stvari Hrvatska se uspjela oduprijeti i sustav ni jednog trenutka nije bio ugrožen. I meni se sviđa što ste vi čovjek koji razmišlja o moralnim posljedicama svoga djelovanja i u ni jednom trenutku niste rekli da niste za nešto odgovorni. Pokazivali ste uvijek odgovornost za određene nedostatke koji su bili. I sad kad imamo dovoljan broj cjepiva nismo čuli od oporbe da poziva ljude da se cijepe da bi se mogli pripremiti za turističku sezonu, a kad nije bilo cjepiva onda nismo bili sposobni nabaviti cjepivo.
Hvala lijepo. Izvolite odgovor.
Zahvaljujem. Ma vi ste poštovani gospodine saborski zastupniče potpuno u pravu. Ono što je bitno pri tome reći da je Vlada RH osigurala dovoljan broj cjepiva za besplatno cijepljenje svih hrvatskih građana koji to žele. Na nama svima je zadatak pobuditi i dalje taj interes. Riječ je o preko 8 milijuna 855 000 cjepiva. Nadalje, Hrvatski zdravstveni sustav se prilagodio trenutnom zadatku, dinamizirali smo cijepljenje, osigurano je preko 3 stotine i 2 punkta za cijepljenje u RH bez ordinacije obiteljske medicine. Prema tome, svi preduvjeti za dosizanje našeg cilja, procjepljivanje hrvatskih građana do kraja šestog mjeseca su tu. Moramo samo apelirati na naše građane, ukazivati da je cijepljenje od iznimne i najveće važnosti u borbi protiv ove epidemije i cijepljenje je to sredstvo koje će nam najprije osigurati povratak na staro normalno. To je od iznimne važnosti. Hrvatski zdravstveni sustav je u mogućnosti osigurati i odraditi taj zadatak.
Hvala vam. Hvala ministru Berošu. Gotovo je sa replikama, tako da se možete vratiti na mjesto a mi ćemo sada napraviti stanku do 12 sati i 50 minuta i nakon toga nastaviti raspravom klubova zastupnika. Prvi je na redu Klub zastupnika HDZ-a. STANKA U 11,37 SATI.
[[NASTAVAK NAKON STANKE U 11,53 SATI]] Evo otvaramo raspravu. Prvi za raspravu je Klub zastupnika HDZ-a, uvaženi potpredsjednik Sabora Željko Reiner. Izvolite.
Poštovani gospodine potpredsjedniče Hrvatskog sabora, poštovani gospodine ministre, poštovani doministri, poštovane kolegice i kolege. Ono što je ovdje izrekao politikantski, dramatično zastupnik Grbin većinom nije u dokumentu koji je podnesen kao zahtjev za opoziv, a nije zato jer sam rijetko vidio tako površno, nestručno, neargumentirano i konfuzno napisan dokument koji bi trebao biti itekako ozbiljan i argumentiran jer se njime traži opoziv jednog ministra u Vladi. Da, dokument je doista običan pamflet prepun velikih ali ispraznih riječi kao što su katastrofalno stanje u zdravstvu, debakl sustava i slično, prepun paušalnih ocjena i ničim utemeljenih tvrdnji, a ono malo podataka koje se u njemu mogu naći su naprosto krivi i neistiniti. U svemu nedostaje samo optužba da je profesor Beroš osobno zarazio šišmiše u Wuhanu corona virusom. Stoga odmah na početku želim tvorcima tog šlampavog pamfleta poručiti sramite se. No ja ću pokušati doista argumentima i brojkama reći o čemu se zapravo radi. U uvodnom dijelu pamfleta njegovi tvorci između ostalog tvrde da postoji, citiram: „korupcija i krađa javnog novca u doba pandemije kako bi se pogodovalo bliskim osobama ministra Beroša. Kad bi to bilo istina oni bi bili zakonski obvezni to prijaviti nadležnim organima progona DORH-u, PNUSKOK-u itd. a ne pokretati pitanje povjerenja ministru u Saboru. Ako to ne učine a imaju makar jedan dokaz da je to kažnjivo i oni su suučesnici. Ako nemaju to je kleveta, no oni znaju da mogu mirno klevetati jer ih od sudskog progona štiti zastupnički imunitet. Hrvatski zdravstveni sustav osigurava provođenje najsuvremenijih i izrazito skupih oblika liječenja i to uz vrlo mali apsolutni iznos novčanih sredstava na raspolaganju. Oko 862 eura po glavi stanovnika, a ne 861 kao što su autori pamfleta krivo napisali. Pritom ogromnim zalaganjem prvenstveno zdravstvenih djelatnika ostvaruju istu ili sličnu razinu zdravstvene zaštite kao i neke druge europske zemlje koje imaju na raspolaganju ne veća, nego neusporedivo veća sredstva po glavi stanovnika. Tako je primjerice prosjek EU zemalja izdvajanja za zdravstvo 2982 eura, dakle skoro 3000 eura. U Danskoj je to čak 5256 eura. Dakle, šest puta više nego u Hrvatskoj. U Njemačkoj 4627, Austriji 4501, a u Sloveniji 1831 euro po glavi stanovnika. A tko ozbiljan može tvrditi da u Hrvatskoj imamo 4 i pol puta lošiji zdravstveni sustav nego u Austriji ili dva i pol puta lošiji nego u Sloveniji. Koliko su površni autori ovog pamfleta najbolje pokazuje sljedeći primjer. Uzimajući podatke EUROSTAT-a za 2018. godinu navode da Hrvatska izdvaja za zdravstvo oko 8,6% BDP-a no tu su naprosto okrenuli brojke jer u tom izvoru piše da Hrvatska izdvaja 6,8%. Sramite se, ne znate ni brojke točno prepisati iz službenih europskih dokumenata. Kao važan argument autori pamfleta navode da u Izvješću pučke pravobraniteljice za 2020. godinu stoji da je zaprimljeno 328 pritužbi građana u području zdravstva kad se zna da je u toj godini hrvatski zdravstveni sustav dijagnostički i terapijski zbrinuo tek nešto manje od 3,8 milijuna ljudi ovaj argument djeluje upravo groteskno iako je trebao impresionirati sve one koji su neupućeni. No, najviše su očito neupućeni u sustav zdravstva upravo autori ovog pamfleta jer to inače nikad ne bi napisali. Autori pamfleta predbacuju, citiram opet da ministar Beroš nije pokrenuo reformu zdravstva prije početka pandemije. Najprije profesor Beroš je kao ministar prisegnuo 31. siječnja 2020. godine, a autori pamfleta valjda znaju da je prvi slučaj covida 19 zabilježen 25. veljače te godine. To bi bila uistinu jako ozbiljna i suštinska reforma koja bi se mogla napraviti za tri tjedna zacijelo po receptu uspješnih reformi koje su proveli autori ovog pamfleta kada su oni bili na vlasti. Pritom ipak treba jasno reći da se hrvatska Vlada još 9. siječnja 2020. Tek jedan dan nakon što je Kina proglasila epidemiju počela ozbiljno pripremati za pandemiju. Zbog toga smo se i mogli tako uspješno nositi posebno sa prvim valom pandemije kad smo bili među najboljima u Europi. I kad smo već kod pandemije u Hrvatskoj upravo zahvaljujući pravodobnim akcijama Vlade niti u jednom trenutku nije unatoč ozbiljnosti situacije bilo nedostatka bolesničkih kreveta ili respiratora za sve bolesnike koji su ih trebali što se primjerice dogodilo u nekim drugim znatno bogatijim i razvijenijim zemljama, pa stoga autori ovog pamfleta naprosto lažu kad pišu da u nas citiram nema dovoljno bolesničkih kreveta, respiratora. Sramite se! U Hrvatskoj se niti u jednom trenutku nije dogodilo kao u nekim drugim zemljama da se zbog sloma zdravstvenog sustava i nemogućnosti zbrinjavanja svih potrebitih bolesnika oni moraju prevoziti u druge države na liječenje. Uz to su se hrvatski građani usprkos pandemiji i usprkos razornim potresima koje druge zemlje nisu imale kontinuirano liječili od svih hitnih stanja i teških bolesti kao što su one zloćudne. Svi koji su trebali biti dijalizirani su dobivali svoje hemodijalize itd. Zar autori ovog pamfleta zaista misle da su hrvatski građani zlatne ribice pa da se ne sjećaju što se događa? Sramite se. Upravo je nevjerojatna arogancija autora ovog pamfleta kada se usude govoriti o navodnom debaklu cijepljenja u nas. Opet misle da su hrvatski građani zlatne ribice, pa da su zaboravili kako je čitava Europa imala problema jer su svjetske tvrtke koje su se ugovorno obvezale isporučiti velike količine cjepiva to nisu bile u stanju. Hrvatska je dijelila sudbinu svih ostalih europskih država iako je naručila 8,7 milijuna doza cjepiva. Dakle, naprosto lažu kad tvrde, citiram: „nisu inicijalno rezervirali dovoljne količine cjepiva.“ No danas govoriti o ovom pamfletu o cijepljenju potpuno je deplasirano kad znamo da je cijepljeno više od jedne trećine pučanstva, te koji postotak manje nego primjerice u jednoj bogatoj dobro organiziranoj Njemačkoj, dok je u bogatom i dobro organiziranom Japanu to samo oko 4,9% da cijepljenje u Hrvatskoj nije prekinuto ni jedan jedini dan, a što se dogodilo u nekim europskim zemljama. Kao navodni dokaz navodnog kraha sustava cijepljenja jedino su uspjeli smisliti podatak da je citiram, u nedjelju 25. travnja u 24 sata utrošeno samo 3120 doza cjepiva. Pri tom su svjesno izabrali nedjelju kad se uvijek i testira i cijepi manje građana, ali nisu naveli podatak da je primjerice u četvrtak 20. svibnja utrošeno 57.184 doze. Jadno čak i od vas, sramite se. Definitivno je da autori pamfleta misle da su naši građani zlatne ribice jer se inače ne bi usudili uopće spominjati dugove zdravstva. Zar misle da građani ne mogu pogledati na portale i vidjet da nakon njihove prve vladavine 2004. godine kad su cijene lijekova i cijene medicinske opreme bile neusporedivo niže nego danas, plaće osoblja puno niže, a korona nije ni postojala, ostao dug zdravstva od 7 milijardi i 300 milijuna kuna. I oni imaju obraza govoriti o tome da su dospjele obveze zdravstva u bolničkom sustavu ove godine 4,1 milijardu kuna čak je i taj podatak netočan jer su one 30. travnja bile oko 3,3 milijarde kuna. Dapače, tvrde da su citiram, posebno ugroženi onkološki i dijalizirani bolesnici što je naprosto laž. Sramite se. Autori ovog pamfleta imaju obraza govoriti o isplati prekovremenih sati zdravstvenim djelatnicima koji se usput budi rečeno plaćaju. No, oni doista misle da su hrvatski građani zlatne ribice pa da se ne sjećaju da upravo u vrijeme njihove druge vladavine smanjena plaća zdravstvenim djelatnicima i bio najveći i najveći štrajk liječnika od postojanja Hrvatske, 58 dana jer njihova vlada nije htjela isplatiti slijedom kolektivnog ugovora i hrvatskih zakona bolničkim liječnicima dežurstva, pripravnost i prekovremeni rad. Citirat ću izjavu medijima jednog liječnika tih dana, mi ovim štrajkom upozoravamo i na uvjete rada koji su katastrofalni, nedostaje 4.000 liječnika, mlade ne zapošljavaju kao ni sestre. A samo da podsjetim kako je prekinut taj najduži štrajk u zdravstvu djelatnika za koje se vi navodno toliko brinete. Tako što je vaša vlada donijela skandaloznu protuustavnu i protuzakonitu odluku o uvođenju radne obveze. Te je godine samo u siječnju iz Hrvatske trbuhom za kruhom otišao jednaki broj liječnika kao u cijeloj prethodnoj godini. Za vaše vlade je bio i najveći štrajk medicinskih sestara. To je prava istina o vašoj brizi za zdravstvene djelatnike. Sramite se. Pa kako vam je uopće palo na pamet napisati ovakav pamflet. Hvala lijepa.
Slijedeća rasprava je u ime predlagatelja, Željko Pavić uvaženi zastupnik. Izvolite.
Poštovani potpredsjedniče, i jedan i drugi, poštovani ministre sa suradnica, pa evo ja bi samo skrenuo pozornost da nitko od nas iz oporbe ne misli da su naši ljudi, naši Hrvati zlatne ribice. Dapače, mi smatramo da su oni naše najveće dobro i zbog toga se trudimo da napravimo nešto za njihovo još veće dobro. Trudimo se da skrenemo pozornost na stvari koje ne valjaju. Mislim da nije tu sad u pitanju samo rasprava u vezi ministra Beroša, radi se o postupcima i premijera, radi se o postupcima i stožera i o postupcima Vlade. Evo, samo jedno pitanje, evo tu je ministar Beroš, ako može jedno pitanje. Maloprije je premijer pozvao na cijepljenje turističke radnike zato jer će raditi preko ljeta, kad ste pozvali na cijepljene naše učitelje, naše profesore i naše sveučilišne profesore? Kada, kada oni su cijelo vrijeme radili sa studentima, cijelo vrijeme su radili sa učenicima, cijelo vrijeme su bili u vrtićima, kad ste ih pozvali? O tome govorim. O takvom odnosu pričam. Ako se sjećate ministre kada smo tu razgovarali ja sam vas zamolio za ovom istom govornicom stavite u svoj stožer risk menadžera koji će znati i prepoznati rizike i te rizike jasno kontrolirati i usmjeravati. Nije dovoljno da u tom stožeru budu samo liječnici koji poznaju probleme vezane za koronu, trebaju biti menadžeri koji znaju te rizike prepoznati i usmjeriti i vidjeti gdje su najveći rizici da bi našem narodu bilo bolje, da bismo imali manje zaraženih, da bismo imali manje mrtvih. O tome smo bili govorili već jedanput ovdje. I da se osvrnem na ono što sam postavio pitanje premijeru vezano za javne nabave. Kad imate javnu nabavu odnosno kad imate nabavu i želite da netko dobije taj posao onda napišete pozivni natječaj. U tom pozivnom natječaju pozovete osobu koja treba dobiti posao i ona dobije posao. No, međutim ako stavite naslov da je to javni poziv, javni natječaj i ako se na taj natječaj može javiti samo jedna osoba, samo jedna firma, samo moj prijatelj onda se to zove namješteni natječaj. Zato sam rekao da je taj natječaj namješten, osim toga to nije bilo rješenje koje je bilo informatičko rješenje, to je bio samo jedan modul, to je bila dogradnja postojećeg sustava koja je plaćena 4,5 miliona kuna ljudi. 4,5 miliona kuna, a trebalo je samo poslati već postojeće servise. I onda tu premijer insinuira da ne znamo o čemu govorimo, ma znamo o čemu govorimo. Znamo jako dobro. Svi su stručnjaci rekli da je to rješenje jako jednostavno. Ja sam za ovom govornicom rekao da je to rješenje problemski na nivou jednih laboratorijskih vježbi studenata druge godine ETF-a ili FER-a. Točno na tom nivou. A sad kad sam dobio odgovor Vlade smatram da je to još lakše jer nije trebalo puno programirati trebalo je samo pozivati postojeće servise i napraviti nekoliko kontrola. Tako da i dalje tvrdim ono što sam rekao premijeru i molim bilo bi dobro i da ministar i njegovi suradnici, a i premijer odgovaraju na naša pitanja. Hvala.
Imamo dvije replike, prvo uvažena zastupnica Marina Opačak Bilić.
Zahvaljujem. Poštovani kolega, ja bi samo nadodala na vašu raspravu kad ste postavili pitanje i ministru Berošu i premijeru da su pozvali, kada su pozvali na cijepljenje učitelje, nadodala bih tu kad su pozvali prodavače, trgovce koji su od prvog dana u žiži pandemije koji dnevno kontaktiraju sa tisućama i tisućama ljudi, oni nisu pozvani među prvima. Evo samo to bi nadodala.
Pa da, to je, to je problem naš na koji sam htio skrenuti pozornost i hvala vam što ste me dopunili. Radi se o tome da je trebalo prvo pozvati stanovništvo koje radi, o tome se radi. Evo, ja se nisam cijepio u saboru i nastradao sam, dobio sam koronu i nisam se dobro proveo. A nisam se cijepio u saboru zbog toga što je bio naputak da se prvo cijepe penzioneri i starije osobe, a onda su novinari počeli pisat da mi imamo nekakve privilegije i da uzimamo njihovo cjepivo i nisam se htio cijepiti i nadao sam se da neću biti ovoga zaražen prije dok ne pozove naša, moja osobna ovoga obiteljska doktorica. Ali problem je u tome ministre što ja još dan danas, a vjerujem niti vi, ne znate koji su bili kriteriji naših obiteljskih liječnika kad su pozivali pacijente na cijepljenje. Ja vam sad neću govorit tu koje bolesti sve imam, ali ja još dan danas nisam pozvan na cijepljenje, a po svemu onome što ste vi govorili na televiziji koji su kriteriji, znači najteži bolesnici, oni koji imaju bolesti koje su opasne su trebali biti pozvani prvi.
Vrijeme. Slijedeća replika uvaženi potpredsjednik Željko Reiner.
Hvala lijepa g. potpredsjedniče HS. Kolega Pavić, ma ipak vi mislite da su građani zlatne ribice, čini mi se. Prvo, vi vrlo dobro znate da su prvo bili pozvani i cijepljeni zdravstveni djelatnici, pa da su onda bili pozvani i cijepljeni, ne samo pozvani nego i cijepljeni po domovima itd., starije osobe i osobe ugroženog zdravlja zato jer su takvi bili epidemiološki podaci, jer su stručni podaci ukazivali na to da su oni osjetljiviji, da je smrtnost među njima veća ako dobe Covid-19 itd.. Treće, nije mi jasno kak se sad čudite da nisu pozivani navodno turistički djelatnici. Pa svaki dan kad otvorite televizor možete vidjeti, ne trebate ništa drugo otvorit, samo televizor otvorite i vidjet ćete da se upravo turistički djelatnici masovno cijepe baš zbog toga što očekujemo turističku sezonu da bude čim bolja i da bude situacija što sigurnija i za naše goste.
Odgovor.
Poštovani zastupniče Reiner, nešto ste krivo čuli i vi ste krivo zapamtili i vi ste krivo shvatili. Ja sam rekao da je premijer sada pozvao turističke radnike na cijepljenje i postavio sam pitanje kada su bili pozvani na cijepljeni radnici odnosno profesori, ovoga učitelji iz škola i sveučilišni profesori. Mislim da su oni trebali biti prvi pozvani na cijepljenje jer rade sa masom djeca koji ne osjećaju koronu, koji niti nemaju pojma da imaju koronu. To sam rekao, nisam rekao da nisu bili prije toga pozivani turistički radnici, tako da, nadam se da ćete ovo uvažiti, možete preslušati i snimku što sam rekao i ranije.
Hvala. Slijedi Klub zastupnika MOST-a, zastupnici Raspudić i Selak Raspudić.
Kolegice i kolege, danas raspravljamo o zahtjevu za smjenu ministra zdravstva, zahtjeva kojeg smo mi iz Kluba MOST-a podržali. Al naša diskusija se ne bi trebala fokusirati samo na jednu osobu i njene grijehe, a nabrojat ću ih 7, 7 grijeha ministra Beroša već na potpuno promašenu zdravstvenu politiku HDZ-ove vlade koja je metaforički rečeno jedan zdravstveni vlak bez voznog reda čiji je Vili Beroš samo posljednji vagončić, a znamo tko je lokomotiva. A to smo mogli vidjeti i danas gdje je ministru ostavljeno 45 sekundi, nismo imali ni vremena da tolko brzo podignemo pločicu kolko je kratko trajala njegova mogućnost obraćanja, tu je bio veliki premijer kojeg sada nema da ga brani. Danas nakon što je 5.g. Andrej Plenković na vlasti, a 5.g. nije malo, on to dobro zna što je petoljetka. Petoljetka je jedno vrijeme u kojem se mogu ozbiljni ekonomski ciklusi i reforme provesti. Dakle, nakon 5.g. više je nego jasno kako Plenkovićevoj vladi sređivanje zdravstva nije bio prioritet, štoviše ostaje dojam kako je njima i uz njih povezanim interesnim krugovima da im odgovara neuređenost zdravstvenog sustava. Govorit ću o grijesima Vilija Beroša među kojima je najviše grijeha propusta, potom nekoliko grijeha djela, a ponešto ima i grijeha riječi. Ali preliminarno je nužno istaknuti slijedeće. U ovih zadnjih 5.g. koliko smo usrećeni vodstvom Andreja Plenkovića i njegovih ministara zdravstva nije poduzeta niti jedna konkretna mjera za stabilizaciju zdravstvenog sustava koji je u golemim problemima, niti na jednoj razini, ni financijskoj, ni organizacijskoj, ni kadrovskoj. Odabir ministara možda najbolje pokazuje koliko Andrej Plenković drži do zdravstva. Ministar Kujundžić je protratio 3 i pol godine tijekom kojih je jedina promjena u sustavu koju je napravio je bila promjena imena ministarstva iz Ministarstva zdravlja u Ministarstvo zdravstva. Cijelo to vrijeme gubici su se gomilali, liječnici i medicinske sestre su odlazili iz sustava, nisu pokrenute, pokrenute nikakve organizacijske i sistemske promjene. Najbliži Kujundžićev suradnik i pomoćnik bio je Vili Beroš koji je nakon Kujundžićevog pada veselo uskočio na njegovo mjesto, te nažalost nastavio istim putem nečinjenja. No prelazimo sada taksativno argumentirano na tih 7 grijeha ministra Beroša. Prvo, on nije financijski racionalizirao sustav, niti pokušao to napraviti. Štoviše, troškovi u zdravstvenom sustavu su narasli iako je opseg pružene usluge značajno smanjen u ovoj korona situaciji. Kako to, kako to? Drugo, njegova je vizija ako bi i iznosio nekakvu viziju financijske stabilizacije sustava prvenstveno se temeljila na novim nametima, novi porezi, trošarine, nova izdvajanja za zdravstveno osiguranje. To nije put. Treće, bezrazložno je produljio nabavljanje zaštitne opreme, testova i drugog materijala izvan sustava javne nabave. Podsjetit ću da je koncem 3.mjeseca lani Vlada donijela odluku kojom sva nabava covid opreme ide pod oznakom tajno i mimo Zakona o javnoj nabavi. Ako je prvih mjesec, dva to bilo razumljivo i u cijelom svijetu svi su tražili tu opremu malo je se proizvodilo, kasnije kad se stabiliziralo svjetsko tržište zato to ide mimo Zakona o javnoj nabavi? Imamo opravdano pravo sumnjati da je to radi pogodovanja određenim dobavljačima, čuli smo i za cvjećare i za priručne fotografe. Četiri, totalna neorganiziranost sustava naručivanja za cijepljenje. Iako RH ima odlučan sustav e-naručivanja pacijenata koji je kao izvrstan prepoznat i u EU, dakle nije da nismo imali temelja za to napraviti. Peti grijeh je nesankcioniranje prekorednog cijepljenja političkih moćnika, čak i osobno koje je osobno postavio na čelna mjesta u zdravstvenom sustavu. Spominjao sam Iskru Primorac mladu ekonomisticu i njenog supruga u 30-im godinama zdrave ljude koji su cijepljeni 22.siječnja, dok su pod dugim cijevima još transportirali cjepiva i nije bilo za ljude na prvoj liniji. Ništa, nije pokrenut njen opoziv nego je nagrađena novim mandatom u Regosu. To je g. Damir Plenković pardon, Andrej Plenković prešutio, prešao je preko mog pitanja. Šesto, problem duga veledrogerijama. Čuli smo da je problem riješen, a zapravo se samo nanovo zadužilo kod banaka pa sad se dijelom dužno veledrogerijama, a dijelom bankama. A nije smanjena ta rupa koja raste duga i problem će opet vrlo brzo eskalirati, pitanje je samo hoćel to biti za 5, 7 ili 9 mjeseci. Kao sedmi grijeh ministra Beroša navodim devastaciju državnih bolnica u Zagrebu počevši od odluke čije će se posljedice tek sumirati i ocijeniti kad sve ovo s koronom završi, odluke da se KB Dubrava pretvori isključivo u covid bolnicu po kineskom i talijanskom modelu koji se pokazao lošim, pri čemu se nije imalo u vidu da je to bolnica koja je imala kardio i neurokirurgiju visokodiferentne specijalnosti koje opće bolnice nemaju, a koje su sada izgubljene. A tu je i toleriranje iz tko zna kojih razloga koje ćemo nadam se uskoro i doznati, svih problema i sukoba u bolnici Sestara Milosrdnica što je dovelo do kadrovske i organizacijske devastacije te bolnice, a što je kulminiralo prijetnjom štrajka na Klinici za tumore koji je sastavni dio te bolnice. U Beroševom zdravstvenom sustavu susreli smo se i s fascinantnom oksimoronskom misaonom petljom cijepljenje viškom cjepiva u manjku. Ozbiljnost njegovog pristupa i organizacijskih sposobnosti govori sljedeća Beroševa rečenica, citiram: „Red se može napraviti kad se kupuju sir i vrhnje, ali takvog reda kad je cijepljenje u pitanju ne može biti“, takvim stavom on abolira one koji su već zlouporabili sustav i potiče, a istovremeno ohrabruje i druge da učine isto. Kako čovjek koji ima takav eksplicitno javno izražen stav može provesti reformu jednog od najsloženijih javnih sustava? I na koncu ministar Beroš je na početku epidemije iznio tešku optužbu da među bolničkim liječnicima postoji peta kolona koja manipulira podacima o zaštitnoj opremi, onda je optužio liječnike skijaše da su zbog neodgovornosti unijeli covid u KB Zagreb, najavio je istrage tih slučajeva i sankcioniranje odgovornih. Istrage do danas nisu provedene ni započete. Zašto? Je li u međuvremenu postao silno indulgentan ili istrage nisu provedene zato što nije govorio istinu i manipulirao je i obmanjivao javnost, a sad je došao u poziciju da ga istražuju državna tijela zbog posla s platformom cijepise.hr u alanfordovskom zapletu s cvjećarima i kao što rekoh priučnim fotografima.
A sada nešto sasvim drugačije. Ako nas premijer iznenadi pa učini nešto potpuno neočekivano, poput odbije sve utemeljene oporbene argumente i zadrži ministra Beroša navest ću sedam razloga zašto Beroš treba ostati ministar. Prvi razlog, ne možemo djeci tek tako oduzimati superheroje. Drugi razlog, šteta je potrošiti dobrog ministra na ovu krizu, ministar Beroš može primiti još mnogo udaraca zbog pogrešne i nesposobne vladine politike, kao što je bila ona oko europske nabave cjepiva i naše uloge u tome. Treće, dobro je da država potiče start up kompanije koje mogu trenirati razvoj neuspješnih aplikacija o našem umjesto o vlastitom trošku, ta nije svatko Infobip. Moraju se i nesposobni informatičari negdje uhljebiti. Četvrto, ako opet budu na snazi mjere socijalnog distanciranja, s kime će se slikati domaće pop zvijezde po Jadranskoj obali. Peto, teško je pronaći toliko kooperativnog ministra koji će u stanju najveće zdravstvene krize svu odgovornost spremno prepustiti ministru unutarnjih poslova, aktivacijom Zakona o civilnoj zaštiti umjesto onoga o zaštiti pučanstva od zaraznih bolesti. Šesto, premijer Plenković mora obraniti ministra Beroša kako bi poslije kada mu on kaže da mora otići, ministar Beroš pomislio da mu još treba bit i zahvalan na tome štoviše da bi osjetio prirodno nagnuće da sam ponudi ostavku da ne bi bio uteg obožavanoj vladi kao što je već učinila horda bivših ministara koji su otišli na isti način. I sedmo, posljednje, ali i najvažnije, zato što nas je do sad HDZ-ova kadrovska politika naučila samo jednu stvar, a to je da uvijek može gore.
Evo u ime Vlade uvaženi zastupnik Vili Beroš. Izvolite.
Zahvaljujem gospodine potpredsjedniče. Ne mislim da sam bezgrešan ali vrlo rado bih odgovorio na ove optužbe na svoj račun s time da ću prije gospodinu Paviću probat objasniti o čemu se radi kada je riječ o pozivanju profesora. Dakle, na Vladinom sastanku u nekoliko navrata bilo je razgovora među različitim resorima da svak iskaže potrebe za cijepljenjem. U tom smislu vršeno je anketiranje turističkih djelatnika, profesora, nastavnika i dostavljeni su spiskovi u HZJZ. Prema tim spiskovima vršeno je cijepljenje, prema tome moram vam reći da su profesori i nastavnici bili predviđeni tim planom i pozvani su. Ono što je činjenica da se nisu odazvali u dobrom mjeru, u dobroj mjeri i što sve skupa nas mora zabrinjavati i moramo raditi na tome da osvijestimo i profesore i nastavnike i ostale građane da je cijepljenje najbolji izlazak iz ove krize. Toliko kada je riječ o pozivanju. Dakle, profesori i nastavnici su pozvani jer je ministar Fuchs napravio određen upit prema svima koji su zainteresirani i koji su iskazali, isto je i za vrtiće koji su cijepljeni itd. Nadalje, govorili ste o javnoj nabavi, odgovorno tvrdim i iza toga stojim da svi procesi koji su se provodili, javne nabave u Ministarstvu zdravstva da su bili otvorenog karaktera. Dakle, otvoreni postupci javne nabave i drago mi je što je netko od kolega vaših zastupnika SDP-a prijavio me institucijama jer da nije on to napravio, napravio bih to ja jer ne želim trpjeti takve objede na svoj račun. Dakle, ministar se ne miješa u posao stručnih službi. Odgovara ukoliko se nešto zakonito, nezakonito dogodi, stoga ću odgovarati ukoliko nije adekvatno provedena javna nabava međutim stručne službe me uvjeravaju da je sve bilo po propisu. Nadalje, govorili ste o platformi, vrlo ste u krivu kada mislite da je samo web platforma, web stranica za naručivanje platforma. Ne, platforma je cjelokupno rješenje koja sačinjava 10 funkcionalnosti. Nemojte mi mahati prstom jer znam o čemu vam govorim, a ujedno ću vam ih i pročitati, a to je javna web stranica za iskazivanje interesa, to je onaj element o kojem vi govorite. Međutim, web servis za integraciju sa GX aplikacijama za primarnu zdravstvenu zaštitu 2 komponenta, 3, smart call centar i pripadajući web servis, web servis za komunikaciju sa listom zainteresiranih i smart call centrom, popis zainteresiranih kao nacionalna baza zainteresiranih građana i pripadajući web servis, web servis javnog vebra koji putem logičnih kontrola onemogućava dvostruki upis, upis krivog OIB-a, krivog MBO-a itd., aplikacija za ad hoc naručivanje za cijepljenje, be sent sustavi koji su prisutni u svim punktovima za masovno cijepljenje, njih preko 300 u RH. Nadalje, portal Zdravlja i sustav e-naručivanja. Dakle, jedna izuzetno kompleksna platforma koju je potrebno osmisliti i na tome su radile najveće hrvatske informatičke firme koje su već ranije imali ugovore za adaptivno i korektivno održavanje u sklopu kojeg je tražena nova funkcionalnost. Dakle, sve po propisu, sve sukladno procesu javne nabave. Toliko, osjetio sam potrebu vama odgovoriti. Sad bih ne znam na ove grijehe, ne znam na koju, koji jer neću stići svih 7. Devastacija KB Dubrava, recimo da krenemo od tada. Dakle, morali smo se odlučiti da jednom mjestu u zagrebačkoj regiji imamo preko 400 do 500 respiratora. Ponudite mi drugu opciju, priznat ću svoju grešku, da li je nudite. Nadalje, neistina je da kardiokirurškim i ostalim bolesnicima nije pronađena zamjena, pronađena je, ljudi iz Dubrave su radili u KBC Sestre milosrdnice, KB-u Merkur, dakle iste djelatnosti, kontrolirali svoje ljude, imali su ambulante u domovima zdravlja, preko 30.000 pregleda obavljeno je u tim domovima zdravlja. A osim toga Covid bolesnici su poneki imali upravo te bolesti kardiokirurške, neurokirurške koje su tretirane u KB Dubrava. Dakle, napravili smo vjerujte mi sve da osiguramo hrvatskim građanima najbolji tretman u Covidu. Riječ o devastaciji bolnice mislim da ne stoji i meni je bilo teško donijeti tu odluku, nisam je donio sam. Konzultirao sam se sa svim zagrebačkim ravnateljima. Odluka je bila unisona, druge opcije nema. Zašto? Jer sve druge bolnice su starog paviljonskog tipa bez potrebnih instalacija, Dubrava je jedina bolnica novijeg tipa koja je imala potrebne instalacije za implementaciju 400 do 500 respiratora koliko smo mislili da će trebati RH. Hvala Bogu prevarili smo se, imali smo ih viška, ali od viška u ovom slučaju glava ne boli. Imali smo spremne šatore za slučaj potrebe. Prema tome, sve u svrhu zaštite zdravlja hrvatskih građana. I sad ne mogu više ovo, ostale grijehe [[Upadica: Vrijeme.]] ali vrlo rado bih vam odgovorio.
Imamo nekoliko replika, ministre pričekajte. Prva je uvažena zastupnica Andreja Marić.
Hvala lijepa. Poštovani ministre ja ću se više puta javljati za riječ i garantiram vam da ćete na kraju reći da sam i poštena i objektivna. Znači tu smo da raspravimo ono što je dobro i ono što nije dobro, što se nije riješilo i što se mora popraviti. E sad, konkretno pitanje u vašem ministarskom mandatu u koje ste sve bolnice, koliko puta poslali inspekcije Ministarstva zdravstva, kakvi su nalazi tih inspekcija, o čemu se radilo i što ste vi konkretno poduzeli? Hvala vam.
Odgovor na vaše pitanje bi bio komplekasan i dugačak, spomenut ću samo neke elemente koji se odnose na prekoredno cijepljenje. Da, intervenirao sam u navedenim slučajevima, poslao sam zdravstvenu inspekciju recimo u bolnicu u Dubravu. Od svih drugih zdravstvenih ustanova sam zatražio izvješće o provedbi plana programa uvođenja, provođenja i kontrole cijepljenja u RH i u odnosu na nalaze pojedinih inspekcija uputili smo rješenja nadležnoj komori, Hrvatskoj liječničkoj komori na daljnje postupanje jer je riječ o određenim kršenjima medicinske etike i deontologije. U svim ostalim slučajevima prijave određenih disfunkcionalnosti šaljemo promptno zdravstvenu inspekciju. Znate i sami da je bila u Čakovcu, da je našla određene nefunkcionalnosti na hematološkom odjelu, da je zdravstvena inspekcija propisala rješenje sa načinom rješavanja te problematike na ravnatelju zdravstvene ustanove dalje postupati i rješavati isto. Isto tako glede posljednjih zbivanja u Vinogradskoj bolnici poslana je zdravstvena inspekcija.
Sljedeća replika Marija Selak Raspudić.
Nadam se da će hrvatska javnost upratiti pitanje koje ću vam postaviti zato što ga smatram doista važnim. Naime, na odgovor na zastupničko pitanje koje je dalo premijer a pitanje je bilo o dramatičnom broju smrtnih slučajeva od Covid-a u Hrvatskoj u odnosu na ostatak svijeta, premijer je dao vrlo zanimljiv odgovor. On je rekao da je tih 8 tisuća ljudi umrlo s Covid-om, a ne od Covid-a. Čitavu godinu nas se u izvješćima stožera plaši sa nedvosmislenim informacijama broja umrlih od Covid-a. Imali smo i slučajeve gdje je jedna majka reagirala u Splitskoj bolnici i upozorila da joj dijete nije umrlo od Covid-a, nego od drugih bolesti, a sada odjednom cjelokupna retorika se mijenja i nitko nije umro od Covid-a. Svi su umrli s Covid-om. Molim vas da nam nedvodsmisleno kažete koliko je ljudi umrlo s Covid-om, a koliko ljudi od Covid-a. Kad to premijer razlikuje, očito te informacije imate.
Vrijeme.
Hvala vam na tome pitanju. To pitanje je potrebno razriješiti. Nije moguće ovako iz rukava vama dati odgovor. Ono što želim reći da nismo reorganizirali hrvatski zdravstveni sustav uključujući KB Dubrava da bi na žalost smrtnih posljedica moglo biti i daleko više. Činjenica je da postoje određeni prijepori u stručnoj literaturi a definiciju smrti od Covid-a definiraju Svjetska zdravstvena organizacija i CDC koji govori koji su kriteriji za proglašenje smrti od Covid-a. Činjenica je da neki bolesnici koji su teži sa kroničnim bolestima itd. imaju uz infekciju Covid jedan dodatan povod koji pogorša njihovo zdravstveno stanje i oni na žalost preminu. Da li bi oni preminuli u istom vremenskom okviru da nisu oboljeli od Covid-a veliko je pitanje i prema tome postoje određene dvojbe kada je riječ o tumačenju i zbrajanju tih podataka. Međutim, Hrvatski zavod za javno zdravstvo svjestan je te problematike i već je pokrenuo reviziju i evaluaciju svih umrlih tijekom Covid-a.
Sljedeća replika. A pardon, imamo povredu Poslovnika Marija Selak Raspudić.
Članak 238. omalovažavanje time što nisam dobila odgovor na pitanje. Ako je pokrenuta revizija molim vas da upoznate hrvatsku javnost hitno sa nalazima te revizije. Mi smo čitavu godinu strašeni time koliko je ljudi umrlo od Korone. Odjednom kada politički ta smrtnost više ne odgovara premijeru on govori da nitko nije umro od Korone, nego su umrli s Koronom. Ova je informacija od krucijalnog značaja za hrvatske građane. Vi ste tu zbrku stvorili nepravovremenim informiranjem. Molim vas da je razriješite.
S obzirom da već imate opomenu. Ovo je druga opomena i temeljem članka 240. stavka 1. izričem vam opomenu s oduzimanjem riječi. Sljedeća replika je uvaženi zastupnik Nino Raspudić.
Zahvaljujem. Poštovani ministre Beroš, mislim da hrvatska javnost zaslužuje odgovor na dva pitanja. Prvi se tiče optužbe koju ste iznijeli na početku epidemije, a to je da među bolničkim liječnicima postoji citiram: „peta kolona koja dezinformira o stanju opreme“, a u to vrijeme ste optužili i liječnike skijaše da su donijeli Covid u KBC Dubrava, a naveli ste istragu i sankcije za odgovorne. Sada me zanima što je sa tom istragom i sa sankcijama. Drugo pitanje, vratit ću se na gospođu Iskru Primorac, 22. siječnja je ta zdrava 35-godišnjakinja zajedno sa jednako zdravim mužem, a ona je predsjednica Upravnog vijeća KBC Zagreb cijepljena prije Angele Merkel, prije medicinskih djelatnika na prvoj liniji borbe protiv Koronavirusa. Zašto niste postupili u skladu sa vašim ovlastima i sukladno članku 19. Statuta KBC Zagreb i zatražili njezin opoziv?
Evo, poštovani gospodine saborski zastupniče hvala vam na pitanjima. Dakle upoznat ću vas sa situacijom toga jutra kada sam u 6 sati dobio vap poruku sa slikom određene stalaže u KBC Zagreb bez zaštitne opreme u trenutku kada smo se svi bojali da će doista doći do nedostatka zaštitne opreme. Što sam mogao napraviti nego tako ranom zorom nazvati ravnatelja te ustanove i pitati: „Ante je li moguće da nema opreme zaštitne u KBC?“ Rekoh: „Nije istina. Ima.“ Otišao je, provjerio je, opreme ima. Dakle, netko je zlonamjerno želio stvoriti dojam da opreme nema, zato sam tako emotivno u tom trenutku rekao. Zašto? Zato jer sam se osjećao odgovoran da u Replici Hrvatskoj ima dovoljno zaštitne opreme. I tada ako se sjećate nekoliko dana poslije dobili smo jednu veliku donaciju iz arapskog svijeta, a nakon toga došla je prva isporuka iz Kine koja je utemeljila i zadovoljila naše potrebe sve do današnjeg dana. Zato sam tako reagirao iz svoje želje, i htijenja i obaveze osiguravanja dovoljno zaštitne opreme i naravno da me u tom kontekstu povodila laž i neistina.
Vrijeme.
Nadalje, kada je riječ o skijašima znam da je to bio problem. Međutim, nisam ih optužio ja, nego ravnatelj KBC-a i Upravno vijeće KBC-a. Znam da je bilo postupanja po toj stvari, ali u okviru [[Upadica Sanader: Vrijeme ministre.]] Oprostite, predugo.
Vrijeme je isteklo. Sljedeća replika uvaženi zastupnik Željko Pavić.
Poštovani ministre, ako ste zapamtili što sam rekao, ja sam na početku rekao da ne razgovaramo samo o vama, nego razgovaramo i o vašim suradnicima, i o premijeru i o radu Vlade. Zašto ne o vama? Zato što ja vjerujem da većinu tih odluka koje su donesene krivo niste donosili vi. I to sam rekao i prošli puta kada sam imao tu govor u sabornici, rekao sam da te odluke donose ljudi koji su u stožeru, ali da bi to trebali biti malo drugačiji profil ljudi. Drugo, govorio sam o modulu. Ne o platformi. Zašto sam govorio o modulu? Zato što je taj modul mogao napraviti bilo tko da je natječaj drugačije napisan. Međutim, natječaj je bio napisan kako je bio napisan i mogao je taj modul napraviti samo ekipa koja je radila to ranije. Treća stvar, u vezi profesora, profesori, konkretno moja žena radi u školi oni su dobili mogućnost da se prijave za cijepljenje početkom travnja ove godine ministre, početkom travnja su se mogli zapisati za cijepljenje.
Odgovor.
Dakle, ovako opet ću vas ispraviti, nije bilo nikakvog novog natječaja za raspisivanje ove platforme. Posao su dobili u kontekstu adaptivnog održavanja, dakle novih funkcionalnosti na temelju zahtjeva epidemiološke struke one firme koje imaju javnim natječajem dobiven ugovor o adaptivnom održavanju. Prema tome, nikakvog javnog dodatnog natječaja za izradu ovih funkcionalnosti nije bilo, to je jedina prava i logična mogućnost. Dakle, ne možete vi raspisivati natječaj za nešto čije funkcionalnosti imate. Imate dva sustava, CEZIH i ecijepljenje, oba već postoje.
Povreda poslovnika uvaženi zastupnik Željko Pavić.
Poštovani potpredsjedniče. Čl. 238. zapravo radi se o tome da je ministar naveo stvari koje nisu točne i zapravo na taj način vrijeđa. Pogledajte što je napisala Vlada u svom odgovoru, znači Vlada je u svom odgovoru napisala da je bio javni natječaj, to piše u dokumentu koji je potpisao premijer Plenković i ja nemam razloga da mu ne vjerujem.
Ovo je bila replika pa i vi dobivate opomenu. Sljedeća replika uvažena zastupnica Vesna Nađ.
Zahvaljujem. Poštovani ministre Beroš. Kad ste govorili o potrebi cijepljenja oko pojedinih profesija rekli ste da ste pozvali svakoga da iskaže svoje potrebe za cijepljenjem, a zar ne bi bilo logično da ste zapravo vi u ministarstvu kao ministar i vaši djelatnici analizirali epidemiološke potrebe za pojedine profesije pa onda rekli, prvo ćemo cijepiti profesore ili ćemo cijepiti prvo, ne znam turističke radnike ili ne znam zdravstvene radnike, normalno da su se prvo cijepili, a ne da ste pozvali pojedine profesije da iskažu svoje potrebe. Hvala lijepa.
Odgovor.
Hvala vama poštovana gospođo saborska zastupnice. Upravo je bilo kako ste vi rekli, dale epidemiološka struka HZJZ napravio je mini akcijski plan cijepljenja po resorima, a svaki resor je dobio zadatak u kontekstu svojih institucija provesti zapisivanje i iskazivanje interesa za cijepljenje, prema tome upravo onako kako ste vi rekli. Popis i prioritetizaciju napravio je HZJZ, a resori su dobili zadatak prikupiti interes jer da je to radilo ministarstvo ili HZJZ trajalo bi deset puta duže, ovako je svaki resor iskazao interes za cijepljenje svojih djelatnika.
Sljedeća replika uvažena zastupnica Marina Opačak Bilić.
Zahvaljujem. Poštovani ministre. Znamo da je Stožer civilne zaštite donio odluku o ulasku u Hrvatsku tj. o prelasku granice Hrvatima iz trećih zemalja na dan lokalnih izbora bez ikakvih epidemioloških mjera, vjerujem da su se tom prilikom zajedno konzultirali sa strukom odnosno da su dobili vaš blagoslov. Ja vas tražim da date odgovor hrvatskim građanima, gdje je nestala korona na dan izbora kad se preko granice moglo preći bez testa na koronu i bez samoizolacije. Taj odgovor dužni ste dati hrvatskim građanima jer je ovaj potez obrazložen kao neodgodiv razlog sa stajališta ministra zdravstva i liječnika koji nam stalno priča o ugrozi i o epidemiološkim mjerama. Što je to za vas neodgodivo? Za mene to su roditelji koji ne mogu vidjeti djecu preko granice jer ne mogu financirati testiranje, za mene to su djeca koja ne mogu adekvatno brinut o roditeljima niti im odnijeti hranu i osobne potrepštine jer moraju platiti testiranje. Neodgodivi razlozi su briga o starim i nemoćnima, a ako smatrate i dalje da ovakva izvanredna odluka o 16. i 30. svibnju nema posljedica za zdravlje budite zajedno sa mnom zagovornik da se uvjeti prelaska granice izjednače neovisno da li je dan izbora ili nije.
Odgovor.
Poštovana gospođo saborska zastupnice. Rekao bih vam da je svaka odluka stožera temeljena na mišljenju epidemiološke struke, ali isto tako i nekih drugih okolnosti. Pravo na glasanje je osobno demokratsko pravo. Ukoliko se ne pogoršava epidemiološki rizik jer je riječ o posjetu kratkog trajanja, mislim da tu nema nikakvih problema. Ali možete bit sigurni da je pri donošenju te odluke također konzultirana struka koja je dala svoje pozitivno mišljenje. A kao što vidimo i kao što smo vidjeli nakon ranijih i svih sličnih izbora nekakvo egzaktnije pogoršanje kliničke slike i epidemiološke situacije nije nađeno.
Sljedeća replika uvaženi zastupnik Danijel Spajić.
Hvala g. predsjedavatelju. Poštovani ministre. Vi kažete da ne znate tko vas je uopće prijavio, gledate na kolege iz SDP-a, ja vjerujem da ne znate zato što u Ministarstvu pravosuđa inače kako ja zovem jedna velika hrvatska zabokrečina, sjede vaši pajdaši i znate da vam neće dlaka s glave falit zbog svega što ste napravili pa ne morate ni znat. Ja sam vas prijavio, zovem se Danijel Spajić i član sam Domovinskog pokreta. Međutim, moje pitanje glasi ovako, ako je sve transparentno u ministarstvu kako vi govorite zašto ste poništili oba natječaja? Hvala.
Odgovor.
Hvala vam na tome pitanju i još vam jednom zahvaljujem što ste me prijavili i bitno je da institucije rade svoj posao jer pogodovanja nije bilo, namještanja javnog natječaja nije bilo. A kada je riječ o poništenju jednog, znači ne dva nego jednog procesa javne nabave, jednog procesa javne nabave, reći ću vam da je internom provjerom ustanovljeno prije svih ovih natpisa i prije svih ovih zbivanja da je ponuditelj bio u mogućem sukobu interesa. Nismo to željeli dozvoliti i poništen je natječaj javne nabave da ne dođemo u potencijalni sukob … prije novinskih natpisa, prije bilo kakvih medijskih zbivanja. … [[Upadica se ne razumije.]] Oprostite, dakle što želite reći da nije točno od ovog što sam rekao? … [[Upadica se ne razumije.]] Oprostite, ne čujem vas.
Molim vas nemojte komunicirat. Sljedeća replika uvažena zastupnica Dalija Orešković.
Ministre Beroš današnja rasprava prikazuje vas kao ministra nesposobnog za rješavanje problema u zdravstvu, a evo još jedan problem kojeg ste niste dotaknuli. Dakle, Dječja bolnica Srebrnjak bila je do smjene Bore Nogala bolnica koja je bila poznata po svojoj izvrsnosti. Niste poduzeli apsolutno ništa da zaštite projekt vrijedan 60 milijuna EUR-a na kojeg su oko bacile različite interesne skupine koje taj projekt danas opstruiraju. Nije mi jasno zašto ste dopustili nezakonite natječaje, prvi na kojem je zaposlena liječnica bez kliničkog iskustva, a drugi put doktorica bez licence, a drugi put specijalizant radiologije također bez kliničkog iskustva, što izravno šteti interesima djece i pacijenata. Niste proveli niti jedan upravni nadzor, a tako niti inspekcijski nadzor vašeg ministarstva nad radom ove institucije koja nakon smjene Bore Nogala niže nove milijune gubitke, prije toga je poslovala izrazito uspješno. Ako radi ničeg drugog samo već ovo pitanje zaslužuje vašu smjenu.
Odgovor.
Poštovana gđo. saborska zastupnice, pokazujete elementarno neznanje kada je riječ o zdravstvenom sustavu. Osnivač, vlasnik, onaj koji vodi zdravstvenu politiku bolnice na Srebrnjaku je Grad Zagreb. Dakle, kao ministar nemam ingerencije poduzimati bilo što osim poslati zdravstvenu inspekciju, što sam i učinio. Kada je riječ o razrješenju ravnatelja i biranju novih, kada je riječ o natječajima za zapošljavanje, sve je u rukama upravnog vijeća čiji je jedan jedini član predstavnik ministarstva, tako da u tom slučaju nisam mogao više učiniti.
Slijedeća replika, izvolite povreda Poslovnika.
Povrijeđen je čl. 238., ministar omalovažava i vrijeđa mene kao zastupnicu. Dakle, mislim da biste i vi kao ministar osim ako također elementarno ne poznajete svoj posao, trebali znati da možete provesti upravni nadzor. I ako ste pažljivo slušali što sam govorila u replici, opomenula sam vas upravo radi toga. To je bolnica koja nakon smjene Bore Nogala gomila gubitke i to u stotinama milijuna kuna, koji prethodno nisu postojali.
Ima svog osnivača i vlasnika.
Nemojte reći da to nije vaša ingerencija i vaša nadležnost i vaša odgovornost. A što se tiče tko je vlasnik i tko imenuje članove upravnog vijeća, to, to je sada na [[Upadica: Vrijeme, vrijeme]] novoj gradskoj vlasti da ispravi nepravde, a na vama kao ministru je da vodite brigu…
I dobivate opomenu jer ovo nije bila povreda Poslovnika, nego vaša replika, a repliku ima uvažena zastupnica Danica Baričević.
… [[Govornik nije uključen]]
Molim vas ugasite mikrofon.
Hvala lijepa uvaženi potpredsjedniče. Uvaženi ministre Vili Beroš, evo optužuju vas da ste covid ministar, a molim vas možete li nas još jedanput ovdje upoznat, nas i hrvatsku javnost, što ste sve poduzeli za zdravstveni sustav osim što ste obranili sigurnost građana.
Odgovor.
Zahvaljujem vam na tome pitanju. Pa riješili smo puno tekućih problema. Evo jedan od zahtjeva na kojem je temeljena moja smjena i opoziv je to da nagomilavam probleme u zdravstvu. Dakle, ja sam ih počeo stvarati u prvom mjesecu 2020.g., a nisu bili nikad odranije prisutni. I onda je došao covid i kako smo odgovorili, vjerujem dobro. Međutim, uz to našli smo snage napraviti i neke druge iskorake. Znate i sami da je u ovom časnom domu usvojen Nacionalni plan borbe protiv raka, znate i sami, a što smo već komunicirali da je nakon što je dugo vremena stajala ponovo pokrenut rad na nacionalnoj Strategiji mentalnog zdravlja. Riješili smo, kao što sam već i danas tu rekao probleme prekovremeno profuturo, u međuvremenu smo riješili sa Ministarstvom financija i ovim rebalansom će biti riješeno dodatno pitanje prekovremenih, dakle za sve one zaostatke, a ne samo ubuduće, započeli smo rad na Zakonu o ravnopravnom statusu liječnika. Ne mogu nabrojati sve iskorake. Uz redovan posao koji se radi, a to je da smo nedavno transplantirali po prvi put pluća u RH i vodili neke druge [[Upadica: Vrijeme, vrijeme]]
Klub zastupnika Hrvatskih suverenista je slijedeći i uvaženi zastupnik Hrvoje Zekanović.
Dakle, poštovani ministre, poštovani potpredsjedniče, kolegice i kolege. Evo ministar nam se uživio, neka, neka, dobro da ima malo, da malo ima života u njemu. U hrvatskoj politici postoji puno tema, postoje teme koje su aktualne. Jedna od najaktualnijih je koronakriza, covid kriza. I to se danas vidi. Dakle, tema o povjerenju ministru Berošu svela se zapravo na razgovor o koroni, o koronavirusu, o cijepljenju, o covid putovnicama, o respiratorima, o zaštitnoj opremi, što je legitimno i u redu je o tome razgovarati jer je to aktualna tema. Moderna je, to ljude ne zanima. Imaju neke teme koje nisu baš toliko popularne i kada ih plasiraš u javni prostor ne dobiješ baš previše simpatija jer se oko njih društvo polarizira. I često danas znamo čuti bez obzira jel to dolazilo sa ljevice, desnice ili centra, pa nemojmo govoriti o tome, mi smo u 2021.g., te teme, pustimo to. Ajmo malo u komformizam, nemojmo o svemu baš raspravljati. A postoji jedna tema koja je iznimno vezana uz resor ministra Beroša, a o njoj se ne govori i danas se nije govorilo, a mi Hrvatski suverenisti onako hrabro bez obzira što to nije pragmatično, ističemo. A radi se o temi zaštite života. Ako ministar Beroš ima razlog dati ostavku odnosno da mu ovaj sabor ne da povjerenje za daljnji mandat, e onda je to razlog što ministar Beroš odnosno njegov resor, njegovo ministarstvo ne poštuje odluku ustavnog suda. Naime, za one koji ne znaju, ustavni sud je, znači Vrhovni sud je najviše sudsko tijelo u Hrvatskoj i njegove se odluke jednostavno moraju poštivati, moraju. Međutim, nema kaznenih odredbi, nema odredbi da ako netko ne poštiva tu odluku gubi pravo na ministarsku fotelju. On to jednostavno napravi i nikom ništa, a radi se o odluci iz 21.02.2017. godine gdje je Ustavni sud naložio nama zakonodavnom tijelu Hrvatskom saboru da u roku dvije godine donesemo novi zakon kojim će se regulirati pobačaj. Mi hrvatski suverenisti kažemo Zakon o zaštiti života. Još u vrijeme ministra Kujundžića oformljena je nekakva radna skupina u ministarstvu. Evo ja vam sad postavljam pitanje i molim vas, pozivam vas da kao niste predlagatelj, nego kao resorni ministar iskoristite vaše pravo da dođete za ovu govornicu i kažete evo meni, hrvatskim suverenistima i čitavom hrvatskom narodu što je ta radna skupina napravila, sastaje li se ona i je li nekakav prijedlog zakona u postupku, izrađuje li se nešto. Evo to mene stvarno zanima s obzirom da je danas 2021. godina, odnosno dvije godine i tri mjeseca, četiri mjeseca zapravo se kasni sa donošenjem tog zakona i nikom ništa. Dakle, to je možda po mome najvažniji argument za vašu smjenu, najvažniji argument nepoštivanje odluka Ustavnog suda. A sada jeste li se vi dobro nosili sa corona krizom vi ćete reći je da jeste, ja ću reći niste. Većina kolega iz oporbe će reći da niste. Jeste li trebali dati ostavku kad je kolegica se cijepila preko reda ja mislim da niste, ali ste trebali malo tu biti rezolutniji i kazniti vašu kolegicu iz zdravstvenog sustava. Jeste li na vrijeme imali cjepivo niste na vrijeme, ali eto kasnije ste malo to ipak ispeglali. Jesmo li mi 15 u svijetu po broju umrlih? Jesmo i to nije dobro, ali sve je to nešto u razini u kategoriji može se oprostiti, pa netko je i 14 i 12 i prvi najgori. Ali ignoriranje odluka Ustavnog suda ne dva dana, ne dvije godine nego već četiri godine. Četiri godine i nešto e to je nedopustivo. Ja znam da je ta tema jako delikatna, delikatna prije svega za vašu stranku. Za ljevicu i nije. Delikatna je i za centar, delikatna je i za Domovinski pokret i za MOST koji se to nisu nikad, znači jasno definirali. Ali bez obzira što je delikatno, hajde budite hrabri, izađite sa ovom temom, ne samo budite hrabri nego napravite ono što trebate po sili zakona. Napravite, popravite taj zakon. Ja ne živim u zabludi da ćete vi donijeti onaj zakon koji bi trebao po naravi, po znanosti i svemu, ali napravite malo bolji zakon čisto onako da malo Radi Borić idete na živce. Ali nećete to napraviti, ja to znam. A možda i hoćete. Ako hoćete, evo imat ćete za taj zakon moju podršku, za taj zakon naglašavam. Evo usudite se, ja vas izazivam iako s obzirom na sve ono što sam vidio od vas, odnosno od vaše Vlade duboko sumnjam, ali evo dajem vam još jednu šansu oko tog zakona. Hvala lijepo.
Sljedeća rasprava je Kluba zastupnika HSS-a i HSU-a uvaženi zastupnik Silvano Hrelja.
Poštovani potpredsjedniče, poštovani gospodine ministre sa suradnicima. Gledajte ovo što danas radimo u Hrvatskom saboru je pravo u dužnost oporbe i u ovoj situaciji nema sentimentalnosti ako želimo demokraciju. Svi i u javnosti a i ovdje čujem u kuloarima tu priču a što ćemo pokretati pitanje povjerenja pojedinom ministru, predsjedniku Vlade. Parlamentarna većina ima veći broj glasova. Nas se nikad ne skupi preko 50, 55. Da li sve to skupa ima smisla? Pa ima smisla. Zašto ima smisla? Zato što od trenutka rođenja ideje da se pokrene postupak, dakle da se pokrene ovaj postupak, odnosno prijedlog za pokretanje pitanja povjerenja ministru su se stvari počele događati. Neke stvari nisu više iste. Imamo vremenski odmak od gotovo 50 dana. U 50 dana u ovo vrijeme se puno toga može dogoditi. Opet ponavljam pitanje, odnosno prijedlog za pokretanje pitanja povjerenja nije egzekucija ministara. Za to je uvijek zadužen netko drugi, uvjerili ste se puno puta tko je izvršio egzekuciju ministara pa makar to bile ostavke po njihovom izričaju. Prema tome, mi se time ne bavimo. Mi aktualiziramo probleme sa vremenskim odmakom. Kao član Odbora za zakonodavstvo i socijalnu politiku, da zabrinjava me stanje u zdravstvu ama baš sa svih aspekata. Problem procjepljivanja polako se rješava nakon ovih 50 dana. Problem dugova je odgođen, morat ćemo ga riješiti rebalansom proračuna. Dakle, nije riješen, on je samo odgođen i riješit će ga se rebalansom. Dakle, problem u zdravstvu postoji sa svih aspekata – financiranja, organizacije, odnosi prema pacijentima kadrovska politika, liste čekanja i još puno, puno, puno točkica, puno, puno pitanja, puno neriješenih problema. E sad da ne bi griješili dušu podsjetimo se koji je bio okidač da je oporba u Hrvatskom saboru krenula sa prijedlogom za pokretanja pitanja povjerenja gospodinu Viliu Berošu, ministru zdravstva. Prvi argument jesu rastući dugovi u zdravstvu koje on nije mogao riješiti ni kao zamjenik, ni kao ministar. Nema plana, nema reforme ni organizacije bolničkog sustava, nema financijskih stručnjaka koje javnosti prezentiraju kako će se to riješiti. Ne rješavaju se ni javna nabava, ni prekovremeni rad zaposlenika. Ukupni dug 31. siječnja 2021. 5,2 milijarde, 4,1 milijarda bolnički sustav plus 1,1 milijarda dug HZZO-a prema vele drogerijama. Dug smanjen, kupljeno vrijeme možemo tako reći do kraja 2021. godine. Dug liječnicima za prekovremene milijarda kuna isplaćeno 12% odšteta. Krah sustava cijepljenja pred 50 dana. Ne govorim sada. Kada smo radili ovu inicijativu, po tim inicijativama kad bi to bila egzekucija ministra bi trebalo u roku 48 sati raspravljati. Ali ne, ovo je pitanje povjerenja. Poslovnik kaže mora se raspraviti u roku od 30 dana. 30 dana je bogme poprilično dug period da se neke stvari koje svi uviđaju ne samo oporba, nego i oni koji štite danas ministra se daju na neki način popravljati ili barem zakrpati. Dakle, krah sustava cijepljenja, digitalna platforma frendu plaćen 4 milijuna kuna nije funkcionirala. Preko te platforme nije pozvano ni tri posto ljudi. Također su cijelu kampanju pratili nedostatak cjepiva, nejednaka distribucija i loša organizacija. I mene oprostite ako netko kaže platforma onda je to objedinjeno sve za sve segmente. Mene ne interesira da li je kikso motor ili mjenjač u tom automobilu zvani platforma, nego me interesira ukupna funkcionalnost cijelog sustava. Koruptivne javne nabave, dakle prijatelji kojima je tijekom 2018. Isplaćeno 3,5 milijuna kuna, 2019. 6,4 milijuna kuna, krajem godine dogovoreno je još 5 i pol milijuna kuna s namještenim natječajima, a radi se sa konzultantima Hrvatskog zavoda za zdravstveno osiguranje. Tvrtka Media Val dobila 1,1 milijun kuna za održavanje stranica coronavirus.hr bez natječaja. Tvrtka Prekarus u vlasništvu ministrova prijatelja dobila je gotovo 600 000 kuna bez natječaja, jer su svi iznosi bili ispod 200 000. Tvrtka Navada koja se bavi dekoriranjem je dobila IT posao vrijedan 1,6 milijuna kuna. Godinu dana prije imali su prihod od 1000 kuna. Američki MSAN je vic prema hrvatskom snu. Navada je dobila posao jer je poništen natječaj na koji se javila tvrtka AENONA consalting u vlasništvu bivšeg ministra Nevena Ljubičića koji je kao član Povjerenstva i sudjelovao u izradi natječaja na koji se sam javio. Dakle, to su sve argumenti koji pišu u zahtjevu i koje nitko nije pobijao osim ovako usmeno. Ne postoje kontra argumenti, ne postoji negacija. Javno kršenje gospodine ministre, javno kršenje mjera protiv corone koje ste sami propisali vi i članovi Vlade propisali ste jedne mjere, a na pogrebima, svadbama, proslavama ponašali ste se drukčije. To je istina koju ne može nitko osporiti. Ja ne govorim ništa o tome kakav je vaš odnos prema svemu ovome, ali znam da na primjer u Češkoj Roman Primula je bio ministar samo mjesec dana kada je morao otići jer je viđen kako izlazi iz restorana, iako je sam potpisao zabranu rada restorana. Isto tako njegov nasljednik Petar Aremberger dao je ostavku zbog nepravilnosti u poreznoj kartici nakon što je otkriveno da iznajmljuje vlastitu nekretninu Sveučilišnoj bolnici. U Poljskoj ministar Lukas Sumovski je dao ostavku nakon što je otkriveno da je tvrtka njegova brata dobila milijunske ugovore. Osim toga, oprema koju su nabavili bila je neupotrebljiva. Smatra se da je profitirao u krizi, ali i ugrozio pacijente. Malo egzotike, Jordan ministar zdravstva Natir Obeidat udaljen je s posla nakon što je šest pacijenata preminulo zbog jednosatnog nestanka kisika u bolnici. To je malo egzotike, ali to je odnos drugih prema problemima u zdravstvu. Ono što mene kao člana odbora jako smeta, ako je Ministarstvo obrane propulzivno za razvoj hrvatskog gospodarstva zašto Ministarstvo zdravstva koje troši ogromne novce nije propulzivno za razvoj Hrvatske farmaceutske industrije, industrije lijekova, industrije medicinske opreme. Ljudi moji, pa mi vodu za injekcije uvozimo. Vodu za injekcije uvozimo. Ja vas pitam što to mi radimo? Problem je i sa drugog aspekta takav. Gledajte, problem je takav kakav je zato što se namjenski novac koji dolazi u HZZO poddimenzioniran je, dakle tamo dolaze novci samo od doprinosa. Velika su očekivanja od svih su u sustavu od proračuna i ministra financija što pogoduje rastrošnosti sustava i nepostojanju jasnih kriterija potrošnje kao i nekontrolirani rast pojedinih troškova. Dokle god netko ne postavi granice što temeljno zdravstveno osiguranje pokriva i granice u kojim treba zadržati potrošnju zdravstvenog novca nema reforme. To je odgovornost prema radnicima koji plaćaju doprinose i to je odgovornost prema svim građanima jer se dio nedostatka sredstava kompenzira iz proračuna na račun PDV-a. Hvala vam lijepa.
Sljedeća rasprava je Klub zastupnika Domovinskog pokreta uvaženi zastupnik Daniel Spajić.
Poštovane dame i gospodo, za dva dana bih će točno 6 mjeseci kako je Domovinski pokret za saborskom govornicom detaljno obrazložio kako vesela družina raznih IT kompanija i konzultanata predvođena Vinkom Kujundžićem i njegovom tvrtkom Kuspis u Ministarstvu zdravstva devastira javne novce i odobrena sredstva iz EU fondova. Opisali smo slučaj kako su pripremu i nadzor dugo očekivanog projekta digitalizacije hrvatskog zdravstvenog sustava dobili bivši Sanaderov ministar Ljubičić u svojstvu ključnog eksperta za nadzor projekta te najpoznatija cvjećarka naše IT industrije kao ekspert za izradu specifikacije projekta. Bez obzira što su javnost i razne službe čuli opis ovih radnji bahato su 12. 1. 2021. godine dodijelili ugovore ovim kompanijama koje nemaju resurse niti potrebna zvanja za specificiranje i kontrolu ovako služenih digitalnih projekata. 40 dana nakon mog govora u Saboru ministre, čestitam vam. Nakon što su mediji konačni počeli intenzivno pisati o ovome slučaju, ministar je prvo poništio dodjelu ugovora Sanaderovom ministru, a nekoliko tjedana kasnije bez ugovora je ostala i naša najpoznatija IT cvjećarka. Na portalu Narodnih novina dodjela ugovora poništena je 6 minuta iza ponoći. Valjda je naredba iz partijske centrale došla da se ugovor hitno poništi zbog rastućeg interesa javnosti za ove kriminalne radnje? Znači nije točno da je poništen prije javnih natpisa kako ste meni odgovorili u replici. Međutim, poništenje ovih ugovora nikako ne može biti amnestija za ministra. Dapače, ova poništenja su izravni dokazi kako javni natječaji javne nabave nisu provedeni u skladu sa zakonima. Napravljena je ogromna šteta za hrvatski proračun koja se mjeri milijardama kuna koliko godišnje naš zdravstveni sustav radi minusa, a ministarstvo već godinama nije u stanju iskoristiti odobrena sredstva, digitalizirati sustav, transparentno ustanoviti gdje milijarde cure i da se konačno uvede red u Ministarstvo zdravstva. Sada već višegodišnje otezanje s ovim projektom može značiti samo jedno, vladajućoj koaliciji očito nije stalo da se uvede transparentnost i upali svjetlo u sustavu koji godišnje troši preko 30 milijardi kuna ministre. Kako se u svemu tome ponio premijer? Prvo je potpuno neprimjereno ozbiljnosti situacije zamolio ministra Beroša i ministra Zdravka Marića da malo zagrebu po troškovima zdravstva jer kao navodno tamo možda ima nepotrebnih troškova. Nakon što je afera procurila u medije i pokrenuta je inicijativa za smjenu ministra premijer je povukao i ono možda te korupcijske afere u Ministarstvu zdravstva nazvao običnim medijskim natpisima. Jasno je da će premijer braniti ministra Beroša svim sredstvima još neko vrijeme iako bi ga najradije bacio u … koš gdje su ranije za sada bez pravosudnih epiloga završili razni Kuševići, Žalci, Marići, Tolušići i mnogi drugi ministri. Nedvojbeno smo za smjenu ministra Beroša jer je svojim djelima i propustima nanio štetu hrvatskom zdravstvenom sustavu. Ove korupcijske radnje pogotovo su teško djelo jer su napravljene u doba pandemije Covid-19, dok su mnogi onkološki i ostali bolesnici uskraćeni za adekvatnu njegu, dok tisuće naših liječnika i sestara za neprimjereno male plaće i svoje zdravlje i svoje živote rade u našim sustavima. Međutim, mi inzistiramo na još dvije stvari. Prvo, ne smije se kao nebrojeno puta do sada dogoditi tko je jamio je jamio, djela ministra Beroša i njegove ekipice iz ministarstva i oko njega moraju dobiti pravosudni epilog. Ne smije se ponoviti Uljanik gdje je izveden igrokaz poput kakvog ribolovnog natjecanja uhvati, uslikaj, pa pusti. Vladajući klan HDZ-a i SDSS-a milijardama poreznih obveznika saniraju ove štete od koruptivnih radnji slučaj je stavljen u mirovanje, a za uzvrat u zraku imaju tri ručice od IDS-a u pričuvi ako bude trebalo ako slučajno nekome iz vladajuće koalicije proradi savjest. Recimo transparentnom gospodinu Hrebaku ili možda koalicijskom partneru Miloradu Pupovcu. Drugo, također ne smije se opet dogoditi kao nebrojeno puta do sada da se makne jedan ministar, a koruptivni sloj ispod ministra nastaviti … [[ne razumije se]] dalje isto, ili još gore sa nekim novim ministrom. U većini ministarstava u Republici Hrvatskoj, a pogotovo u Ministarstvu zdravstva potrebna je temeljita antikorupcijska deratizacija. Ministre Beroš ja mislim da vaš posao nije da hodate okolo sa svojom piar službom i naslikavate se kako po gradovima cijepite građane Republike Hrvatske, jer vi niste maneken i vjerujte mi ni stasom ne spadate u tu kategoriju. Ne spadam ni ja, ali ne spadate ni vi. Znači vaš posao je da zaustavite curenje milijardi iz zdravstvenog sustava i da zdravstveni sustav normalno funkcionira. Te silne milijarde koje ministar Marić prebacuje vama što je sam rekao jer non-stop ste u minusu, bolje bi vam bilo da uložite recimo u dječji doplatak. Nekih 5 milijardi kuna godišnje bi trebalo u našem proračunu da svako dijete u Republici Hrvatskoj ima mjesečno 100 eura doplatka, da to bude pravo svakog djeteta, a ne socijalna kategorija. To je jedna situacija gdje bi možda za početak zaustavilo odlazak mladih obitelji iz Republike Hrvatske. To bi bila prava mjera, a ovo što mi presipamo u Ministarstvo zdravstva to je kao da bacate kamenje u bunar dubok 100 metara. Hvala.
Slijedeća rasprava je Kluba zastupnika SDP-a, uvažena zastupnica Andreja Marić.
Hvala lijepa potpredsjedniče HS, poštovani državni tajniče, ministre koji je nadam se samo nakratko izašao, uvažene kolegice i kolege. Mislim da ćemo se složiti da je temelj kvalitetnog zdravstvenog sustava su provoditelji zdravstvene zaštite odnosno djelatnici u zdravstvu, a u središtu dostupnog i uređenog sustava kakvog priželjkujemo je zadovoljan bolesnik. Ja sam preko 20.g. u Hrvatskom zdravstvenom sustavu, mislim da je ministar i državni tajnik tu negdje ili koju godinicu više i mislim da dobro poznajemo njegove prednosti i mane. Prednost su upravo vrijedni zdravstveni i nezdravstveni djelatnici koji svojim znanjem, vještinama, stručnošću stoje uz bok brojnim stručnjacima diljem svijeta. Osobito veliki teret nosimo na svojim leđima sada u ovo doba pandemije kada se daje maksimum energije i snage i požrtvovnosti za pacijente. Koje su mane, koji su problemi? Ima ih gomila, pogotovo dolaze do izražaja u ovoj pandemiji. Nisu od jučer i nije ih stvorio ovaj sada ministar. No ne rješavaju se ili se barem ne rješavaju dovoljno brzo, a vremena za čekanje nema. Ministar je bio suradnik bivšeg ministra Kujundžića, sad je evo od prvog mjeseca prošle godine i on ministar, ima svoj tim kojem je na čelu, ima nekakve svoje vlastite sposobnosti, entuzijazam. Evo ministre vratili ste se, dakle ja vam kao kolegica vjerujem da ste vi pristupili ovom časnom poslu ministra sa velikom odgovornošću, sa nekakvom željom da pokrenete sustav unaprijed. Međutim, pitam vas imate li vi zaista onaj plan reforme koji ste spomenuli, da li vas je premijer kočio u tome, hoćemo li to napokon vidjeti? Evo lokalni izbori su prošli, dakle morate nam obrazložiti u čemu je problem, naše je pravo, naša je dužnost da postavljamo pitanja i da tražimo odgovore na pitanja i to je između ostaloga svrha ove današnje rasprave. Mi svi stalno ponavljamo da je zdravstvo nadstranačko pitanje i da je potreban konsenzus, s time smo se složili na onoj sjednici Odbora za zdravstvo, bili su evo i ministar Beroš i ministar Marić. Sjednica je sazvana potpisima nas oporbenih zastupnika, nije bila jedina. Dakle, nama je zaista stalo da se provede ova reforma i poboljšanje zdravstvenog sustava. Kvalitetno smo raspravljali i ponudili smo pomoć, ponudili smo rješenja, međutim ispalo je da sve što predloži oporba ne prihvaća se, čak niti preporuke i zaključci rasprave na onom odboru. Vidjeli smo da nema programa sanacije i potpune reforme zdravstva, mi nismo vidjeli plan rješavanja nagomilanih dugova u zdravstvu, plan otplate dugova veledrogerijama nakon 2021.g., limiti zdravstvenim ustanovama su neujednačeni i nerealni, država novac dostavlja bolnicama po nekim svojim kriterijima, osnivači općih i županijskih bolnica ulažu, ali i kadroviraju po svojim kriterijima. Koliko ćemo čekati na financijsku stabilizaciju sustava? Brojni su organizacijski i kadrovski problemi. Neravnomjerna je raspodjela djelatnika po zdravstvenim ustanovama, nedostaje i liječnika i sestara i spremačica, bolničarki, a nemogućnost zapošljavanja je problem i dalje. Nadalje, imamo široku lepezu dostupnih lijekova na listi, imamo moderne dijagnostičke uređaje u brojnim zdravstvenim ustanovama, no isto tako imamo brojne zdravstvene ustanove u kojima još nemate BIS, znači onaj bolnički informacijski sustav, to treba riješiti. I dalje nemamo sustavno praćenje ishoda liječenja, osobito skupim lijekovima, a svjedočili smo, mi to nismo izmislili, dakle to se vidjelo na terenu da su se brojni bolesnici, pa i zdravstveni djelatnici u različitim bolnicama žalili kako ne mogu dobiti potrebne onkološke lijekove, terapiju za hepatitis, antibiotika je nedostajalo, kortikostereoida itd., tko je kriv za to, samo ravnatelji? U pojedinim sredinama pacijenti nemaju vikendom dostupnu dežurnu ljekarnu i ambulantu opće medicine, gdje je tu mreža dostupnih zdravstvenih ustanova i usluga? Iako je nacionalni stožer imao zaista u početku svu našu pažnju, svu našu podršku, ali već neko vrijeme nema potpuno povjerenje ni građana, ni struke jer je bilo vrludanja s preporukama i nikako da se liši političkog predznaka. Struka vam je rekla da je zdravstveni sustav pred kolapsom, dakle nismo to izmislili. Mi ne obezvrjeđujemo rad stožera, vlade i vas ministre sa suradnicima. No sada nakon gotovo 15 mjeseci, nakon što je bilo brojnih grešaka u radu, krivih odluka, dvostrukih mjerila, kašnjenja u odlukama, pojedinih brljanja, muljanja, netransparentnosti, nakon što niste puno puta poslušali savjete struke, znanstvenika i oporbe, vrijeme je da o tome raspravimo i da se polože računi. Već smo više puta govorili o problemima, rekla sam već i rješenja smo nudili. Zašto moramo o nekim stvarima 10 puta govoriti mi iz oporbe da biste bar nešto čuli? Vi ćete zasigurno na skorašnjem glasanju sačuvati svoju poziciju, e sad dal će to biti privremeno ili će biti na duže vrijeme, to će odlučiti premijer. Kad se on vas odluči riješiti riješit će vas se. S jedne strane je lijepo što ste se kratko vratili u liječničku kutu i cijepite, no ipak vam stoji posao ministra, a kažemo već evo više puta, problemi postoje i morate ih hitno riješiti. Dakle, danas vam je prilika objasniti svima nama da li je krivac neprovođenja potrebnih reformi i dosadašnjih grešaka premijer ili vi? Barem priznajte gdje se sve pogriješilo, nemojte govoriti da je sve bilo divno i krasno. Učimo svi zajedno, a pogotovo vi iz ministarstva na svojim greškama. Vi ste dirigent u sustavu i ne možete baš sve kao ministar prebacivati dakle kao odgovornost na ravnatelje ustanova. Mi smo kao Klub zastupnika SDP-a pokrenuli prijedlog za pokretanje pitanja povjerenja ministru Berošu, opet ponavljam brojni su problemi, tražimo odgovore na pitanja i nadamo se da ćete ipak barem nešto od toga uvažiti da ne bi bilo daljnjih grešaka. Ja ću se još u nekoliko navrata javljati i konkretne stvari iznositi što smo već ih ove saborske govornice govorili, što smo na odboru govorili, nudili smo rješenja, ali još se nije dovoljno brzo pokrenulo. Kad postavljamo pitanje i postavljamo sumnju da je bilo koruptivnih javnih nabava onda je na vama naravno da to odgovorite, a ne da se netko zbog toga ljuti. Kad govorimo o dugovima u zdravstvu, dugovi u zdravstvu postoje i treba postojati plan rješavanja tih dugova. Nadalje, pitanje objedinjene javne nabave to također nije još riješeno. Podcijenjen je rad zdravstvenih djelatnika, vi znate za probleme kako nas HZZO vrednuje. Različite su cijene usluga po zdravstvenim ustanovama. Bilo je problema s cijepljenjem o tome ćemo isto još govoriti, priznajte ali evo nešto se poboljšalo, ali ima mjesta još za poboljšanje. Govorit ću također još o problemima u primarnoj zdravstvenoj zaštiti. Govorit ću o neujednačenosti u onome što će se ulagati preko Nacionalnog plana oporavka. Govorit ću vam još o pripravnicima u zdravstvu i onaj prijedlog koji tražimo da se konačno to napokon riješi, o Covid dodatcima, zatim pitanje koje sam s ove govornice govorila, postavila sam i zastupničko pitanje, konkretno rješenje za trudnice odnosno za pratnje na porodima. Pitanje prekovremenih sati, rekli ste da, naravno i sama sam upoznata da ste nešto riješili u travnju prošle godine, ali pitanje prekovremenog rada nije riješeno. Vi mislite da je nama tak jako lijepo prekovremeno raditi, ubijati se u dežurstvima, dakle pitanje Zakona o radu također treba riješiti. Također je tu i pitanje reprezentativnosti liječnika, imali smo i sjednicu Odbora za zdravstvo gdje smo govorili i položaju medicinskih sestara, o tome ću također nešto reći. Upoznati ste sa nezadovoljstvom vozača saniteta gdje također postoje razlike u koeficijentima. Dakle, problema ima još puno, mi smo tu za pomoć, prihvatite ono što vam nudimo kao nekakva rješenja, a sve ovo što ćemo danas postavljati kao pitanja, sumnje u transparentnost itd., na vama je da odgovorite, pa eto vidjet ćemo onda kako će ići stvar dalje. Hvala lijepa.
Slijedeća rasprava je u ime Kluba zastupnika Centra i GLAS-a, uvažena zastupnica Anka Mrak Taritaš.
Hvala lijepo poštovani potpredsjedniče Hrvatskog sabora. Poštovani ministre sa suradnikom, kolegice i kolege, već smo puno puta u ovom sazivu sabora, a naravno i u prošlima govorili o tome da neki HDZ-ov ministar ne radi dobro svoj posao ili da cijela Vlada na čelu s premijerom ne radi dobro svoj posao. Iznošeni su argumenti, davani primjeri, ali saborska većina odlučila je na kraju da taj ministar ili ministrica mogu ostati. To je razumljivo zato jer većina je većina i da slučajno ministar padne nakon jedne ovakve rasprave onda bi to značilo da Vlada više nema većinu i da su većina postali oni koji su tražili smjenu. Predsjedavajući sjednice sabora često zastupnicima zna objašnjavati kako se famozni Članak 238. Poslovnika sabora ne bavi pitanjem istine i da izgovaranje istine ili neistine nije nešto što se može rješavati pozivanjem na povredu Poslovnika. E pa to isto pravilo se odnosi i na pitanje većine ili manjine u Hrvatskom saboru. To što imate 76 ruku, a netko drugi 75 ni na koji način ne znači da 76 ruku govori istinu, a 75 ruku neistinu. Jedina istina koja se iz broja glasova u saboru može izvući je samo tko ima većinu u tom trenutku. Ministar Beroš i njegov rad već su bili predmetom rasprava u saboru i to što je na glasanju dobio većinu ruku ni na koji način ne znači da je dobar ministar i da dobro radi. Premijer Plenković često se u tim raspravama znao pozivati na to da je HDZ dobio izbore i da što mi ostali tu sad imamo nešto govoriti. To što je netko u nekom trenutku dobio izbore također ne znači da je dobar ili da dobro radi. Na primjer, pokojni gradonačelnik Grada Zagreba dobivao je izbore pa mi danas probajte naći čovjeka koji bi rekao da je dobro radio uključujući čak i one koji su za njega glasali ili su se najglasnije smijali njegovim šalama. Jedna od situacija kada smo ozbiljno i dugo raspravljali o zdravstvu i ministru bila je rasprava o interpelaciji oko nepripremljenosti zdravstvenog sustava na jesenski ili zimski val korone. Ta rasprava bila je u prosincu prošle godine i trajala je do ranih jutarnjih sati. I tada smo svi govorili da posao naprosto nije odrađen kako treba. Naravno da se na koronu nitko nije mogao pripremiti u rano proljeće prošle godine kad je počela, ali za jesen i zimu već se puno toga znalo i puno toga je moglo biti posloženo, ali ako se itko toga još uvijek sjeća naš ministar u jesen i zimu bio je kao zimska služba koju usred zime iznenadi snijeg. Samo da vas sve ukratko podsjetimo što smo tada smatrali, a i dalje smatramo glavnim propustima Vlade prema zdravstvenom sustavu u tom trenutku. Opće nepripremljenost bila je prvi i najveći prigovor. Iako se mjesecima znalo što nas čeka sve se događalo stihijski, nepripremljeno i nekoordinirano. Upravljanje je bilo izrazito loše. Drugi prigovor bilo je pitanje zašto je od svih bolnica iz grada na raspolaganju baš KB Dubrava kao najmodernija ili jedna od najmodernijih bolnica morala biti potpuno pretvorena u covid bolnicu. Za tu odluku do danas nismo dobili nikakvo razumno objašnjenje niti procjenu učinaka na ljude koji ovise o toj bolnici, niti procjenu utjecaja takve odluke na samu bolnicu i njenu budućnost. Treći prigovor je dostupnost zdravstvene zaštite svim onima koji nemaju koronu. Tvrdili smo tada, a isto tvrdimo i danas, a u međuvremenu je to ustvrdila i pučka pravobraniteljica za 2020.g. da je dramatično smanjen broj narudžbi na prve specijalističke ili na kontrolne preglede. Naglasila sam prve specijalističke jer što to zapravo znači, vidjet ćemo tek u proteklom vremenu. Koliko ljudi nije dobilo pravu dijagnozu u pravom trenutku, a koliko nije dobilo pravu terapiju na vrijeme. Naravno da je taj šlamperaj vladajuća većina ovdje u Saboru svojim rukama blagoslovila i proglasila dobro obavljenim poslom, ali stvarnost se na to nekako nije imala namjeru osvrtati pa nas je pljusnula brojevima oboljelih i umrlih od covida koji su dugo vremena bili među najgorim zemljama u EU, tamo gdje se zbog HDZ-a i inače nalazimo. Ali reći ću vrlo otvoreno, pitanje koje se sada postavlja nije samo koliko ljudi iselilo zbog HDZ-ovog lošeg posla, sad je pitanje koje se postavlja i koliko ih je umrlo. Dakle, ja mislim da je već tada jedino što je ministar Beroš trebao učiniti trebao je dati ostavku, ali nije. I onda je sjajan posao išao dalje, trebalo je organizirati cijepljenje, e tu je ministar Beroš opet zasjao u punom sjaju. Možda se hrvatskoj javnosti i moglo učiniti da to baš nije odrađeno kako spada, ali ministar Beroš pokazao je da je pravi čistokrvni HDZ-ovac. Platformu za cijepljenje na brzaka je dao raditi svom kućnom prijatelju koji ju je napravio na besplatnom programu i pri tom izuzetno loše i vidi čuda sve to zajedno naplati pet milijuna kuna i što bolje očekivati od toga i naravno da će dobiti glasove svojih stranačkih kolega u Saboru, osim što je posao određen katastrofalno loše nad njim visi sumnja za korupciju i pogodovanje. Dakle, sve je isto kao i uvijek. Inače zanimljivo je s tom platformom za cijepljenje da je i faktor iznenađenja odigrao važnu ulogu zbog nepripremljenosti se platforma raspala jer valjda nije bilo dovoljno vremena u više od godinu dana predvidjeti da će cijepljenje u jednom trenutku početi i da nam treba organizacija. E to je stvarno bilo iznenađenje zbog kojeg je posao trebalo odraditi preko noći loše i koruptivno. A onda je u sjeni pod korone ministar Beroš zajedno sa svojim šefom Plenkovićem hrvatskoj javnosti priuštio još jedan šou koji nije bilo ugodno ni gledati ni slušati. Eksplodirajuće dugove prema veledrogerijama, milijarde duga za lijekove, duga koji raste u više milijunskim iznosima svaki dan potpuna je sramota da smo svako malo svjedoci prepucavanja i natezanja vlade i tvrtki koje hrvatskim bolnicama isporučuju lijekove. Ako bismo u nekoj sustavi državi trebali biti u stanju imati barem minimum povjerenja onda je to zdravstvo. Umjesto toga direktori tvrtki kojima je vlada dužna milijarde prisiljeni su na TV ekranima prijetiti obustavom lijekova bolnicama u očajničkom pokušaju da izvuku barem neki manji dio novaca koji im duguje. Pa kako vama svima zajedno to izgleda, kakav dojam to ostavlja na sve one koji trebaju zdravstvo, koji trebaju bolnice i lijekove, kao da nam nije dosta stresa i strahova nego se onda još mora pratiti vječna igra oko toga hoće li nam bolnice ostati bez onog što im je osnovno za rad. Cijela situacija u sustavu zdravstva djeluje zatrovano, ministar je u sukobu s liječnicima koji tuže državu, s udrugama i organizacijama koje zastupljaju liječnike i medicinsko osoblje, s dobavljačima, sa svima. Nisu naravno, nismo slijepi svi problemi u hrvatskom zdravstvu došli s ministrom Berošom, ali iskreno jesu s HDZ-om strankom koja tim sustavom drma na svim razinama još od 1990.g., ali ono što je problem ministra Beroša je da baš niti po jednom pitanju nije uspio napraviti baš ništa osim što je situacija postala još gora. Jasno je da će saborska većina i u ovom slučaju odglasati svoju stvarnost i svoju istinu, ali nakon svega što je danas nabrojano i što će biti još nabrojano da smo mi neka pristojna država koja ima pristojnu vladu ministar Beroš bi sam podnio ostavku, a ne da smišlja mentalne bravure o tome da je on kapetan broda koji neće u krizi napuštati kormilo. Ministre Beroše, pa brod našeg zdravstva tone, jedan od razloga zašto tone je i to što ste mu vi za kormilom. Hvala lijepo.
U ime predlagatelja uvažena zastupnica Andreja Marić.
Hvala lijepa. Evo poštovani ministre i državni tajniče, kolegice i kolege. Kako sam i rekla više puta ću se javljati sa konkretnim stvarima, konkretnim pitanjima konkretnim problemima koje vas molim da se što prije riješe. Vama je poznato da sam se ja krajem prošle godine uključila osobno, nakon što su mi se pripravnici u zdravstvu obratili odnosno mladi zdravstveni djelatnici koji tek čekaju na obavljanje pripravničkog staža, obratili su mi se za pomoć u listopadu odmah sam vam se obratila zastupničkim pitanjem i evo donijela se je vaša odluka da će za razliku od 2020.kada je odobreno 170 mjesta za 2021. biti 2000 mjesta i to se je zaista činilo kao jedan dobar put da omogućimo svim pripravnicima da u razumnom roku dakle što prije od završetka obrazovanja krenu sa obavljanjem tog propisanog pripravničkog staža. Međutim, koji su problemi? Postavila sam vam i pisano zastupničko pitanje. Evo sada i usmeno razgovaramo, pa evo velim pozivam vas da taj problem što prije riješimo. Problem je što kvote koje su odobrene ne odgovaraju stvarnim potrebama, pa vas sada pitam. Da li je Ministarstvo zdravstva uputilo poziv za prijedloge i iskazane potrebe svim zdravstvenim ustanovama koje mogu zaposliti pripravnike i da li su vam sve ustanove odgovorile na poziv? Da li je odobren plan prijema pripravnika s točnim brojem i razinom obrazovanja slijedio sve prijedloge zdravstvenih ustanova? Da li je korigiran i po kojim kriterijima je korigiran? Prema dostupnim informacijama plan prijema pripravnika je u neskladu sa stvarnim potrebama po ustanovama odnosno prema broju osoba koje čekaju pripravnički staž. Evo konkretni primjer. Planom je predviđeno ukupno 675 mjesta za medicinske sestre, a s danom 28. veljače 2021. bez ravnog iskustva ih je nezaposleno u registraciji Hrvatskog zavoda za zapošljavanje 55. 31 srednja i 24 viša medicinska sestra, dok je premalo mjesta za druga zanimanja, primjerice na 28. veljače bez radnog iskustva je 145 fizioterapeuta, 298 viših terapeuta itd. za koje postoji povećana potražnja za pripravničkim stažem, a nema dovoljno mjesta u sada odobrenim kvotama. Da li imate povratne informacije iz svih zdravstvenih ustanova odgovara li im odobreni plan pripravnika tim stvarnim potrebama što se može vidjeti prema broju prijava na raspisano pojedino pripravničko mjesto i da li su zatražili prenamjenu kvota i da li ste onda odobrili prenamjenu kvota svima koji su zatražili? E sada neke ustanove možda niti ne znaju da vam se mogu obratiti i tražiti prenamjenu tih kvota, pa vas onda pozivam da pošaljete dopis svim zdravstvenim ustanovama da mogu zatražiti promjenu tog plana prijema pripravnika. I također pitanje koje su vam i pripravnici postavili da li se planira ukidanje pripravničkog staža za zdravstvena usmjerenja koja za sada još uvijek moraju obaviti pripravnički staž? To je prva stvar koju evo molim da se riješi. Druga stvar o kojoj sam već govorila s ove saborske govornice također vas čeka i zastupničko pitanje još od 18. svibnja, a to je pratnja na porodima dakle, kod trudnica u zdravstvenim ustanovama. Sada svjedočimo da nije ujednačena praksa po zdravstvenim ustanovama, polako, ono što sam vas ja pitala i što vas molim i sada da donesete sada pogotovo kada se pandemija smiruje kada je epidemiološka situacija bolja da donesete jedinstveni stav na razini svih zdravstvenih ustanova da se definira pratnja na porodu tijekom ovog sada smirivanja pandemije uz konzultaciju struke. Dakle, ginekolozi, epidemiolozi i infektolozi donesite jedinstvene upute koja treba oprema, koji trebaju testovi, zašto može jedna bolnica dozvoliti već mjesecima nije bilo zaražena, druga susjedna 15 km ne dozvoljava. Donesite molim vas evo nekakve jedinstvene stavove. Evo svi se evo nadamo i hvalimo da se pandemija smiruje, pa onda bi bilo dobro da naše trudnice imaju nekakav odgovor barem jer su vam se obraćale. Obratile su se i meni. Ja sam tu zastupnica, pa se ipak brinem i za naše trudnice. Tako da vas molim da u tom smislu donesete nekakve jedinstvene stavove, jer velim neujednačena je praksa. Ne možete sve na ravnatelje … … [[Upadica se ne razumije.]] Ok. Hvala.
Evo imamo jednu repliku. Uvaženi potpredsjednik Željko Reiner.
Poštovani gospodine potpredsjedniče, poštovana kolegice budući da vam ministar ne može odgovoriti, ali ja mislim da vi te znate da to pitanje je više bilo ovako retorički postavljeno. Ali ja ću vam pokušati odgovoriti umjesto njega. Vi jako dobro znate da su uvjeti u našim bolnicama vrlo različiti. Slična priča je recimo sa time da li mogu biti majke uz malu djecu. Naravno da bismo mi svi htjeli da majke mogu biti uz malu djecu kada su na pedijatrijskim odjelima. Ali u nekim bolnicama stjecajem povijesnih razloga još uvijek ih nismo uspjeli niti obnoviti, niti dograditi itd. To fizički nije moguće. Jednako je tako sa ovim prisustvom roditelja prilikom očeva prilikom poroda. Dakle, negdje to jednostavno fizički nije moguće organizirati tako da bi se pridržavajući se svih epidemioloških kalutela to moglo izvesti. I ja mislim da je vaše pitanje naprosto bilo retoričko i političko, a da vi zapravo znate da je tako jer naprosto nisu iste prilike u svim bolnicama.
Odgovor.
Hvala lijepa. Poštovani kolega niste slušali moju raspravu u ime kluba. Rekla sam da ću biti objektivna i poštena, a tako ću vam i sada odgovoriti. Ja ne postavljam pitanja retorički ili politički, nego argumentirano na temelju onoga kakva je situacija, kakva su moja saznanja, mojih kolega, građana koji nam se obraćaju itd. Dakle, sve se ja slažem jednim dijelom zapravo sa onim što ste vi rekli. Naravno da nisu isti uvjeti i naravno da je bio i potres, i stare zgrade itd. Ali ako nakon što sam recimo konkretno ja govorila o ovom pitanju na slobodnom govoru, danas recimo bolnica Varaždin nije dozvoljavala, od sutra je već dozvoljavala. Pa isti su uvjeti, ista je bolnica jel' tako? Znači ja govorim o tome, ne prozivam vas za situaciju prije mjesec dana, dva, tri. Govorim sada kada nam se epidemiološka situacija smiruje da ujednačite preporuke da ne bude u nekoj bolnici treba test u drugoj ne treba, danas treba sutra ne treba pa ista bolnica je u pitanju. Jel' se slažemo? Dakle i još jedna stvar, odgovorite kada vam se građani obraćaju na ministarstvo. Dakle, oni su se meni obratili jadni jer im nitko ne odgovara.
Vrijeme.
Hvala.
Sljedeća rasprava je u ime Kluba zastupnika zeleno-lijevog bloka uvažena zastupnica Sandra Benčić.
Zahvaljujem se predsjedavajući. Poštovani ministre već ste čuli niz argumenata iz kojeg razloga smo zapravo i pokrenuli ovu proceduru, a ja ću govoriti naravno o onima koji nas najviše zanimaju. Prva stvar dakle u prosincu prošle godine Vlada je usvojila Plan uvođenja, provođenja i praćenja cijepljenja protiv Covida-19, mislim da je to bilo u prosincu prošle godine. Za provedbu smjernica iz tog dokumenta odgovorni su vi odnosno Ministarstvo zdravstva, HZZO, HZJZ i MUP. Da bi se te zadane smjernice provele sami ste napisali da treba uvesti centralizirani informatički sustav prijave i odjave osoba koje se žele cijepiti i primati ih redom koji je u tom planu zacrtan. I kada se krenulo u realizaciju te mjere tada je nastao slučaj Cijepi se. Međutim, sustav je trebao biti postavljen tako da odgovara na zahtjev prioritizacije ranjivih skupina, međutim sustav koji smo dobili to nije radio. Cijepi se jednostavno nije slijedio logiku Plana uvođenja, provođenja i praćenja cijepljenja odnosno koje skupine dobne idu prvo odnosno skupine koje su ranjive zbog nekih drugih zdravstvenih faktora. Ja ću vas sada podsjetiti koje su to skupine trebale biti prioritetno cijepljene i to piše točno tako u tom planu. Dakle, prvo korisnici domova za starije, radnici za zaposleni kod pružatelja usluga i smještaja za starije i nemoćne i zdravstveni radnici. Oni su svi jedna skupina koja je trebala ići zapravo paralelno u isto vrijeme kao najugroženija skupina i to je tako i išlo. Nakon toga osobe od 80 i više godina, osobe od 75 do 79, osobe od 70 do 74, osobe od 65 do 69 i odrasle osobe visokog rizika mlađe od 65 godina. Dakle, ovaj dokument je nastao prije nešto manje od 5 mjeseci, sada već možemo ocijeniti kako se on provodi. Dakle, ne možemo reći da je ovaj sustav prioriteta poštovan u cijepljenu. Ja ću vam reći svoj primjer, ja sam cijepljenja prvom dozom prije neka 3-4 tjedna, moja susjeda od gotovo 80 godina još nije ni pozvana. Prijavljena je kod svoje liječnice opće prakse od prvog mjeseca, dakle od početka kad je najavljeno da će ići cijepljenje, još uvijek nije ni pozvana. I ne samo ona, dakle ja osobno poznajem velik niz ljudi koji spadaju u ove tu skupine koji još nisu cijepljeni ni prvom dozom, koji su se isto tako puni nade prijavljivali između ostalog tražeći neke svoje mlađe digitalno pismenije rođake da ih prijave na Cijepi se, prijavili su se i tamo i dalje nisu pozvani. Sami ste danas rekli imali smo 4 sustava prijave i reguliranja pitanja cijepljenja. U tome je bio i problem. Imali smo sustav koji smo, gdje smo se prijavljivali liječnicima opće prakse, svojim doktorima, evo to sam ja radila. Prijavljivali smo se na Cijepi se, jel tako, registrirali ste djelatnike u bolnicama itd., registrirali ste djelatnike u staračkim domovima, to su bili ti sustavi. Ono što je problem i što ne možete opovrgnuti da sustav Cijepi se nije bio ni na koji način povezan sa sustavom bilježenja kod doktora opće prakse [[Upadica: Bilo je.]] kako je bio kad doktori, niti jedan doktor opće prakse nije znao niti imao bazu, niti uvid u tu bazu. I ja vam mogu reći evo na svom primjeru, ne bi vam to govorila, ne govorim vam to namjerno, govorim vam to da znate šta se događa u sustavu. Doktori to nisu imali. Idemo dalje, dakle prvo skupine nam nisu cijepljenje po redu. Drugo regionalna distribucija cjepiva isto tako nije bila adekvatna i danas ono što imamo situaciju da imamo velike razlike u procijepljenosti između primjerice Zagreba i nekih drugih dijelova, nekih drugih dijelova Hrvatske. Notorni Cijepi se dakle, kada je rađen nije napravljen, nije napravljen kao dio sustava e-cijepih i e-cezdlih, dakle nije bio odmah integriran i pri tome ste ministre odgovorni, ali zaista ste odgovorni jer niste rekli istinu oko toga kako, tko je odgovoran za izradu te platforme. Kao prvo rekli ste da su na platformi radili Ericsson Nikola Tesla, IN2 i Cuspis. Ja sam poslala zastupničko pitanje Ericssonu Nikola Tesla i rekli su da oni s tim nemaju ništa i da oni na tome nisu radili. Oni su dakle to, da vam pokažem imate na stranicama sabora. Znate kad vi odgovorite novinarima sve vam je na stranicama Ministarstva zdravstva, pogledajte odgovor na stranicama sabora pod zastupnička pitanja. Možete odmah na mobitelu pogledati. Dakle, odgovorili su mi ne, nismo radili Cijepi se i nisu to rekli samo meni kao službeni odgovor na zastupničko pitanje nego su to rekli i novinarima. Dakle, javno su to govorili. Ono što je dalje meni ovdje problematično je da ste vi rekli da su komponente platforme Cijepi se naručene iz stavke i adaptivni sati u sklopu postojećih ugovora. S obzirom da je Ericsson Nikola Tesla rekao da nisu imali s tim i da nisu radili Cijepi se ja sam vama poslala zastupničko pitanje 5.5., dakle bit će sad već 30 dana skoro, niste mi još odgovorili. U tom zastupničkom pitanju ja sam vas pitala da li, da li je Cuspis ugovoren kroz bagatelnu nabavu pored, niste mi odgovorili na pitanja, ja vas molim da nam onda danas službeno odgovorite. Na koji način je Cuspis ugovoren za Cijepi se? Da li je bila posebna nabava, da li je bio otvoreni natječaj, da li je bila bagatelna nabava ili je bilo u sklopu već postojećeg projekta, došlo do prenamjene i ona danas, mi to, ja još dan danas nemam točnu informaciju na to, 5.5. sam postavila to zastupničko pitanje mogli ste ga odgovoriti na njega znajući da će ova rasprava danas bit. Još uvijek dakle niti konkretno ne znamo i nemamo potvrdu koliko je ukupno ta platforma koštala, mi znamo da su mnogi stručnjaci koji su pregledavali platformu i činjenicu da je napravljena na WordPressu da su i sami rekli da ona nije mogla koštati više od nekoliko desetaka tisuća kuna, da ne govorimo da su neke županije same postavile takav sustav za 40.000 kuna. O samoj povezanosti inače gospodina vlasnika CUSPIS-a, dakle Kojundžića sa vama ne trebamo ni govoriti, mislim da su to sad već notorne činjenice o kojima smo ovdje već pričali. Podsjetit ću još na neka dodatna fijaska u pogledu cijepljenja. Sjećamo se onih slučajeva zaticanja na početku cijepljenja kada nismo imali dovoljno cjepiva, kada je ovaj Visoki dom odlučio da smo baš saborski zastupnici ti koje prvo treba cijepiti što je u ono vrijeme bilo po meni potpuno neshvatljivo iz razloga što tada nisu niti ove prve prioritetne skupine, prve, prve, dakle zdravstveni radnici, korisnici domova za starije i radnici zaposleni kod pružatelja usluga smještaja za starije i nemoćne osobe ni oni još nisu bili cijepljeni, ali baš je bilo najvažnije cijepiti prvo nas, dakle to. Onda su se zaticali na pravom mjestu u pravo vrijeme Linić, Boras, Luka Burilović i ekipa za mnoge vjerojatno niti ne znamo, dovodila se rodbina iz druge države da bi se cijepila po potrebi jel preko reda, a kažem još danas neki iz vašeg plan koji ste vi dužni provodit nisu cijepljeni niti jedanput. Također podsjetit ću vas i na to da niste željeli usvojiti naš zahtjev koji smo još u 11.mjesecu ovdje iznosili, a to je da su uspostavi praćenje utjecaja covid-19 na druge bolesti, posebice maligne bolesti i pitanje pristupa zdravstvu u dijagnostici i liječenju malignih bolesti. Dakle, odbili ste taj zahtjev, znamo da je i pučka pravobraniteljica u svom izvještaju za 2020. istaknula taj problem, da je rekla da je najveći broj prigovora bio upravo u području zdravstva i upravo u nemogućnosti pristupa u dijagnostici i liječenju teških bolesti, a sve zbog covida-19 i znamo da imamo manje dijagnosticiranih, znamo da se očekuje porast smrtnosti od malignih bolesti i tko će za to odgovarati moje je pitanje. I ja ću ponoviti još nešto što sam rekla kada smo pokretali ovu inicijativu. Meni je jasno da niste vi samostalno donosili te odluke, jasno mi je da je premijer taj koji ima zadnju riječ, žao mi je što nije ovdje da s vama snosi tu odgovornost, međutim trebali ste sami reći kakva je situacija i ako treba i podnijeti ostavku, a ne se dovoditi u ovu situaciju. Hvala.
Slijede pojedinačne rasprave, prva je uvaženi potpredsjednik Željko Reiner.
Poštovani g. potpredsjedniče, poštovani ministre, poštovani državni tajniče, gospođe i gospodo. Danas se dosta govorilo o dugovima zdravstva, ja ću pokušati malo razjasniti tu temu i možda ću biti čak i bolno iskren i otvoren, neki će mi to zamjeriti možda čak i ministar, ali hajdmo vidjeti kako je nastala razlika, koristimo prave termine između prihoda i troškova u zdravstvu. Jesu li liječnici i medicinske sestre lijekove možda bacali u kanalizaciju, zalijevali travnjake oko bolnice ili je sve to dano bolesnicima odnosno upotrijebljeno za njihovo zdravlje, recimo to napokon jasno i bez fige u džepu. Dugovi su nastali jer je gospodarska moć Hrvatske naprosto sva ova desetljeća od komunističkog sustava pa do danas preslaba za onako visoku razinu zdravstva koju mi imamo. Kako neće nastati dugovi ako primjerice bolnice plaćaju lijekove i medicinsko opremu po svjetskim cijenama, dakle istim kao što plaćaju bolnice u Londonu, Berlinu ili Beču dok se usluge koje bolnice daju bolesnicima naplaćuju gotovo isključivo temeljem ugovora sa HZZO-om koji sam određuje cijene tih usluga, ali prema sredstvima koja su mu na raspolaganju jer naprosto nema više novaca. Te cijene u pravilu pokrivaju tek polovicu možda ili nešto više stvarnih troškova i bolnice upadaju u spiralu beskrajnu dugova, a povremene sanacije samo privremeno poprave stanje po principu drži vod dok majstori odu. Pri tom treba znati da realni troškovi lijekova i medicinske opreme svugdje u svijetu pa tako i kod nas rastu godišnje po stopi od 10 do 12%. Do toga dolazi zbog nevjerojatno brzog tehnološkog razvitka koji svakodnevno proizvodi nove dijagnostičke aparate sve sofisticiranije lijekove za liječenje bolesti od kojih su još jučer ljudi umirali. Međutim sve to košta i to jako mnogo. Je li netko od vas koji je govorio o troškovima u zdravstvu slučajno zna da lijek konkretno u mojoj bolnici za samo jednog bolesnika ili bolesnicu košta godišnje 3 milijuna 600 tisuća kuna. Za jednog drugog bolesnika ili bolesnicu čak 4 milijuna kuna godišnje i to je samo trošak lijeka, a ne kompletnog liječenja. Uspoređivati troškove danas ili prije 10 i 20 godina je potpuno besmisleno, to mogu raditi samo oni koji u zdravstvenom sustavu ili pojma nemaju ili to rade namjerno iz politikantskih razloga. Prema tome, priča o tome da su troškovi za zdravstvo strašno porasli su besmislica u odnosu na ranije razdoblje. Prije 20-ak godina su bolnice imale primjerice radiološku opremu vrijednu samo nekoliko možda stotinu tisuća maraka, danas te iste bolnice imaju opremu vrijednu desetke milijuna eura. No što mislite da liječnici s tom opremom rade, možda u fušu fotografiraju ljude na plaži kao schnell fotografije ili rade sofisticirane pretrage koje omogućuju da što ranije se postavi dijagnoza i liječe bolesnici? Pa ako mislite da sve to ne treba, recite to jasno hrvatskim građanima, a posebno pacijentima. Ja ne mislim tako. Međutim, treba još jedanput jasno reći, reforma zdravstva je uistinu potrebna i ona će se načiniti ali siguran sam da kad pred ovaj sabor dođu zakonski prijedlozi o provođenju te reforme, oporba će ili roniti suze, naricati i optuživati da se time smanjuju prava i opseg zdravstvenih usluga hrvatskim građanima ili će pak opet roniti suze ako se recimo povećaju doprinosi za zdravstvo, što vjerujem da neće, i naricati i optuživati da se time guše poduzetnici i povećavaju nameti gospodarstvu itd.. Dakle, siguran sam da što god vladajuća većina predložila sa namjerom da se doista provede reforma zdravstva koja je, ponavljam, itekako potrebna i da ono postane financijski održivo, oporba će biti protiv. Zapamtite ove moje riječi jer ću vas na njih kad za to dođe vrijeme neprestano podsjećati, a volio bih kada bih zapamtili hrvatski građani, da zapamte i shvate kako se oporba samo bavi floskulama i politikanstvom, a zapravo uopće ne želi ozbiljne reformske zahvate koji nam itekako trebaju. Hvala lijepo.
Imamo repliku, zastupnica Marija Selak Raspudić.
Ovo posljednje s čime ste završili je upravo floskula i politikanstvo, demagogija bez pokrića, jedna načelna tvrdnja da se oporba ne bavi ozbiljno svojim poslom. Primjerice, ukoliko se oporba doista ne bavi ozbiljno svojim poslom kako je onda moguće da svih 5 mojih prijedloga koje sam uputila u jednoj minuti replike na koju sam imala pravo oko plana otpornosti i oporavka su uvršteni u taj isti plan od oporbe koja se bavi samo floskulama i politikanstvom? Složit ću se da je problem zdravstvenog sustava sustavan, isto kao i mirovinsko. I to je načelno problem naše gospodarske situacije. Međutim, iskoristit ću priliku da podsjetim da za tu gospodarsku situaciju postoji i politička odgovornost. Naime, barem oko nekih problema, da je riješen problem korupcije, da je riješen problem kvalitetnog rada sabora i pravne nesigurnosti i odnosa prema poduzetnicima mi bismo sasvim sigurno imali bolju gospodarsku situaciju, a s time povezanu i zdravstvenu i mirovinsku.
Odgovor.
Naravno, ovo što ste rekli je upravo tipičan primjer onoga što se i moglo očekivati. Ja sam rekao i ponovit ću to ponovo. Kad dođu konkretni prijedlozi, silno me zanima hoćete li se s njima složiti ili ćete i njima naći 101 manu? Uvjeren sam da hoćete kakvi god oni bili. Unaprijed se mogu za to kladiti za bilo što jer se to u pravilu događa. A ono što tvrdite da su konkretni prijedlozi ma molim vas, kad je došao jedan konkretni prijedlog da se načini jedan segment, samo jedan segment ozbiljne reforme zdravstva? Kad smo to ovdje imali prigodu čuti? Nikada. Ponavljam nikada, tako dugo dok ne dođe prijedlog koji se priprema sustavne reforme koji mora obuhvatiti više zakona i koji je vrlo kompliciran i vrlo složen, a uvjeravam vas vi ćete tad bit protiv. Hvala lijepa.
Imamo slijedeću repliku uvaženi zastupnik Nino Raspudić.
Uvaženi akademiče Reiner, u vašem govoru u ime kluba kojeg sam pozorno slušao, jedno 20 puta ste spomenuli riječ „pamflet“ govoreći o ovom zahtjevu, jedno 30 puta riječ „sramota“, kao da se trebamo sramiti mi koji smo ga uputili … [[Govornik se ne razumije]] Pa bih vas zamolio da mi objasnite u kontekstu tih kategorija gdje biste smjestili činjenicu da vam je prošli tjedan upravno vijeće KBC Zagreb produžilo radni status unatoč tome što ste napunili 68.g., a na čelu tog upravnog vijeća je ranije spomenuta Iskra Primorac koja se zdrava žena s 35.g. cijepila 22. siječnja, prije zdravstvenih djelatnika zajedno sa zdravim mladim mužem, prije zdravstvenih djelatnika koji su na prvoj crti. Dakle, 3.g. vam se produžava status unatoč tome što samo sveučilišnim profesorima se produžava do završetka akademske godine kada napune 65.g. i daje li nam to sve sa slučajem Iskre Primorac koja vam produžuje taj status, sad zahtjev upućuje Ćorušić, isti koji je doktoru Paladinu koji nije izlazio iz operacijske dvorane, završio mu status sa 65., kako na to gledate?
Vrijeme. Odgovor.
Dakle naravno ovo nema veze sa ničim i to je čisto politikanstvo, al ja ću vam odgovoriti. Prvo, nije točno da je kolega Paladino koji je vrhunski neurokirurg otišao sa 65.g. u mirovinu. To ste izmislili ili pročitali negdje i tu floskulu možete bacat kolko god hoćete, al to nije točno. To je jedna stvar. I njemu je produživano iznad 65.g.. Drugo, ovaj da bi se nekom sveučilišnom profesoru produžilo, treba se prvenstveno pokrenut postupak na preko Medicinskog fakulteta i sveučilišta tajnim glasovanjem, tajnim glasovanjem naglašavam, treba dobit većinu glasova, onda proći na katedri, pa proći vijeće, pa proći onda sveučilište i tek onda kad se produži nekome ko je u kumulativnom odnosu na sveučilištu onda dolazi to na, u bolnicu odnosno na upravno vijeće, stručno vijeće, upravno vijeće itd.. I ako ste se slučajno raspitali onda znate da je većina glasova bila za osim jednog glasa iz jedne određene, bliske jednoj određenoj stranci opozicijskoj.
Slijedeća replika uvažena potpredsjednica Sabina Glasovac.
Hvala lijepo. Uvaženi kolega Reiner, iz vašeg govora zapravo nametnuo se nekakav dojam da smatrate da ovakav sustav zdravstva je zapravo osuđen na cjeloživotno, ja ću to tako reći, dužničko ropstvo zdravstvenog sustava i da se možda kao jedini izlaz nameće tzv. privatizacija zdravstva. To je moj nekakav dojam vašeg govora, nadam se da griješim u tome. Ne mislite li da bi bilo logičnije zapravo da se jednom ozbiljnom reformom pokušaju spriječiti situacije u kojima se generiraju dugovi i oštećuje možda zdravstveni sustav koji treba biti usmjeren u nešto pametnije, a na što je ukazala i vaša kolegica stranačka Dijana Zadravec gdje zapravo proizlazi da se pod vrlo čudnim okolnostima privatni biznis moćnika preljeva i financira troškom odnosno novcima namijenjenim javnom sustavu? Zar ne bi bilo logičnije da umjesto što ćemo morati isplaćivati velike odštete po presudama za prekovremene sate zapošljavamo možda više liječnika da drugačije taj sustav funkcionira? Što je po vama izlaz iz ove situacije?
Odgovor.
Dakle, što se tiče onog prvoga vrlo jasno moj stav je uvijek bio jasan i kategoričan, uvijek ću zastupati socijalizirano zdravstvo, nikad to nije javno zdravstvo, ljudi koji govore o javnom zdravstvu očito nemaju pojima šta je javno zdravstvo, a šta je socijalizirano zdravstvo. Mi imamo sustav socijaliziranog zdravstva i uvijek ću zastupati to da mora postojati sustav socijaliziranog zdravstva. Prema tome, nikako nisam za privatizaciju zdravstva odnosno privatizaciju postojećih bolnica itd. Privatni sustav može opstati uz socijalizirano zdravstvo, uz javne bolnice itd., i na tržištu postojati kao i svi drugi tržišni subjekti jel. Prema tome, tu je moj stav bio uvijek kristalno jasan. A ono što sam rekao ja stojim kod toga. Mi imamo naprosto zdravstvo koje je na razini takvoj i to ne od sada i ne od prije, od za vrijeme korone, ne za vrijeme čak krize [[Upadica: Vrijeme.]] koja je bila velika prije 10 godina, nego to se vuče desetljećima.
Slijedeća replika uvažena zastupnica Katarina Peović.
Evo kolega Reineru rekli ste da nije bilo baš konkretnih prijedloga, samo od Radničke fronte su došla 3 prijedloga. Znači beneficirani radni staž za zdravstvene radnike koji su u respiratornim centrima i drugi koji su uključeni u borbu protiv korona virusa, državna veledrogerija o čemu je počelo se razgovarati ali od toga se odustalo očito je bilo samo predizborna tema i dakle Imunološki zavod na koji upozoravamo još od 2015. i radimo prosjede protiv uništavanja Imunološkog o čemu se opet nešto govori, ali sve će ostati očito samo na tome. A kad kažete da je sve u redu, mislim to vam je isto ko kad HDZ kaže da je napravio puno za radna mjesta i zapošljavanje pa onda vas demantiraju i uopće za socijalni status svih u Hrvatskoj pa vas demantiraju materijalni pokazatelji siromaštva i socijalne deprivacije koji su najbolji pokazatelji, tako i ovdje. Najbolji pokazatelj vam je taj da smo 15, na 15-tom mjestu po, u svijetu, po broju umrlih na 100.000 stanovnika od početka korone. Imali smo [[Upadica: Vrijeme.]] uglavnom dakle to su, to su pokazatelji koji vas demantiraju.
Odgovor.
Dakle, svašta ste tu uspjeli skupa reći i staviti u isti koš stvari koje i spadaju i ne spadaju zajedno. Postoje činjenice, postoje činjenice i postoje brojke, a ja se opet vraćam na ono što sam na početku rekao. Dakle, problemi koji postoje sa financiranjem zdravstva postoje jako dugo, doslovno desetljećima i desetljećima i oni se zapravo vuku cijelo to vrijeme, malo su bolji, malo su lošiji, bili su najlošiji nakon druge SDP-ove, prve SDP-ove Vlade, kasnije su bili malo bolji i to se mijenjalo s vremena na vrijeme. Mi moramo kao društvo odlučiti želimo li mi zadržati ovu razinu javnoga zdravstva odnosno socijaliziranog zdravstva i želimo li si to priuštiti. Ako da onda moramo naći sustavno rješenje za to, nije sustavno rješenje ja vas uvjeravam ono što ste vi predložili to možda [[Upadica: Vrijeme.]] jesu dobri prijedlozi, možda nisu, uopće u to ne ulazim ali to ništa neće riješiti u sustavu zdravstva.
Slijedeća replika uvaženi zastupnik Željko Sačić.
Poštovani akademiče Reiner, poštovani ministre pored niza problema koje smo danas imali prilike čuti ja bi vam prisnažio svemu tome sa jednim ogromnim problemom kojeg ste vi svjesni, a i hrvatska javnost i naš ministar zasigurno, a on se odnosi na tretman naših bolesnika u hitnom prijemu u našim bolnicama. On je svakako i prije ove korone krize bio u iznimno teškom stanju, a danas uvjeravam vas, možete i sami ne daj Bože da imate iskustava, ali tko ima iskustva zna da ispod 8 sati ili u pratnji ili da je bolesnik ne izlazi van. Molim vas posvetite se tome, ako imate rješenja dajte izložite ih kako riješiti taj problem, a ako nemate prionite radu da dadete način da naši bolesnici koji ne ulaze u hitni bolnički prijem iz obijesti ili iz određene, određenog hira da im te bolove i taj očaj taj naš sustav ne [[Upadica: Vrijeme.]] ne produbljuje.
Odgovor.
Naravno, ja sam svjestan tog problema itekako, puno bolje nego mnogi drugi jer sam ja svaki dan u bolnici. Prema tome, ovaj idem i ne dežuram u hitnom prijemu već niz godina, ali u njemu sam, iz njega mi dolaze pacijenti na odjel, prema tome itekako sam svjestan tog problema. Sad je taj problem za vrijeme korone aktualiziran, budimo svjesni jer bolesnik ne može doći i biti primljen na odjel prije nego što je testiran na koronu. Vi znate da je testiranje na koronu, traje neko vrijeme, PSR tehnika zahtjeva određeno vrijeme i ja sam svjestan toga, pacijenti su tamo nažalost čekaju po 5-6 sati samo na nalaz PSR protiv korone. To je nešto što ne možemo izbjeći jer mi usprkos toga pogotovo u drugom valu, sad u trećem smo malo bolji, ali u drugom valu su nama svako toliko znali doći pacijenti koji su dole bili negativni u hitnom prijemu, doći i drugi dan biti pozitivni jer je bio, postoji tzv. prozor kod svih virusnih infekcija gdje vi možete biti zaraženi prije nekoliko sati ili prije 24 sata, a da se to ne uhvati. Ali točno je hitni prijemi su nešto što je [[Upadica: Vrijeme.]] vrlo zahtjevno za pacijenta, ali i za liječnike i sestre, ja vas uvjeravam.
Slijedi pojedinačna rasprava, Marija Selak Raspudić.
Složit ću se s akademikom Reinerom da je problem zdravstva sustavni problem i da je doista teško pronaći rješenje koje će nam omogućiti da na tragu Bismarckovog modela zadržimo stečene privilegije i oko toga ćemo trebati imati jednu široku i ozbiljnu raspravu koja nadilazi naše trenutne mogućnosti, a to je ono o čemu trebamo danas razgovarati opoziv ministra Beroša. U tom smislu trudit ću se ne biti hijena. Dok sam pratila saborske rasprave prije ovog mandata kojeg trenutno obnašam nelagodu mi je izazivala činjenica da sam primjećivala da oporbi rastu zazubice prilikom opoziva bilo kojeg ministra. Ministar Beroš doista je u teškoj situaciji i situacija nije teška samo za njega, nego je teška za sve nas jer se nalazimo u neviđenoj zdravstvenoj krizi. Međutim ta činjenica ne može niti njega, niti nas opravdati od odgovornosti za naše postupke. U tom smislu odgovornost će se svakako tražiti, a žrtvena glava na tom pladnju kao što je već premijer i ranije pokazao biti će upravo njegova. Jer ovo nije pitanje toga tražimo li mi opoziv ministra Beroša, nego na žalost ministre činjenica da vi već jeste bivši, ovo je već viđen scenarij koji se ponavlja sa svakim ministrom i možda bolje da vam to ljudski kažemo mi, nego da morate ponavljati zadanu sudbinu kao u grčkim tragedijama. Prvo ide prijedlog oporbe. Onda ide odgovor Vlade koji je uvijek nepovoljan po oporbu da bi se demonstrirala moć, a nakon toga ide ili vama ostavka ili još bolje onaj eufemizam kada sami dajete ostavku da ne biste bili na teret Vladi. A taj premijer koji vam je priredio hod kroz taj cijeli isti scenarij još na tome i moralno profitira jer je pročistio svoju Vladu od nepovoljnih kadrova. Dobro razmislite hoćete li pristati odigrati ulogu po scenariju grčkih tragedija, ili ćete preuzeti odgovornost slobodnog bića i vi otići kada sami odlučite da je za to vrijeme. A sada ću vam reći zašto mislim da je baš danas za to vrijeme. Ne jučer, ne prekjučer, ne na tragu svih ovih argumenata koje smo već mogli čuti. Danas dok smo ovdje imali raspravu o vašem opozivu, istodobno odvijala se druga predstava. Ministar Božinović je dolje predlagao i pokazivao novinarima Covid putovnice gdje zamislite Hrvatska odjednom se gurnula u prvi red onih koji su ih proglasili i prihvatili prije nego ikoja druga zemlja pa da paradoks bude veći ne možemo ih koristiti, ali ih eto imamo. I gdje je sada vaša odgovornost i gdje je moje pitanje? Moje pitanje je, pa gdje je moj ministar, ministar zdravstva koji je već ranije dao kormilo u ruke ministru unutarnjih poslova? Zašto to govorim? Zato što odjednom imamo dokument koji će biti sve određujući za našu mogućnost kretanja, gdje se traži jedna doza cjepiva. Dakle sve one epidemiološke mjere koje ste nam navodili kao ključne da bismo bili zaštićeni od ove bolesti, a to su minimalno dvije doze cjepiva sa određenim razmakom padaju u vodu, a mi nemamo ministra zdravstva da objasni kako je moguće da odjednom takav zdravstveni dokument postaje šareni artikl i da za njega vrijede potpuno drugačija pravila, nego nam to sve prezentira ministar unutarnjih poslova. Pa je li to uopće onda zdravstveni dokument? Pa trebaju li nam onda uopće dvije doze cjepiva ako sada odjednom za dokument koji nas štiti i zbog kojeg se možemo slobodno kretati je dovoljna jedna? Nama u ovoj krizi treba ministar koji će dati odgovore za ta pitanja prije nego što ih ja stignem postaviti, a ne da dok razgovaramo o vašoj smjeni da se dolje ušuljava ministar unutarnjih poslova koji je odredio kako će ključni, ponavljam zdravstveni dokument koji dozvoljava odnosno ograničava naše kretanje izgledati. Sami ste se povukli u pitanjima u kojima ste trebali biti u prvim redu i zato smatram da niste dovoljno dobro obnašali svoj posao.
Sljedeća rasprava uvaženi zastupnik Nino Raspudić.
Kolegice i kolege morat ću bar na svom primjeru demantirati proročanstvo koje je iznio akademik Reiner, a to je da u trenutku ako uopće dočekamo u ovom sazivu kada dobijemo ispred sebe konkretne prijedloge reforme zdravstva da ćemo biti protiv. Ne, ja doista se mislim ponašati kao konstruktivna oporba i podržati sve, a ne parazitirati kao hijena na golim posljedicama. One su nužne barem kratkoročno kako bi zdravstveni sustav posao održiv srednjoročno i dugoročno kako ne bi došlo do kolapsa, a vozimo prema tom zidu. Nije to prvi slučaj. Ja sam najsretniji doista bez ikakve ironije kada mogu pohvaliti ministra ili premijera. Evo neki dan sam rekao da Andrej Plenković će ovih danas sigurno donijeti dobru odluku što god da odluči. Ili da se odluči za francuske, bilo za američke zrakoplove jer su izvrsni i jedni i drugi. To naravno nije moja pamet kao filozofa i talijanista, nego je rezultat konzultacije sa zrakoplovnim stručnjacima, bivšim vojnim pilotima koji su mi razjasnili, argumentirali i potkrijepili činjenicu da su to oba jako dobra aviona, ali da treba odluku što prije donijeti kako do 2024. bi se piloti obučili i kako naše nebo u 2024. kad istekne rok MIG-ovima ne bi ostalo nepokriveno. Dakle, evo premijer Plenković je donio dobru odluku. Nije mogao pogriješiti. Tako će biti i sa reformom zdravstva koja nam je nužna. Govori se o tome da samo kritiziramo. Nije istina. Evo što činiti, više-manje i vi i mi koji smo se konzultirali sa zdravstvenim stručnjacima oko stanja tom sustavu znamo što je potrebno učiniti. To je opće poznato i prihvaćeno kroz primjerice Nacionalne strategije razvoja zdravstva 2012. do 2020. koja je ostala mrtvo slovo na papiru. Prvo, potrebna je reforma bolničkog sustava, smanjenje broja bolnica sa 64 na nekih 30-ak, ali ima li se političke snage za to, tj. ima li vaša vladajuća većina snage za to jer će se morati spojiti neke bolnice koje su blizu, neka mjesta će ostati bez bolnica, a tamo su neki birači, neke će se spajati tako da imaju komplementarne djelatnosti, a ne iste, to je tzv. funkcionalno spajanje, neke bolnice će se morati prenamijeniti u smještaj za dugotrajno liječenje i palijativnu skrb, neke će se preoblikovati u jake domove zdravlja. Bolje imati jak dobar dom zdravlja nego pseudo bolnicu, neke će se morati zatvoriti, to je sve bolno i politički riskantno, ali bez toga nema reforme zdravstvenog sustava. Drugo, potrebno je osnažiti primarnu zdravstvenu zaštitu tako da se u njoj rješava značajno veći broj zdravstvenih potreba. Ovo zvuči lijepo, ali praksa je tvrda i složena i to znači puno nekih malih odluka itd., ali tu smo da svi skupa idemo u tom smjeru. prvi ću osuditi nekoga tko će politikantski ako doista uđete u tu reformu što želim se loviti za neke sitne stvari i bolne rezove na terenu da bi ostvarili trenutni politički poen. Tri, objediniti izvanbolničku i bolničku djelatnost hitne medicine, isto vrijedi sve u složenoj praksi kao i za točku dva. Četiri, ojačati preventivne zdravstvene programe jer je uvijek višestruko manje košta spriječiti nego liječiti, topla voda svi to znamo. Pet, provesti akreditaciju i kategorizaciju bolnica i šest promijeniti način plaćanja usluga. Umjesto sadašnjeg plaćanja prema limitima dobije se fiksni iznos bez obzira na to koliko se posla mjesečno napravi i umjesto toga uvesti plaćanje po obavljenoj usluzi i po ekonomski održivoj cijeni time bi se poticao rad i uspješnost. Evo ovo su neke stvari koje svi znamo, ali za što treba snažna politička volja. Dakle nije da ne znamo i da ne nudimo ništa konkretno. Međutim, problem je ponavljam, ima li ova tanka i nategnuta većina političke snage da ne popuca na terenu napraviti sve ove rezove, a s druge strane može li se osloboditi interesnih grupa koje odrađuju poslove, evo vidjeli smo cvjećare informatičare i druge primjere koje smo naveli danas, a potom i ta veza sustava zdravstva i stranačke politike i stranačkog kadroviranja. Akademik Reiner je briljantan znanstvenik, naš najcitiraniji znanstvenik i sretni smo što ga imamo, ja vam odajem priznanje na tome, međutim kako mogu vjerovati kad čelnica upravnog vijeća koja se ponavljam s 35 godina savršeno zdrava žena prije medicinskih djelatnika 22. siječnja s jednako zdravim mužem cijepila preko svakog reda, a ministar nije pokrenuo njen opoziv nakon što je to izašlo u javnost? Kako mogu vjerovati da je ta žena nije partijskom linijom produžila akademiku Reineru i nakon '68.g. ugovor u KBC-u Zagreb nego da je stvarno bilo potrebe za tim? Evo to su neke nedoumice gdje i struka ispašta i konkretni ljudi i njihove karijere i stručni ugled zbog tih političkih veza koje ostaju nerazjašnjenje i grijehova koji ostaju nesankcionirani poput navedenog gospođe Iskre Primorac. Isteklo je vrijeme.
Repliku ima Domagoj Hajduković.
Hvala lijepo. Kolega spominjali ste različite reorganizacije sustava, spominjali ste objedinjavanje bolnica itd. i sve je to divno i krasno, to je logistika, međutim ovaj sistem drže, održavaju i čine ljudi. A imali smo prilike čuti u ovoj raspravi navodno da medicinskih tehničara i sestara ima dovoljno. Evo ja ću vam pročitati samo jednu poruku koju sam dobio tijekom ove rasprave pa bih volio čuti vaš komentar od jedne medicinske sestre, kaže „do sredine mjeseca na rasporedu nas je dostupno za rad četvero jer su dvije kolegice na godišnjem odmoru, znači četiri osobe popunjavaju smjene na odjelu i radimo po jedna u svakoj smjeni, imali 2 pacijenta, 12 ili 24, radimo po jedna“. Je li to dovoljno medicinskog osoblja za kvalitetnu skrb po tim bolesnicima? Stalno pričamo o tome da ovaj sustav koji je takav kakav je na životu drže ljudi, znači ti ljudi koji rade u njemu liječnici i medicinske sestre, a njih kronično nedostaje što će onda s takvim sustavom biti?
Odgovor.
Dva su osnovna problema koja stalno ističemo i koja sam spominjao navodeći prvi grijeh ministra Beroša, a to je grijeh nečinjenja. Dakle, postoji ta rupa financijska koja stalno raste i postoji već problem ovaj koji ste spominjali kadrova koji odlaze iz sustav, odlaze u inozemstvo, odlaze u Njemačke, Irske gdje mogu biti puno bolje plaćeni za taj posao i raditi u normalnijim uvjetima, ali odlaze sve više i u privatni sektor. Tu će se također morati donijeti nekakve odluke. Mi ćemo morati biti vjerojatno i fleksibilniji u ovakvom stanju s kadrom da se liječnicima i omogući da dio posla odrađuju privatno, dakle nać neku ravnotežu onoga što oni mogu zaraditi i prirediti ipak ostajući barem većim dijelom u sustavu zdravstva da ne odu u tu Njemačku, Irsku ili da odu potpuno u privatni sektor, ali to sve skupa zahtijeva jedno cjelovito planiranje reforme političkog sustava i zahtjeva odriješene ruke koje neće strjepiti od trenutnog mišljenja birača na terenu ili interesnih skupina. Nisam siguran da ova vladajuća većina ima taj kapacitet.
Slijedi rasprava u ime predlagatelja uvažena zastupnica Andreja Marić.
Hvala lijepa. Poštovani potpredsjedniče Sabora, uvaženi ministre sa suradnikom, kolegice i kolege. Kako sam i najavila nastavljam dalje sa iznošenjem različitih problema i rješenja. Drago mi je što je kolega Raspudić već iznio dosta dobrih prijedloga i rješenja koje smo iznosili i na sjednicama Odbora za zdravstvo i socijalnu politiku, a i s ove govornice pa se nadam da će nešto od toga i ministar uvažiti. Ja sam ovdje zastupnica ne samo naših građana i pacijenata nego djelatnika u zdravstvu obzirom da iz tog resora dolazim. Pa evo sada još malo o problemima s kojima s susreću kolege iz primarne zdravstvene zaštite, govorit ću to na temelju njihovih dopisa koje sam primila, na temelju njihovih osobni obraćanja pa evo da čujete s čime se oni susreću i ujedno pozivam ministra da bude što manje šumova u komunikaciji, što manje vrijeđanja kako smo čuli od ravnatelja HZZO-a na sjednici Odbora za zdravstvo da kolege iz primarne zdravstvene zaštite ne rade ništa već godinu dana, a kolege se zapravo ubijaju od posla, kao i mi u bolničkom sustavu, pa stoga evo primite ih na razgovor i malo zagladite tu komunikaciju. Dakle, iako obiteljska medicina odradi više od 100, pa i do 180 i 200 kontakata dnevno, prozivana je u više navrata za nerad. Oni su u toku pandemije omogućili pacijentima kontakt preko više različitih ulaza, što Viberom, telefonskim sekretaricama, e-mailom, sa svrhom rasterećenja telefona kako bi mogli telefonskim pozivom istrijažirati pacijente i dogovoriti im preglede u izolaciji odnosno u ordinaciji. Međutim, prozivalo ih se za nedostupnost. Uz fizičke preglede pacijenata dnevno odgovore na 70 do 100 mailova, pregledaju brdo cezih nalaza, dnevno cijepe ne 5 ljudi nego i 12 i 30 ovisno koliko su bočica cijepili, a nakon redovnog rada mnogi odlaze i na punktove masovnog cijepljenja. Susretali su se s nedovoljnom i sporom isporukom doza i ogromnom količinom administracije. Oni nemaju administratora i njihove medicinske sestre nisu samo sestre nego su i administratori i zapravo su prisiljene obavljati taj posao, kao i sami liječnici jedan dobar dio dana. U pandemiji su liječnici obiteljske medicine uz svoj posao na sebe preuzeli i dio poslova epidemiologa, dakle savjete oko izolacije, evidencije kontakata, testiranja, sada i cijepljenje, a dosadašnji posao kolega liječnika iz obiteljske medicine nije nestao, oni ga rade i dalje uz povećano opterećenje epidemijom. Ono što već godinama vidimo kao najveći problem u obavljanju njihovog osnovnog posla je ogromno administrativno opterećenje, od pisanja različitih uputnica, doznaka i potvrda. Stoga usluge koje bi oni mogli pružati se ne stimuliraju niskim cijenama koju nameće HZZO, kod propisivanja lijekova bore se s jedne strane sa pravilima HZZO, a s druge strane s pacijentima i kolegama iz bolničkog sustava jer postoje određene suvremene stručne smjernice, a postoji i naš HZZO koji mnogo čemu to blokira. Nadalje, obiteljska medicina je devastirana kadrovski i organizacijski lošim rješenjima dosadašnjeg rada ministarstva. Dakle, hitno treba riješiti problem specijalizacija iz obiteljske medicine. Znam da ide prema ovom Nacionalnom planu oporavka, ali to je trebalo odraditi prije jer Hrvatska se obvezala EU da će do 2020.g. u obiteljskoj raditi samo specijalisti obiteljske medicine, međutim sad 2021. prema podacima kolega situacija je lošija nego prije 5.g., 750 doktora obiteljske medicine je starije od 60.g., 170 starije od 65.g., treba im dodatna sestra za zbrinjavanje kroničnih bolesnika, administrator koji bi pokrivao više ordinacija, dakle grupna praksa. Meni je drago što ste vi nakon nedavnog mog govora u tom smislu provjerili kakva je situacija, ali imate samo djelić informacija, dakle pozovite one kolege koji imaju grupnu praksu, imate u Međimurju, imate u Breznici, vidite na koji način oni funkcioniraju i motivirajte kolege. Nadalje, 40% usluga koje bi inače mogli pružiti kolege u obiteljskoj medicini koji su preopterećeni slijeva se na Zavod za hitnu medicinu jer kažu da je 40% usluga koje pružaju ne hitno, a u hitnim bolničkim prijemima 70% usluga je kategorije 4 i 5, dakle ne hitno. Ali da li mi možemo kriviti naše pacijente? Pa oni idu tamo gdje mogu dobiti uslugu, od redovnog nekakvog pregleda, hitnog pregleda, palijativne skrbi itd.. Dakle, nekakva pouka, uložena jedna kuna, potrošene 3 kune, bolnički sustav je skup. Uložimo jednu kunu, zaradimo 3 kune stimulacijom i uvođenjem reda u primarnu zdravstvenu zaštitu. Hvala lijepa.
Imamo tri replike, prva je Domagoj Hajduković.
Draga kolegice, ja sam laik što se tiče zdravstvenog sustava. No mogu vam reći što su meni rekli liječnici opće prakse kada sam s njima komunicirao, dakle sa puno pitanja, od cijepljenja i različitih drugih stvari postupaka tijekom pandemije. Znate što su mi rekli? Mi ne znamo ništa, mi se informiramo iz medija baš kao i vi. Mi od HZJZ-a ili od ministarstva ne dobivamo ništa, nikakve naputke, nikakva mišljenja, ništa. E sad ja vam kažem odnosno vas pitam retorički više ovdje, je li to dokaz dobre organizacije i nošenja sa covid krizom? Da vam ne kažem situacije u kojima ljudi dolaze u bolnice na previjanje, na, na različite druge ambulantne zahvate recimo to tako i bivaju odbijeni. Znate zašto? Nema zavoja, nema flastera. Mislim mi smo dotle došli da zavoja u bolnici nema. Pa ako zavoja nema, a čega onda ima?
Odgovor.
Hvala lijepa. Dakle, iznijeli ste tu niz problema o kojima je teško zapravo odgovoriti u jednoj minuti. Ali moram reći s obzirom da su ovdje i kolege moji jel liječnici koji dolaze iz klinika, možda iz nekih drugih bolnica, nije ista situacija u svim bolnicama. Dakle, bilo je, zaista je bilo problema i sa nedostatkom materijala za previjanje i lijekova itd., da li je tu samo odgovornost ravnatelja ili morate vi kao dirigent, kako sam već rekla, zdravstvenog sustava o svemu voditi računa? Ovo što ste rekli problem ne informiranosti, dakle opet, dakle ministarstvo je ona krovna, krovni jel, krovna osoba je naš ministar koji je naravno morao disprigirati sve te upute, ne samo na bolnički sustav. Mi smo nešto naravno od tih uputa dobivali, kažem pošteno, ali očito kolege iz obiteljske medicine nisu na vrijeme obaviješteni, a i svi smo se morali ono u hodu educirati, čitati sve te preporuke, ići na stranice HZJZ-a, tako da mislim da je tu zaista bilo mjesta za nekakvu bolju komunikaciju i poboljšanje.
Slijedeća replika uvažena zastupnica Romana Nikolić.
Poštovana kolegice Marić, pa spomenuli ste timove obiteljske medicine, pa mene zanima da li imate saznanja koliko nedostaje timova obiteljske medicine i kako rasteretiti hitnu službu s obzirom da veliki broj pacijenata koji dolazi u hitnu službu nisu hitni prema izvještajima struke?
Odgovor.
Pa evo, mislim da nisam evo stigla, ali imali smo nekakve podatke koliko je 2020. nedostajalo, čak 121 tim obiteljske medicine, a 2.g. prije toga i nešto manje, 118. Znači, tu zaista ima mjesta za poboljšanje, fali, ne znam, 50-tak timova pedijatrije pa dentalne zdravstvene zaštite, 58 timova ginekologije. Ovo je jedan mi to kažemo circulus vitiosus jedan rekli bismo bezizlazni krug jer s jedne strane imate liječnike obiteljske medicine koji su beskrajno preopterećeni, obavljaju ogromni dio posla, zagušeni su administracijom, onda nekad jednostavno ne zna što bi s pacijentom pa ga pošalje u bolničku hitnu s uputnicom. Drugi par rukava je pacijenti koji imaju dostupnost otići u bolničku ili hitnu medicinsku pomoć isto tako bez uputnice. Dakle, kao što sam rekla idu tamo gdje će dobiti uslugu. Dakle, preopterećenost i bolničkog sustava i vanjske hitne i obiteljske medicine. Upravo zato govorim da je potrebna kvalitetna komunikacija i [[Upadica: Vrijeme.]] poslagivanje tih problema.
I posljednja replika, uvaženi potpredsjednik Željko Reiner.
Poštovani potpredsjedniče sabora, poštovana kolegice, dvije stvari koje spomenuli, jedno ste spomenuli nešto što sam i ja spomenuo, a to su preniske cijene usluga. Da, slažemo se svi slažemo da su cijene usluga preniske, međutim i ja isto kao bolnički liječnik sam za to one budu realne, međutim ako se čovjek pokuša staviti na drugu stranu HZZO ima onoliko novaca koliko ima, onoliko novaca koliko mi doprinosima iz svojih plaća damo u HZZO. I taj se dijeli na broj usluga i sad je ono pitanje koje sam ja postavio koje je ključno pitanje, želimo li mi imati tu jako visoku razinu usluga koju mi sad imamo onda ćemo morati imati više novaca za to. I moramo se svi zajedno oko toga imati konsenzus, to je jedna stvar. A druga stvar da nije bilo negdje flaster, da nije bilo negdje zavojnog materijala su isključivo odgovornost vodstva tih bolnica. Ne može ministar biti za to odgovoran kao što ni ministrica Brnjac ne može biti odgovorna ako u jednom hotelu nema ručnika ili klozet papira. Hvala lijepa.
Odgovor.
Hvala lijepa. Evo, krenut ću od ovog zadnjeg što ste rekli. Jednim dijelom se i slažem, ali ako onda ministar ima saznanja da se opetovano u nekim sredinama odnosno nekim zdravstvenim ustanovama događaju problemi koji se ne rješavaju onda treba reagirati. Dakle, onda je tu i njegova odgovornost i nekakav njegov angažman, dakle onda tu nije samo ravnatelj odnosno jel voditelj te zdravstvene ustanove kriv. Što se tiče ovoga što ste govorili o neujednačenosti zdravstvenih usluga, da HZZO je tu monopolist. Vi se slažete da vaš pregled, kontrolni pregled ne vrijedi 80 kuna, a toliko ga se plaća jel tak. Mislim kad bi tu iznosili kolike su cijene usluga mislim meni dođe ne znam majstor za veš mašinu samo pogledati 250 kuna, a moj ili vaš pregled 75 ili 80 kuna. O tome bi zaista mogli sad tu do beskraja se razgovarati. A ovo što ste rekli konsenzus pa i mi smo o tim stvarima razgovarali na Odboru za zdravstvo, ali se donijeti nekakva onda ili košarica usluga ili srediti prihode, srediti rashode. A za sređivanje rashoda ima itekako mjesta ne treba odmah lupati pacijente po džepu. Zato treba sjesti i razgovarati, ići korak po korak [[Upadica: Vrijeme.]] rješavati probleme. Slažete se? Molim. Hvala.
Slijedeća pojedinačna rasprava, Katarina Peović.
Dobar dan svima. Prije svega postavila sam pitanje premijeru Plenkoviću, a postavit ću ga dakle opet i kolegi Reineru i ministru Berošu kao kod situacije u kojoj nas HDZ uvjerava da je socijalna situacija bolja od one nego što oporba valorizira rad HDZ-a, a onda demantira HDZ statistika znači socijalni pokazatelji materijalne deprivacije i siromaštva u Hrvatskoj tako i ovdje. Znači ono što demantira HDZ da su učinili sve da situacija bude bolja je statistika, a mi smo dakle 5 u svijetu po smrtnosti na 100.000 stanovnika, 15-ti pardon u svijetu po smrtnosti na 100.000 stanovnika. Znači 197 umrlih na 100.000 stanovnika nas stavlja na, u situaciju na 15-to mjesto. U toj situaciji dakle uistinu ne stojimo dobro jel. Bolja od nas Srbija, Kosovo, Albanija, Rumunjska, Austrija da se zadržimo samo u regiji. Šire od nas, znači šire od regije Meksiko, Španjolska koja je imala ogromnu smrtnost u prvom valu, Portugal, Njemačka, Francuska, znači smrtnost je visoka. Ako dakle ovo netko može demantirati to bi bilo dobro da nas demantira u našoj dakle statističkoj tvrdnji da nije učinjeno sve. Možemo se složiti, ja ću ovdje stvarno reći da se uopće ne slažem sa dijelom opozicije koja je uvjerena da se smjenom jednog čovjeka može nešto promijeniti, to ne se ne slažem ali stvar je tim gora i stvar je tim kompleksnija jer možemo doslovno reći da HDZ košta Hrvatsku ljudske živote. HDZ je odgovoran dakle za ove ljudske živote. Spomenula sam da su brojni znanstvenici upozoravali da se nije na vrijeme reagiralo kod drugog vala, da se trebalo uvesti mjere koje su bile ozbiljnije, pogodovalo se očito ugostiteljskom sektoru, nismo dakle nabavili dovoljno cjepiva u trećem valu je tu napravljen propust i uistinu možemo reći da tu gubimo živote, ali ne samo zato što je riječ o jednom ministru koji ne radi svoj posao nego o puno ozbiljnijem problemu jedne autokolonijalnoj i sluganjskoj politici koja nam ne dozvoljava da radimo bolje. A ono što vidim kao nekakve naznake boljeg i tu se zapravo iznenađujem moram priznat kod nekih ovdje rasprava je mogućnost da se uvede dakle državna veledrogerija i da se Imunološki revitalizira. Ono što nisam zadovoljna s odgovorom je odgovor koji kaže da beneficirani radni staž ne bi pomogao, pa ću samo potrošiti malo vremena da objasnim zašto. Beneficirani radni staž je dakle u mogućnosti popraviti status zdravstvenih radnika u trenutku kada kako se tvrdi nema se novaca za ozbiljni Covid dodatak. Oni koji rade dakle u respiratornim centrima i s oboljelim pacijentima rade puno više od 8 sati, upozoravaju na iscrpljenost, upozoravaju na nedostatne kapacitete zdravstvenog sustava. Ne možemo govoriti da imamo dovoljan broj zdravstvenih radnika. Mi smo dakle po broju sestara po stanovniku na predzadnjem mjestu. Znači iza nas je samo Rumunjska. U Hrvatskoj dakle na 100 tisuća stanovnika dolazi samo 144 sestre. Luxemburg ima tisuću 172. Znači to je stvarno poražavajući su podaci statistici. Po broju liječnika i po glasi stanovnika imamo smo u donjoj trećini Europske unije. Po broju ostalog medicinskog osoblja smo dakle predzadnji. Administracija, javne službe 5% troškova što je veoma slično većini EU zemalja. No, ono što pozdravljam je dakle najava definicije i obnavljanje Imunološkog, ali opet i ovdje dolaze neki glasovi koji bi to doveli u pitanje zašto bi Imunološki uopće bio koristan. Dakle, farmaceutske tvrtke, veledrogerije se ovdje isto sa strane opozicije nazivaju jadnima. Oni su dovedeni na rub, oni ne mogu više izdržati, to je vrlo subjektivna i statistički nepotvrđena ilustracija, interpretacija onoga što se dešava na terenu. Dakle, više od 90% prihoda ukupnog sektora ostvaruje 10 najvećih farmaceutskih proizvođača. Povrat na kapital u tom sektoru iznosi 37%. Prihod najvećih farmaceutskih tvrtki je oko 37 milijardi kuna itd. Dakle, Imunološki od toga ostvaruje tek neznatnih 0,11% prihoda. Znači, postoje velika potraživanja, a državne bolnice ne mogu podmirivati svoje obaveze. Ali očito onima koji tu prihoduju imaju, jako dobro posluju i profitabilni su tako da bi Imunološki tu imao prostora za razvoj.
Vrijeme. Povreda Poslovnika uvažena zastupnica Maja Grba- Bujević.
Hvala gospodine potpredsjedniče Sabora. Evo 238. stavak 5. omalovažavati ili vrijeđati predsjedatelja ili druge zastupnike. Kao saborska zastupnica Hrvatske demokratske zajednice uvrijeđena sam zbog toga što je kolegica izrekla, citiram: „HDZ-e košta ljude života.“ To je sramotno što izriče. HDZ-e koji se borio sa ovom pandemijom i krizom, koji je spriječio da nastane kolaps ekonomski u ovoj zemlji, koji je svima omogućio da se liječe u ovim bolnicama u kojima je bilo i lijekova, i ljudi, i respiratora i koji ses nosio sa ovom krizom to izreći za jednu stranku.
Vrijeme. To je bila replika više, pa dobivate opomenu. Pojedinačna rasprava slijedi uvažena zastupnica Karolina Vidović Krišto.
Dame i gospodo stanje u hrvatskom zdravstvu jest samo preslika općeg stanja u hrvatskom društvu, a to stanje ima zajednički nazivnik nered, pogodovanje uskim skupinama i zlouporabe. Ali da ne bude zabune, naši liječnici, naše medicinske sestre, kompletno medicinsko osoblje u velikoj većini radi izvrstan posao, radi, trudi se i žrtvuje se. Ali kao i u drugim segmentima društveni problem je u načinu vođenja, netransparentnosti te općem neredu zbog nepoštivanja zakona od same Vlade. Svi mi koji nismo dio političkog establišmenta imamo iskustva sa ovim zdravstvom. Naručite se za magnetsku rezonanciju, naručite se u bolnicu kod dermatologa, ovo govorim i za vrijeme prije pandemije, pa ćete vidjeti kada ćete dobiti termin. Građani mi pričaju da je to nekada 12 ili 16 mjeseci itd. Svi znamo kada je riječ o malignim bolestima da je brzina dijagnostike ključ izlječivosti ili smrtnosti. Tko je odgovoran za ovo stanje? Bilo bi naivno misliti da zdravstvom upravlja ministar Beroš. Zdravstvom upravljaju političke kaste netransparentno kao što i hrvatskim društvom upravljaju privilegirana djeca komunizma, a Vlada samo formalizira te odluke. Te skupine svojim odlukama namjerno uništavaju redovne institucije kako bi poticali primjerice privatne poslove samih dužnosnika u zdravstvu. Imamo primjer Instituta za tumore u Zagrebu. Ta klinika je već skoro dvije godine bez predstojnika, a vodi je vršitelj dužnosti koji uz put ima i svoju privatnu ordinaciju. Kako je moguće da je netko privremeni ravnatelj dvije godine? To je isključivo moguće ukoliko želite tu instituciju uništavati. Koja je logika postaviti za predsjednika Upravnog vijeća KBC-a Split Jugoslava Bagatina u dobi od 72 godine? Je li bivši ravnatelj Vinogradske bolnice Mario Zovak svojem sinu pogodovao te mu protupravno promijenio ugovor i ukinuo mu obveze koje imaju svi drugi specijalizanti u Hrvatskoj? Ovo su pitanja na koja nemamo odgovore. Ova pitanja postavljam ja kao saborska zastupnica, ali ta pitanja si postavljaju i svi drugi hrvatski građani. Hrvatski građani imaju pravo na te odgovore jer oni financiraju taj HZZO. Oni financiraju tu Vladu koja upravlja s tim zdravstvenim sustavom. Vaš model upravljanja zdravstvom je isti kao i vaš model upravljanja Hrvatskom skrivanje istine, potkupljivanje medija kako ne bi pisali o toj istini te kontrola pravosudnog sustava tako da vas se ne procesuira zbog koruptivnog načina upravljanja sustavom. Osim što ga zlouporabama vodite, način na koji upravljate sustavom je bizaran. Bolnice nam se raspadaju, a ravnatelji tih istih bolnica kao da je sve u najboljem redu imenuju se dodatno u upravna vijeća drugih bolnica. Očigledno imaju viška slobodnog vremena. Model je jasan. Uska šačica odabranih mora imati sve pod kontrolom i javnost naravno ne smije znati stvarno stanje. Kvaliteta, znanje i moral ne postoje u rječniku ove Vlade. Ministra Beroša su po nalogu premijera Plenkovića glorificirali do neukusnih sjevernokorejskih razmjera u trenutku kada je Beroš koji je ipak nov u toj vašoj politici, pa još ima i iskrenosti kada je rekao istinu koja je slučajno dospjela u javnost on najednom postaje sumnjiv, korumpiran i zločest. Beroš je podsjetimo rekao da je prijedlog reformi dao Plenkoviću, ali on te reforme drži u ladici. Zbog te izjave Beroš je postao glavni krivac, a po nalogu frakcije broj jedan tj. Plenkovićevog HDZ-a frakcija broj dva iste organizacije Grbinove SDP-e pokreće Berošev opoziv. Ništa se ne bi promijenilo da umjesto Vilija Beroša u ovakvim okolnostima bilo koja druga osoba bude ministar. U Hrvatskoj mora profunkcionirati pravni poredak u kojemu nema onih za koje zakoni ne vrijede ili im se prilagođavaju. Dame i gospodo dokle god nepotizam i korupcija budu politika Vlade, a pravosuđe po nalogu politike ne bude djelovalo, a mediji kojima politika daje novce poreznih obveznika ne budu radili za javnost već za korumpirane strukture neće biti promjena. Hrvatski građani moraju koristiti sve demokratske metode u to uključujem i javne prosvjede i izboriti se za vladavinu prava jer je evidentno da oni koji su plaćeni da provode zakone oni ih sami krše. Elementarno pravo hrvatskih građana jest da budu jednaki pred zakonom, a ne da Hrvatska bude samoposluga za danas u Hrvatskoj vladajuću djecu komunizma. Glasovat ću za opoziv jer svaki dan ove Vlade je izgubljen dan za Hrvatsku.
Slijedi pojedinačna rasprava uvaženi zastupnik Erik Fabijanić.
Poštovani potpredsjedniče, poštovani ministre, kolegice i kolege članice i članovi ovog Visokog doma. Ovdje je rečeno da ovaj zahtjev za opozivom jest politički pamflet i da taj tekst koji je u tom pamfletu nije dobar pa sam se ja potrudio usredotočit svoju raspravu na nešto čega nema u ovom političkom pamfletu. Nije čak vezano možda ni direktno za ovo mandatno razdoblje, dakle koje je počelo prije godinu dana, ali u kojemu je pružena prilika da se popravi ono što su smijenjeni ministri u prethodnoj vladi naštetili i uništili u zdravstvenom sustavu. Uništili su domove zdravlja, županijske domove zdravlja su potpuno uništili. Obrazložit ću, danas nema smisla da županije grade domove zdravlja iz jednog razloga jer više ne postoji obaveza da liječnička ambulanta bude u domu zdravlja, pogotovo ako smo sveli de facto javne zdravstvene ambulante u primarnoj zdravstvenoj zaštiti po postocima dakle sa 50 progresivno na 25%. I šta se onda događa? Onda se događa da imamo privatne liječničke ambulante u velikim sredinama koje dakako dobro posluju, a županijama se nameće ravnomjerna dostupnost zdravstvene zaštite od otoka pa sve do Gorkog kotara gdje nema teorije da ćete nać privatnu zdravstvenu ambulantu koja će imati dovoljno da će zadovoljiti kriterije za potpisivanje ugovora sa HZZO-om i onda se za to moraju pobrinuti županije. Šta time radimo? Time de facto u biti ukidamo načelo solidarnosti da tamo gdje imamo veći broj korisnika da s time kompenziramo tamo gdje imamo mali broj korisnika. I dakako, ta surova privatizacija se namjerno čini, ona nije slučaj i nema veze sa pandemijom. Druga stvar, kad govorimo opet o specijalizacijama, specijalizacije isto tako idu na teret i državnog proračuna i lokalnih proračuna odnosno županijski proračun. E dobro šta smo napravili? Nakon što smo liječnicima platili specijalizacije i vezali ih ugovorom na pet godina ili više odnosno diskrecija koja postoji je bila ta da se ipak obvezuje liječnik da po plaćanju specijalizacije da ostane raditi u toj zdravstvenoj ustanovi na pet godina, mi smo sada spustili iznose koje moraju vratiti ako prije tih pet godina odu, ovisno o tome da li su otišli u inozemstvo, ovisno o tome da li su prešli u drugu javnozdravstvenu ustanovu. Ali čekajte, netko kome je Grad Zagreb platio specijalizaciju dolazi u Rijeku i Rijeka nije oštećena ali je Zagreb oštećen i suprotno, i suprotno da se razumijemo. To je javni novac, to je javni novac i fakulteti su također javni novac, dakle ljudi koji studiraju dakle država je ipak uložila u to školovanje. Ali na taj način dobivamo to što dobivamo. I daleko od toga da je vani lijepo i krasno radit da se mi razumijemo i da je tržište, da cijena rada vrijedi za sve, ne vrijedi samo za liječnike, vrijedi i za varioce, vrijedi i za tokare, ne vrijedi samo za liječnike, ali je nama javnozdravstvena usluga takva kakva je i de facto namjerno svedena na surovi kapitalizam i na veze i poznanstva, tu ne mislim na gospođu Zadravec. Što nam je duža lista čekanja, a život je mojih bližih ili moj u pitanju, normalno da ću pobjeć privatniku. I onda što se događa? Prvo pitate uputnicu kod svog liječnika iz primarne zdravstvene zaštite neovisno da li je privatan ili javan, odete u KBC tražit specijalistički pregled i onda vam kaže, a ma zbog limita nemamo tonera pigmenata ili kako se već zovu, onda idete kod privatnika onda vam privatnik da uputnicu i onda gle čuda ima i tonera i pigmenata i svega. U Zakonu o radu stoji odredba koja je vezana za zabranu utakmice, e kod liječnika nema zabrane utakmice, dapače, ujutro sa osnovnim sredstvima kupljenih od poreznih obveznika može raditi popodne privatno po pravilniku ne po zakonu, po pravilniku. I onda kada mora primit deset ljudi, ako vidi neko slučajno ima švicarski sat i malo bolje ima dođite popodne onda radim privatno pa ću vam se više posvetit. Nije svaki liječnik takav, ali dovoljno je ono što se kaže jedna mala klica koja može uzdrmat čitav [[Upadica Sanader: Vrijeme.]] sustav i to je ono što se kod nas događa. A završit ću ako mi dopustite samo s jednom stvari, evo sad sam pročitao da antigenski kućni testovi će u Hrvatskoj koštati između 75 i 85 kuna, vidite svaki zdravstveni osiguranik u Švicarskoj [[Upadica Sanader: Vrijeme.]] ima pravo na pet mjesečno, a set u Francuskoj košta 60 eura pet komada. Vidim da imam repliku.
Replika uvaženi zastupnik Mario Kapulica.
Ja sam samo htio replicirati na izjavu uvaženog zastupnika o surovom kapitalizmu koji vlada u hrvatskom zdravstvu. Ovo je inzulin kojeg uzimam 23 godine u surovom kapitalizmu ja bi ovu olovku do sada platio preko 200.000 dolara, ja za ovu vrstu inzulina u Hrvatskoj ne plaćam ništa. To je javni novac, to je solidarni novac koji se troši, ali govoriti o surovom kapitalizmu i uspoređivati to sa nekim u Hrvatskoj, ljudi koji bi umrli, koji pate od rijetkih bolesti, koji bi bili mrtvi u Americi, u Švicarskoj, u Njemačkoj, u Hrvatskoj ne umiru. Tako da teza o surovom kapitalizmu koji vlada u hrvatskom zdravstvu je potpuni promašaj.
g. Kapulica, inače reko sam bavim se socijalnim pravima u međunarodnom režimu. Mi govorimo o civiliziranim zemljama … [[Govornik se ne razumije]] ja ne govorim o divljoj Americi. Ali ja govorim ono što se događa, a to je mi težimo da postanemo ovo što ste vi naveli. I ako ovako nastavimo, na izuzetno dobrom smo putu. A što se tiče inzulina, pogledajte u drugim zemljama EU, EU, pogledajte kolko koštaju lijekovi u Sloveniji, pogledajte kolko koštaju lijekovi u Italiji, koliko koštaju lijekovi u Austriji, a koliko koštaju u Hrvatskoj i namjerno sam spomenuo kućni antigenski test koji će u Hrvatskoj koštat dvostruko više nego u Francuskoj. … [[Upadica iz klupe se ne razumije]]
Slijedi pojedinačna rasprava uvažene zastupnice…
Nismo u EU ministre. … [[Upadica iz klupe se ne razumije]]
Molim vas nemojte raspravljat iz klupa. Uvažena zastupnica Romana Nikolić, slijedeća pojedinačna rasprava.
Poštovani potpredsjedniče HS, poštovani ministre, kolegice i kolege zastupnici. Danas u saboru raspravljamo o prijedlogu za pokretanje i pitanje povjerenja ministru zdravstva koje je podnijelo 41 zastupnik zbog moralne i političke odgovornosti temeljem postupaka i propusta koje je ministar učinio u okviru svog djelokruga i nadležnosti. Razlozi za pokretanje povjerenja ministru jasni su ko dan. Mjesecima se već suočavamo sa problemima u zdravstvu, brojnim aferama, nagomilani dugovi u zdravstvu toliko su si uzeli maha da se nama u jeku pandemije i borbom sa tim nesretnim virusom s kojim se borimo već godinu dana dogodi obustava i isporuka lijekova. Građani oboljeli od malignih bolesti nisu mogli dobiti adekvatnu zdravstvenu skrb. Prema podacima, prema podacima 40 veledrogerija, članica udruženja trgovine na veliko, farmaceutskim proizvodima, proizvodima i ortopedskim pomagalima HGK ukupni dug bolničkog i ljekarničkog sustava 31. siječnja ove godine prešao je 5,2 milijarde kuna. Međutim, prema najnovijim podacima dug je dosegnuo ogromnih 6,5. S novim uplatama taj dug je nešto smanjen na oko 3,5 milijardi i kupljeno je vrijeme do kraja godine. A što nakon toga? Veledrogerije su upozoravale da se ponovno mogu očekivati poremećaji u sustavu opskrbe lijekovima ako ne bude hitnih reakcija od strane resornih ministarstava. Moram podsjetiti da je ministar Beroš prije imenovanja na tu funkciju od siječnja 2018. bio pomoćnik bivšeg ministra zdravstva i da ministar Beroš unatoč tome što je bio dio upravljačkog sustava zdravstva nije uspio riješiti niti smanjiti dug u zdravstvu, a posebno prema veledrogerijama. Nije izrađen plan kojim će se odrediti dinamika sukcesivnog vraćanja dospjeloga duga. Dugo najavljivanja reforma zdravstva nije uopće pokrenuta, a kad se pojavila pandemija dobrim je došao izgovor da nisu stigli reorganizirati zdravstveni sustav jer eto zadesilo nas. I što onda danas imamo? Onkološki i dijalizirani bolesnici su ugroženi, te su pojedini pacijenti bili primorani sami nabavljati za život važne lijekove. Također pojavili su se ogromni problemi i sa sustavom cijepljenja. Postoje indicije za moguće pogodovanje kod izrade sustava „CijepiSe“ plaćene preko 4 milijuna kuna koji je prije nego je započeo postupak, zakazao. Tu su hvalevrijedan teret iznijeli naši zdravstveni radnici koji su u tom velikom kaosu koji je nastao, stavili na raspolaganje svoje znanje i vrijeme za dobrobit društva. I umjesto da im se olakša i da ih se rastereti dobivaju od ministarstva po nosu i proziva ih se za nerad i omalovažava liječnike obiteljske medicine koji od početka ove pandemije vrijedno i prekovremeno rade u svojim ordinacijama. Iz svega navedenoga, a ima ih još podosta, ovaj opravdan je podneseni prijedlog od strane oporbenih zastupnika. Bezbroj je problema i svjesni smo da sustav koji je već godinama u rasulu neće preko noći se poboljšati, ali isto tako smatram da odnekud moramo krenuti ako ne želimo da budemo taoci neodgovorne politike vlade i njihovog ministarstva jer ovako Ministarstvo zdravstva jednostavno ne funkcionira.
Slijedeća pojedinačna rasprava uvažani zastupnik Ivan Ćelić.
Zahvaljujem g. potpredsjedniče, poštovani ministre i državni tajniče. Evo današnja rasprava o opozivu ministra zdravstva prigoda je i da afirmativno kažemo sve što je napravljeno u vremenu epidemije Covid-19 u RH. Ono što je dobro da se na razini EU broj novih zaraza smanjuje i svi govore da se približava ono svjetlo na kraju tunela o kojem smo mjesecima govorili i nadali se. Tjednima se širom Europe bilježi sve manje novih zaraza, pa je jasno da se val korone bliži kraju. Prema navodima Europskog centra za prevenciju i kontrolu bolesti u većem dijelu EU, a tu možemo ubrojiti svakako i RH tjedna incidencija novih slučajeva se kreće između 60 i 120 na 100.000 stanovnika. U nešto više od godinu dana bilo je jako puno rasprava u ovom visokom domu o tome kako Vlada RH i resorno ministarstvo rade na što boljoj zdravstvenoj zaštiti osoba oboljelih od covida, pa je tako započelo naravno sa medicinskom zaštitnom opremom. Od samih početaka dobro znamo dakle da u RH nijednoj zdravstvenoj ustanovi medicinske zaštitne opreme nije nedostajalo, potom je krenula rasprava o testovima, bilo PCR testu, bilo brzim antigenskim testovima, slušali smo različite prijedloge od nekih nama bliskih zemalja koje su radili testiranje na širokoj populaciji i to nije dalo baš nekakvog rezultata i naravno došli smo do cijepljenja unatoč svim poteškoćama koje su se događale i oko distribucije cjepiva na razini naglašavam cijele EU gotovo mjesec dana nakon što je počelo testiranje u RH počelo je testiranje u Kraljevini Nizozemskoj. Došli smo do situacije kada na tjednoj bazi 330.000 doza cjepiva dolazi u RH i očekujem ne samo od pozicije nego i od opozicije da svi zajedno potičemo i komuniciramo, pozitivno komuniciramo prema hrvatskoj javnosti i naglašavamo kod onih ljudi koji su možda u onoj sivoj zoni koji još nisu donijeli odluku da naglašavamo važnost koristi cijepljenja i cjepiva kao najvećeg dosega medicine. Već sam prije spominjao da je i Economist spomenuo kako je trebalo više desetaka godina da bi se dekodirao prvi virusni genom, to je uspjelo zahvaljujući nastojanjima Europske komisije i zajedničkom ulaganju Europske komisije u istraživanja oko cjepiva da se faktički u nekoliko tjedana dekodira genom SARS-CoV-2 i da za manje od godinu dana dobijemo više učinkovitih cjepiva. Najvažnija poruka danas je da smo u situaciji da je 40% gotovo 40% odraslog stanovništva RH primilo barem jednu dozu i nadamo se da će uz sve ovo što je osigurala Vlada RH do 30.lipnja da ćemo cijepiti između 50 i 55% odraslog stanovništva što bi se po ovoj dinamici sigurno trebalo ostvariti. Ono što je također bitno to je da su turistički djelatnici, nalazimo se pred turističkom sezonom također nakon ovih prioritetnih skupina stavljeni u red prvenstva i da je izuzetno povoljan odgovor. Također bih spomenuo čini mi se da danas o tome nije bilo previše rasprave da je Ministarstvo zdravstva u ovome vremenu bez obzira što su respiratorne tjelesne poteškoće bile logično u prvome planu jer je to bio glavni razlog smrtnih slučajeva osobito kod osoba starije životne dobi sa tjelesnim komplikacijama, da su svi segmenti skrbi za mentalno zdravlje u RH izuzetno se dobro prilagodili novonastalim okolnostima, a to ne bi bilo moguće bez razumijevanja Ministarstva zdravstva. Osiguran je kontinuitet psihijatrijske skrbi osobama koje su imale duševne smetnje, ali je isto tako ponuđeno niz kvalitetnih programa, između ostaloga i putem telepsihijatrijske skrbi osobama koje su po prvi put imale psihičke smetnje, ne samo radi epidemije covida nego nažalost i radi razornih potresa koji su pogodili ne samo Grad Zagreb i zagrebačku regiju nego i našu Banovinu.
Imamo nekoliko replika, prva je uvaženi zastupnik Rade Šimičević.
Zahvaljujem potpredsjedniče HS-a. Poštovani zastupniče. Ne samo nas nego cijeli svjet je iznenadila pandemija korona virusa, ali mi isto tako moramo biti realni i reći istinu da je naš zdravstveni sustav se brzo transformirao i da smo mi poduzeli sve da zaštitimo covid bolesne ljude. I ne stoji da je Hrvatska oskudijevala ni u opremi, ni u zaštiti bolesnika. Isto tako ovdje želim naglasiti javno da je zdravstveni sustav funkcionirao i pohvaljujem sve ljude od ravnatelja bolnica, medicinskih sestara, doktora i svih zaposlenika koji su dali nadljudske napore da bi zaštitili bolesnike. I sad kad smo došli u situaciju da imamo dovoljan broj cjepiva umjesto da mi apeliramo da se ljudi cijepe, mi opet nalazimo poteškoće koje jednostavno ne stoji. Znači postoji cjepivo, 8 milijuna i 500 tisuća doza, izvolimo se cijepiti i zaštitimo se od covida. Hvala.
Vrijeme. Odgovor.
Poštovani kolega Šimičeviću slažem se s vama. Zajednički zaključak svih zemalja EU da je nužno jačati javnozdravstveni odgovor, unatoč svim objektivnim poteškoćama, unatoč manjku zdravstvenih djelatnika koji je globalni problem, a ne samo u RH, mi smo pokazali da je hrvatski zdravstveni sustav učinkovit i održiv. Dakle, nije bilo nedostatka respiratora, nije bilo kao što je bio slučaj u nekim zemljama koje su puno bogatije, koje su članice EU da se satima čekalo na ulazu u zdravstvene ustanove jer nije bilo slobodnih kreveta. Dakle, to su činjenice o kojima treba govoriti, ali žao mi je što je sa strane oporbe s jedne strane u prvom dijelu rečenice bilo zazivanje lockdowna i policijskog sata, a poslijepodne je bila rasprava o ljudskim pravima. Podsjetit ću vas dakle, Francuska, Grčka, Italija, Španjolska to su zemlje u kojima je još uvijek na snazi policijski sat.
Sljedeća replika uvaženi zastupnik Davor Ivo Stier.
Hvala g. potpredsjedniče. Kolega Ćelić dolazite iz zdravstvenog sustava pa dobro poznajete i one pozitivne aspekte i izazove u tom sustavu i bez ove rasprave to je vama poznato. Isto tako ste član vanjskopolitičkog odbora Sabora i znate da tijekom ove pandemije i u drugim zemljama legitimno oporaba je tražila odgovornost ministara zdravstva i isto tako legitimno vladajuća većina je davala povjerenje vladi i ministru zdravstva. Ono što mi se čini da je nedostajalo u ovoj raspravi od onih koji su je inicirali je neka konkretna ideja kako reformirati socijalnu državu jer o tome govorimo kad se govori i o reformi zdravstva. Dakle, zadržati socijalnu državu, ali isto tako u okvirima fiskalnog mogućeg i u okviru neke fiskalne odgovornosti. Ne znam da li ste vi možda primijetili tu neku ideju u ovoj raspravi Zbog tehničkih problema nema zvuka cca 5 minuta./… Dobro završite još ovu repliku uvažena zastupnica Maja Grba Bujević, pa onda ćemo napravit pauzu. Maja, izvolite.
Hvala gospodine potpredsjedniče. Pa eto u nastavku neću komentirati ovo što je rekla kolegica, dakle to je sramotno ali ću reći da se za vrijeme ove krize nije ministar bavio samo covidom, nego i pitanjem korištenja sredstava iz Fonda solidarnost EU kako bi se obnovile od potresa zgrade zdravstvenog sustava RH. To je milijardu i 100. Onda zatim mapiranjem potreba u zdravstvu temeljem čega ćemo moći povlačiti sredstva za narednih 7 godina kao i s pitanjem Nacionalnog plana oporavka i otpornosti koji će kroz 4 točke omogućiti niz reformskih mjera koje su ionako već u Ministarstvu zdravstva predviđene. Ima toga još jako puno, ali s obzirom da vrijeme ističe neću više dalje komentirati. Međutim, ne mogu se ne osvrnuti na sve što sam danas čula bez i jednog argumenta. To je za nas u zdravstvu prilično neprihvatljivo. Mi smo naučili na medicinu utemeljenu na dokazima, pa tako želimo čuti i sa oporbene strane dokaze za ono što tvrde.
Vrijeme. Odgovor.
Hvala. Poštovana kolegice Grba-Bujević mogli smo razgovarati i o hitnoj helikopterskoj službi. Na primjer umjesto traženja opravdanosti i rada stožera, traženja ustavnosti mi danas s pravom možemo biti ponosni na Vladu Republike Hrvatske koja se opredijelila za zdravstvenu sigurnost građana, koja se opredijelila za očuvanje radnih mjesta. Kao zastupnik koji dolazim iz Grada Zagreba 215 tisuća radnika je dobivalo određena novčana sredstva u protuvrijednosti 2 milijarde 900 milijuna kuna na području Grada Zagreba kako ne bi ostvarili zloguka proroštva od strane opozicije od 400 tisuća ljudi na Zavodu za zapošljavanje. To su facti i mi to ne koristimo za nikakve dnevnopolitičke potrebe. Mi nismo Oksimoron, nego smo odgovorni zastupnici i imamo pravo govoriti o tome afirmativno, jer semafor pokazuje da je onako kako treba biti.
Vrijeme je isteklo. Da, semafor pokazuje da je vrijeme isteklo. Sada ćemo napraviti pauzu do 16 sati i 25. [[STANKA U 16,12 SATI]] [[NASTAVAK NAKON STANKE U 16,25 SATI]] U ime predlagatelja uvažena zastupnica Andreja Marić, izvolite.
Hvala lijepa. Poštovani potpredsjedniče sabora, poštovane kolegice i kolege evo ministra i suradnika nema, ali ćemo ipak dalje nastaviti sa onim što tišti naš zdravstveni sustav. Prvo bi se osvrnula na neke izjave kolega iz vladajuće većine koje su netočne. Dakle, mi nismo zazivali koronu, nismo zazivali lock down, nismo zazivali policijski sat kako kolega kaže ujutro, a popodne priča o ljudskim pravima. Mi smo govorili i tražili da bude prilagodba epidemioloških mjera prema situaciji u pojedinoj sredini. Sjetite se govorili smo o semaforu mjera, govorili smo o cost benefit analizi koju dan danas nismo vidjeli, čuli smo kakvi su troškovi ali cost benefit analiza za cijeli zdravstveni sustav pa tako i za ovo vrijeme pandemije još nije iznešena na vidjelo. Kolegica Grba Bujević kaže da se mi ne služimo argumentima, pa cijelo vrijeme argumentiramo govorimo, pogotovo mi koji stvarno jesmo u zdravstvenom sustavu, svjedočimo o situaciji kakva zaista postoji na terenu, ne izmišljamo. Dakle, baziramo se na onome što nam govore građani, što vidimo kao struka i što nam i naši kolege kažu. Nastavit ću dalje na onome što sam stala u prethodnom izlaganju odnosno u replikama, a to je pitanje racionalizacije sustava. Naravno da treba srediti prihode, ali isto tako treba srediti i rashode. Svake godine troši se za zdravstvo između 23 i 27 milijardi kuna, zapravo je sada cifra i puno veća. Ministar financija je ne jednom iznio podatak da se u Hrvatskoj za zdravstvo izdvaja njegova je cifra 861 EUR-o po stanovniku odnosno 8,6% BDP-a, u drugim zemljama 3.100 EUR-a odnosno 9,9% BDP-a, a tu negdje bi trebalo i biti da zdravstveni sustav uopće može funkcionirati. Što nam to govori? Govori nam da ovako naravno više dalje ne ide, ovakav sustav nije više održiv i država mora predstaviti reforme i jasno svima reći na koji način će to učiniti. Hoće li i koliko udariti po džepu svakog od nas odnosno svakog građanina ali ne činiti to ispod radara. A što se događa u stvarnosti? Evo vam primjera, nova doplata lijekova je nedavno stupila na snagu za lijekove koje pacijenti do sada nisu doplaćivali. Evo recimo primjer iz moje struke, mnogi dijabetološki pacijenti su se žalili da ne mogu više doplaćivati svoj lijek jer mu je cijena odjedanput skočila za 80, 130 pa čak i na 200 kuna, pa mole neki drugi lijek, Metformin, Levotiroksin, znači za liječenje bolesti štitnjače, kuna po kuna, znači na mala vrata HZZO je napravio referenciranje lijekova što i radi svake godine i to je rezultiralo poskupljenjem, ali je problem u tome što se lijekove klasificira po skupinama, a ne po molekulama. Pa to se ne radi ne, praktički se miješaju kruške i jabuke. I onda kada pacijent traži izmjenu lijeka vi mu morate dati nekakvu jeftiniju i manje dobru varijantu koja se ne doplaćuje. Slijedeći primjer kako se naše građane i naše pacijente lupa po džepu, evo argumentirano dragi kolege ovo je dopis koji je Hrvatski savez dijabetičkih udruga poslao vjerojatno i na vašu adresu, poslano je i medijima, bilo je nedavno i prilike mogli smo čuti i gostovanje predsjednice Hrvatskog saveza dijabetičkih udruga u jednom razgovoru sa predstavnicom HZZO-a. O čemu se radi? Dakle, od 5. lipnja stupa na odluka HZZO-a da se pacijentima koji nisu na injektibilnoj terapiji sreže broj trakica na koje imaju pravo godišnje sa 100 komada na 50 komada. Da li se konzultirala struka? Nije. Da li su se konzultirale udruge pacijenata? Nisu. Znači mi smo o tome saznali doslovce prije 2 dana kad smo imali kongres endokrinološko odnosno Hrvatski dijabetološki kongres. Dakle, ovakve stvari se ispod radara ne rade i onda je kao tumačenje da, da, pa ne nismo mi evo tu nešto sad udarili naše pacijente po džepu. Pa kak niste? Struku treba konzultirati. Možda jeste nekog, možda jedno društvo je konzultirano ne znam, ali krovno društvo za dijabetes, krovna referentna klinika za dijabetes poima o tome nije imala, to se tako ne radi. Znači ne može se u ovo vrijeme pandemije kada su naši oboljeli od dijabetesa ionako bit će ih više i jest više akutnih komplikacija i kroničnih komplikacija šećerne bolesti, još ih ovako na mala vrata udariti po džepu i onemogućiti im kvalitetnu kontrolu.
Imamo dvije replike, prva je uvaženi zastupnik Ante Bačić.
Hvala poštovani potpredsjedniče Hrvatskog sabora. Kolegice Marić vi dolazite upravo iz zdravstvenog sustava, znači imate određene podatke i znate iz prve ruke što govorite, s čime baratate. U vašem izlaganju spominjali ste upravo racionalizaciju sustava i same troškove zdravstvenog sustava i sada kad vidimo i iz obrazloženja Vlade i iz ovih materijala koje smo dobili kada vidimo 2,5 milijarde kuna osigurano vezano za Nacionalni plan oporavka i otpornosti, kada vidimo plan otplate veledrogerija što je ministarstvo napravilo, prekovremeni rad gdje je Vlada osigurala određena sredstva, kad vidimo ukupne troškove same krize, zajedničku javnu nabavu i sve ostalo što se racionaliziralo vezano za troškove postoji nešto pozitivno što želite poručiti ministru i reći ok, ove 3 stvari su dobre, ajmo ovako nastaviti i ubacite još to, to i to. Hvala.
Odgovor.
Hvala lijepa. Dakle, 60 sekundi nije dovoljno za elaboriranje, mislim da je ministar odnosno državni tajnici su sudjelovali na sjednicama Odbora za zdravstvo i socijalnu politiku koje smo sazivali obično mi oporbeni zastupnici, ali nebitno, bitno da su se održale, gdje smo vrlo jasno izrekli i naše prijedloge rješenja i koji su problemi. Znači treba rješavati stavku po stavku. Ja sam rekla u svim svojim dosadašnjim izlaganjima, ne samo danas. Vjerojatno pratite malo i u prijašnjim kad god su bila izlaganja nećemo nikad kuditi ono što je dobro. Dakle, neke stvari su se dobro odradile, pa to smo elaborirali. Jel' tak? Ali koja je poanta i ovog današnjeg izlaganja? Ono što smo vam rekli da nije bilo dobro da se kasnilo u odlukama, da se nešto nije transparentno napravilo, da treba ovo ovako, ovo onako o tome je riječ, da kad se saslušaju argumenti ono dakle što iznosimo pa onda treba na temelju toga djelovati i učiti na greškama.
Sljedeća replika uvažena zastupnica Anka Mrak-Taritaš.
Hvala lijepa poštovani potpredsjedniče Hrvatskog sabora, uvažena kolegice Marić. Dakle, sjećate se rasprave koju smo imali u prosincu koja je trajala dugo u noć, ministar je bio na toj raspravi i još je imao posljedice od corone koje su se tada osjetile i ja moram priznati da mi ga je osobno bilo žao da je tu duboko u noć, ali to mu je sudbina. I tad smo govorili i naglašavali da nešto što nam slijedi je cijepljenje i da se mora dobro pripremiti za cijepljenje. Danas znamo da će nakon ove corona krize imati zasigurno, dakle vi koji se s tim bavite bit će puno psihičkih problema, bit će puno zlostavljanja u obitelji, bit će puno rada sa djecom koja žive. Dvije godine u principu ne idu u školu. Dvije godine nisu u nekakvoj socijalizaciji koja je potrebna, da ne kažem da ono što im je bazično nekakvo povjerenje u roditelje ovaj potres je pokazao da time roditelji ne barataju. Dakle, niz, niz problema. I sad kad na to ukazujemo da se sad treba pripremiti opet ne dobijemo adekvatne odgovore. Dakle, sad ukazujemo na nešto što će biti i što će trebati rješavati [[Upadica Sanader: Vrijeme.]]
Odgovor.
Hvala lijepa. Da u pravu ste, dobro ste detektirali. Ono što smo u stvari već i govorili onda na raspravi i kasnije i u slobodnim govorima i u različitim prigodama. Bit će problem sa mentalnim zdravljem svih, dakle i naše djece i svih drugih građana. Bit će problem sa somatskim zdravljem. Evo spomenula sam ne samo komplikacije dijabetesa, nego će tu biti i nedetektiranih, odnosno kasno otkrivenih i onkoloških pacijenata, preventivni programi su gledajte objektivno zastali su. Ali zato treba plan kako će se nadoknaditi sve ono što se nije uspjelo zbog pandemije napraviti. I upravo ovo što smo i govorili, znači korak po korak rješavati. Napravite radne skupine ako ih još uvijek nemate. Dakle, vidjeli ste koji su sve problemi, koji su sve prijedlozi. Recimo za Stožer smo vam već više puta, pred više mjeseci govorili uključite da bude vidljiv stručnjak za krizno komuniciranje, psihijatar itd. Možda oni i jesu onako nekakav off the record nekakav savjetnik [[Upadica Sanader: Vrijeme.]] ali to ljudi ne vide i nemaju povjerenja. Hvala.
Sljedeća pojedinačna rasprava uvažena zastupnica Marina Opačak Bilić.
Poštovane kolegice i kolege, da je stanje u zdravstvu katastrofalno ne govorimo mi samo danas ovdje i ne govori to samo oporba. Rekao je to i potvrdio i tijekom sjednice Odbora za zdravstvo prije par tjedana i sam ministar financija Zdravko Marić kad je kroz javnu kritiku upozorio ministra Beroša o rashodima u Ministarstvu zdravstva. On je tad kao član Vlade rekao da zdravstvo ne ide baš najboljim smjerom. Tad smo čuli od njega da će od predviđenog iznosa od 2,7 milijardi kuna ove godine realiziran biti čak 4 puta veći iznos. Dakle, Vlada bi do kraja ove godine za sustav zdravstva trebala osigurati gotovo 10 milijardi kuna što za redovno poslovanje, što za podmirenje nagomilanih dugova bolnica i ljekarni prema veledrogerijama. Ta sanacija s 10 milijardi kuna do kraja godine ako se ostvari bit će najveća sanacija zdravstva do sad, ali to je rekla bih samo trenutno gašenje požara jer to i svi vi kolege ovdje vrlo dobro znate, jer je sanacija najlošiji oblik financiranja zdravstvenog sustava. Time nisu pokrenute reforme zdravstva, time nije započeta reorganizacija bolničkog sustava, time se neće revidirati javna nabava, time nije optimizirana potrošnja niti su na čelo bolnica dovedeni financijski stručnjaci koji će u konačnici napraviti potpuni sanacijski plan. Time se zapravo samo plaćaju najstariji dugovi. I jasno je svima da zdravstveni sustav grca u dugovima koji se svakodnevno gomilaju posebno prema veledrogerijama. Zbog čega nam obustava lijekova i dalje svaki dan visi nad glavom, a sredstva u zdravstvu paralelno se troše bez jasnih kriterija, pravila i nadzora. Svaki hrvatski građanin svaki mjesec izdvaja za zdravstveno osiguranje i doista hrvatski građani ne zaslužuju biti taoci neodgovorne politike tim više jer je i u ožujku ove godine ministar Vili Beroš najavio kako bi se hrvatskim radnicima mogao povećati doprinos na plaće za zdravstvo čime planira namiriti dug veledrogerijama. Ministar tad nije precizirao o kolikom bi se rastu radilo, kao što nije najavio ni jednu istinsku reformsku mjeru u zdravstvu kojom bi se mogle ostvariti uštede, a koje ne idu na račun hrvatskih zaposlenika i poslodavaca. I ovim putem upućujem pitanje na koje odgovor čekaju hrvatski građani. Da li bi vaša najavljena reforma opet išla preko leđa građana povećanjem doprinosa na plaće za zdravstvo i zar je to način na koji ste planirali osigurati uštede? Veledrogerije ponovno upozoravaju da problem nije riješen i da nas i dalje mogu očekivati poremećaji u sustavu opskrbe lijekovima ako ne bude reakcije od strane resornih ministarstava. Dakle, ono što zamjeramo ministru zdravstva je nekvalitetna priprema jer ne postoji jasan program sanacije i reforme zdravstva i ne postoji plan rješavanja nagomilanih dugova u zdravstvu. Hvala.
Imamo repliku uvaženi zastupnik Ivan Ćelić.
Hvala gospodine potpredsjedniče. Poštovana zastupnice Opačak-Bilić već sam prije spominjao, dakle tadašnjeg ministra financija gospodina Slavka Linića koji je povećao javni dug tako što je sanirao dugove za 6 i pol milijardi kuna. Vi kažete da to nije dobro. Mene zanima što vi nudite kao alternativni prijedlog i što mislite o tome da županijske bolnice koje su dužnici i čije dugove županije ne mogu sufinancirati, nego to čini država. Što mislite o prijenosu vlasništva sa županija na razinu Republike Hrvatske? Hvala.
Odgovor.
Hvala na pitanju. Pa što se tiče ovog zadnjeg pitanja vezano za prijenos sa županija na državu, mislim da bi to u konačnici bilo dobro jer država ipak treba cijeli sustav nadgledati i držati pod kontrolom. Nadalje, ja bih se nadovezala, a nisam vam stigla replicirati kada ste u svom izlaganju već nekoliko puta danas spomenuli da nije toliko loše stanje u zdravstvu, da imamo odlične rezultate, vrhunske liječnike i da to jest tako. Nije sve u zdravstvu toliko loše. Doista se možemo pohvaliti nekim dobrim stvarima. Prvo transplantacijom pluća jel' što ste već spomenuli. Ali to mi nekako djeluje kao da se kitimo tuđim perjem, jer gdje je to naše, gdje su ti naši liječnici? Izvozimo ih dok nam recimo najbolji neurokirurg u Hrvatskoj radi kao liječnik opće prakse. … [[Upadica se ne razumije.]] Najbolji da.
Sljedeća replika uvažena zastupnica Martina Vlašić Iljkić.
Zahvaljujem. Uvažena zastupnice ministar Beroš je još u rujnu 2020. godine najavljivao ozbiljniji pristup rješavanju duga. No, reakcije su uslijedile tek u ožujku kada se obustavila isporuka lijekova bolnicama. Kako komentirate takav način poslovanja odnosno upravljanja po načinu gašenja požara, a vidimo da Vlada očito u svim resorima djeluje na takav način? Gdje je tu upravljanja i gdje je tu zapravo upravljanje poslovnim procesima?
Odgovor.
Hvala. Pa kao što sam rekla znači u ožujku kada su nam obustavljeni lijekovi i saniran je zapravo samo dio duga no nama i dalje prijeti ograničavanje isporuka lijekova i u bolnicama i u ljekarnama, a znamo da su time posebno ugroženi onkološki i dijalizni bolesnici. I doista očekujemo, očekivali smo zapravo od Vlade stvarni i pravi konkretan plan rješavanja ovog problema ali nismo ga vidjeli. Hvala.
Sljedeća replika uvaženi zastupnik Damir Habijan.
Hvala lijepo poštovani potpredsjedniče. Poštovana kolegice rekli ste u svom izlaganju da ova Vlada provodi neodgovornu politiku. Sada je moje pitanje da li je neodgovorna politika ono što je napravljeno u ovoj krizi, dakle izdvojeno 10 i pol milijardi kuna za radnike za 700 tisuća radnika u Republici Hrvatskoj? Da li je neodgovorna politika to što je osigurano da poslodavci njih 120 tisuća radi u vrijeme ove krize? Da li je neodgovorna politika 2 milijarde i 200 milijuna kuna koji su bili dodatni troškovi Covid krizi dakle za cijepljenje, za testiranje, za liječenje, za pokriće bolovanja da li je to sve neodgovorna politika? A s druge strane da li je odgovorna politika SDP-a koja je sanirala dug na način da se kreditno zadužila? Da li je to način koji vi zazivate i da li smatrate da je to odgovorna politika? Da li je odgovorna politika podizanje stope PDV-a sa 23 na 25% da bi se sanirali ti dugovi? Da li je odgovorna politika to što ste prividno smanjili izdvajanje za zdravstveni doprinos onda kada ste shvatili da vam nešto fali pa ste ga ponovno podigli ali niste smanjili PDV-e? Dakle, da li je to ta odgovorna politika koju vi zazivate?
Odgovor.
Ja ne zazivam neodgovornu politiku. Ja sam samo rekla čak ono što je i ministar financija rekao, znači da zdravstvo ne ide u najboljem smjeru. A neodgovornom politikom držim to da je ministar Beroš već bio i prije nego što je postao ministar bio je dio upravljačkog sustava zdravstva kao zamjenik ministru Kujundžiću, sada je već dvije godine ministar. Trebam li dalje ići? Hvala.
Sljedeća pojedinačna rasprava uvažena zastupnica Anka Mrak Taritaš.
Hvala lijepo poštovani potpredsjedniče Hrvatskoga sabora. Poštovani ministre, državni tajniče, kolegice i kolege. Moram priznati da se, evo sada ova rasprava već polako idu kraju, osjećam kao u onom filmu Beskrajan dan ili Beskonačan dan gdje se svako jutro probudite i kada se probudite ispočetka se ponavlja samo s nekakvim malim promjenama. Dakle mi smo ovakve rasprave u ovom Saboru i kada je i u bivšem sazivu i sada vodili. Dakle, oporba je ukazivala da pojedini ministar ne radi dobro svoj posao, premijer bi došao tu i u startu ga branio, pa bi s nekim ostao malo duže, s nekima malo kraće i onda bi prošlo neko vrijeme i onda bi se stekli uvjeti, kao što obično predsjedavajući kaže da glasamo kada se steknu uvjeti i onda bi se stekli uvjeti i kada se steknu uvjeti onda sve ono što bi vladajući hvalili, rekli, rekli da je dobro, da mi govorimo krivo, da to ne razumijemo to sve bi zaboravili i onda bi taj ministar otišao. Netko bi otišao u paketu, netko bi otišao pojedinačno i tako imam osjećaj da i ova rasprava tako kreće. Dakle, prvo se je na izlaganje gospodina Grbina se govorilo da je to politički pamflet, da je to obmana to je bilo u prvoj fazi. Onda u drugoj fazi da oporba što priča što je predložila pa neka nešto predloži, pa neka predloži određenu reformu pa da vidimo što to je. Dobro i vladajući i oporba zna da bez obzira što oporba predlaže da oporba predlaži nešto da je sada ne znam ne vidim do tamo koliko je sati da bi vladajući točno izglasali onako kako oni hoće. Oporba je dala prijedloge koji su bili vrlo benigni, koji nisu imali veze ni sa svjetonazorom. Imali su veze da neke stvari malo poboljšamo. I kako su vladajući glasali? Unisono. Protiv. I ja čak nemam ni ništa ni kada se glasa protiv, nego imam hajde uzmite to pa nešto napravite. Samo ću vas podsjetiti na primjer na zadnje izmjene i dopune Kaznenog zakona. Podsjetit ću vas na neki izmjene zakona koje sam ja uputila u saborsku proceduru onaj jedan koji je vrlo, vrlo ja bih rekla čak i benigan koji govori o tome da se smanji PDV-e na higijenske potrepštine dakle vezano uz menstrualni ciklus žena. I kako će se izglasati? Neće se izglasati. Dakle, to je igrokaz koji mi cijelo vrijeme imamo i cijelo vrijeme radimo. Dakle, ja moram podsjetiti, mi smo u prosincu bili do ranih jutarnjih sati tu smo sjedili odnosno neko je sjedio, neko je bio doma tad je bila ona velika eskalacija kad smo imali na tisuće smo brojali broj zaraženih koji su bili sa koronom i tad smo postavili pitanje ministru Berošu, ministre krenut će cijepljenje, svi smo zazivali cijepljenje i postali svjesni toga da jedino procijepljenost nacije donosi do sigurnosti, da li ste spremni za to cijepljenje. Dakle, tri elementa su cijepljenje, jedan da imamo dovoljan broj cjepiva, drugo da organizacijski budemo pripremljeni da se organizacijski to može napraviti i treći element da se odradi i da se ljude poziva da se cijepi. I možete imati dovoljan broj cjepiva, dakle sva tri elementa su jednako važna i sva ta tri elementa čine arhitekturu odnosno čine konstrukciju. I tad je ministar rekao, da, da nema problema sve je to u redu, sve je pod kontrolom i vidjeli smo da nije, vidjeli smo da je bio problem sa cjepivom. Ja moram biti poštena i korektna i to uvijek nastojim biti, nije to bila samo odgovornost Hrvatska, dakle odgovornost je bila na razini EU, ali mi smo tu bili pravi mali šepavi mački. Druga tema je ova nesretna platforma koja je plaćena ogromne novce i koja ne funkcionira. Nije funkcionirala ni tad, ne funkcionira ni sad. Opravdanje da postoje županijske platforme koje funkcioniraju je opravdanje koje je. Dakle, mi imamo vezano uz zdravstvo, postoji ona jedna samo da kažem uzrečica, dao Bog pa živio u zanimljiva vremena, ministru Berošu je zapalo da bude ministar u zanimljiva vremena u zanimljiva vremena da imamo koronu i problem s koronom. I imamo sada taj jedan cijeli ćušpajz i nebrige i neznanja i nesnalaženja i korupcije i nesposobnosti, a sve je začinjeno nekim velikim riječima i nekakvom velikom pričom. I sada ću iskoristiti još ovaj kraj samo da kažem jednu stvar, sad upozoravamo i oni koji se stručno u svom poslu bave zdravstvom i mi drugi, ova korona će iznijeti sve van probleme koje imamo s mentalnim zdravljem, sa zdravljem djece, sa zlostavljanjima u obitelji, sa niz, niz problema, sad moramo biti spremni da to rješavamo, kad dođe bit će prekasno. … [[Govornica se ne razumije.]]
Imamo nekoliko replika, prva je uvaženi zastupnik Ante Bačić.
Hvala poštovani potpredsjedniče. Kolegice Mrak Taritaš, mislim da ste prvu rečenicu najbolje rekli i mislim da smo trebali ostati na tome, da ste upravo ovu raspravu usporedili sa beskonačnim danom jer jednostavno sad kad pogledamo, a bit će još nekoliko sati rasprave nit smo uputili prava pitanja, nit smo uputili prave kritike, mislim da smo ministru potrošili nepotrebno vrijeme. Vi ste jedino dobru stvar prije nekoliko vremena u replici napomenuli, a to su posljedice covida. Mogli smo jednostavno ministra iskoristiti i postaviti prava pitanja vezano i za socijalne i obrazovne i financijske posljedice koje ćemo imati nakon covida da vidimo planove ministarstva, da vidimo što je ministar sve pripremio za ovo naredno razdoblje, a jednostavno ta pitanja nismo postavili. Vrtimo se u krug, pričamo o nekim starim temama i evo ja bi volio da i vi priznate kao jedna iskusna zastupnica i da za kraj potvrdite da je ovo ipak bilo bespotrebno i da povučete svoj potpis s ovoga prijedloga. Hvala.
Odgovor.
Hvala lijepo. Kolega Bačić, ja se s vama mogu složit sve je bespotrebno, ministar je mogao dati ostavku i otić i ne bi tu bili cijeli dan i ne bi ni ministra maltretirali ni sve zajedno, prema tome apsolutno imao je priliku reći društvo moje čini mi se da je ovo puno veće nego što ekipa s kojom sam ja možemo, zabrljao sam tu gdje jesam i idem raditi neki drugi pisao ili se idem baviti u Vinogradsku bolnicu sa svim onim što u Vinogradskoj bolnici imamo. Naravno da svako od nas gleda drugačije i smisao demokracije je da gledamo drugačije i smisao je tu što sjedimo da gledamo drugačije, zastupamo različite stavove i zastupamo različite ideje i zastupamo i različite ljude koji su nas birali da dođemo u ovaj Sabor i na neke stvari različito gledamo. Ali vi i ja dobro znamo da ova rasprava je trebala možda biti pred nekakvih mjesec dana i bila bi drugačija. Sad je već puno vode prošlo ispod Savskog mosta.
Sljedeća replika uvaženi zastupnik Ivan Ćelić.
Hvala g. potpredsjedniče. Poštovana zastupnice Mrak Taritaš, da, da je bilo prije mjesec dana možda bi bilo malo drukčije, ali sada je ipak malo bolja situacija nadzire se svjetlo na kraju tunela. I jednostavno važno je kada govorimo o ovoj temi gledat cjelovito, ne izvlačit pet dana, deset dana nego gledat cjelovito i onda ako gledamo cjelovito i objektivno onda vidimo da je rezultat izuzetno dobar. Kada govorite o problemima koji su bili u početku oko tehničke platforme, podsjetit ću vas da su četiri načina prijavljivanja na cjepivo, to je putem liječnika obiteljske medicine, Zavoda za javno zdravstvo, telefonske linije i četvrta je tek cijepise.zdravlje.hr. Kako bi to bilo da stvar ne funkcionara, 29.4. 47.000 ljudi je cijepljeno, prosjek sada je negdje oko 30.000 doza, da stvar ne funkcionira recite kako bi bile takve brojke tako visoke brojke i kako bi imali 40% u ovome trenutku procijepljenih? Hvala.
Odgovor.
Hvala lijepo na vašem pitanju. Dakle, ja sam probala na platformi cijepise prijavit se nekoliko puta i nisam uspjela. Cijepila sam se prvi put pred nekakvih dakle drugi put se cijepim 16., dakle to se vidi jel je u pitanju Pfizer putem jer u jednom trenutku niste mogli doći do svog liječnika koji je zadužen za vas jer je sve bilo prebukirano, probajte putem telefona kontaktirat, probajte putem platforme. Ali ajde vi meni odgovorite na jednu vrlo jednostavnu stvar, naravno da mi ne možete odgovorit. Mi imamo jedan program koji odlično funkcionira u zdravstvu, imamo program gdje vi zaista lijekove i uputnice idu elektroničkim putem i više ne nosite nigdje papir, možete poslati mail svom doktoru što trebate i to se odradi, zašto se ta platforma nije mogla koristiti nego je išla nova platforma cijepise koja nije radila i koja je koštala četiri milijuna ili već koji je, a imali smo priču u nešto što funkcionira [[Upadica: Vrijeme.]] dakle, ako nešto funkcionira to nam [[Upadica: Vrijeme.]] ne treba.
Molim vas nemojte raspravljat iz klupe. Uvažena zastupnica Ljubica Lukačić je slijedeća replika.
Zahvaljujem poštovana kolegice, pa evo kolega Ćelić je većim dijelom i detaljno objasnio ono što sam ja zapravo vama htjela replicirati, pa ako je u početku i bilo možda nekih tehničkih problema ne možete reći da se ljude ne poziva na cijepljenje. Svakodnevno svjedočimo tome i sami vidite kolike su brojke danas već procijepljenih ljudi svakodnevno. Ja osobno vjerujem da i vi svjedočimo o tome da se ljude poziva na cijepljenje i da su ljudi sve, u sve većem broju svakim danom cijepljeni. Prema tome, platforma funkcionira, ljude se na cijepljenje poziva i sigurna sam da se možemo složiti s tim iako vi danas zagovarate nešto drugo da je ova Vlada i ovaj ministar da su vrlo ozbiljno prišli problemu pandemije i da su se susreli s teškoćama s kojima se dosad [[Upadica: Vrijeme.]] ni jedna vlada nije susrela, a da ipak zdravstveni sustav nije pao. Hvala lijepo.
Hvala lijepo na vašoj replici kolegice Lukačić, ne znam što smatrate da je zdravstveni sustav pao. Što bi bilo u trenutku da je zdravstveni sustav pao i što to, što bi to sve zajedno značilo. Dakle, cijela ova priča vezana uz zdravstvo, ono što sam rekla, gospodin Beroš ili ministar Beroš je postao ministar, ona uzrečice živio u zanimljiva vremena, u zanimljiva vremena. Na koronu nitko nije bio spreman u svijetu, nitko nije bio spreman u svijetu. Istina Bog ja moram podsjetiti da smo mi korunu već jedanput pobijedili tamo pred parlamentarne izbore, onda je bila rečeno da smo koronu pobijedili i da dalje moramo ići iako se je nešto tamo šuškalo da bi na jesen i zimu mogli imati jedan ozbiljan val. I onda cijelo ljeto se ministar nije pripremao za tu jesen i zimu i onda je jesen i zima došla i došla korona i ministar bio nepripremljen zajedno s cijelim ministarstvom. To su činjenice. Hvala lijepo.
Slijedeća pojedinačna rasprava, uvažena zastupnica Dalija Orešković.
Predsjedavatelju, zastupnice i zastupnici, glavno pitanje koje ovdje postaviti je ima li Vili Beroš povjerenje Andreja Plenkovića, ima, štoviše uvjerena sam da nakon što su se u medijima otkrile afere koje Vilija Beroša prikazuju kao još jednog u nizu korumpiranih HDZ-ovih ministara Andrej Plenković je ne samo zadržao povjerenje u svog ministra, nego je to povjerenje još i naraslo. I ako se sjećate kako je svojevremeno Juncker štipnuo Andreja Plenkovića e tako si nekako mogu zamisliti da je Plenković uštipnuo Beroša i rekao mu je bravo Vili sad si pokazao da si jedan od nas. A drugo pitanje koje treba postaviti, ima li Vili Beroš i Andrej Plenović povjerenje HDZ-ovih saborskih zastupnika? Ima, zato što su to u vašim redovima sve redom klimavci i beskičmenjaci nesposobni obavljati svoju kontrolnu ulogu koju bi Hrvatski sabor kao zakonodavno tijelo trebao imati nad radom čitave Vlade. I kada sam rekla da nitko od vas nema ni brige ni pameti nisam vas s time uvrijedila, time sam samo istaknula činjenicu da sa svima vama Andrej Plenković upravlja kao da ste lutke od konca. Sve prigovore koje smo danas obrazlagali mogu podijeliti u dvije kategorije. Jedna je pitanje je li Vili Beroš koruptivan ministar? Da bismo na to pitanje odgovoriti treba prije toga provesti reformu pravosuđa, to je jedna od onih reformi koja se također nikad neće provesti dok je HDZ-ove vlasti. A druga kategorija je druga grupacija pitanja je li Vili Beroš nesposoban ministar koji loše radi svoj posao? Nikoga od vas uvažene zastupnike HDZ-a ne zanima niti jedan od prigovora, ne zanima vas jesu li ti prigovori istaknuti bilo da spadaju u jednu ili drugu od ove dvije kategorije. Ne zanima to ni Andreja Plenkovića, njega ovog trena više brine to što građani birači, mediji, niti nakon čitave kampanje, nakon sile i mašinerije upregnute u tu kapanju i svih potrošenih financijskih sredstava nitko ne može zapamtiti ime njegovog glavnog kandidata. To su brige koje muče predsjednika Vlade i Vladu u cjelini. A čime smo se bavili u pitanju izglasavanja nepovjerenja? Bavili smo se pitanjima kako je primjerice organizirano cijepljenje i kako funkcionira sustav zdravstva u cjelini. Pa cijepljenje funkcionira onako kako funkcionira čitava država neorganizirano i preko reda. I najbolje to pokazuje primjer Iskre Primorac, ravnateljice Regosa i članice Upravnog vijeća KBC-a. Ona je pokazala tipično ponašanje HDZ-ovca. Dakle, prvo nama, a ostalima što ostane ako ostane. I sva sreća da sada više nismo u situaciji da o dostupnosti cjepiva ovise naši životi jer da je tome tako pokazalo bi se da je hrvatski sustav čisti divlji zapad u kojem oni koji imaju priliku i moć mogu doći do zaštite, a ostalima ona nije dostupna. A kada govorimo o dostupnosti ostalih usluga, kada govorimo o tome da velik broj naših građana nije niti obavio dijagnostičke preglede, da su otkazivane terapije, da su otkazivane operacije pa time se Vili Beroš nije niti bavio jer ga to ne zanima. Zašto? Zato što se rješavanjem tih pitanja i problema ne može postići ono što se postiglo propagandom koja se prikazivala svaki dan na onim nepotrebnim, dugotrajnim i ispraznim presicama. A kada govorimo o reformi kompletnog zdravstva, kada govorimo o sanaciji duga prema veledrogerijama, kada govorimo o drugačijoj organizaciji rada bolnica pa čak i pitanjima vlasništva, 6 godina, 6 godina Andrej Plenković nije našao ministra koji bi bio kompetentan i koji bi bio sposoban primiti se uopće ovakvog zadatka. Šest godina. Pa neće ga naći niti sada. I nemojmo se zavaravati tu reformu nikada neće provesti HDZ-ova Vlada. Nju će dočekati, odnosno sustav osmišljavanja i provedbe neku sljedeću Vladu koja neće biti sastavljena od HDZ-ovaca. A s obzirom da ste puno toga danas obećali mi odgovorna oporba dat ćemo si za pravo da vas svako malo pitamo dragi HDZ-ovci s reformom gdje je zapelo? Hvala.
Imamo povredu Poslovnika, uvažena zastupnica Nada Murganić.
Zahvaljujem poštovani potpredsjedniče. Povrijeđen je članak 236. ili osam u kojem se zaista od strane zastupnice vrijeđaju i ponižavaju ostali zastupnici. Ja sam već reagirala kada je gospođa Dalija Orešković mahala prstićem i upućivala svoje poglede prema desnoj strani i govorila da su HDZ-ovci ovdje zastupnici korumpirani. Recite tko, kada i za šta? Tako ste hrabri i visoko moralni, a pokleknuli ste radi jednog računa u JANAF-u i bukvalno klečali da dobijete taj posao. Toliko o vašem moralu.
Dobro, to je bila replika. Dobivate opomenu. Sljedeća povreda Poslovnika uvažena zastupnica Ljubica Lukačić.
Zahvaljujem potpredsjedniče. Povrijeđen je članak 238. obzirom da je kolegica Dalija Orešković doista uvrijedila nas saborske zastupnike HDZ-a da smo korumpirani, beskičmenjaci ja vas lijepo molim nemojte to više raditi, a vas molim da upozorite kolegicu opomenom. Hvala.
Sljedeća povreda Poslovnika uvaženi zastupnik Ante Bačić.
Članak 238. kolegice Orešković nisam se mislio javiti, ali ne razumijem odakle ta zloća i odakle ta potreba za vrijeđanjem. Znači, neka tipična ponašanja za HDZ. A šta ste vi mjerna jedinica za moral? Dva posla koja ste radili u životu odvjetnički vježbenik i u Povjerenstvu za sprječavanje sukoba interesa, jedno vam je riješio muž, drugo vam je riješio svekar. Jel' to nepotizam i korupcija? I sad ste vi jedinica za moral, a svi ovi ljudi su korumpirani? Ne razumijem odakle vam pravo, odakle vi osjećate potrebu da možete docirati meni ili bilo kome ovdje. Zahvaljujem.
Dobro. Replika Goran Ivanović.
Oprostite, jeste li vi izrekli opomenu ili niste?
Niste vi sudac. Samo su upozorili na vaše … … [[Upadica Orešković: Ne čujem vas, mikrofonija je.]] Nisam, nisam izrekao opomenu zato jer su upozorili na vaše vrijeđanje [[Upadica Orešković: Ne, zanima me jeste li uvaženom zastupniku izrekli opomenu?]] Upozorili su na vaše vrijeđanje. Neću sa vama raspravljati. Upozorili su na vaše vrijeđanje. Izvolite uvaženi zastupnik Ivanović. Ivanović replika. Odustao je. Sljedeća pojedinačna rasprava … … [[Govornici govore u glas, ne razumije se.]] Izričem vam treću opomenu i oduzimanje riječi. Izričem vam treću opomenu sa oduzimanjem riječi do kraja rasprave. Josip Borić, uvaženi zastupnik. Izvolite sljedeću pojedinačnu raspravu.
Hvala lijepo uvaženi potpredsjedniče. Evo malo živosti, još malo do kraja rasprave. Uvažena kolegica Orešković ostala nam je bez riječi i mogućnosti da se obrati, ali što ću. Naša pravnica ne razumije pravila ni prava u ovom Domu u kojem žestoko zastupa moral, a vidimo da tu morala jednostavno nema. Predsjednica recimo Povjerenstva za sukob interesa bivša u svom klubu može imati ljude koji imaju više struke, preglašene sukobe interesa i na moje pitanje da li smeta kaže ne smeta. Znači to moramo reći građanima da oni to razumiju, ali ću se vratiti na ovu temu, a to je tema prijedloga za pokretanje pitanja povjerenja gospodinu Viliju Berošu ministru zdravstva. Mi smo negdje prije šest mjeseci isto sjedili u ovom Domu ovdje, bilo je već pred kraj godine i raspravljali smo drugu temu, a to je bilo o radu Vlade RH u vezi s pripremom zdravstvenog sustava RH na posebne okolnosti uzrokovane corona virusom. To je bilo negdje 10.12. prošle godine. Kako idu te priče u našoj oporbi. Najprije kao kod ne znam problema vjetroparka stavimo to kao interpelaciju, a onda nakon mjesec dana tražimo ostavku ministra. Ovdje stave najprije temu o zdravstvu prošle godine, onda su malo zakasnili. Vidjeli su da ih ne ide, onda su se pojavili usred kampanje. Sjećamo se kad je ovo bilo. Znači kampanja počinje, evo SDP ubacuje prijedlog za opozivom ministra. Da li je važno što piše na papiru? Ne. Možemo napraviti ovo što su oni napravili gotovo svaki dan. Jedan mali uvod, oslikamo situaciju onako kako je oni vide. Nema veze što je, onda malo o dugovima, pa malo o krahu sustava cijepljenja. I onda shvatimo danas, evo danas je početak 6 mjeseca da je ovo zastarilo skroz, da uopće ne odgovara istini, nema veze. Pogotovo ovaj dio krah sustava cijepljenja. I što sad? Moramo raspravljati jer su oni eto odlučili pogledom ili na svoj način opisati situaciju u zdravstvu u RH. Ne uspoređuju nas uvijek samo sa najgorima. Pogledajmo druge zdravstvene sustave. Sjećate se one rasprave sve sam ih negdje poslao i što imamo u tim državama? Opet i oni imaju poboljšanja, ali opet nisu bolji od nas. Mi znamo gdje smo u EU. Mi znamo kad govorimo o cijepljenju, o borbi protiv corona virusa. Mi znamo. Dolje kažem među najboljim pogledajmo sve statistike i broj zaraženih i broj umrlih na milijun i broj ne znam hospitaliziranih i sve ostalo. I broj koji su na neki način morali proći cijeli taj sustav da bi danas bili zdravi ljudi. I danas opet po njihove ništa ne valja, a izbori još to nisu završili, pogledajte rezultate. Uvjerljivo pobijedili, uvjerljivo čak i bolje nego 2017. imamo nešto više lokalnih samouprava. Oni kažu HDZ je jedini izgubio, svi su oni pobijedili, a imaju jednoga. Sve super, tome se moramo, kaže ovaj jedan nitko mi iz Vlade nije čestitao za jednu lokalnu samoupravu, oni čekaju da ih se nazove. Što ćemo mi sa 269 lokalnih samouprava i regionalnih? To je povjerenje građana, da li oni nas vide kao one koji odgovorno obnašaju svoje dužnosti i na razini države i lokalno ili nas ne vide jer da nas ne vide valjda ne bi dobili 50% svih lokalnih i regionalnih samouprava. I to njihovo, ta njihova zamjena teza, mi smo svi dobri, a vi ne valjate zato što ste u HDZ-u završavaju na raspravama kao kod gospođe ispred mene, da smo mi ovakvi nemamo kičme, nemamo glave, svi smo korumpirani, a oni svi dobro izgledaju. Ali što se desilo? Sad i kod njih ide ispit zrelosti na terenu, svi pa ćemo pogledati kroz neki mjesec što se događa u tim lokalnim samoupravama, kako napreduju ti programi, kako se to progresivno i brzo razvijaju te lokalne samouprave, kako je i u tim njihovim ovlastima u zdravstvenom dijelu funkcionira sustav. I rekao sam i danas, nemojte se skrivati tada iza Vlade, ne, sad si tamo, htio si biti i radit ćeš i mi ćemo to gledati i ovdje ćemo raspravljati pa ćemo vidjeti i te javne natječaje i načine na koji se imenuju ljudi, da li su njihovi ili su blizu njih ili su sasvim stručni itd., itd. jer bez iskustva ili nekog rada iza sebe ti ovdje možeš pričati lijepe priče. Tako i oko ministara, nismo probali biti ministar jednog teškog sustava ali odmah mi znamo ne valja. I prije 6 mjeseci nije valjalo i kad smo govorili da ćemo izaći iz ovoga da ćemo imati turističku sezonu jesmo li, tu smo, mogu reći za svoje mjesto, imamo indekse koji obećavaju ne 2, 3 puta nego 10 puta veće u ovom vremenu. Otvorili smo se ajmo reći turistima na najbolji mogući način i oni to vide, dolaze i dolazit će još i više jer žele i oni provesti svoj dio odmora u ovoj državi za koju govore da nikad nije dobra ili ne valja ni na koji način. E u tom segmentu mi smo ti koji ćemo ovim argumentima ovdje reći da je ovo sve krivo, zastarjelo i ne stoji jer ako piše, a vidimo da je zaključno sa 31.5. utrošeno milion i 773 tisuće doza cjepiva, da je milion i 280 tisuća i 300 osoba cijepljeno prvom, a 492 tisuće drugom onda nema kraha cijepljenja, mi samo moramo razmišljati o tome kako još dovesti ljude do toga da se cijepe. Jesu li to ove priče? Sigurno nisu, sigurno, ali i uvijek su se oni na neki način vodili time da je bolje ona politika što gore nego bolje ne i onda su oni super. Kad govorimo o broju zaraženih evo usporedba 10.12. na onoj prvoj interpelaciji 4.620 danas 216, ako ne razumije brojke ja mislim da idemo u dobrom smjeru [[Upadica: Hvala lijepa, vrijeme.]] bez obzira što ćemo se s ovime boriti još dosta, dosta dugo [[Upadica: Treći put vrijeme, vrijeme.]] vremena.
Hvala. Povreda Poslovnika bila prva, izvolite gospođa Benčić.
Zahvaljujem se predsjedavajući. Povreda Članka 238. zastupnik je 4 minute od 5 govorio o temi koja nije predmet rasprave, o načinu upravljanja u jedinicama lokalne samouprave koje su dobili ovi ili oni i s obzirom na ujednačenost i cilj ujednačavanja prakse oko povrede Poslovnika kada zastupnik ne govori o temi, a takvih smo primjera imali nekoliko u zadnje vrijeme molila bi da te iste kriterije primijenite i sada. Zahvaljujem se.
Hvala lijepa, hvala. Dao sam vam priliku da govorite, ali opomena je zato što je ovaj ne tiče se Članka 238., jer inače bi trebao svakoga zapravo [[Upadica: Šta je krivo napravila, to treba objasniti.]] Idemo dalje, idemo dalje, gospodin Ante Bačić replika.
Hvala poštovani potpredsjedniče Hrvatskog sabora. Ja se ne bi složio kolega Boriću sa kolegicom Benčić i ovim njezinim izlaganjem da se niste držali teme. Ja vas pozdravljam što se upravo i prošli kronologiju i statistiku ove Covid krize ali to su neke činjenice s kojima se oni ne da ne žele složiti, nego ih žele zanemariti. Ja ću samo još nadodat da je semafor jako jasan, Nacionalni plan oporavka i otpornosti Vlada je brinila osigurala 2,5 milijardi kuna. Kada pogledamo samo broj mobiliziranih zdravstvenih djelatnika, kada pogledamo uplaćena sredstva za sanacije, plan otplate veledrogerijama, 200 miliona kuna za prekovremeni rad, kada vidimo zajedničku javnu nabavu koja će osigurati manjak tj. koja će osigurati određena sredstva da se uštede i ono što ste vi napomenuli broj cjepiva i ova dobra brojka procijepljenosti i da će turistička sezona postojati. I kada gledamo sve ove elemente vidimo što nam oporba govori. Mislim da nismo čuli nikakav konkretni prijedlog i upravo da bježe od ove [[Upadica: Vrijeme, oprostite vrijeme.]] statistike … [[Govornici govore istovremeno, ne razumije se.]]
Odgovor, izvolite.
Hvala lijepo kolega Bačić, mi ćemo ovu, ovu njihovu želju sutra odbiti. Njih će doći negdje 50-tak ovdje otprilike se tako skupe jer su mnogi nezadovoljni izbornim rezultatima, mnogi su loše prošli i jednostavno ponašaju se upravo onako kako što smo očekivali kad smo i krenuli ovaj mandat, a o tome ja često govorim kao o jednoj koaliciji rušitelja koji uvijek imaju potrebe samo da nešto sruše. Mi ćemo sad njih gledat kako grade tamo gdje su dobili priliku. A što se tiče cijepljenja rekli smo 55% do 30.6., mi smo negdje sada preko 40%, znači moramo negdje još cijepiti oko 500-600 tisuća osoba s ovim dozama koje dobivamo tjedno koje su puno i višestruko veće nego što je to bilo u 1., 2. i 3. mjesecu i znamo razloge za to, mi ćemo ostvariti taj svoj postavljeni cilj. Sve ostalo je opet na ministru koji mora provesti određenu reformu u zdravstvu da se onda rješavaju i ovi problemi koji su vidljivi i mi od njih ne bježimo. Ali rušeći ministra da bi oni sebi govorili ovo što danas nama izgovaraju nije put u takvu nekakvu reformu, po meni ne.
Vrijeme. Oprostite, vrijeme. Gospođa Branka Juričev Martinčev. … [[ne razumije se]] Glamuzina.
Hvala. Gospodine Borić kolega, s obzirom da sve sjajno funkcionira, ni jedan sustav nije falio, nema nigdje greške možete li mi molim vas objasniti, ja sam tu cijepljena kao zastupnica u Hrvatskom saboru kroz akciju koja je tu bila provedena. Danas se ministar hvali i premijer kako danas rade digitalne Covid potvrde. Ne rade. Evo, ja sam probala, neće jedan put, neće drugi put pa sam zvala svoju liječnicu pa kaže niste unešeni u centralni sustav s drugom dozom, nego samo s jednom. Ako to ne radi ovdje za nas koji smo cijepljeni tu kroz ovaj sustav od strane ministarstva, sigurno na nekim nižim lokalnim razinama radi sjajno. Dajte mi molim vas objasnite kako za to nije odgovoran ni ministar, ni nitko drugi, nego netko treći jer sve funkcionira sjajno, samo mi molim vas recite tko je onda odgovoran.
Hvala lijepo. Oprostite gospodine, bila je jedna rasprava dok ste vi čekali ovdje između gospođe Benčić i ja. Ta rasprava se ticala sljedeće stvari oko članka 238. i oko toga da li se netko pridržava teme ili ne pridržava teme. Ja sam rekao gospođi Benčić da ako svaki put kada se netko ne pridržava teme da ja interveniram ja bih onda stalno samo to radio. Gospođa Benčić bi rekla imate pravo, ali međutim to ne zahtjeva opomenu i u tome moram dati pravo gospođi Benčić, pa povlačim opomenu. Povlačim opomenu, ali idući put kada ćete biti izvan teme znate koji će biti moj odgovor. Jesmo se složili? Jesmo se složili? Vi niste u pravu jer to nikada ne radim, ali istina gospodin Borić je govorio jedno vrijeme izvan teme. Sada svaki put kada će netko govoriti jedno vrijeme izvan teme, morat ću davati opomenu. Jel' se slažemo? Jel' se slažemo? Dobro. Pa dobro. Dobro, slažemo se. Znači vi sada nemate opomenu jer ste bili u pravu, a ja svaki put kada ćete vi doći ovdje ćete govorit izvan teme po kojom rečenicom, dobit ćete opomenu. … [[Upadica se ne razumije.]] Idemo dalje [[Upadica: Umjesto jedne deset.]] Gospođa Branka Juričev Martinčev [[Upadica Borić: Mogu ja sada?]] A oprostite odgovor. Imate pravo, odgovor.
Ovo je očito bila izgubljena minuta uludo s obzirom da je opomena dana, poduzeta još ste utvrdili da sam ja govorio izvan teme. Ja uopće nisam govorio izvan teme, nego sam povezao malo ono što se dogodilo [[Upadica Radin: Nemojte. Gospodine Borić nemojmo …]] Ono što se dogodilo sa ovom željom za opozivom ministra i to je dozvoljeno u političkom govoru.
Gospodine Borić ja sam došao ovdje na polovici vašeg i ja moram, ja moram vjerovati riječima zastupnice. Sada mi vi kažete suprotno.
Ja bih joj vratio opomenu, ali dobro.
Hajmo sada … [[ne razumije se]] da idemo na glasanje da li je opomena ili nije opomena, ali molim vas odgovorite. Odgovorite na repliku. Odgovorite na repliku.
Evo odgovorit ću gospođi Glamuzini. Znači mislim da ova vaša primjedba ne stoji. Ovaj sustav je profunkcionirao. Ako je profunkcionirao danas i ima određenih problema, imamo i neko vrijeme da se to popravi da se unesu apsolutno svi podaci i da svi dobijemo ovu digitalnu putovnicu i počnemo normalno putovati ako negdje želimo isto kao što očekujemo da mnogi drugi iz drugih zemalja putuju prema nama. Ne znam gdje su oni stigli sa svojim sustavima. Ali očito da kada mi kažemo da smo među prvima, ja vjerujem ministru. Zašto mu ne bi vjerovao? Pa valjda imamo tu želju da to učinimo i da nam to funkcionira i da je ispred nas najvažniji dio godine gdje moramo ostvariti određene aktivnosti i prihode koji nam trebaju i ja u to ne sumnjam. Kao što je bilo problema i sa ovom platformom Cijepise, ona funkcionira. A sada ako se baš netko ne može u nju upisati, onda neka pokuša naći načina kako da to napravi, što ću mu ja, mislim. Da li smo mi baš svi spretni u svemu, ne znam.
Vrijeme. Gospođa Branka Juričev Martinčev.
Hvala lijepo poštovani predsjedavajući. Kolega Boriću rekli ste i mi zaista znamo jako dobro koji smo na ljestvici među zemljama Europske unije po brojnim pokazateljima. Između ostaloga znamo da smo jedna od zemalja koja najmanje izdvaja za zdravstvo, što znači da najmanje opterećujemo naše građane. E sada predlagatelj kaže da doprinosi iznose 21 milijardu, da su nam troškovi 34 milijarde. Postoji sigurno prostor za racionalizaciju i optimalizaciju troškova. Međutim, sigurno ne možemo troškove sa 34 milijarde smanjiti do 21. Pitala sam predlagatelja, nije mi znamo odgovoriti. Da li ste vi shvatili kako planiraju doći od 34 na 21 milijardu? Povećati izdvajanja za zdravstvo što znači dodatno opteretiti građane, smanjiti plaće zdravstvenim radnicima ili zabraniti izuzetno skupe lijekove onkološkim bolesnicima.
Hvala lijepo. Odgovor gospodin Borić.
Hvala lijepo kolegice. Ako ste očekivali da će vam to odgovoriti, neće jer su oni imali iskustva u vlasti. Mi znamo što su oni radili. Ja se sjećam. Sjedio sam ja ovdje. Oni su najprije podignuli postotak doprinosa za zdravstvo, pa je to trajalo jedno par mjeseci ili godinu dana i onda su vratili jer su shvatili da su napravili problem. Onda su izvadili ja mislim i HZZO iz riznice i rekli neka samostalno funkcionira. Mi jesmo sada u tom sustavu, ali očito da imamo problem i naravno da sada i mi očekujemo i od ministra i od Vlade da se povuku određeni potezi što nije razlog da svaki problem kojeg smo mi uočili nam je dojavio neki građanin da nešto nije dobio odmah je kriv ministar, treba ga smijeniti jer to je savršenstvo koje tražimo. Ali takvih problema nema nigdje osim u Hrvatskoj. Nigdje, ni u jednoj županiji. Pitajte župane tamo gdje su oni nadležni, uopće nema niti jedan problem nikakav ako je iz SDP-a. Ako je iz HDZ-a onda ima koliko hoćete. Jednostavno loše priče po meni i ja mislim da ovo sutra će biti odbijeno. Ministar će nastaviti dalje svoj posao i mislim da ima prostor da napravi ono što je obećao i to je ono što ćemo gledati u sljedećim vremenima i razdoblju i to očekujemo.
Hvala, hvala gospodin Borić. Dobro ja mislim da smo se shvatili, sada svatko od vas koji govori djelomično izvan teme dobit će opomenu, a znate komu se obratite poslije, gospođi Benčić. Idemo dalje, gospodin Erik Fabijanić u ime predlagatelja.
Poštovani predsjedavajući, poštovani ministre, uvaženi zastupnici, dakle koja je funkcija govorit u ime predlagatelja nakon što govori neki zastupnik nego da ispravi određene krive navode koji su izneseni, a vezano za temu odnosno za raspravu koja je dana, ali da li se pridržavao teme ili ne o tom potom jer navedena je činjenica recimo da je, da su izbori pobijeđeni ok u redu, ali konkretno u Loparu, al konkretno u Loparu je pobijedio Zlatko Komadina nije pobijedio Gari Cappelli. Evo čisto to je pod jedan. Pod dva, pod dva [[Upadica: Gospodin Erik Fabijanić, već smo na granici.]] pod dva [[Upadica: Već smo na granici izvan teme.]] pod dva ali se osvrćem na ono što je rekao moj prethodnik [[Upadica: Ali već smo na granici izvan teme.]] dobro e vraćamo se na temu [[Upadica: Ali već smo na granici, ja vas upozoravam.]] vraćamo se na temu [[Upadica: Ja vas upozoravam, ja vas upozoravam, to je samo upozorenje, ajmo dalje.]] vraćamo se na temu [[Upadica: Tako je.]] dakle ja sam 26. svibnja slavio godinu dana pobjede nad koronom jer se ovdje govori o političkom pamfletu. Ako vi gledate naslovnice 24., 25., 26. svibnja onda ćete vidjeti da je Vlada HDZ-a pobijedila koronu još prije godinu dana. Ako je pobijedila koronu još prije godinu dana zašto se sada u ovoj raspravi, u ovoj sabornici govori o tome koliko imamo oboljelih danas, jučer i prekjučer, kad smo mi to pobijedili prije godinu dana, pa koga vi lažete, koga vi lažete. Prije godinu dana smo pobijedili. Je li to bio politički pamflet? Očito da nije, očito da nije. Pa na temelju toga ste vi i dobili izbore jer ste pobijedili koronu prije godinu dana. Lijepo vam je pisalo u naslovnicama. Jel tako da je? Ok, u redu, ali samo oporba piše političke pamflete, a obmanjivanje javnosti koje inače zna biti i kazneno djelo to nije. Ali to su riječi premijera da je pobijeđena korona prije godinu dana, a netko mu je to najvjerojatnije savjetovao da tako kaže. Ili ima loše savjetnike ili je on kriv za to. Evo, toliko za početak.
Hvala lijepa. Gospođa Rada Borić, pojedinačna rasprava. Izvolite.
… [[Govornica nije uključena.]]
Mikrofon.
… [[Govornica naknadno uključena.]] u zemljama i sa manjim problemima s upravljanjem Covid-19 krizom i s manjim brojem smrtnosti ovdje smo se pohvalili kako nam pada broj zaraženih, ovdje smo već danas čuli podatke da smo ili na 15, ja imam podatak na 14 mjestu u svijetu po smrtnosti od Covida na milijun stanovnika. Ali dakle i u tim zemljama s manjim problemima s Covidom ili s manjim aferama u zdravstvu ministri odlaze. Odlaze svojevoljno, ali ovdje nije pitanje ministar Beroš. A zašto nije? Ovdje je ipak u pitanju ne samo Ministarstvo zdravstva već i Vlada. Ministarstvo zdravstva je uvijek bilo prepušteno samo sebi, a ministri su imali potpunu autonomiju. Ministar Vili Beroš je prvi ministar zdravstva u povijesti kojemu je Vlada oduzela autonomiju dodavši mu u travnju 2020.-te kriznom stožeru iste ovlasti koje ministar zdravstva ima prema Zakonu o zaštiti pučanstva od zaraznih bolesti. O ustavnopravnim problemima vezano uz sam, ustrojenje kriznoga stožera struka je već svoje rekla. Činjenica da epidemijom dakle upravlja posebno vladino tijelo u kojem je ministar tek kotačić i to onaj koji je najpristojniji koji bar govori, hvala na pitanju, činjenica je da je ponajprije i tko vodi stožer je MUP, nađite još neku zemlju ovdje se govorilo da mi nemamo policijski sat. Dakle, ono što ovdje nije u pitanju i stvari su se promijenile, nama se danas želi reći da je ova rasprava ovdje besmislena. Ona je besmislena i po tome što je na način na koji je to i znao, zna i inače govoriti još jučer premijer rekao da je li da ćemo danas džabe krečiti. Dakle, toliko se poštuje oporba kao što nas niste poštovali kad ne da smo dali prijedloge, ja sam ovdje govorila i bio je ministar, da zašto u situaciji kada se loše nosimo s krizom ne podijelite odgovornost i za to loše nošenje krizom. Ali izgleda da HDZ i voli biti i gubitnik, pa voli je li proglasiti pobjedu nad koronom, ali i voli i kad je gubitnik. Ono što je ovdje i moje pitanje i nisam mogla pitati ministra i drago mi je da je ovdje, dakle u ovakvoj situaciji u kojoj nema sam autonomiju ovdje je on već trebao putem vjerojatno i visiti kao Pedro, jer naime ukoliko je činjenica da je ministar prošle godine potpisao ugovor o javnoj nabavi s tvrtkom Cupris za platformu Cijepi se koja je, svi smo se osvjedočili i bilo je govora ovdje totalni bila promašaj, ministar međutim nije bio prozvan po zapovjednoj odgovornosti. Dakle, nije bio prozvan po zapovjednoj već je bio kao osoba koja je eventualno imala privatne motive da potpiše takav ugovor sa vlasnikom tvrtke Vinkom Kojundžićem. Zbog Kojundžića i bivšeg HDZ-ovog direktora Većeslava Bergmana USKOK je još 2009. godine upao u HZZO i pretraživao sve ugovore potpisane sa IT tvrtkom povezanom s Kojundžićem. To se dogodilo nakon serije tekstova koje je novinarka Nataša Škaričić napisala i znamo kako je to sve završilo. Istina Bog Kojundžić je tada bio samo vlasnik IT tvrtke. U bilo kojoj drugoj zemlji objava takve dokumentacije značila bi kraj i za političkoga dužnosnika. Bergmana je na koncu ipak smijenio Milinović, ali i ozbiljniju USKOK-ovu istragu. Mene sad zanima ukoliko doista da li nam je bilo potrebno raditi dva programa što je ministar napravio post festum oko toga da se u isto vrijeme, doslovno isto vrijeme naručuju dva programa. No, kao što znamo u Hrvatskoj se stvari brzo zaboravljaju i na to HDZ dakako i računa. Pa tako da smo naravno ovaj sustav informatički istoga gospodina uspjeli preseliti u Bosnu djelomično čije također zdravstvene dugove i mi plaćamo. Dakle, zašto u godinu dana Kuspis je dobio sredstva za izradu čak dva informatička sustava za registraciju cijepljenja osoba? Nikada taj odgovor nismo dobili i zašto su oba korištena u istoj situaciji. Svakako ministar Beroš je posljednji HDZ-ovac koji je došao na uhodani odnos HDZ-ove administracije sa dotičnim gospodinom Kujundžićem. Ništa to nije novo i ništa nas ne čudi. Ostao ministar Beroš ili otišao, hoće li netko istražiti je li napravljena primopredaja softwarea. To je ono što nas zanima.
Hvala lijepa. Sada je na redu gospodin Goran Ivanović. Izvolite.
Hvala lijepo uvaženi potpredsjedniče Hrvatskog sabora, uvaženi ministre sa suradnikom. Evo ja ću kao saborski zastupnik i kao odgovoran čovjek prvo pozvati sve građane RH da se cijepe. To je jedini način da se odupremo ovoj pošasti koja nas je pogodila ovih zadnjih i pol godina. Ako je pravo oporbe da napada ministra Beroša onda dozvolite da ja ovih svojih četiri, pet minuta potrošim na to da branim istog ministra ne kao klimavac kako to govori gospođa Orešković koja također ima neku patološku mržnju prema HDZ-u, ja ne znam zašto ona to nosi u sebi. No to je njezin problem sa kojim će se ona morati nositi. Ja sam u ovih evo godinu i pol dana kako traje ova pandemija pola vremena proveo kao čovjek koji je bio načelnik Stožera Osječko-baranjske županije i vrlo bitno surađivao sa ministrom Berošem, a pola vremena sam proveo ovdje u Hrvatskom saboru slušajući sve ove ljude koji u biti osim čast iznimkama nisu imali nikakvog doticaja uopće sa corona virusom, niti sustavom kako je on trebao biti postavljen, da li je dobro postavljen. Ja mislim da je zdravstveni sustav u RH kada je u pitanju corona se postavio odlično. Opet ću govoriti kroz primjer Kliničkog bolničkog centra u Osijeku koji je već negdje tamo krajem siječnja 2020. godine proglašen respiratornim centrom za istok Hrvatske. Sad zamislite jedan klinički bolnički centar koji je ustrojen sa svim onim odjelima koje ima da se mora pretransformirati i postati nešto što ni sam ne zna što je u tome trenutku. Tamo negdje početkom ožujka dolazi u Osijek gospodin ministar Vili Beroš i dovodi svoje ljude koji dodatno educiraju i ravnatelja Kliničkog bolničkog centra i svo njegovo osoblje kako da se postave u uvjetima i situaciji za koju u tom trenutku stvarno nitko nije znao kako će se razvijati i kako se uopće s njom nositi. Što se tiče stvari ovdje i objeda koji su stvarno izneseni, jedna od opasnih teza i nju ću ponoviti, tu nema šanse da je ne ponovim je bila upravo i od gospodina Peđe Grbina koji je rekao gospodinu Đakiću da je on imao sreće što je on HDZ-ovac i što je saborski zastupnik pa eto on se spasio a drugi koji nisu bili HDZ-ovci i saborski zastupnici su umrli. To su opasne teze. Nemojmo se igrati. Mi možemo se ovdje nadmudrivati pozicija, opozicija, ali nemojmo govornicu Hrvatskog sabora koristiti za ovako opasne teze koje jednostavno ne da ne stoje, nego nisu primjerene čovjeku koji u ovom trenutku predstavlja i vodi oporbu u Hrvatskom saboru. Županijske bolnice, o njima smo jako malo govorili danas ovdje su odigrali itekako bitnu ulogu u borbi protiv corona virusa. Županijske bolnice su možda trošak i zasigurno jesu. Pa sve je trošak danas u životu, ali svi volimo reći da ljudsko zdravlje nema cijenu. I uistinu ljudsko zdravlje nema cijenu. Prema tome, te male bolnice su odigrale bitnu ulogu u cijelom ovom procesu koji se odvija evo već punih 15 mjeseci. Stoga želim zahvaliti naravno svim zdravstvenim djelatnicima, ljudima koji su enormno izdržali u ovom vremenu, svim ljudima koji su bili u sustavu obrane od corona virusa, na onome što su činili i na onome što čine da bi Hrvatska ipak u brojkama bila tu negdje. Prema tome, poštovani ministre za mene ste bili odnosno za mene ste i sada kao što ste bili i za onu djecu heroj, ne u smislu da vam podilazim, da želim tu sa vama ostvariti nekakav kontakt ili odnos. To mi ostvarujemo kroz ono što je služba, nego vam stvarno zahvaliti za sve ono što ste činili, a to su stvarno nadljudski napori koje ste uložili i vi i vaši ljudi u ministarstvu, pa i cijeli sustav zdravstva i nadam se ako je nešto bilo od ovoga što se ovdje i spominjalo vi ste i sami rekli da ste tu prvi, da se ne bojite ničega pa neka tijela rade svoj posao, pa ako do nečega dođe onda ste spremni podnijeti bilo kakvu odgovornost i sankcije. Mislim da smo u ovoj borbi protiv corona virusa pokazali da je hrvatski zdravstveni sustav nešto što se može brzo preorijentirati, nešto što se može brzo prilagoditi. Zašto? Zato što ima vrhunske stručnjake [[Upadica Radin: Vrijeme.]] i prema tome to će tako biti i evo želim vam puno sreće naravno i u daljnjem radu. Hvala lijepa.
Hvala. Nemate replika. A imate replika da. Gospođa Maja Grba Bujević [[Upadica Ivanović: Nada prvo Murganić.]] Ne, Nada Murganić prvo da. Imate vi pravo.
Hvala lijepa. Poštovani kolega, otužno je kada slušamo već u nekoliko navrata ove rasprave u kojima se kritizira zdravstveni sustav pod vodstvom ministra Beroša, već ovo ne znam treći ili četvrti put sa istom temom. Kaže oporba da ne surađujemo. Žalosno je da su ovakvu jednu pandemiju, ovakvu krizu bolesti koja je zahvatila cijeli svijet u kojem se bogatije zemlje teško nose koriste za uporno kritiziranje i blaćenje ne samo ministra, nego cijele Vlade a i svih ljudi koji rade na toj borbi. Dakle, dolazim iz Karlovačke županije gdje smo treći po procijepljenosti, gdje sustav cijepljenja funkcionira, gdje cijepimo već i mlađu dob, gdje naši građani mogu birati s kojim cjepivom će se cijepiti i aplikacije funkcioniraju. Vjerujem da je tako i kod vas. Pa tko je to organizirao? Taj nesposobni ministar.
Hvala. Hvala lijepa. Odgovor.
Hvala lijepa na pitanju. Evo na početku ove svoje rasprave sam pozvao ljude da se cijepe, građane Republike Hrvatske. Tako je, da li bi mi došli do ovih brojki o kojima sada govorimo da li je u pitanju prva doza ili druga doza, zasigurno ne da je sustav toliko loš da uopće ne funkcionira da ga praktički ni ne postoji zasigurno ne. Da su se određene stvari možda dogodile, pa Bože dragi, pa mislim ovo je nešto što se prvi puta događa i budimo iskreni nije svaki puta sukladno onome što mi očekujemo. Na kraju krajeva mi smo od nekoga nešto naručili, pa ako on nije uspio nešto odraditi kako je trebao, pa ne možemo zbog toga kriviti ministra zdravstva i reći da je on taj koji treba biti … i koji će evo zbog toga morati podnijeti ostavku. Smatram i to iskreno smatram kao čovjek da je ministar Beroš sukladno uvjetima u kojima smo se našli koji su nas po prvi puta zadesili reagirao odlično, reagirao vrhunski. Naravno ne on sam kao čovjek, nego cijeli sustav kojem je on na čelu.
Hvala. Gospođa Maja Grba-Bujević.
Hvala predsjedavajući. Vi ćete kao čelnik lokalnog stožera kojeg ste bili dugo na čelu najbolje možda ipak pojasniti zašto se morao uvesti uz ministra zdravstva koji upravlja zdravstvenim dijelom krize, zašto se morao uvesti i Nacionalni stožer u cijelu tu priču zbog tog sveg odgovora sveobuhvatnog pa dajte malo ljudima recite što ste radili da ne ispada da je ministru zdravstva preuzeo to upravljanje ministar unutarnjih poslova kamo spada civilna zaštita.
Hvala. Odgovor.
Hvala lijepo. Pa ja bih rekao da je to normalan slijed. Pa zato su i ustrojeni stožeri civilne zaštite kako na regionalnim samoupravama, lokalnim samoupravama, pa tako i na nacionalnoj razini i sasvim je prirodno da naravno ministar policije bude taj koji će bdjeti nad sustavom, ali neće on provoditi ono što je najbitnije ovdje razriješiti. Nije ministar Božinović donosio odluke koje su vezane za zdravstvo. Donosila ih je struka kao i kod mene u stožeru Osječko-baranjske županije. Cijelu priču je vodio Zavod za javno zdravstvo koji je jedini kompetentan da kaže što predlaže, a na nama je bilo da te mjere koje je Zavod za javno zdravstvo donosio implementiramo među … [[ne razumije se]] da ih provedemo i da napravimo što je manje moguću štetu odnosno da ju kompenziramo na najmanji mogući način. Evo hvala.
Hvala. Gospođa Katica Glamuzina.
Hvala. Dakle slično pitanje kao vašem kolegi Boriću. Od strane Ministarstva zdravstva organizirano je cijepljenje u Hrvatskom saboru za saborske zastupnike u veljače. Sada smo u lipnju i dalje nije do kraja evidentirano u centralnoj bazi podataka Ministarstva zdravstva i ne može se dobiti digitalna potvrda. Sada sam pokušala gospodine ministre dva puta, ne funkcionira. Zvala sam svoju liječnicu i rekla mi je zašto. Sustav ne funkcionira. Jel' ja za to trebam odgovarati? Jesam ja na čelu tog sustava? Pjevate odu horoju ministru. Ja se slažem da je gospodin Beroš bolji ministar od njegovog prethodnika miljama daleko. Je li dovoljno dobar? Pa da je dovoljno dobar valjda bi sustav radio. Heroji ne bježe od odgovornosti.
Odgovor izvolite.
Ja mislim da heroj nije pobjegao. On je još uvijek ovdje sa nama u Hrvatskom saboru. Od 41 potpisnika ovog dokumenta vas je svega ovdje 10-tak. Prema tome ne znam tko je pobjegao, tko je ostao. Što se tiče ovog vašeg pitanja ne mogu odgovoriti na to. Ne znam da li se na platformi može ostvariti to. Ja nisam tražio preko sustava e-građanina za sebe tako da o tome ne mogu govoriti. Ali evo, tu je ministar možete ga uvijek pitati i možete provjeriti.
Hvala lijepa. Nemate više replika. Sada je na redu gospođa Martina Vlašić Iljkić. Izvolite.
Poštovane kolegice, poštovani kolege. Ministar Vili Beroš se u nekoliko navrata našao u bliskoj prisutnosti brojnih osoba i javno kršio epidemiološke mjere u isto vrijeme kada su građanima zabranjivane posjete u bolnicama, domovima za starije, domovima za djecu i starijih osoba. Opravdanja nema. Ako ministar propisuje mjere, dužan je i pridržavati ih se i biti primjer drugima. Pandemija Koronavirusom je promijenila živote svih građana, a pogotovo je utjecalo na živote korisnika u domovima za starije i nemoćne, obiteljskim domovima, domovima za odrasle osobe, centra za rehabilitaciju ili udomiteljskim obiteljima te drugim oblicima skrbi za djecu i druge korisnike. Od proljeća 2020. godine su uvedena ograničenja za posjete sve do potpune zabrane posjeta, a komunikacija korisnika i obitelji je svedena na nužnu gdje je obitelj mogla dostaviti potrepštine u dom. Manji broj korisnika može komunicirati putem video poziva i mobitela budući se radi o starijim osobama, koje zbog svoje bolesti i starosti su ograničene u korištenju moderne tehnologije. Također smo bili svjedoci da su ustanove imale svoja pravila unatoč ograničenjima te su dozvoljavale posjete određenoj grupaciji ljudi, posjete ministara i njihove svite dok se za druge osobe su vrijedile stroge epidemiološke mjere. Korisnici nisu imali adekvatnu psihološku pomoć i podršku budući nema dostatnog stručnog kadra u domovima. U pritužbama pučkoj pravobraniteljici su se posebno obraćala djeca svojih starih i nemoćnih roditelja koji nisu mogli svoje bližnje vidjeti ni na samrti. Kada su se mogle tada i organizirati posebne mjere u vidu zaštitne odjeće, opreme barem na neko vrijeme da se ljudi mogu oprostiti od svojih najbližih. Nedostatak empatije i razumijevanje patnje ljudi je od samih početaka problem ministarstva koje je bilo dužno osigurati pod određenim pravilima i mjerama i boravak roditelja sa bolesnom djecom u bolnicama. Vrlo često u svojim odgovorima na lošu organizaciju zdravstvenog sustava u bolnicama ministar se poziva na ravnatelje i njihovu odgovornost za upravljanje. Bili smo svjedoci i različitih postupanja prilikom osiguranja boravka roditelja u bolnici uz bolesno dijete u Klaićevoj bolnici primjerice roditelji nisu mogli boraviti sa svojom djecom zbog čega su roditelji i prosvjedovali, a primjerice u bolnici u Rijeci ili Koprivnici je roditeljima osiguran 24-satni boravak uz svoju bolesnu djecu. Građani su se obraćali sa pritužbama i pravobraniteljici za djecu, a u jednom slučaju dijete staro 4 mjeseca koje se hrani isključivo majčinim mlijekom i primljeno je u bolnicu radi operacije srca majci nije bio dopušten boravak uz dijete niti posjeta ili slanje izdojenog mlijeka. Nije li žalosno da roditelji nisu mogli biti uz svoju djecu kada im je to bilo najpotrebnije? Briga o mentalnom zdravlju građana za vrijeme pandemije izostala je od strane Nacionalnog stožera civilne zaštite i ministra Beroša od samih početaka pandemije što je neshvatljivo jer se radi o liječniku i trebao bi biti osviješten o važnosti mentalnog zdravlja za općenito psihofizičko zdravlje pojedinca. U vrijeme lockdowna čak je ministar preporučio i bavljenje novim vještinama a ne toliko opterećenost sa vijestima što nije očekivano jer situacija je bila neizvjesna i ljudi u takvoj situaciji su opterećeni svojih egzistencijalnim pitanjima. Građani trebaju jednake usluge i zdravstvenu zaštitu bez obzira u kojem se dijelu Hrvatske nalaze te je isključiva odgovornost upravo ministra što su usluge neravnomjerne, jer ravnatelji postupaju prema napucima ministra koji su izostali. Od ministra očekujemo upravljanje sustavom, a ne gašenje požara pritom kršeći prava pacijenata na dostupno zdravstvo. Ako po nekim vašim navodima smatrate da je ova rasprava o nekim prilikama iz prošlog vremena zakašnjela, možda se nešto na ovom primjeru nauči. No, teško je za tome povjerovati budući da ne vidite poteškoće i priliku za rast i razvoj. Hvala.
Hvala i vama. Gospodin Rade Šimičević ima svoju raspravu sada. Izvolite.
Zahvaljujem potpredsjedniče Hrvatskoga sabora. Poštovani ministre, državni tajniče, kolegice i kolege. Evo ja mislim da za ovom govornicom svatko može iznijeti svoje misli. Ja doista nikoga neću nazvati da lupeta ako nešto govori kao što je to uvaženi zastupnik Grbin, ali to neka ide njemu na dušu. Prijedlog za pokretanje pitanja povjerenstva izvanrednog profesora ministra zdravstva gospodina Vilija Beroša smatram neutemeljenim i neosnovanim te nikako nema razumsku osnovu za izglasavanje nepovjerenja, a to ću pokušati reći u nekoliko stvari. Republika Hrvatska se našla u neusporedivoj pandemiji Covida-19 i Vlada Republike Hrvatske činila je sve da sustav zdravstva bude održiv, da se sve učini kako bi se mogla pružati usluga i kako bi se zaštitilo stanovništvo od virusa. Dok je za neke virus bio obični karijes, Vlada je i ministarstvo nabavljala opremu za zaštitu svih ljudi, a posebno onih koji su pružali uslugu u sustavu zdravstva. Dakle, da nismo imali opremu, da smo slušali neke druge pitanje kakve bi sve posljedice bile. Učinjeno je isto tako reorganizacija bolničkog sustava kako bi se moglo zbrinuti sve one kojima je trebalo bolničko liječenje, ali organizacija zdravstvene skrbi za sve ostale pacijente. Ministar Beroš pokazao je izuzetnu energiju i vidnu emociju uspostavljanju sustava u novonastaloj situaciji što je prepoznato od svekolike hrvatske javnosti. Nabavljeno je dovoljno respiratora, dovoljan broj kreveta i svi oni kojima je bila potrebna zaštita i skrb su je dobili i kroz ovo vrijeme preko 32 tisuće pacijenata su bili zbrinuti. U takvoj situaciji nije zanemarivo niti jedna skupina bolesnika, a posebna pozornost posvećena je liječenju Covid-bolesnika. U takvim uvjetima svakako valja istaknuti kako se hrvatski zdravstveni sustav pokazao otpornim i učinkovitijim te uza sve poteškoće nametnute nepoznatom zaraznom bolešću nastavio s redovnim djelovanjem. Donesen je Nacionalni program protiv raka do 2030. godine, kojim će se unaprijediti sveobuhvatno praćenje prevencija i liječenje malignih bolesti, te se učiniti iskoraci u opremanju i pružanju najmodernijih oblika zdravstvene skrbi. Dok su se u ostalim zemljama Europske unije sustavi pucali, dok smo gledali horor, prizore iz horor filmova naš zdravstveni sustav je na dosta kvalitetan način odgovorio izazovu. Naši zdravstveni djelatnici od ravnatelja bolnica, liječnika, medicinskih sestara, tehničara i svih zaposlenih u sustavu na čelu s ministrom Berošom odradili su izvrstan posao te im ovom prilikom svima zahvaljujem na nadljudskim naporima što su učinili u očuvanju zdravstvenog sustava. Vlada Republike Hrvatske je pravodobno i uspješno reagirala na povećanje troškova zbog pandemije te je posljednjom preraspodjelom unutar sustava osigurala 1,9 milijardi kuna. I dok se govori o dugovima, važno je ovdje razlikovati ukupni i dospjeli dug te nije točno da su dospjele obaveze iznosile 4,1 milijardu kuna, već 3,3 milijarde kuna. Unatoč poteškoćama u opskrbi cjepiva zbog kašnjenja u isporuci od proizvođača sada je situacija stabilizirana i Republika Hrvatska je naručila 8 milijuna 855 tisuća 550 doza cjepiva svih proizvođača i sada se može cijepiti svatko tko poželi. Svaka županija na svoj način pronalazi optimalan način za rješavanja ovoga problema. Upiranjem prsta jednoga, a morate znati da ostala 4 prsta ste uperili u nekog drugog. Ministar Beroš je odgovoran čovjek i nikada nije rekao da nije odgovoran za neke postupke koje je nemoguće izbjeći u ovakvim kriznim situacijama. Gospodin Beroš je čovjek koji razmišlja o moralnim posljedicama svoga djelovanja i svojim radom je zavrijedio naše poštovanje.
Hvala lijepa. Hvala lijepo gospodine Šimičević [[Upadica Šimičević: Još jednom hvala svim zdravstvenim djelatnicima.]] Hvala lijepa. Imamo … [[ne razumije se]] Prvu repliku gospodin Kuzmanić.
Uvaženi kolega Šimičević djelomično bih se složio s vama. I ja mislim da je gospodin Beroš kvalitetno radio svoj posao u onim okvirima u kojima je mogao. Ali očito gospodin Beroš nema dovoljnu podršku predsjednika Vlade gospodina Plenkovića i zbog toga su naši korona rezultati tako loši. Koliko god vi to pokušavali prikazati na jedan način, činjenice govore drugačije. 15-ti smo u svijetu po stopi smrtnosti. Zašto? Da li netko zbog toga mora snositi odgovornost? Među zadnjima smo dobili cjepivo. I reći ću vam, upravo sada dok traje ova sjednica na 10-tke a možda i stotine naših građana zvalo je u naš klub i prijavljivalo da preko godinu dana ne mogu doći na redovite pretrage, ni onkološki bolesnici, ni drugi pacijenti. Naš zdravstveni sustav je jednostavno pred kolapsom. Netko za to mora odgovarati i ako to nije odgovornost gospodina Beroša, onda je to odgovornost vašeg predsjednika Vlade gospodina Plenkovića.
Hvala lijepa. Odgovor izvolite.
Zahvaljujem uvaženi kolega da ja nisam zdravstveni stručnjak. Ja sam radio u školi i znam isto tako da je u početku Koronakrize bila takva galama da se u školi nema zaštitnih maski, da se u školi nema sredstava, da se u školi nema ništa, a svatko onaj tko je dobronamjeran koji je otišao u školu mogao je vidjeti da to sve postoji. Ono što ja kao laik mogu vidjeti na žalost i ja sam imao smrtne slučajeve, i ja sam bio svjedokom događanja, ali kada god sam došao u bolnicu nikada nisam bio odbijen. Uvijek je pacijent bio zbrinut. Nikada nisam naišao da je netko rekao da nema opreme za zaštitu od Covid bolesti. Da li je sustav zdravstva u krizi? Pa to je i ministar Beroš puno puta rekao da mu treba reforma. Meni je moj djeda rekao jedne prilike da je sustav zdravstva bio najbolji 41., a mi smo sada u 2021. i na žalost uvijek stangiramo.
Hvala lijepa. Hvala. Gospođa Murganić.
Hvala lijepa. Poštovani kolega vi ste u svojoj raspravi lijepo nabrojali jedan slijed svih aktivnosti koje je provodilo ministarstvo na čelu sa ministrom Berošom vezano za suzbijanje pandemije, ali u isto vrijeme i čuvanje zdravstvenog sustava od tzv. kolapsa koji naša oporba tako silno želi i saziva. Ali naravno neće se dogoditi. To je sve skupa igrokaz. Oni znaju da ne mogu smijeniti ministra zato što ih nisu ni birali, kao što nismo niti mi birali kada su bili na vlasti na poziciji njihove kadrove. Međutim, ovo je prilika da oni kažu da ne znaju što hoće jer jedno vrijeme su htjeli da bude lockdown, htjeli su da se sve zatvori, htjeli su stroge mjere, htjeli su i policijski sat. Kada su se ipak neke blaže mjere, imamo najblaže mjere u Europi uvele onda su naravno bili protiv jer oni žele biti samo protiv. Zanima me da li će priznati predlagatelj da je fulao i ovaj opoziv.
Hvala gospođo Murganić. Hvala. Ispričavam se, ali je vrijeme. Izvolite.
Zahvaljujem uvažena kolegice. Pa da, u početku kada se pojavio Covid onda su neki opet govorili da je to karijes, da je to obična prehlada, da što će nam oprema, što će nam ovo, što će nam ono. Međutim, ispostavilo se da su svi oni koji su tako govorili bili u krivu. Rekli ste o drugim uslugama pored Covid bolesnika, da ja ovdje imam podatke da je 2020. naručeno 29 tisuća i 270 pacijenata, što je neznatno manje u odnosu na 2019. kada je bilo naručeno 30 tisuća 856 bolesnika. Dakle, u situaciji za koju se nitko nije mogao pripremiti, u situaciji koju nitko nije mogao predvidjeti moramo još jedanput ovdje pohvaliti sustav zdravstva i ministra Beroša i sve zaposlenike. Zahvaljujući zaposlenicima, doktorima, medicinskim sestrama, tehničarima sustav se uspio održati i pružao je svima uslugu kojima je bila potrebna.
Hvala lijepa. Nemate više replika. Hvala. I sada je na redu gospođa Andreja Marić. Izvolite.
Hvala lijepa. Poštovane kolegice i kolege, evo iz vladajuće opcije ja vas molim evo danas nakon ovog vrlo dinamičnog dana da zaista više ne iznosite ono što mi nismo rekli. Dakle, nismo zazivali Koronu, par puta je spomenuto s vaše strane. Nismo zazivali lockdown, nismo zazivali policijski sat pogotovo kako je kolega rekao jedno ujutro, popodne drugo. Tako da molim vas ako se mi trudimo biti argumentirani, budite i vi. Molim vas ako se mi trudimo biti argumentirani, budite i vi. Nadalje i mi isto tako pozivamo na cijepljenje. Problema sa cijepljenjem je bilo. Neke stvari su se sredile, ali problema je bilo. I nemojte nam stavljati u usta što nismo rekli. Dakle i mi pozivamo za cijepljenje i zapravo smo svi uvjereni da je to najbolji alat da se što prije riješimo pandemije, tako da vas molim za pošten pristup. Što se tiče plana cijepljenja i protokola krenuli smo u 12 mjesecu sa cijepljenjem, a sjetite se kad je na stranicama HZZO-a osvanuo plan cijepljenja 14. veljače. Jesam li u pravu? A na Vladi 10. veljače. To je onaj bio korigirani plan nakon svih onih problema. Je, pa nije bilo protokola lepo prosim. Dakle, čuli ste sve što smo iznijeli. Prihvatite molim vas sugestije, zaista smo u velikom dijelu bili dobronamjerni. Bilo je grešaka, naučimo svi na greškama pogotovo vi koji ste na poziciji i dajte malo poboljšajte komunikaciju sa onima koji su temelji zdravstvenog sustava i koji su iznijeli ovu pandemiju na svojim leđima, a to su zdravstveni i nezdravstveni djelatnici. Donesite valjane normative, priznajte ono što se radi u bolnicama. Znate i sami da jurimo s jednog gradilišta na drugo, isto tako su opterećeni i liječnici u primarnoj zdravstvenoj zaštiti. O položaju sestrinstva da ne govorim. Netko od vaših državnih tajnika je bio na sjednici Odbora za zdravstvo i o tome smo detaljno govorili i dajte i taj dio pokrenite. Što se tiče covid dodataka prebacili ste odgovornost na temelju onog vašeg dopisa na ravnatelja, a dopis je bio nedorečen i znate da je bilo problema oko toga, da su bile sramotno niske cifre tako da evo priznajte bar i taj dio. Razlozi zašto sestre i liječnici odlaze iz RH su na prvom mjestu uvjeti rada, drugo je odrganiziranost sustava i onda su plaće. Dakle, što vam to govori? Znači imamo problem sa sustavom koji treba reorganizirati. Riješite reprezentativnost liječnika, to je isto problem koji niste riješili. Puno puta smo o tome govorili. Formirajte radne skupine za svaku ovu stavku koju smo iznijeli za primarnu zdravstvenu zaštitu, za hitnu medicinsku pomoć, bolnički sustav itd. Uključite struku, uključite znanstvenike, uključite i nas iz oporbe. Pa svi hoćemo da se taj zdravstveni sustav poboljša. Također vam je i Hrvatska liječnička komora ukazivala na ono što nije dobro, ukazivao vam je Kohom, ukazivale su vam udruge pacijenata. Evo govorila sam vam o ovom primjeru ove nebuloze da se oboljelima od dijabetesa ukinu, odnosno smanji broj trakica. Pa dajte uključite i udruge pacijenata. Znate koje je tumačenje HZZO-a? Pa bude se u narednih nekoliko godina riješio taj problem i angažirala struka. Par godina ćemo čekati na to? Mi dakle na kraju sve ove priče nemamo iluzije da će na ovom sutrašnjem glasanju da će vam netko oteti poziciju barem privremeno, barem sutra, ovisno što premijer odluči. Ali vas još jedanput pozivam čuli ste puno dobrih prijedloga, puno poticaja za reformu, puno kvalitetnih rješenja iz različitih klubova pogotovo oporbenih. Imali smo više sjednica Odbora za zdravstvo sa konkretnim temama, sa konkretnim prijedlozima, konkretnim rješenjima, pa dajte evo molim vas nešto od toga saslušajte i ono što smo vas molili da riješite. Evo hvala.
Imate dvije replike. Gospođa Grbin. Gospodin Grbin, ispričavam se.
Sve u redu. Zahvaljujem poštovani gospodine potpredsjedniče. Kolegice ukazali ste na jednu zanimljivu kontradikciju. Dakle, u jednom trenutku kažu minorizirali ste coronu, u drugom trenutku kažu cijelo vrijeme ste tražili prestroge mjere. Kažu jedno, pa kažu drugo. Pa ne može … [[Govornik se ne razumije.]] Ili smo minorizirali ili smo pretjerivali. Ne može jedno i drugo. Hvala.
Izvolite odgovor.
Upravo to. To sam i u prethodnom svojem izlaganju a i sada govorila da evo sad ne imenujem opet kolege koji su, kolegu koji nam je to više puta spominjao. Da zazivamo jedno prijepodne, a popodne želimo ljudska prava i ne znam što. Dakle, mislim da smo vrlo odgovorno detektirali gdje su problemi, govorili smo da se krenulo dobro, pandemija je bila nepoznanica. Svi smo vam davali podršku. Dakle, dobro u tom smislu da smo vam davali podršku. Nismo znali sa čim se borimo, ali onda nakon više mjeseci kad ste vidjeli gdje su bili problemi i kad smo vam ukazivali, ukazivali, ukazivali na to gdje treba poboljšati stvar nije se slušalo. Dakle, Stožer je imao i sami znate vrlo često dvostruka mjera, vrlo često diskutabilne odluke, govorili smo o semaforu mjera, govorili smo o cijelom setu epidemioloških mjera za svaku regiju posebno itd. a ništa od toga se nije prihvaćalo niti od nas kao oporbe, niti od struke, niti od Znanstvenog savjeta, odnosno jedan veći dio se nije poštovao.
Hvala. Matko Kuzmanić.
Hvala potpredsjedniče. Mislim da smo se svi ovdje složili i vladajući i oporba da naše zdravstvo nije na razini na kakvoj treba biti ili na kakvoj je bilo. Tog smo svi svjesni. O uzrocima čak možda i nećemo. Postoje samo dva rješenja. Jedna su ministar kaže da se to može popraviti, a predsjednik Vlade mu ne daje tu podršku. Ili ministar ne zna ili mu Vlada ne daje tu podršku, a činjenicu mogu potkrijepiti sa tim da evo danas više desetaka ljudi je zvalo možda i neke druge klubove ovdje u Saboru govoreći i jednostavno prijavljujući probleme koje imaju. Ne mogu doći na redovite pretrage, znači onkološki pacijenti, bolesnici. Naš sustav zdravstva jednostavno nije dobar. Netko za to mora odgovarati. Vi ste zdravstveni djelatnik i mislim da me razumijete ono o čemu govorim. Skloniji sam tom mišljenju da je to problem Vlade. Vlada ne da ministru ono što bi se moglo napraviti.
Hvala. Odgovor, izvolite.
Evo ja sam u jednom od svojih izlaganja i rekla, dakle ministar je na čelu svog tima, ima nekakav svoj entuzijazam, želju da nešto napravi, odnosno imao u početku. I sad je pitanje da li ministar kao ministar sa svojim timom ima svoj plan reformi da se zdravstveni sustav poboljša, nećemo reći da baš ništa ne valja. U krajnjoj liniji taj zdravstveni sustav nose naši zdravstveni i nezdravstveni djelatnici. Oni su temelj, oni su osnova i oni daju ogromni trud. Ali, dakle pitanje je imate li set reformi? Jeste li to dali na stol premijeru ili ga nemate? Ako ga nemate, onda je ovo sve opravdano o čemu govorimo, a ako ga imate a koči vas premijer iz nekog svog razloga jesu li to lokalni izbori, jesu ovo, jesu ono onda je to upravo danas i bilo dakle namjera da saslušamo sve što nam u tom smislu imate reći. Dakle tu su dvije stvari. Vaš set reformi i premijer koji će vam to omogućiti ili vam do sada nije omogućio.
Hvala. Nemate više replika. Na redu je gospodin Bojan Glavašević.
… Poštovane kolegice i kolege ranije danas postavio sam ministru Berošu pitanje o tome zašto je u mnogim rodilištima u Hrvatskoj i dalje zabranjena pratnja ženama koje idu roditi iako je od početka pandemije do danas stav relevantnih stručnih organizacija poput Svjetske zdravstvene organizacije, UNICEF-a i Britanskog kraljevskog zbora za porodništvo i ginekologiju jasan i nepromijenjen, a on glasi: „Skrb trudnica i rodilja treba se odvijati u uvjetima koji jamče dostojanstvenu skrb uz odabranu pratnju, uz mogućnost da odmah po porodu dobiju svoje dijete u kontakt koža na kožu, da tijekom boravka ne budu odvojene od djeteta te da imaju svu podršku za uspostavu dojenja.“ Uz svoju sam suprugu bio prilikom poroda oboje naše djece. Strašno mi je pomisliti da se to iskustvo i dalje uskraćuje mnogim rodiljama i njihovim odabranim pratnjama. Do uskraćivanja ne dolazi zato što nije moguće zadovoljiti kriterije sigurnosti, niti zato što ne postoji politička volja za to. Ministar Beroš jasno je rekao da je konačna odluka na ravnateljima bolnica. Ne, do toga dolazi najčešće zbog toga što u nekim rodilištima naprosto ne žele ženama koje dolaze roditi omogućiti da uz njih bude pratnja. Ministar u Vladi koja navodno toliko jako brine o demografiji trebao je jasnije reagirati na ovakve loše prakse i dati jasne smjernice za postupanje. Ministar to nije učinio. Od ovoga je možda još i strašnije prakticiranje carskog reza i odvajanje od majke djeteta od majke neposredno nakon poroda o čemu smo imali prilike mnogo čuti u osobnim svjedočanstvima rodilja i izvještajima poput onih Udruge Roda. Time se uz sve druge rizike koje carski rez nosi ignorira činjenica da je dojenje veoma važna epidemiološka mjera, jer majčin organizam koji se bori protiv Covida u organizmu pokreće imunološku reakciju koja će pomoći njenom djetetu da lakše prebrodi bolest. Osim što doprinosi zdravlju djeteta i stručnjaci pretpostavljaju blažem obliku bolesti ukoliko se dijete zarazi, štedi i resurse zdravstvenog sustava. Ovo nisu jedini problemi u području seksualnog i reproduktivnog zdravlja. U izvještaju objavljenom krajem 4. mjeseca prošle godine Europski parlamentarni forum za seksualna i reproduktivna prava i Međunarodna federacija za planirano roditeljstvo predstavili su rezultate dvije studije provedene u zemljama članicama Europske unije o dostupnosti zdravstvenih usluga u području seksualnog i reproduktivnog zdravlja. Podaci svjedoče o drastičnom padu dostupnosti pregleda na spolne bolesti, trudničkih pregleda, pregleda i skrininga za rak vrata maternice, padu dostupnosti mogućnosti prekida trudnoće, padu dostupnosti kontracepcije, povećanju broja ozbiljnih komplikacija neliječenih ginekoloških infekcija, povećanju potražnje za zdravstvenim uslugama od privatnika jer naime javne usluge nisu dostupne. Istraživanja također pokazuju da i u pandemiji ovo pogađa najviše one koji su najranjivije skupine poput siromašnih ili onih žena koje žive u krajevima u kojima su zdravstvene usluge i inače teško dostupne. Slično istraživanje prošle godine provela je i Udruga Roda sa sličnim rezultatima. Jedan relevantan podatak iz tog istraživanja govori primjerice da je za skoro 72% žena postupak medicinski potpomognute oplodnje odgođen ili obustavljen. Procjena je da je upravo zbog toga rođeno oko 200 djece manje. Problemi s kojima su se žene i ranije susretale u zdravstvenom sustavu poput opstetričkog nasilja, pandemija je samo pogoršala, a čini mi se da je o tome vođeno jako malo brige. Ministar Beroš za ovo snosi zapovjednu odgovornost. Bio je upozoravan. Upućivana su mu pisma o tome smo govorili i ovdje u Saboru. Zdravstveni sustav ne bi žene trebao tretirati kao neposlušne inkubatore, nego s dostojanstvom i brigom na koje svako ljudsko biće ima pravo. Ne mislim da je to ministrov osobni stav, nego problem na koji ministar nije ponudio zadovoljavajuće rješenje bilo zato što ga nije dovoljno svjestan, bilo zato što mu nije bio dovoljno visoko na listi prioriteta. Ako ovaj Sabor ministru Berošu ne bude uskratio povjerenje, očekujem da ministar nakon ove rasprave učini adekvatne korake da podigne dostupnost zdravstvenih usluga u području seksualnog i reproduktivnog zdravlja na odgovarajuću razinu u skladu s preporukama svih relevantnih i stručnih organizacija.
Gospodin Brkan replika.
Uvaženi zastupniče, vrlo je pohvalno što se zalažete za zdravlje žena pogotovo rodilja, ali nekako ne mogu razumjeti te primjere koje vi govorite. Evo, ja ću vam reći moje osobno iskustvo iako ja nisam rodio, ali je moja supruga. Prošle godine 3. lipnja je rodila naše treće dijete maloga Andriju u KBC Split u rodilištu. Ništa joj na svijetu nije falilo. I ako me bilo volja da budem s njom, mogao sam biti sa njom, a nitko nije znao niti da sam HDZ-ovac, niti da sam, tada još nisam bio niti zastupnik, niti gradonačelnik. Sve je bilo u savršenom redu. Ona je zdrava. Dijete je zdravo hvala Bogu. Sve je super prošlo. Pa je onda ministar i za to odgovoran? Jer tolike crne primjere koje ste vi naveli ja ne mogu vjerovati da je tako u čitavoj Hrvatskoj i da je svaki slučaj upravo takav. Hvala.
Hvala. Odgovor.
Kolega Brkan, da li zato što vi trenutno niste gladni mislite da ne postoji glad u svijetu? Da li zato što vi imate krov nad glavom mislite da ne postoje ljudi koji su beskućnici? … [[Upadica se ne razumije.]] Ne, ne, ne. Ja govorim sada kolega. Dakle, to što ste vi imali jedno pozitivno iskustvo, a ovi podaci a ovi podaci koji dolaze iz istraživanja i međunarodnih i provedenih od udruga koje se time bave ne politično već godinama samo znači jednu stvar trebate malo provjeriti svoju privilegiranost u ovome društvu kolega Brkan. Dajte malo ono razmislite o tome kako žive drugi ljudi u ovoj zemlji.
Dobro, to su bila dva različita mišljenja. Hvala lijepa. Nemate više? Bila su dva različita mišljenja. Oprostite dobro, povreda Poslovnika. Gospodin Brkan, izvolite. Imate pravo, da.
Prekršen je članak 238. Poštovani gospodin zastupnik Glavašević me omalovažio ističući da sam ja po nečemu privilegiran u odnosu na druge. Vjerojatno jesam jer sam izabrani dužnosnik. Ali da moja žena ima prvenstvo u rodilištu prvenstvo u KBC Split na osnovu toga gdje nitko nije znao tko je i što je držim da nije primjereno. I sa ovim sada svojim činom me omalovažio.
Gospodine Brkan, bila je replika. Znači bolji od mene. Dajem vam opomenu jer nitko vas nije omalovažavao, jednostavno netko govori o istraživanju, a svi ste govorili o vašem osobnom. Zato sam i rekao to su dva različita mišljenja koja su dozvoljena u Saboru. Ne treba jel'da? Dobro. Ok. Molim vas lijepo! Gospođa Sandra Benčić je sada će govoriti ispred Kluba zastupnika Zeleno lijevog bloka završno. Izvolite.
Zahvaljujem se. Pa evo želim reći završno u ime kluba da je zapravo teško raspravljati o situaciji u zdravstvu kada se apsolutno niti jedan argument čak niti onaj argument koji dolazi od samih građana i potvrde građana da nemaju pristup normalan pristup zdravstvenoj usluzi ne uzima neću reći za ozbiljno, ne uzima se uopće nego se daju kontra argumenti gdje vi građanima poručujete da ne, da oni imaju potpuno normalnu zdravstvenu uslugu u posljednjih godinu dana. Evo ja moram reći, pa jel' vi razumijete da vas ti isti građani slušaju sad? I oni znaju da nemaju normalnu uslugu već godinu dana. Od našeg kolege ovdje mama ne može dobiti mjesec i pol slikanje pluća, a ima post covid sindrom. Mjesec i pol mora čekati na obični rendgen pluća. I reći ćete o.k. nek' si ga plati. Neki si ga mogu platiti, neki si ga ne mogu platiti. Ali ako si ga i plati opet ne može doći na red kod doktora koji će to analizirati. Dakle, ljudi zaista jesu u toj situaciji, morate to shvatiti. To nisu incidentne situacije. To je postala opća praksa u velikom dijelu bolnica u Hrvatskoj. I te bolnice nisu covid bolnice. I postavlja se zaista pitanje zašto one ne pružaju u punom opsegu zdravstvenu uslugu? Ja bih rekla ministre da ne možete vi biti za svaku takvu situaciju odgovorni, međutim kada se radi o sustavu koji je u potpunosti zarobljen od strane vaše stranke na način da je svaki ravnatelj, ali ne ravnatelj pomoćnik ravnatelja, voditelji odjela itd. su imenovani po stranačkoj liniji onda jeste odgovorni čak i za te incidentne situacije, jer ste vi izabrali da to tako bude. Kao dokaz tome evo ja ću vam reći, dakle KBC Zagreb, najveći KBC vaš član je ravnatelj. Isto tako, za predsjednika Upravnog vijeća u Merkuru imenovali ste koga? Mislava Hermana, znamo tko je Mislav Herman. Merkur? Tko je ravnatelj kliničke bolnice Merkur? Mario Sterešenić. Isto tako imamo slučaj Dubrave Ivica Lukšić. Tko ga je imenova? Imenovali ste ga vi. Da li je iz vaših redova? Iz vaših je redova. Nije to samo slučaj naravno u Zagrebu. U Zagrebu još ću nabrojati Kliničku bolnicu sv. Duh gdje je ravnatelj javno davao podršku HDZ-ovom kandidatu, jednom od HDZ-ovih kandidata. I isto tako naravno u Franu Mihaljeviću imamo vašu Alemku Markotić. U Rijeci ravnatelj Kliničkog bolničkog centra je Alen Ružić za kojeg se smatralo da će biti vaš kandidat za gradonačelnika Rijeke. Također u Osijeku ravnatelj KBC-a Osijek je član HDZ-a. Sisačkom bolnicom upravlja ravnatelj koji je član HSP-a međutim bio je kandidat naravno i na vašoj listi za Županijsku skupštinu 2017. godine. Također isti je slučaj u Čakovcu gdje je ravnatelj bolnice također dugogodišnji član HDZ-a, a o Općoj bolnici u Dubrovniku ne moramo govoriti jer tamo ravnatelj osim što je član HDZ-a ima i privilegiju naravno davati usluge preko reda različitim članovima svoje obitelji bez obzira na to da li im je prebivalište u RH ili nije. Dakle, kada imamo ovakvu situaciju da se kadrovira uprave bolnica po stranačkoj liniji, onda ste preuzeli odgovornost za sve što se u tim bolnicama događa inače vam ne bih rekla da ste za svaku od tih stvari odgovorni. Ali s obzirom da ste izabrali takav koruptivni klijentelistički model onda ste odgovorni za sve što se zbiva. I još ću nešto reći. Potvrdu toga kako se kadrovira smo mogli i čuti u onoj snimci vašeg razgovora ministre sa dr. Zadravec prošlog ljeta kada ste rekli ne samo da vi birate, nego ste rekli da i vrh stranke a znamo tko je vrh stranke najviše i najmilije dobro izabrao put [[Upadica Radin: Vrijeme.]] E pa to je put koji ste izabrali.
I sada je na redu gospodin Peđa Grbin koji će govoriti u ime predlagatelja. Izvolite.
Zahvaljujem poštovane kolegice i kolege. Što razlikuje demokraciju od drugih sustava vlasti? Jedna ali bitna stvar, a to je da demokracija ima opoziciju, opoziciju kao korektivni faktor vlasti, opoziciju kao dio struktura državnog sustava koji ima zadaću kontrolirati, nadzirati vlast, reagirati kad vlast ne radi kako treba, ukazivati na njene propuste i kontinuirano nuditi drugačija rješenja. Što to znači? To znači da kada opozicija primijeti da netko svoj posao u vlasti ne radi dobro opozicija na to mora reagirati. Opozicija nema ruke da bi smijenila ministra, niti ih može imati. Jer da ih ima onda ne bi bila opozicija, bila bi vlat. Ali opozicija ima ogromnu moralnu i svaku drugu odgovornost ukazati na ono loše što se događa u pojedinom sustavu. Mi smo ovdje detektirali nekoliko stvari i odgovorno tvrdim svaka od njih uzeta sama za sebe bila bi dovoljna za opoziv. Dugovi u zdravstvu već to je problem. Ako dugovi od 2015. do 2021. eskaliraju više od tri puta, dospjeli dugovi, neplaćanje onima koji su vam isporučili robu i usluge onda nešto ozbiljno ne funkcionira. A ako ti dugovi rezultiraju sa time da je pojedinim pacijentima uskraćena zdravstvena zaštita, nisu im dani lijekovi onda tu prelazimo iz političke u jednu drugu sferu odgovornosti. Poštovane kolegice i kolege, tijekom ove rasprave čulo se svašta. Između ostalog čulo se i to da nije istina da su ljudi ostali bez lijekova. Ne lezi vraže potražio sam malo što su svjedočili pojedinci kojima se to dogodilo, pa ću biti slobodan malo vas podsjetiti i koristit ću se jednim člankom iz Indexa objavljenim 8. travnja ove godine. Iz Udruge žena oboljelih i liječenih od raka „Sve za nju“ kažu da za sada imaju informacije da su neke pacijentice dobile lijekove, a neke na žalost nisu. Jedna gospođa iz Virovitice koja ima 45 godina i metastazirani rak pluća kaže da su joj iz Virovitičke bolnice rekli da se njezina imunološka terapija odgađa do daljnjega, te da će je zvati kada bude prva na popisu. Gospođa je rekla citiram: „Situacija oko tog lijeka trebala bi dobiti svaka tri tjedna jednu tu terapiju. Već je prošlo mjesec dana a ja još čekam.“ Sljedeće svjedočanstvo: „Da moja supruga je onkološki bolesnik. Jutros nije primila terapiju. Rekli su nam u bolnici da će nas telefonski kontaktirati ako dođe lijek.“ Javila nam se još jedna žena, a također je riječ o onkološkoj pacijentici koja je ostala bez terapije. Ostala je bez dijela terapije, a poručili su joj da će je nazvati kada lijekovi dođu. Ali nisu to svjedočanstva samo pacijenata. Imali smo svjedočanstva i liječnika. Ja čisto sumnjam da ravnatelj KBC Split ima ikakav interes govorit neistinu, pa je rekao 8. travnja 2021. godine počinje nam nedostajati nekih onkoloških lijekova. Poštovane kolegice i kolege, ne plaćati dugove je samo po sebi loše. Rekao je to predsjednik Vlade RH kada smo tražili da se uvede moratorij na ovrhe i moratorij na kredite onim ljudima, prije svega onim ljudima koji zbog svoje materijalne situacije jer su recimo ostali bez posla zbog covid krize koji to nisu u mogućnosti činiti. Međutim, kada je u pitanju Vlada RH onda pravilo dugovi se moraju vraćati očito ne vrijedi, pa niti onda kada to neplaćanje dugova rezultira činjenicom da ljudi ostaju bez lijeka, bez terapije, bez zdravstvene zaštite. Ja sam mogao u svojoj uvodnoj raspravi biti bezobrazan, ali namjerno sam odbio to učiniti i usporediti situaciju sa lijekovima sa situacijom sa nabavkom aviona, pa reći kako je moguće da država može izdvojiti 999 milijuna eura za nabavku najmodernijih borbenih zrakoplova, a istovremeno ispričavam se, ne može izdvojiti manji novac za osiguranje adekvatnog funkcioniranja zdravstvenog sustava. Ali to neću reći. Država mora osigurati novac i za obranu i za zdravstveni sustav. Ali ako ne može, a naša očito ne može onda mora odabrati prioritete. Ova država je kao prioritet odabrala nabavku borbenih zrakoplova i to je legitimna odluka Vlade, predsjednika Vlade, ali to je odluka na koju bi svaki ministar zdravstva čiji su pacijenti ostali bez lijekova trebao momentalno podnijeti ostavku i reći ako nema za lijekove ne može biti ni za avione, a to ministar Beroš nije učinio. Korupcija i klijentelizam u zdravstvu. A što više dodati od svega onoga što smo rekli o postupcima kadroviranja za čelna mjesta u hrvatskim bolnicama. Što više dodati od onog fantastičnog razgovora ministra i gospođe Zadravec kojeg je očito netko u ministrovom društvu snimio. Neovlašteno snimio je, jer iz razgovora se ne čuje da je gospođi Zadravec rečeno da je se snima, pa je vrlo lako moguće da je tom prilikom počinjeno i kazneno djelo da ne govorim o onom trenutku i kad je razgovor učinjen dostupnim javnosti iako je dobro da je javnost imala prilike čuti taj razgovor, jer taj razgovor otkriva puno toga. Otkriva i da je ministar kontinuirano bio upozoravan na određene probleme u konkretnoj bolnici, da ga za to nije bilo briga, ali i da se odluka o tome tko će voditi pojedinu hrvatsku bolnicu donosi na vrhu, na vrhu jedne političke stranke a ta stranka se zove HDZ. Pa onda pretpostavljam da se isto tako i odlučuje o tome tko će dobiti pojedine poslove, da li u sustavu cijepi se ili u sustavu IT cvjećarice. Svejedno je. Ali činjenica je da se poslovi preplaćuju i dodjeljuju onima koji za njih nisu kvalificirani uz jedan važan kriterij nisu kvalificirani, ali povezani jesu, povezani bilo sa ministrom, bilo sa HDZ-om. I konačno problemi sa sustavom cijepljenja. Hvalite se covid putovnicama, a kolegica Glamuzina vam je opisala kako to funkcionira u praksi. Iako je cijepljena, iako uredno ima potvrdu o cijepljenju ona ne može dobiti covid putovnicu. Znači da nešto u tom sustavu ne funkcionira. I ne možete se skrivati iza toga da je za to odgovoran obiteljski liječnik, odnosno liječnik obiteljske medicine. Ako oni nisu napravili svoj posao ministarstvo je trebalo kontrolirati, provesti kontrolu i osigurati da oni koji imaju određenu zadaću tu zadaću ispune. To je vaš posao ministre Beroš. Vaš posao. Isto kao što je vaš posao onog trenutka kad ste postali ministar bio da vodite ministarstvo i osigurate sve ono što to ministarstvo treba činiti. Vi se danas gospodo iz HDZ-a hvalite da ste nešto napravili. Pa to je vaša zadaća. Onog trenutka kada ste dobili odgovornost i povjerenje da upravljate Vladom RH, a samim time i Republikom Hrvatskom dobili ste ogromnu zadaću. Šta mislite da vas treba hvaliti jer ste radili svoj posao? Zar mislite da mi trebamo biti sretni što niste uspjeli zeznuti još više, pa da ne budemo četvrti od kraja po broju procijepljenih nego budemo na kraju? Zar mislite da trebamo biti sretni što je Hrvatska petnaesta po broju preminulih od covida po glavi stanovnika umjesto da bude prva barem na toj ljestvici. Poštovani gospodine ministre u replici svojoj kolegici rekao sam jednu stvar, a to je da nas se optužuje u jednom trenutku da smo minorizirali coronu. Ja znam da to nisam niti u jednom trenutku činio. U drugome da smo tražili prestroge mjere. Niti jedno, niti drugo nije točno. Znate što je točno? Točno je samo to da smo od prvog dana corona krize tražili jednu jedinu stvar, a to su jasni kriteriji –jasni kriteriji po kojima će se donositi odluke da ljudi unaprijed znaju što im je činiti. A ne kao što se dogodilo u 11. mjesecu uvede od danas do sutra lockdown, strogi lockdown i da ljudi koji su se pripremali da će određene poslove raditi u subotu ili u nedjelju moraju uništavati svoju robu jer ona nije trajna. Svaka zemlja koja i malo drži do sebe, a ja sam siguran da Njemačka drži do sebe je takve stvari radila unaprijed da bi se ljudi mogli pripremiti. Ako ste čekali da prođe Dan sjećanja na Vukovar, da prođu neke interne manifestacije i događaji onda ste mogli ljudima dati još dva dana fore da se pripreme ali niste. Čekali ste preko mjesec dana, čekali ste da incidencija bude među najgorima u Europi i tek oda ste reagirali. Ministre to je vaša odgovornost! To je vaša odgovornost. Sa vašim zahtjevom kažete da smo odlučili profitirati na krizi. Sa ovim zahtjevom smo čekali, iako je bilo i pritisaka na nas iz opozicije da više puta ranije ustanemo sa ovakvim zahtjevima čekali smo jer smo smatrali da vrijeme krize nije vrijeme za mijenjanje osobe koja je na čelu sustava. Ali kada ta osoba koja je na čelu sustava koristi krizu da bi dodjeljivala poslove onima koji su sa njom povezani e onda je to već previše. E onda reagirati se mora. Onda se otvoreno mora reći da je to corona profiterstvo, a da su oni koji su to radili corona profiteri i ne treba bježati od toga. To su činjenice. Utvrdit će nešto o tome Povjerenstvo za odlučivanje o sukobu interesa, utvrdit će nešto o tome sud. Ali ono što svi sada znamo je da nije normalno da netko u 2019. godini ima 1000 kuna prometa i bavi se cvjećarstvom i nema nikoga zaposlenog, a u 2021. godini dobije posao digitalizacije hrvatskih bolnica. To poštovane kolegice i kolege nije normalno! To je uspjeh o kakvome bi Mask, Jobs i brojni drugi mogli samo sanjati. Odjednom preko noći. To je uspjeh koji je moguć samo u HDZ-ovoj Hrvatskoj. I zato sam vam rekao i ponovit ću još jednom. Svojim djelovanjem učinili ste od Hrvatske nenormalnu zemlju i to nek' vam služi na čast ili na sramotu. Vi ćete odlučiti sami danas, a sutra ili prekosutra odlučit će hrvatski građani. Hvala vam.
Replika gospođa Marić.
Hvala lijepa. Poštovani kolega zapravo ste sad sumirali sve ono što smo mi od jutra govorili, na što smo ukazivali i kako sam i rekla mi nemamo iluzije da vladajući neće sakupiti svojih 76 ruku i izglasati ono što su naumili. Međutim, činjenica jest da je ministar na onoj sjednici Odbora za zdravstvo rekao da postoje reforme koje je dao premijeru na stol, a premijer je onda kisela lica poslije u medijima govorio da to nije tako. Pa pretpostavimo sad da ipak nekakve reforme postoje, lokalni izbori su prošli. Budući nam se ministar nije završno obratio, računala sam da će se obratiti što vi mislite kada će naš ministar i naše resorno ministarstvo konačno krenuti sa reformama? Mislim da smo bili argumentirani, mislim da smo dali puno dobrih prijedloga. Ako već te prijedloge i rješenja ministar nije imao, dakle kada ćemo se pokrenuti za poboljšanje zdravstvenog sustava? Hvala.
Odgovor, izvolite.
Poštovana kolegice, ako reforme postoje sigurno da ih nitko nije vidio i to je činjenica. I završit ću samo još sa jednim, a to je ne dao ti bog da te itko brani kao što je Plenković branio Kujundžića, kao što je branio Kušćevića, kao što je branio Tolušića i kao što im je nakon toga dao vritnjak u guzicu. Tako će se dogoditi i Berošu. Sjetite se samo njegove jutrošnje rasprave koju je iskoristio za napadanje svih živih, ali o ministru Berošu nije našao niti jednu lijepu riječ za reći. Hvala.
Zaključujem raspravu. Glasovat ćemo kada se steknu uvjeti. Sutra srijeda 2. lipnja u 9,30 sati prva točka dnevnog reda biti će Izvješće o radu Državnog ureda za reviziju za 2020. a onda u 12 sati glasovanje. Hvala lijepa. Doviđenja! SJEDNICA PREKINUTA U 17,35 SATI.